[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés tavaszi ülésszakának 20. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek segítségemre. Köszöntök mindenkit, aki figyelemmel kíséri munkánkat. Tisztelt Ház! Ismételten csak szomorú kötelességemnek teszek eleget azzal, hogy bejelentem: az elmúlt időszakban két volt képviselőtársunk hunyt el. Zatykó János az 1994. évi országgyűlési választásokon az MSZP jelöltjeként Komárom-Esztergom megye 4. számú választókerületében szerzett mandátumot, és egészen 2010-ig négy cikluson keresztül volt az Országgyűlés tagja. Megbízatása alatt 14 éven keresztül a Mezőgazdasági Bizottság munkáját segítette. Országos tisztsége mellett három alkalommal választották Komárom polgármesterének. 2010-ben vonult vissza a politikától. Életének 75. évében hunyt el. Suchman Tamás, az MSZP egyik alapító tagja a rendszerváltás utáni első szabad országgyűlési választásokon a párt országos listájáról, később Somogy megye 5. számú választókerületében egyéni jelöltként, illetve Somogy megye területi listájáról szerzett mandátumot. 2010-ig öt cikluson keresztül volt az Országgyűlés tagja. Megbízatása alatt az Emberi Jogi, Kisebbségi és Vallásügyi Bizottság és az Európai Integrációs Ügyek Bizottsága tagja, illetve a Gazdasági Bizottság alelnöke volt. 1995-től a Horn-kormány privatizációért felelős tárca nélküli minisztere, majd 1996-tól ipari, kereskedelmi és idegenforgalmi miniszter volt. 2004-2006 között a Miniszterelnöki Hivatal politikai államtitkáraként dolgozott. Országos tisztsége mellett 1990 óta képviselője és tanácsnoka volt Marcali város önkormányzatának. Életének 68. évében hunyt el. Kérem önöket, hogy képviselőtársaink emléke előtt néma felállással tisztelegjünk. [[A jelenlévők egyperces néma felállással tisztelegnek az elhunytak emléke előtt.]] Köszönöm. Tisztelt Országgyűlés! Napirend előtti felszólalásra jelentkezett Keresztes László Lóránt, az LMP részéről. Parancsoljon, megadom a szót.
[[A mikrofonja nem működik.]] Köszönöm szépen a szót. Tisztelt Elnök Úr! Tisztelt Államtitkár Asszonyok és Urak! [[Közbeszólások: Nincs hang!]]
Elnézést kérek, nem halljuk a hangját. [[Novák Előd: Énekelni kell abba a mikrofonba!]] Parancsoljon!
[[Hordozható mikrofonba:]] Köszönöm szépen még egyszer a szót. Tisztelt Elnök Úr! Tisztelt Országgyűlés! Tisztelt Államtitkár Asszonyok és Államtitkár Urak! Az önök kormánya meghozott egy politikai döntést, miszerint mindenben kiszolgálják a távol-keleti akkumulátorgyártó cégeket, és önök azt is eldöntötték, hogy kerül, amibe kerül, minden árat hajlandóak megfizetni azért, hogy az úgynevezett iparstratégiát végrehajtsák. Az elmúlt hónapok során rengeteg megdöbbentő döntést láthattunk. Néhány példát említenék. Önök kirúgták azt a vízügyi vezetőt, aki leírta a valóságot a Debrecenbe tervezett gigantikus kínai akkugyár kapcsán, és aki felhívta a figyelmet a súlyos kockázatokra. Önök figyelmen kívül hagyják a Magyar Mérnöki Kamara világos kritikáját, amely megfogalmazta, hogy gyakorlatilag kaotikus Magyarországon az akkugyárak engedélyezési eljárása. Az Akkumulátor Szövetség is fölhívta a figyelmet arra, hogy olyan súlyos, olyan jelentős ezeknek a gyáraknak a környezethasználata, és olyan sok probléma van a meglévő gyárak működésével, hogy világos, őszinte feltáró párbeszéd kellene, de önök erre nem hajlandóak. Palkovics László is kimondta világosan azt, hogy az akkumulátorgyártás minden, csak nem környezetbarát, és nem energiabarát. Hát, úgy látjuk, Palkovics László távozásával ebben a témában megszűnt az őszinte kormányzati beszéd. Úgy látom, hogy önöknek nincsenek érveik, önöknek mindenki ellenséggé vált, aki akár meg akarja védeni saját városát, vagy éppen felemeli a szavát a természeti kincseink védelmében. Mi úgy gondoljuk, hogy ha önöknél lenne az igazság ebben a kérdésben, akkor megkérdeznék az embereket minden esetben egy újabb beruházás bejelentésekor. Ha önöknél lenne az igazság, akkor nem hazudtak volna Debrecenben is egy újabb akkumulátorgyár bejelentésekor. Itt konkrétan a polgármester hazudott az erre vonatkozó kérdések megválaszolásakor az év elején. Ha önöknek igazuk lenne, akkor nem titkosítanák mindazokat a stratégiai dokumentumokat, amelyekre egyébként rendszeresen hivatkoznak, mint például a jól láthatóan nem létező, úgynevezett szürkevíz-stratégiát. És hogyha önöknél lenne az igazság, akkor nem akarnák takargatni a valóságot akkor, amikor a helyi civilek érdeklődtek a gödi gyár esetében a vízvizsgálati eredmények kapcsán, akkor nem titkosították volna azokat. És hogyha önöknél lenne az igazság, és hogyha önök ebben biztosak lennének, akkor meg mernék kérdezni a magyar embereket, hogy akarnake sok ezer vendégmunkást behívni az országba. Nos, mi nem adjuk fel, azért mi továbbra is kérdéseket teszünk föl, és javaslatokkal járulunk a Ház elé. A múlt héten három javaslatot is benyújtott az LMP frakciója, és önök ezt a csütörtöki napon leszavazták, annak ellenére, hogy folyamatosan arról beszélnek, amilyen lépéseket ezek a javaslatok céloztak. Ugye, holnap Debrecenben a Csapó utcában este 6 órától tüntetés lesz az újabb akkumulátorgyár ügyében, és én szeretnék az embereknek világos üzenetet vinni önöktől; szeretném nekik elmondani, hogy a következő kérdésekre önök mit válaszolnak. A helyzet az Magyarországon, hogy önök úton-útfélen azt harsogják, hogy szigorú környezetvédelmi szabályoknak kell megfelelni az akkugyáraknak, és ennek ellenére a gödi gyár esetében éppen a kormányhivatal adott gyakorlatilag felmentést a szigorú szabályok alól. [[13.10]] A Magyar Mérnöki Kamara felhívta a figyelmet, hogy olyan mértékben volt hibás az engedélyezési eljárás, hogy most a kibocsátási adatok, a vízfelhasználási adatok és az energiafelhasználás mértéke is ismeretlen a gödi esetben. Beterjesztettünk egy javaslatot, ami azt célozta, hogy csak akkor működhessen egy gyár, ha folyamatosan és kötelezően levegőminőségi, vízminőségi és zajszintmérési eljárásokat alkalmaznak, nem titkosítják, hanem közzéteszik az eredményeket; és ha a szennyezést nem tudják elhárítani, ha szennyezés történik, akkor le kell állítani a gyár működését. Önök erre nemmel szavaztak. Kérem, ezt magyarázzák meg az embereknek, hogy miért döntöttek így! Az is látható, hogy önök sokmilliárdos támogatást adtak a cégeknek, és ezt akkor sem kérik vissza, ha ezek a cégek rendszeresen semmibe veszik a magyar törvényeket. Magyarországon egy dél-koreai cég hozta létre Európa legnagyobb kapacitású akkumulátor-újrahasznosító üzemét, és folyamatosak ott a szabálysértések, és a nevetségesen alacsony bírságokkal ennek nem tudták az elejét venni. Sajnos Bátonyterenyén és Szigetszentmiklóson is történtek a cég telephelyein úgynevezett technológiai robbanások, amelynek következtében most márciusban sajnos el is hunyt az egyik munkavállaló. Mi beterjesztettünk egy javaslatot, ami világosan azt célozta, hogy ha egy cég semmibe veszi a magyar törvényeket, akkor egyrészt értelmezhető mértékű, a bevételekhez mért bírságot lehessen kiszabni a hatóságoknak, másrészt, ha nem törődik a magyar szabályok betartásával, ha veszélyezteti a munkavállalók egészségét és a környezetet, akkor fizesse vissza a magyar emberek pénzéből kifizetett milliárdos támogatást. Erre is nemmel szavaztak önök. Kérem, magyarázzák meg, hogy miért! És egy olyan indítványt is beterjesztettünk, ami arról szól, hogy egy ilyen akkugyár vagy kapcsolódó veszélyes üzem megépítésekor ne lehessen semmibe venni a helyiek véleményét. Önök erre is nemet mondtak. Debrecen polgármestere világosan beszélt, ő elmondta, hogy akkor is végrehajtja azt a tervezett beruházást, ha a debreceniek nem akarnák. Önök gyakorlatilag országos érvénnyel megerősítették, hogy a politikai döntést önök hozzák meg, és nem kívánják meghallgatni az embereket. Nos, ezért is szervezünk holnap este 6 órától Debrecenbe, a Csapó utcába tüntetést. Köszönöm a türelmet, elnök úr. [[Taps az ellenzék soraiból.]]
Válaszadásra Koncz Zsófia államtitkár asszonynak adom meg a szót.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Először is szeretném azt kiemelni, hogy nagyon fontosnak tartjuk a párbeszédet, és természetesen fontosnak tartjuk azt, hogy a helyieket érintő kérdésben beszéljünk, egyeztessünk. Azt gondolom, hogy ebben az ügyben ez már az elmúlt hónapokban itt a Parlament falain belül is megtörtént. Ahogy képviselő úr utalt rá, mi valóban komolyan gondoljuk azt, hogy nemcsak az akkumulátorgyárak esetében, hanem az összes magyar beruházás esetében a legszigorúbb környezetvédelmi szabályokat betartsa az, aki ezt a gyárat építi. A debreceni CATL akkumulátorgyár esetében a legszigorúbb eljárás került lefolytatásra, a kiadott engedélyben a környezeti elemek, így például a talaj, a levegő, a természet, a víz védelme, valamint zajvédelem érdekében számos kötelezettséget írt elő a beruházó számára a Hajdú-Bihar Vármegyei Kormányhivatal. A környezetvédelmi hatóság az engedélyt 2023. február 13-án adta ki, a döntés 2023. február 18-án vált véglegessé, a dokumentum a nyilvánosság számára elérhető a kormányhivatal honlapján. Ugyanakkor azt is elmondtuk már többször, és ezt szeretném újból kiemelni, hiszen vannak újabb információk ezzel kapcsolatban, hogy mennyire fontos az, hogy Magyarország abban a technológiai versenyben részt vegyen, amely a járműipart érinti. Ahogy ön is tudja, képviselő úr, a járműiparban Magyarországon több százezer ember dolgozik; és mindig elgondolkozom, amikor az LMP különböző akcióit látom, hogy vajon 2010-ben, amikor 12 százalékos volt a munkanélküliség, akkor is ilyen vehemenciával csaptak volnae a lovak közé. Ugyebár, itt korábban már elhangzott az, hogy ma Franciaországban, Hollandiában, Lengyelországban, Nagy-Britanniában, Olaszországban, Svédországban, Spanyolországban működnek akkumulátorgyárak, várhatóan a 27 tagállam felében lesz kifejezetten lítiumionos akkumulátorokat gyártó üzem. Csak Németországban várhatóan 14 akkumulátorgyár lesz. Egy észak-franciaországi hírt lehetett hallani, hogy egy tajvani cég Macron elnök közbenjárására, a felkínált támogatások és a versenyképes energiaárak miatt Franciaországot választotta a holland és német konkurens ajánlatokkal szemben, ezzel a negyedik ilyen létesítmény lesz Észak-Franciaországban. Ugyancsak friss hír, hogy a svéd Northvolt vállalat két akkumulátorgyárat akar építeni Európában. Az egyik lehetséges helyszín Németország, ahol minden akadályt próbálnak elhárítani a beruházás útjából, mert nem szeretnék, ha a gyár az USA-ban épülne meg az ott kínált kedvezőbb feltételek miatt; vagyis úgy tűnik, hogy az egész világ tényleg részt vesz ebben a versenyben, és ki lehet jelenteni azt, hogy ma technológiai verseny zajlik. Itt már szóba került többször, hogy a baloldali Frans Timmermans tömeges elektromosakkumulátor-gyártásra szólította fel az Európai Uniót, és azért ezzel kapcsolatban is friss hír, hogy az Európai Bizottság 837 millió eurós spanyol programot hagyott jóvá az elektromos és kapcsolt járművek ipari láncához szükséges akkumulátorok gyártásának támogatására, hogy elősegítse a nettó nulla gazdaságra való átállást az európai zöldmegállapodás célkitűzéseinek elérésére. A türingiai gazdasági minisztérium szerint a tartomány profitál az akkumulátorgyárból, az új technológiából és a létrejövő új munkahelyekből. Ki lehet azt jelenteni, hogy mivel a globális károsanyag-kibocsátás 14 százaléka a közúti közlekedéshez kapcsolódik, ezért a járműipar elektromos átállása nélkül nem tudjuk megóvni a Földet; és az a helyzet, hogy egyébként, azt gondolom, képviselő úrral is személyesen, illetve az egész LMP-frakcióval ebben az ügyben egyetértettünk, és itt valami történt. Nem tudom, mi történt útközben, valami történt. Én örülök, hogy frakcióvezető úr is mosolyog; egyébként neki is van egy nagyon, szerintem aktuális és jó idézete, amit egy interjúban adott. Ő úgy fogalmazott, hogy „nem jó, ha az ellenzék mindenből szimbolikus kérdést csinál [[Ungár Péter: Ez egy konkrét gyár.]] és minden erejével a saját problémáit akarja a választókra erőltetni. Ezt csináltuk az előző ciklusban, és csúnya bukás lett a vége, nem kéne ugyanezt a hibát elkövetni”. [[Szabó Timea: Az akkumulátorgyár nem szimbolikus, sajnos.]] Azt gondolom, hogy képviselő asszony is minden alkalommal, mikor itt van, akkor nagyon-nagyon szenvedélyesen beszél, ennek örülök, de 2021-ben a közös sajtótájékoztatójukon tényleg azt követelték, hogy Dunaújvárosban épüljön fel egy akkumulátorgyár, ez nem volt annyira régen, és ezért nem értjük itt, a Parlament falain belül, hogy gyakorlatilag itt az elmúlt időszakban mi történt, és mi volt ennek a páli fordulatnak az oka. Úgyhogy kérem képviselő urat, hogy támogassa a kormány ezen intézkedését. Köszönöm szépen. [[Taps a kormánypártok padsoraiból.]]
Bár Szabó Timea már a házszabály vonatkozó rendelkezése nélkül is hozzászólt napirend előtt [[Szabó Timea közbeszól.]] , de most utólag megadom önnek a szót, úgyhogy próbáljon meg az öt percen belül maradni.
Tisztelt Ház! Nemrég született jogerős ítélet abban a borzalmas esetben, amelyben Böjte Csaba szerzetes gyermekotthonában egy nevelőt 28 év fegyházbüntetésre ítélt a romániai bíróság, amiért tíz éven keresztül szexuálisan bántalmazott, szisztematikusan megerőszakolt 8-10-16 éves kisfiúkat és kamasz fiúkat. Böjte testvér, ugye, az Orbán-kormány egyik kedvenc atyája szerint ez egy magányos elkövető volt, ő teljesen ártatlan, nem tudott semmiről, az ügy meg van oldva, és még azt is mondta, hogy reméli, hogy mindenki, aki innentől kezdve őt kritizálja, az majd elnyeri méltó büntetését. Azért nézzük meg a kormány kedvenc atyájának akit Kásler Miklós még Nobel-békedíjra is jelölt egy picit közelebbről ezeket az ügyeit! Még egyszer elismétlem: tíz éven keresztül kisfiúkat erőszakoltak meg Böjte atya otthonaiban, az úgynevezett Böjte-otthonokban. Nem életszerű, hogy a fenntartó nem tudott ezekről az esetekről. Ráadásul nemrég a Mérce és az Átlátszó egy nagyon hosszú tényfeltáró írást közölt arról, hogy egy másik, tehát nem magányos esetben egy akkor 15 éves lány, Bogár Mónika előállt végre azzal névvel, arccal vállalva a borzalmas történetét , hogy 2015-2016-ban szintén szisztematikusan megerőszakolta őt a Böjte-otthonokban az egyik nevelő. Na most, ahhoz képest, hogy Böjte atya azt mondja, hogy ő ártatlan ebben, ő maga kirúgta ezt a nevelőt, igaz, hogy hosszas cirkuszolások után, de úgy rúgta ki, hogy azért még a nevére íratta az alapítvány terepjáróját, és még az áldozatot hordta le ordibálva, hogy miatta ki kellett rúgnia az ő barátját. [[13.20]] Nem elszigetelt esetekről van szó. S ráadásul még említsük meg bár nem szorosan gyermekbántalmazásról szól , hogy Böjte atya hogyan vallott a nőkről idén egy anyák napi ünnepségen. Azt mondta, hogy a nők egy kicsit hisztisek, ha a fejsze fokával kopogtatják a vállukat, sikoltoznak. Megnézném azért, hogy ha én Böjte atyát kopogtatom egy fejszével a vállán, akkor majd kacarászni fog, vagy esetleg ő is egy kicsit rossz néven veszi. De még azt is mondta a nőkről, hogy el kell vinni őket fodrászhoz és turkálóban ruhát venni nekik, és akkor majd lenyugszanak. Szó szerinti idézet ez a Böjte atya által elmondott megemlékezésből. Az a helyzet, hogy innen is üzenném Böjte atyának, aki most áldozatnak állítja be magát, hogy nem ő az áldozat, hanem az a több tucat kisfiú és kislány, akiket az általa felügyelt otthonokban hosszasan, tíz éven keresztül szisztematikusan megerőszakoltak. De ez az eset sem Böjte atyáról szól, a félreértések elkerülése végett, hanem az Orbán-kormány kétszínű és aljas hozzáállásáról a gyerekvédelemben. Egyetlenegy mondatban sem hallottuk, hogy a kormány elítélte volna Böjte atyát és a Böjte-otthonokban folyó erőszakot. Mi tudjuk, hogy az áldozatokat nem védik meg, amikor valódi problémáról van szó, az elkövetőket pedig nem ítélik el még szóban sem. Nem elég, hogy a bíróság kimondta, önök gusztustalan, aljas LMBTQ-propagandát folytatnak az óvodákban nem létező nemátalakító műtétekről. Amikor múltkor a Népjóléti Bizottságban azt kértem, mondják el a fideszesek, hogy hány óvodában hány eset történt, természetesen azt mondták, hogy nulla. Önök nem védik meg a valódi áldozatokat! A Párbeszéd-Zöldek kezdeményezte, hogy a múltkori nyíregyházi borzalmas eset után amikor egy kétéves kisfiú holttestét találták meg a csomagtartóban, és előtte néhány héttel meg kiderült, hogy egy már örökbe fogadott kislány a nevelőapja által folyamatosan szexuális erőszak áldozata volt üljön össze egy eseti bizottság, közösen kormánypártiakkal és ellenzékiekkel, és világítsuk át az egész gyermekvédelmi rendszert. Nyugat-Európában nagyon szigorú feltételei vannak a nevelőszülővé válásnak, itthon pedig szó szerint hangosautóval mennek végig a falvakban, hogy ki akar nevelőszülő lenni. Teljesen alkalmatlan embereket választanak ki erre, így hát, sajnos természetes a szisztematikus abúzus. Én arra kértem önöket, hogy állítsunk fel közösen egy eseti bizottságot, hogy a rendszert jobbá tegyük, de önök ezt elutasították. Ha a Fidesz-KDNP valóban a gyerekvédelem mellett áll, akkor igenis segít nekünk abban, hogy közösen megvédjünk minden olyan kiszolgáltatott magyar kisfiút és kislányt, aki nevelőszülői hálózatban él, és nem az LMBTQ-propagandával söprik le ezt az asztalról. Segítsenek ezeknek a kiszolgáltatott helyzetben lévő gyerekeknek! Köszönöm. [[Taps a Párbeszéd és az LMP soraiban.]]
Válaszadásra Rétvári Bence államtitkár úré a szó.
Köszönöm szépen a szót, elnök úr. Képviselő Asszony! Tisztelt Ház! Ha majd visszaemlékezik a képviselői munkája végeztével arra, hogy melyek azok a felszólalások, amelyeket talán jobban át kellett volna gondolnia, ez szerintem biztosan azok között lesz. Először is, a gyermekvédelem kérdése: a kormány nyilvánvalóan mindenkit elítél, aki gyerekekkel szemben bármilyen erőszakot, főleg szexuális erőszakot elkövet. Mindenki, akinek gyereke van, ha valamit elfogadhatatlannak tart de akinek nincs gyereke, szerintem az is , az pontosan az, hogy ha bárki kisgyereket molesztál, zaklat vagy bármi hasonlót tesz. Ez elfogadhatatlan. Aki ilyet tesz, azzal szemben mi elfogadtunk egy törvénymódosítást, tisztelt képviselő asszony mi igen, önök nem , amely szigorúbbá tette a büntetést, amely szigorúbbá tette az elévülés szabályait, sőt bizonyos esetekben nem évül el, amely létrehozott egy nyilvántartást, hogy mindenki ellenőrizhesse, hogy a gyereke közelébe senki ne kerüljön, aki korábban gyermekekkel szembeni szexuális bűncselekmény miatt el lett ítélve. Mi megszavaztuk, önök pedig nem szavazták meg ezeket a javaslatainkat. Mi erről népszavazást is indítottunk, és Magyarországon annyi ember még soha nem szavazott egy irányba, mint ezen a gyermekvédelmi népszavazáson: 3,6 millió ember! Ez jóval több volt, mint amennyi szavazatot a Fidesz-KDNP kapott. Magyarul, ez a kérdéskör messze pártokon átnyúlóan az emberekben egy konszenzusközeli helyzetben van, az emberek elsöprő többsége a gyermekvédelem ügyét támogatja. Önök ennél a népszavazásnál mégis mást sem tettek, mint az embereket arra biztatták, hogy obszcén jeleket, obszcén szövegeket írjanak vagy rajzoljanak rá a szavazólapra, aztán fotózzák is le, önök meg majd jól közzéteszik. Önöknek a gyermekvédelem ügye annyira volt fontos, hogy fogták magukat, és az embereket érvénytelen szavazásra, a javaslat ellen való állásfoglalásra, illetőleg a szavazólapokra obszcén jelek rárajzolására buzdították. Ennyire volt ez önöknek fontos, tisztelt képviselő asszony. Az viszont megdöbbentő, hogy amikor az önök pártja rosszul áll a közvélemény-kutatásokban, akkor nem átallják nem átallják! Böjte Csaba testvért megtámadni egy parlamenti napirend előtti felszólalásban, tisztelt képviselő asszony. Ha összeadjuk mindnyájunkat, kormánypárti és ellenzéki oldalon, hogy személyesen mennyit tettünk azért, hogy árva gyerekek, vagy olyan gyerekek, akiknek vannak szüleik, de nem gondoskodnak róluk, felnőhessenek emberi körülmények között, nos, mi itt 199-en nem tettünk annyit, mint Böjte Csaba egyedül, egy szerzetesként, egy kisebbség tagjaként, befogadva mindenkit, magyarokat, románokat és mindenkit, mindenfajta előítélet nélkül. Ő erre tette fel az életét! Nem halmoz fel az életében semmit, sem anyagi javakat, sem dicsőséget, sem semmi mást, hanem azzal az egy dologgal foglalkozik, hogy gyerekek ne nőjenek fel árván. Mert annál rosszabb egy gyereknek nem lehet, mint hogy eltaszítják maguktól. Ha megnézzük: körülbelül 6 ezer gyereknek segített abban, hogy gondoskodó körülmények között nőjön föl. S ön nem megköszöni neki, hogy 6 ezer gyereknek, magyar és román gyereknek egyaránt megpróbált otthonban, biztos körülmények között szállást adni, étkezést adni, róluk gondoskodni, őket szeretettel körülvenni, nem erről beszél, hanem megtámadja itt azt az embert, aki iránt hívő és nem hívő részéről egyaránt tisztelet és megbecsülés fogalmazódik meg, amikor rágondolunk. Mert tényleg arra tette fel az életét, hogy magának semmit ne tegyen el, semmit ne gyűjtsön ezen a Földön, csak és kizárólag abban segítsen, hogy a gyerek szeretetben nőjön föl. Mert ha valaki kitaszítva, egyedül, magányosan, nélkülözések között nő fel, ha az a gyerekkora, hogy én nem kellettem a szüleimnek, akkor biztosan egy szomorúbb és talán rosszabb életű ember is lesz, mintsem ha valaki befogadja őt egy nagy otthonban és segít neki. S önök ezek után idejönnek és őt támadják?! Nyilvánvalóan ő is, ha bármilyen visszásságot vagy visszaélést talál az otthonaiban több száz alkalmazottja van , nyilván rögtön fel fog lépni az ellen. Idejutottak önök, a magyar baloldal oda jutott, hogy azt az embert támadják, aki tényleg önzetlen és az egész világmagyarság számára példakép?! [[Szabó Timea: Példakép? Viccelsz!]] Nagyon sokan sok mindent tettek azért, hogy ő ezt a segítő munkáját tovább tudja folytatni, és példaként tekintünk rá. [[Szabó Timea: Arra az emberre, aki félrenézett, amikor gyerekeket erőszakoltak meg?!]] Sok ember évet vagy éveket áldozott az életéből arra, hogy mivel Csaba testvér megtette, hogy másoknak szenteli az életét, az ő karizmája miatt mások is vállalták, hogy fél évre, egy évre elmegyek segíteni. Vagy szervezek egy koncertet, hogy még egy újabb otthon legyen, és folyamatosan jótékonysági akciók tucatjait szervezik. S ahelyett, hogy ön is ezt tenné, ahelyett, hogy segítené azt az embert, aki nem önmagát tartja fontosnak, hanem az árva gyerekek, a kitaszított gyerekek ügyét, ehhez képest őt vádolja. Hát, szégyellje magát, képviselő asszony! [[Szabó Timea: Te szégyelld magad!]] Azt az embert vádolni és nem segíteni, aki gyerekek ezrein segített?! Ha majd visszagondol: az egyik legsötétebb felszólalása ez volt önnek a parlamenti történetében. [[Taps a kormánypártok soraiban. Szabó Timea: Egy gyereket megerőszakoltak!]]
Napirend előtti felszólalásra jelentkezett Toroczkai László, a Mi Hazánk frakcióvezetője. Megadom a szót a képviselő úrnak.
Köszönöm a szót, elnök úr. Felbuzdulva azon a sikerünkön, ahogy a Mi Hazánk Mozgalom által indított országos kampány és aláírásgyűjtés a jelek szerint kezdi jobb belátásra bírni a kormányt a fúrt kutak ügyével kapcsolatban [[Rétvári Bence: És az ásott kutak ügyével kapcsolatban is!]] , most szeretnénk egy másik nagyon komoly problémára felhívni a figyelmet, amellyel a kormány, illetve a kormánypártok hosszú évek óta rendszeresen kampányolnak. Ez pedig a tömeges, illegális migráció, illetve a határvédelem kérdése. Ezt rögtön szeretném is szétválasztani, mert egészen más a határvédelem, és más a tömeges migráció. Sajnos Magyarországon a tömeges migrációt a kormány nem az egyébként nagyon jó és szükséges határkerítéssel tudta megállítani, hanem az alacsony bérekkel és a magas árakkal. Viszont a határvédelem is egyre katasztrofálisabb formát kezd ölteni, és Magyarország déli része, különösképpen a határtérség lassan egy anarchiaközeli állapotot kezd tükrözni. Nem lehet nyugalomról beszélni a határtérségben, ahol mindenfelé embercsempészek által elhagyott és helyiek által sokszor dühből szétvert autóroncsok egyfajta mementóként mutatják azt, hogy a kormányzati munka ezen a területen sem elégséges. [[13.30]] Ennek az egyik fő oka az, hogy önmagában a kerítés, ha a megfelelő szabályozást és a törvényi hátteret nem biztosítja hozzá a kormány, illetve a kormánytöbbség, akkor önmagában nem működik. Hiszen jelenleg úgy teszik kockára önök a határt védő rendőrök vagy határvadászok életét akiknek ezúton is szeretném megköszönni a munkáját, mielőtt esetleg, mondjuk, államtitkár úr azt mondaná, hogy én nekik nem köszönöm meg a munkájukat, én nekik megköszönöm a munkájukat, sőt kifejezetten aggódom az életükért, ugyanis most már olyan kiterjedt, professzionálisan megszervezett nemzetközi embercsempész-maffia működik a magyar-szerb határ térségében, amely egészen példátlan. Ilyen jellegű szervezett bűnözés talán a kilencvenes években volt utoljára Magyarországon, mégsem beszélnek róla. És most már nemcsak arról van szó, hogy Horgoson és Szabadka környékén, a többségében magyarok által lakott falvakban grasszálnak ezek a külföldi embercsempészek állig felfegyverkezve, lövéseket leadva éjjel-nappal, hanem most már arról van szó, hogy bizony Szeged környékén is felbukkantak ezek a külföldi bűnszervezetek, akik sokszor még egyszer mondom éles lőfegyverekkel sétálnak. Néhány héttel ezelőtt a fél ország láthatta a közösségi médiának köszönhetően azt a fényképfelvételt, amelyen az látszik, hogy egy vasrúddal támadták meg az egyik magyar rendőrautót, és néhány centiméterre állt meg ez a rúd az autót vezető rendőr testétől, tehát nagyon közel volt a közvetlen életveszélyhez. Mégis, amikor a magyar rendőrök az életük kockáztatásával elfogják az illegális határsértőket akik, ahogy az előbb mondtam, az alacsony bérek és a magas árak miatt nem Magyarországra igyekeznek, hanem tovább akarnak menni Ausztria vagy Németország felé , jóval nagyobb veszély, de az egy külön felszólalás témája lehet majd, hogy például az akkumulátorgyárakban leszneke majd szervezetten idehozott migránsok akár Indiából vagy Bangladesből, de én most közvetlenül a déli határtérségről beszélek. Tehát az a baj, hogy amikor az élete kockáztatásával a magyar rendőr, a magyar határvadász és nagyon sajnáljuk, hogy nem határőrökről beszélünk , amikor ők elfogják az illegális betolakodókat, akkor semmi mást a hatályos törvények és jogszabályok szerint nem tehetnek, mint hogy visszataxiztatják a magyar adófizetők pénzén őket a határ szerbiai oldalára. Aztán néhány óra múlva újra találkozunk ezekkel a migránsokkal, akik az ott élő magyar állampolgárok, honfitársaink és a magyar rendőrök életét kockáztatják. Azt kérjük, követeljük tehát a kormánytól, hogy változtasson a hatályos jogszabályokon, a hatályos törvényi háttéren. Két szempontból is szükséges ez a változtatás. Az egyik, hogy akiket elfognak a térségben, azokat ne szabadon engedjék vagy ne taxiztassák vissza Szerbiába, hanem kerüljenek olyan helyre, akár dolgozzák le azt a kárt, amit Magyarországnak okoztak, hogy többet ne legyen kedvük Magyarországon keresztül próbálkozni. Másrészt pedig azok a rendőrök, akik az életük kockáztatásával védik a határtérséget, ők pedig kapják meg azt a törvényi felhatalmazást, ami szerint használhatják végre a lőfegyverüket ilyen helyzetben, amikor közvetlenül az életüket fenyegetik akár egy vasrúddal. Használják, és ha majd használják, akkor majd elmegy a kedvük az embercsempészeknek, hogy itt próbálkozzanak. Sajnos a kormány nem ilyen üzeneteket tesz, hanem például azt teszi, amit néhány nappal ezelőtt megdöbbenve hallottunk, hogy 2600 külföldi embercsempészt egyszerűen szabadon engedett, ami vérlázító. Tehát azt kérjük a kormánytól, hogy ne csak beszéljen, hanem tényleg védje meg a déli határt. [[Taps a Mi Hazánk soraiban.]]
Ismét Rétvári Bence államtitkár úrnak adom meg a szót.
Köszönöm szépen a szót, elnök úr. Tisztelt Frakcióvezető Úr! Tisztelt Ház! 2015 óta zajlik a vita a magyar kormány és Brüsszel között, a magyar kormány és a magyar baloldal között, hogy egy probléma a bevándorlás, az illegális bevándorlás, vagy ahogy azt Brüsszelben és a baloldalon mondják Magyarországon is, az egy lehetőség. Dobrev Klára, a baloldal árnyékminiszterelnök-jelöltje vagy árnyék-miniszterelnöke azt mondta, hogy a bevándorlás egy zseniális kommunikációs trükk; ha Orbán Viktor az ufók ellen lázítana, akkor ma Magyarországon az emberek többsége az ufóktól félne. Ők tehát ezt egy nem létező problémának mondják. Gyurcsány Ferenc, az ő férje sem mondott mást: „a legrosszabb ösztönökre épít a kormány, amikor kerítést akar húzni a határra”. Karácsony Gergely is elmondta, hogy semmiképpen se kerüljön sor a határ menti kerítés megépítésére. Kunhalmi Ágnes szerint vesztébe rohan az az ország, amely falat húz a határainál, mert ezzel gettóba zárja magát, a bevándorlás pedig álprobléma, amit a Fidesz kreált. A Momentum képviselője, Orosz Anna azt mondta, hogy középtávon a hazai munkavállalók számára előnyös a bevándorlás, mivel a bérük megnő; tehát ők örülnek is kifejezetten az illegális migrációnak. Tordai Bence pedig elmondta, hogy a déli határon épített kerítés értelmetlen, embertelen és pazarlóan drága. Ez tehát a magyar baloldal álláspontja azzal a kerítéssel kapcsolatban, amelynek a segítségével a tavalyi évben 271 ezer illegális határátlépési kísérletet sikerült megállítanunk, visszafordítanunk őket. Azért gondoljon mindenki bele, hogy ma már azért a világon szinte mindenki tudja, aki a bevándorlás kérdésével foglalkozik, hogy a magyar déli határon áll a kerítés. Ezt mindenki tudja. [[Közbeszólás a Mi Hazánk soraiból: Kinek az ötlete volt?]] Akár Nyugat-Európában, Közép-Európában, Észak-Afrikában, a Közel-Keleten ez a hír, ez az információ mindenkihez eljutott, ennek ellenére is 271 ezer alkalommal fordították vissza a határvadászok, a rendőrök azokat, akik illegálisan, a kerítésen keresztül akartak átjönni, nem papírokkal, legálisan a határátkelőnél, hanem illegálisan, a kerítésen keresztül. Márpedig, aki követi a híreket, az látja, hogy ez már egy dupla kerítés, meg is toldottuk egy hattyúnyakkal, egy ipszilon alakú szögesdrótos toldattal, hogy még nehezebben lehessen rajta átmenni. Felépítettünk egy olyan kerítésrészt, ahol a létrát is nehezebb a kerítésnek nekitámasztani, hiszen elég nagy raktár van tele lefoglalt létrákkal, amikkel próbálnak ott átkelni a szögesdróton. Ez egy okoskerítés, hiszen érzékeli a mozgást, éjjellátó kamerákkal van felszerelve, az alsó része olyan vasszerkezettel, vashálóval van megerősítve, amelyet a vasbetonnál is használnak, pontosan azért, hogy ne lehessen ezeket átvágni, hogy ne is lehessen hozzájuk nyúlni, ezért alacsonyabb feszültségű áram is van bennük. Tehát mindent, amit meg lehet tenni jelen technikai körülmények között, most már tényleg okosberendezésekkel, éjjellátó kamerákkal, azt igyekeztünk meg is tenni, pontosan azért, hogy segítsük azoknak a munkáját, akik hivatásként, nem is munkaként, hivatásként a magyar déli határt védik, akár határvadászokról van szó, akár a határon szolgálatot teljesítő rendőrökről van szó. De ha megnézzük, valóban nem csökkent az agresszivitása az embercsempészeknek és nyilván az illegális migránsoknak sem. Kilenc esetben történt már az idei évben a határt védő személy ellen erőszakos támadás, 79 esetben a járműveiket érte támadás. Én láttam már ilyen autókat; valóban nincs olyan része, amin valamilyen horpadás ne lenne, mert annyiszor támadták, dobálták meg ezeket az autókat, pedig erős védőfelszerelésekkel vannak ellátva, hálókkal, rácsokkal; de még a rácsok keretét is többszörösen meg kell erősíteni, hogy azokat se tudják felsérteni, vagy ne tudjanak azon keresztül az autóban nagyobb kárt tenni. 32 esetben pedig az ideiglenes biztonsági határzárat, illetve a rajta levő technikai eszközöket rongálták meg. Tehát az erőszakossága továbbra sem csökkent az illegális bevándorlóknak és az embercsempészeknek, hanem folyamatosan érkeznek a magyar déli határhoz. Ennek igen jelentős költségei vannak. Magyarország a déli határ megvédésére, tehát egyrészről a kerítés kiépítésére, másrészt annak a folyamatos védelmére 650 milliárd forintot költött, és ennek alig egy százalékát fizette ki az Európai Unió, pedig az Európai Unió határát védjük. Nyilván az lenne a legéletszerűbb megoldás, ha az Európai Unió az első határnál, tehát Törökországnak a Bulgáriával és Görögországgal közös határánál próbálná megállítani az illegális migránsokat, mint ahogy mi is nemcsak a magyar déli határt védjük, hanem Szerbia déli határánál is ott van egy magyar kontingens 30-50 fő részvételével, hogy segítsünk az ottani határvédelemben is, de Brüsszel továbbra is süket erre a problémára. Pár héttel ezelőtt hét európai tagállammal, akik határ mentén fekszenek, volt közös nyilatkozat. Februárban 15 európai uniós tagállam fogadott el közös nyilatkozatot, 15 tagállam belügyminiszterei fogadtak el közös nyilatkozatot Athénban, amelyben leszögezték, hogy az Uniónak részt kell vennie a határvédelemben, és finanszíroznia kell a külső határok védelmét, de erre mind a mai napig semmilyen érdemi válasz nem érkezett Brüsszelből. Köszönöm szépen. [[Taps a kormánypártok soraiban.]]
A Jobbik képviseletében Sas Zoltán képviselő úr kért napirend előtt hozzászólásra lehetőséget. Parancsoljon!
Köszönöm szépen a szót. Tisztelt Ház! Tisztelt Képviselőtársak! Az elmúlt időszakban a rendőrök elleni, a jogszerűen intézkedő rendőrök elleni támadások száma megháromszorozódott. Úgy gondolom, hogy ez egy tűrhetetlen állapot. A tavalyi évben mindösszesen közel 250 esetben fordult elő, hogy jogszerűen intézkedő rendőrre támadtak, és nagyjából 150 esetben fordult elő, hogy a rendőrök járművét rongálták meg. Ebből láthatjuk, hogy gyakorlatilag minden napra jut már egy támadás. Ezek a támadások elsősorban a szerb-magyar határszakaszon, Horvátország schengeni csatlakozását követően szinte kizárólag a szerb-magyar határszakaszon történnek, de az embercsempészet jellegénél fogva az M5-ös autópályán a belterületeket is eléri ez a fajta erőszakhullám, illetőleg Magyarország belső részein is követnek el rendőrökkel kapcsolatos erőszakos cselekményeket. Talán a legszomorúbb példa vagy a legtragikusabb példa az idei évben következett be, amikor egy rendőr az életét is vesztette egy ilyen támadás során. [[13.40]] Lássuk, hogy kik azok, akik ezeket a támadásokat döntő többségében elkövetik! A szerb-magyar határszakaszon gyakorlatilag az összes támadást a szervezett bűnözői körökkel szervesen kapcsolódó embercsempészbandák tagjai követik el. Ők azok, akik egyébként rátelepedtek a migrációra, ők azok, akik kihasználják, kifosztják, bántalmazzák a bevándorlókat, ugyanakkor erőszakosan támadnak a rendőreinkre, illetőleg a határvadászainkra is. Néha, nem mellesleg egymással is különféle területszerző háborúkba bocsátkoznak, ezzel megismételve az 1920-as években az Egyesült Államokban az alkoholtilalom során fellépő helyzetet, amikor is a szervezett bűnözés működésének alappilléreit, konkrétan a pénzt e módon szerezték meg. Ez most már egy európai szintű jelenség, és azt gondolom, hogy ez ellen mindenképpen föl kell lépnünk. Én magam is több alkalommal jártam a határon. Azt kell mondjam, hogy ezeknek az embercsempészbandáknak a tagjai hihetetlen elszántsággal és szervezettséggel támadnak a rendőreinkre. Előkerültek ott kövek, botok, gépfegyverek és egyéb ijesztő dolgok. Személyesen egy rendőrtől kaptam egy üveggolyót [[Felmutatja.]] amit gyakorlatilag csúzlikból lőnek ki rájuk, és ha meghallgatják [[Az üveggolyóval megkocogtatja a padját.]] , bizony nem vicc, ha valakinek az arcát eltalálja egy ilyen üveggolyó. Meggyőződésem, hogy a jelenlegi kormány feladata az EU-s béreken túl mármint hogy a magyar rendőrök is az Európai Unióban lévő kollégáikénak megfelelő bért megkaphassák ugyanazokért a feladatokért , ezen túlmenően az is, hogy megfelelő védőfelszereléssel lássák el a rendőreinket. Ezek a védőfelszerelések elsősorban vágás- és szúrásbiztos, lövedékálló mellények, amelyeknek a helye nem a szolgálati gépjárművek csomagtartójában van, ahol egy statisztikai adatként helyezkednek el, hanem az egyenruhás rendőrök testén van a szolgálatuk teljesítése során. Azt is el kell mondanom, hogy a Jobbik-Konzervatívok többször javasolták, és fenntartjuk azt is, hogy a közterületi szolgálatot ellátó egyenruhás állomány kerüljön felszerelésre testkamerákkal. Ezek a kamerák nemzetközi viszonylatban is bebizonyították, hogy mind visszatartó hatásuk van, mind a későbbiekben egy bekövetkezett bármilyen rendőri intézkedés vizsgálatát sokkal egyszerűbbé teszik. Egyébként nem ördögtől való dolog ez, hiszen Magyarországon is van ilyen: a MÁV egyes vonalain a jegyvizsgálókat szerelték fel ezekkel az eszközökkel, és azt kell mondjam, hogy ezek az eszközök ott hatékonyan működnek, tehát visszaszorultak a jegyvizsgálók elleni támadások, és ha mégis van ilyen, akkor az elkövetők felderítését ez nagyban elősegíti. A Jobbik-Konzervatívok abszolút partnerek abban, hogy ha megfelelő jogszabályokat hozunk… és nézzük meg azt, hogy a jelenlegi jogszabályok vajon elérike azt a célt, amit a jogalkotó egykor tervezett. Konkrétan a hivatalos személyek elleni erőszak, illetőleg az embercsempészet bűncselekményéről van szó. Olyan jogszabályokat szeretnénk, amelyek pajzsként védik meg a jogszerűen intézkedő rendőröket és minden tisztességes magyar állampolgárt, ugyanakkor a létező legnagyobb hatékonysággal, a legélesebb kardként sújtanak le azokra az elkövetőkre, akik erőszakot alkalmaznak, különösen rendőrökkel szemben jogszerű intézkedésük során. Azt kell mondjam, hogy egy normális Magyarországon az embercsempészek különösen azok az embercsempészek, akik erőszakot alkalmaztak rendőrökkel szemben akkor kerülhetnek ki a börtönökből, ha jogerős bírósági ítéletüket letöltötték, és nem akkor, amikor valaki úgy gondolja, hogy drága a fogva tartásuk, vagy pedig akkor, amikor azt gondolják, hogy nincs elég hely a börtönökben. Ha nincs elég hely a börtönökben, tisztelt képviselőtársaim, akkor a stadionépítés után börtönök építésébe kell kezdeni. Köszönöm szépen, hogy meghallgattak. [[Taps a Jobbik soraiban.]]
Vargha Tamás államtitkár úr fog válaszolni. Megadom a szót.
Köszönöm szépen a szót, elnök úr. Tisztelt Elnök Úr! Tisztelt Országgyűlés! 2015 óta védjük fokozottan a magyar határokat, Magyarország határait, mégpedig közösen együtt védtük ez év december 31-éig a Belügyminisztérium rendőreivel. Azt hiszem, hogy példás együttműködés volt a katonáink és a rendőreink között. Emlékezhetünk, 2015-ben a 2014-es év számaihoz viszonyítva hirtelen radikálisan megemelkedett a Magyarország határaira érkező migránsok száma. És akkor kerítést kellett építeni, ezt is közösen végezték katonák és rendőrök. A határ védelme természetesen a Belügyminisztérium feladata, és a rendőreink a katonáink segítségével járőröztek az elmúlt év december 31-éig. Folyamatosan emelkednek a számok. Államtitkár úr is említette és utalt rá, hogy újra emelkednek a számok. Ha esetleg azt vennénk észre, hogy a magyar-szerb vagy a magyar-horvát határra érkező számok csökkennek, akkor az nagyon érdekes és nagyon furcsa módon nem azért van, mert kevesebb migráns, kevesebb illegális bevándorló érkezik, hanem mivel a magyar határ védelme kiváló: megépítettük a fizikai védelmet, hozzátettük az elektronikus védelmet és a jogi védelmet. Államtitkár úr részletezte, hogy hogyan erősítettük meg a kerítést, és hogyan reagáltunk a migránsok különböző próbálkozásaira, amit természetesen az embercsempészek segítségével és hozzájárulásával végeznek. Azért érkeznek kevesebben a magyar határszakaszra, mert tudják, hogy a magyar határszakaszon nehezebb áthatolni, átjutni, ezért más utakon érkeznek Európa felé. Ha emlékszünk, államtitkár úr azt is említette, hogy Brüsszel 650 milliárd forintot tart vissza folyamatosan. Miután 2015 óta védjük szigorúan és saját erőből az Európai Unió déli határát, ezért járna Magyarországnak 650 milliárd forint a magyar határvédelem kiadásaira. Ebből mindösszesen 1 százalékot térített meg az Európai Unió eddig. A magyar katonákat az orosz-ukrán háború okozta kihívások miatt is vissza kellett vonnunk a magyar-szerb és a magyar-horvát határszakaszról, és a rendőrség határvadász ezrede kezdte meg ott a szolgálatot, immár a magyar katonák segítsége nélkül, de ugyanolyan erővel és ugyanolyan jól szolgálva védik a magyar határt. A Magyar Honvédség katonáinak most arra kell felkészülni, hogy hadműveleti és stratégiai szinten is tovább fejlődjön és megújuljon, ezért mindent megteszünk. Ugyancsak 2015-ben kezdődött az a haderőfejlesztési program, amelyet természetesen folytatunk, folyamatosan figyelve az orosz-ukrán háború teremtette kihívásokat is, hiszen mindenre fel kell készülni, és azt gondolom, hogy a magyar katonák felkészülten védik Magyarország biztonságát. Növekszik a költségvetés is. Ebben az évben már megközelítettük a GDP 2 százalékát, ha visszaemlékszünk, ez a walesi NATO-csúcson tett vállalásunk volt, amikor azt vállaltuk, hogy GDP-arányosan 2 százalékot fogunk elérni. Ez jövőre meg is fog valósulni. A 2024-es költségvetés tervezetében elérjük a GDP-arányos 2 százalékos teljesítést. Tudjuk, hogy ez nem a felső határ, hanem ez lesz az az alapszint, amit minden NATO-tagországnak teljesítenie kell. Tehát 2 százalék a következő költségvetés tervezetében megvan, a magyar emberek biztonságban vannak, Magyarország biztonságban van, hiszen a Magyar Honvédség felkészült katonái védik. Köszönöm szépen megtisztelő figyelmüket. [[Taps a kormánypártok soraiban.]]
Szintén napirend előtti felszólalásra jelentkezett az MSZP frakcióvezetője, Tóth Bertalan képviselő úr. Megadom a szót. Parancsoljon!
Köszönöm a szót, elnök úr. Tisztelt Képviselőtársaim! Általában kritikával szoktam illetni az Orbán-kormányt, most azonban bravúrjairól szeretnék beszámolni, mert igenis van az a teljesítmény, amelyről méltó módon meg kell emlékezni, amelyet nem mondhat el magáról akármilyen kormány. Kedves Képviselőtársaim! Hát, melyik kormány tudott összehozni 25 százalékos pénzromlást, 40-50 százalékos élelmiszer-drágulást? Mely kormány tudott összehozni 14,1 százalékos reálbércsökkenést? Mely kormány tudta ilyen mértékben leértékelni a nyugdíjakat? Elárulom: csak az Orbán-kormány. Ezért is beszélünk orbáni inflációról, amelyet sajnos nap mint nap tapasztalunk. Fideszes képviselőtársaim, most érdemes tapsolni, ez az önök teljesítménye. Egyedülálló teljesítmény, erre lehetnek büszkék. [[13.50]] Mondok mást: Törökországon kívül mely parlament nem volt képes tíz hónap alatt sem eljutni odáig, hogy ratifikálja a svéd NATO-csatlakozást? De említhetném még, hogy egy terroristát engedtek éppen szabadon. Így van, erre a bravúros teljesítményre is a fideszes képviselők lehetnek büszkék, mi pedig sok millió honfitársunkkal együtt inkább szégyenkezünk. Önök az elmúlt egy évben is jó érzékkel rátapintottak Magyarország legsúlyosabb problémáira, és lett Aranybulla-emléknapunk meg lombkorona nélküli lombkoronasétányunk, és az agresszor Putyin kívánalmainak megfelelő visszafogott hangvételben meg is emlékeztek a szomszédunkban dúló háború egyéves évfordulójáról. Hogy eközben az ország felzárkózásához szükséges uniós források megszerzésének ügyében nem sikerült előrelépni, nyilván csak másodlagos probléma. Szegény Navracsics Tibor nem győzi az új időpontokat bejelenteni. Végül is, ráérünk, hiszen a gazdaság csak kilenc hónapja van recesszióban, a Mészáros-érdekeltségek pedig még nyilván bírják tartalékkal. De említhetném azt a bravúros teljesítményt is, ahogyan megoldották, hogy Orbán Viktor fizetése most Mészáros Lőrinc gyarapodásától függetlenül 135 százalékkal emelkedjen. Komoly teljesítmény, büszkék lehetnek rá! De önök nem álltak meg félúton, mert milliókkal, illetve százezrekkel emelték az államtitkárok, hivatali vezetők és állami cégvezetők fizetését, valamint az önökre vigyázó rendvédelmi szerveknél dolgozók juttatását is. Az, hogy az adónkat erre költik, miközben egyre kevesebb a tanár, egyre nagyobb a válság az egészségügyben és a szociális ágazatban, nyilván senkit sem zavar önök közül. Tisztelt Képviselőtársaim! Kövér László korábban, amikor még nem volt elnök, egy nyakába akasztott táblán azt hirdette: rendőrállamban a rendőr fizetése magasabb a tanárénál, jogállamban fordítva. Ma az a helyzet, hogy egy kezdő tanár 260 ezer forintot visz haza, míg egy rendőrtiszt 340 ezer forintot. Ma az a helyzet, hogy a kormányzati propagandának van minisztériuma, de az oktatásnak és a rendőrségnek ugyanaz a minisztériuma, és nem oktatásügyi minisztériumnak hívják, hanem Belügyminisztériumnak. Ma az a helyzet, hogy a minőségi oktatásért, a tanulásszabadságért kiálló fiatalok hangját a hatalom könnygázzal, gumibottal, sokkolóval és megfélemlítéssel próbálja meg elnyomni. Tisztelt Képviselőtársaim! Elnök Úr! Önöknek sikerült megvalósítaniuk mindazt, ami ellen 33-34 éve még tüntettek. Ez sem mindennapi teljesítmény, szégyellhetik magukat! Önök ellenfélként tekintenek a kritikus gondolkodásra, önálló érvényesülésre képes polgárra, mert az az érdekük, hogy az államnak kiszolgáltatott, engedelmes alattvalók tömegét nevelje az iskola, akik majd mehetnek alacsony bérért kínai akkumulátorgyárba dolgozni. Emiatt mennek külföldre a legjobban teljesítő diákjaink, emiatt menekül, aki teheti, az állami iskolákból a magániskolákba, és emiatt mindennapos tapasztalás, hogy az iskola nemhogy felszámolná, inkább felerősíti az otthonról hozott hátrányokat. A szemünk láttára, nap nap után vesztegetik el ennek az országnak a jövőjét. És még egy gondolat, tisztelt képviselőtársaim: a pedagógusok életpályamodelljét nem az ellenzéki pártokkal kell egyeztetni, hanem a pedagógusokkal, a pedagógusok szakszervezeteivel. Közös jövőnkért, Magyarországért! Köszönöm szépen. [[Taps az ellenzéki padsorokból.]]
Válaszadásra Tállai András államtitkár úré a szó.
Köszönöm szépen a szót, elnök úr. Tisztelt Országgyűlés! Tisztelt Frakcióvezető Úr! Ön a magyar kormány teljesítményéről beszélt. Ha megengedi, én viszont beszélnék az önök pártja teljesítményéről kicsit bevezetésképpen. Mert az a nem mindennapi, amit az önök pártja elvégzett itt az elmúlt években, különösen azóta, amióta ön először pártelnök volt, majd, ugye, most már csak frakcióvezető, a pártelnöki felelősséget hátrébb tolta egy kicsit. [[Közbeszólás az MSZP soraiból: Ez egy demokratikus párt!]] Hát, igen, önök a több mint 40 százalékos támogatottságtól és a kormányzástól eljutottak egészen addig, hogy az ellenzék egy törpepártjává váltak. Nem én mondom, hanem a felmérések mutatják... [[Kunhalmi Ágnes közbeszól.]]
Képviselő asszony, legyen szíves…
…hogy 1-2 százalékos az MSZP támogatottsága. Én persze megértem, hogy önök akkor is ellenzéki párt, ha 1 százalékon állnak, és világos, hogy kritizálni kell a kormányt. [[Varju László: A kormányt mindenképpen kritizálni kell.]] De mielőtt ezt megteszik, kicsit nézzenek magukba, hogy önök hogyan kezelték az inflációt, hogyan kezelték a nyugdíjemelést [[Varju László: Jól!]] hogyan kezelték a jövedelmek emelését abban az időszakban [[Kálmán Olga: És ti?]] , amikor az ország nehéz helyzetben volt, az önök kormányzása idején, esetleg válságban. Ami az inflációkezelést illeti: ön elfelejtett arról beszélni, hogy jelen helyzetben van egy háború, amit a baloldal alapvetően támogat. [[Egy hang az ellenzék soraiból: Ez nem igaz!]] Ha a baloldalon múlna, akkor a saját költségvetésünkből már fegyvert szállítanánk Ukrajnába [[Közbeszólás az ellenzék padsoraiból: Hazugság!]] hogy harcoljanak. [[Egy hang az ellenzék soraiból: Hazugság!]] Ha önökön múlna, akkor ma már Magyarországra a Barátság kőolajvezetéken nem jönne olaj, és más egyéb szankciók is sújtanák az országot, mert önök egy az egyben az Európai Unió szankciós csomagját támogatták. [[Közbeszólás az ellenzék padsoraiból: Orbán megszavazta!]] Ezzel akkora kárt okoztak volna az országnak, hogy beláthatatlan lett volna, hogyha nem sikerül a szankciós csomagokból ezt a kivételt megteremteni a magyar kormánynak, személy szerint Orbán Viktor miniszterelnök úrnak. Aztán arról sem beszélt, hogy milyen károkat okoz, és ezen nehéz gazdasági helyzetben milyen károkat okozott az, hogy nem sikerül az uniós forrásokat Magyarországra hozni. Ugye, önök szövetségben vannak a DK-val, Gyurcsány Ferenccel, újra ő az önök irányítója, főnöke, elmondta, mindent megtesznek azért, hogy az uniós források ne érkezzenek Magyarországra, ne tudjanak pályázatokat kiírni vállalkozásoknak, ne érkezzen meg a pedagógusbér-emelés forrásfedezete. Joggal gondoljuk azt, bár ezt nem mondta, hogy önök ezzel egyetértenek, hiszen a baloldal közösségében vannak, akik azt akarják elérni, hogy ez az ország menjen tönkre; és nem számít az, hogy hány százezer ember élne még nehezebben a jelenlegi helyzettől, egy számít önöknek, hogy megszerezzék a hatalmat, és megszerezzék Magyarország vezetését, irányítását. Hogy milyen áron, ez önöket nem érdekli. Tisztelt Frakcióvezető Úr! Én úgy gondolom, ez a kormány a lehetőségeihez mérten természetesen mindent megtesz azért, hogy megvédje a magyar családokat, hogy megvédje a magyar nyugdíjasokat, hogy megvédje a munkahelyeket, és hogy megvédje a rezsicsökkentést. Azt gondolom, ha végiggondolják, mint ahogyan egyébként az ötpontos, mentőcsomagnak nevezett programjukból is több olyan pont van, amit ez a kormány egyébként már megtett, akkor inkább a kormány családokat támogató politikáját és programját támogassák, mint egyébként Gyurcsány Ferencét, ami arról szól, hogy tegyük tönkre Magyarországot. Na, ezt mi nem szeretnénk. Köszönöm szépen. [[Varju László: Na, majd mindjárt jövök, elmondom, jó? Taps a kormánypártok soraiból.]]
Most Lőcsei Lajosnak, a Momentum képviselőjének adom meg a szót.
Nehéz lesz megszólalni ezután. Köszönöm a szót. Tisztelt Képviselőtársaim! Bűncselekményeket fogok felsorolni, és majd, kérem, bólogassanak, ha felismerik az elkövetőket. SZDSZ- és MSZP-pártirodák ellen intézett Molotov-koktélos támadások; vasrudakkal vertek meg egy akkori szocialista képviselőt; rálőttek Hiller István házára, és Molotov-koktélokat dobtak Kóka János miniszter épülő házára. Hat további képviselővel szemben követtek el gyújtogatásos támadást; majd a Broadway Jegyiroda felgyújtása és egy LMBTQ-közösség által látogatott szórakozóhely megtámadását követően bombatámadást hajtottak végre Szilvásy György polgári titkosszolgálatokat felügyelő tárca nélküli miniszter nyaralójánál. [[14.00]] 2009 tavaszán robbantásos merényletsorozattal akarták megakadályozni a lemondott miniszterelnök utódjának megválasztását, amit végül a rendőrök megakadályoztak. Tisztelt Képviselőtársaim! Bólogassanak, kérem! Ugye, megvan, hogy kik követték el ezeket az olasz maffiák világát idéző bűncselekményeket? Ezt a kegyetlen bandát, ezeket a veszélyes bűnözőket engedte szabadlábra Orbán Viktor. A magyar gyakorlatban találunk példákat arra, amikor a végrehajtási kegyelem morálisan védhető; például ilyen volt Simek Kitty, Binder Györgyi ügye, ezek a kegyelmi döntések a társadalom teljes egyetértésével találkoztak. Budaházy Györgyék esetében szó sem volt ezekhez hasonló, megfontolásra érdemes tényezőkről. Mondjuk ki az igazságot! A büntetőeljárás elhúzódása, amire hivatkoznak, nem a valós indoka a kegyelemben részesítésnek. Mi lehet a valós indok? Mi lehet az az ok, hogy Orbán Viktor nyíltan terroristasimogatóvá vált? Mi lehet az igazi indok? Lehet, annyiról van szó csupán, hogy belefér Orbán Viktor értékrendjébe, hogy Budaházyék bűncselekmény-sorozata büntetlen maradjon? Esetleg van valamilyen terve a terroristacsapattal? Vagy született a háttérben egy újabb alku az önök szélsőjobboldali szövetségesével? Akár azért, mert egyetért az elkövetett terrorcselekményekkel, akár azért, mert érdeke fűződik hozzá, morálisan vállalhatatlan Orbán Viktor döntése. Ez roppant méltatlan egy miniszterelnökhöz, ráadásul sokadjára Orbán Viktor gyáván és aljas módon viselkedett, amikor a szentatya magyarországi látogatására hivatkoztak a döntés apropójaként. Vajon egyeztetett a szentatyával erről, vagy csak aljas módon a nevével takarózik? Biztosra vehetjük, a pápa egy szóval sem kérte erre Orbánt, mint ahogy az apostolok sem kérték, hogy Barabást engedjék szabadon Jézus Krisztus helyett. Ez egyszerűen elfogadhatatlan! Minden jóérzésű honfitársam nevében mondom, pártállástól függetlenül: mi nem olyan Magyarországot akarunk, ahol elítélt terroristák szabadon járhatnak, kelhetnek. A magyar embereknek joguk van a biztonsághoz, a nyugalomhoz. Az erőszakos bűnözők szabadon engedése egyszerűen veszélyezteti a közbiztonságot. Olyan embernek adtak kegyelmet, aki még csak meg sem bánta a tettét, még csak bocsánatot sem kért az áldozataitól, eszében nincs. Budaházy hetykén, lóháton távozott a börtönből, úgy ünnepeltette magát, mintha valami hős lenne, pedig csak egy elítélt terrorista. Nem, a kegyelmi jogot nem arra találták ki, hogy a bűnözőkből sztárokat faragjanak. Ez visszaélés a kegyelmi joggal, ez a közbiztonság veszélyeztetése, ez arcul csapása a magyarok igazságérzetének. Sajnálatos, hogy a rendszer fenntartásához már mindenre is képes fasiszták kellenek. [[Rétvári Bence: Gyöngyösiről mi a véleményed?]] Itt tartunk tehát most [[Rétvári Bence: Gyöngyösi Márton!]] terroristákat kiengednek, a tanárokat, tüntető gyerekeket pedig gumibottal verik, és a szemükbe könnygázt fújnak. Na, ez az, amit mi nem fogunk engedni! Ez az, amiért mi itt vagyunk, és nem hátrálunk! Tovább küzdünk a gyermekeinkért, tovább küzdünk a jövőnkért. [[Taps a kormánypártok soraiban. Vitályos Eszter: Ti toljátok a gyerekeket magatok előtt! Szégyelld magad!]]
Répássy Róbert államtitkár urat illeti a szó.
Tisztelt Képviselő Úr! Ön is nyilván tudja, hogy az egyéni kegyelmezés joga a köztársasági elnöké, és a köztársasági elnök ugyan nem köteles indokolni a kegyelmi döntéseit, mégis ezekben az ügyekben ezt megtette, tehát indokolta a köztársasági elnök a szempontjait. Nem tudok minden részletről felvilágosítást adni, mert az Igazságügyi Minisztériumnál lévő kegyelmi ügyekről, kegyelmi eljárásról az érintettek személyes adatai miatt nem lehetséges felvilágosítást adni, tehát tartom magam ehhez a törvényi előíráshoz. Viszont tudja, hogy kik voltak azok, akik először követelték Budaházyéknak a kegyelmet? Kik voltak? Mert, ugye, ez nem mostani ügy, ez egy közel 15 éves ügy. Hát, a jobbikosok követelték! [[Rétvári Bence: Húha!]] Emlékszik, hogy a Jobbik logója ott szerepelt önök mellett a választási plakátokon? [[Lőcsei Lajos: Önök engedték ki!]] Emlékszik, hogy a Jobbik is támogatta önt, hogy megválasszák? [[Varju László: Ki engedte ki?]] Tudja, hogy kikről beszél, képviselő úr? Azokról a képviselőkről beszél, akik amnesztiatörvényt nyújtottak be ide az Országgyűlésbe Budaházyék érdekében. [[Rétvári Bence: Ejha!]] Tehát, tisztelt képviselő úr, úgy látom, hogy mivel olyan régi az ügy, elfelejtette fellapozni az ügy történetét. [[Rétvári Bence: Öngól!]] Tehát, képviselő úr, az önök szövetségesei követelték mindenekelőtt Budaházyék szabadon bocsátását és Budaházyéknak a kegyelmet. Ami pedig a konkrét ügyet illeti, és még egyszer mondom: igyekszem a személyiségi jogokat nem megsérteni. Egyrészt van még négy kérelmező, akiknek az ügye folyamatban van, ők semmilyen kegyelmet mind ez idáig nem kaptak, tehát sem eljárási, sem végrehajtási kegyelmet, tehát nem igaz az, hogy mindenkire kiterjedt volna a kegyelmi döntés. Másrészt biztosan olvasta, a sorok között lehetett olvasni, hogy a köztársasági elnök úgy döntött, hogy a jogerős szabadságvesztéseket végrehajtásában felfüggeszti, de semmilyen más büntetést nem érint a köztársasági elnök döntése. Ez azt jelenti, hogy ezek az elítéltek, ezek a személyek még további hosszú-hosszú évekig a büntetés hatálya alatt állnak, beleértve a közügyektől eltiltást is. Ezért amit ön itt valamifajta politikai hátsó szándékként, politikai manipulációként állít, az egyszerűen hazugság; hazugság, mert ezek a személyek elítéltek és közügyektől eltiltott személyek. Tehát egyrészt a köztársasági elnök pusztán a büntetésük végrehajtását függesztette fel azért, idézem az ő indokolását: „mert hosszú időt töltöttek a büntetőeljárás hatálya alatt”, másrészt pedig hozzáteszem, hogy ezek a személyek még előzetes letartóztatásban, mai szóval letartóztatásban is álltak hosszú éveken át. Tehát, tisztelt képviselő úr, azt tudom mondani, hogy mindenekelőtt tájékozódjon az ügyről, beszélgessen a szövetségeseivel [[Rétvári Bence: Így van!]] hogy vajon miért akarták ők ezt a büntetőeljárást megfordítani, miért akarták vajon a jobbikosok annak idején, hogy Gyurcsány Ferenc ellen és a rendőrök ellen indítsanak eljárást a 2006-os ügyekben. Beszélgessen velük, mert nagyon tanulságos, hogy vajon a mostani szövetségesükkel szemben azok, akik Budaházynak kegyelmet kértek, mit gondoltak az ön mostani szövetségeséről, Gyurcsány Ferencről. Kérem, hogy tájékozódjon az ügyben! [[Kálmán Olga: A cél szentesíti az eszközt!]] Azt pedig mindenképpen tanácsolom, hogy senki ne vonjon párhuzamot a jelenlegi eljárások és a kegyelemmel érintett eljárások között, mert ez a mostani ügy több mint 15 évig tartott az igazságszolgáltatás előtt; senkinek nem kívánom, hogy ilyen hosszú ideig az igazságszolgáltatás és a büntetőeljárás súlya alatt álljon. [[Gréczy Zsolt: Terrorista!]] Tehát senkinek nem tanácsolom, hogy összehasonlítás történjen ezekben az ügyekben. [[Kálmán Olga: Ki lesz a következő?]] Tisztelt Képviselő Úr! Kérem, hogy a köztársasági elnök döntését pontosan ismerje meg [[Gréczy Zsolt: Megismertük!]] ha szükséges, akkor kérdezze meg a Köztársasági Elnöki Hivatalt, a Sándor-palotát, hátha adnak önnek felvilágosítást, de biztosan adnak felvilágosítást mindarról, ami a közleményükben szerepelt, ezt újból elolvashatja. Köszönöm szépen a figyelmet. [[Taps a kormánypártok soraiban.]]
Most Varju László következik.
Köszönöm szépen. Tisztelt Ház! A kormány válaszai közül Tállai úrnak szeretném megvilágítani az inflációra vonatkozó következtetéseinek a helytelenségét, és segíteni abban, hogy jobban érezze át azt a helyzetet, amibe az emberek kerültek a megélhetési válságban. Felsorolni is nehéz, hogy hány különböző, egzotikus elnevezésű akciótervvel próbálta már az Orbán-kormány megmenteni a saját kezével tönkretett magyar gazdaságot, pedig mindössze két-két adat szembeállításával ezt könnyen elvégezhetjük, és nyugodtan bemutathatjuk, hogy mikor buktak meg újra. Íme, az első két adat: a 24,5 százalékos orbáni infláció szemben a 15 százalékos nyugdíjemeléssel. Az Eurostat legfrissebb adatai szerint is 24,5 százalékos orbáni infláció van Magyarországon, ami abszolút negatív rekord az Európai Unióban, egyetlen ország sem közelíti meg, a román infláció is alig 10 százalék. [[14.10]] Eközben Orbán Viktor javaslatára egy mindössze 15 százalékos emeléssel képes volt kiállni a nyugdíjasok elé az idei évben. Ezerforintos tejfölök, ezerforintos kenyerek sorjáznak a boltok polcain, Orbán Viktor pedig azt mondja az időseknek: egy élet munkája után csukjátok be a szemeteket, felejtsétek el az orbáni inflációt. Felejtsétek el a legnagyobb élelmiszerár-drágulást Európában! Felejtsétek el, a világ legmagasabb áfáját fizetitek a pénztáraknál számos alapélelmiszerért, például a zöldségekért; felejtsétek el, hogy a nyugdíjatokat szép lassan felfalja az orbáni infláció! De higgyék el, a magyarok ezt nem fogják elfelejteni! És íme, az újabb két adat: a KSH szerint átlagosan 64 ezer forinttal nőttek a havi megélhetési költségek a magyarok számára, miközben 154 280 forint a jelenlegi havi nettó minimálbér. Hallják ezt a két számot, képviselőtársaim? Sejtik egyáltalán, hogy milyen érzés lehet úgy dolgozni napi 8-12 órában, hogy a hó végén a fizetésük már kevesebbet ér, mint amire egyébként szükségük volna? Belegondoltak abba, hogy dolgozó emberek milliói, fiatal pályakezdőktől kezdve középkorú családos emberekig élik meg azt, hogy a bérük a megélhetésre nem elég? Ráadásul az orbáni infláció miatt elszálltak az albérleti árak, a rezsi a hétszeresére nőtt, a lakáshitelkamatok megfizethetetlenek. A magas benzinárak miatt pedig lassan luxussá válik autóval menni munkába, iskolába vinni a gyereket, az óvodába eljutni vagy éppen orvoshoz menni, ne adj’ isten, ha kórháza kell menni valamiért, mert nem jön a mentő. Orbán Viktor tehát nyilvánosan elbukott. Akciótervet hazudott, de csak árakat emelt. Az orbáni infláció felfalta a fizetéseket és a nyugdíjat. Eközben az Orbán-kormány bezsebelte a növekvő áfabevételeket a növekő árak után. Bebizonyosodott, hogy Orbán Viktor és kormánya nem ért a kormányzáshoz, csak a padlássöpréshez. Azonban van már megoldás az orbáni infláció legyőzésére: Dobrev Klára árnyékkormánya kidolgozta azt a 13 pontos antiinflációs programot, amely bizonyítja, hogy készen áll a magyar gazdaság rendbetételére; készen áll az árak és a rezsi csökkentésére; készen áll a fizetések és a nyugdíjak emelésére. Az orbáni infláció megtörését az alapélelmiszerek áfájának nulla százalékra csökkentésével kezdenénk az év végéig, hogy véget vessünk a történelmi mértékű élelmiszer-drágulásnak. Dobrev Klára árnyékkormánya ezután eltörölné a hétszeres rezsiemelést és a rendszerhasználatidíj-emelést, továbbá literenként 500 forint alá vinné le a benzin és a gázolaj árát az üzemanyag adóinak csökkentésével. De nem állnánk meg itt: Dobrev Klára árnyékkormánya bevezetné Magyarországon az Európai Unióban már jóváhagyott európai minimálbért. A felsorolt intézkedések pénzügyi alapja ott van a költségvetésben a bevételi sorokban, de az árnyékkormány nem hagyná ott egyébként a fideszes milliárdosok érdekeltségeinek, köztük a kaszinók megadóztatásával kell ezt kiegészíteni. Mindezek az intézkedések csak Orbán Viktornak és a fideszeseknek fájnak, de magyarok milliói számára ez reményt jelent az európai jólétre. A Dobrev Klára vezette árnyékkormány ugyanis azért dolgozik, hogy letörjük az orbáni inflációt és [[Az elnök a csengő megkocogtatásával jelzi az időkeret lejártát.]] ne az árak, hanem a bérek és a nyugdíjak emelkedjenek. Köszönöm a figyelmüket. [[Taps a DK padsoraiból.]]
Dömötör Csaba államtitkár úré a szó.
Köszönöm a szót, elnök úr. Tisztelt Képviselő Úr! Először is szeretnék röviden szólni a magyar gazdaság helyzetéről. Azt talán ön sem tagadja, hogy az egész európai gazdaság nagy nehézségekkel néz szembe. Hogyha megnézi ön a nagy nemzetközi szervezetek előrejelzéseit, a Világbankét, a Valutaalapét vagy mondjuk, az OECD-ét, akkor azt fogja látni, hogy Európának jósolják a legnagyobb gazdasági visszaesést a meghatározó gazdasági térségek közül. Olyannyira, hogy van olyan nagy, meghatározó gazdasági szervezet, amelyik azt mondja, hogy Európában nem is lesz gazdasági növekedés, miközben az Egyesült Államokban olyan 1,5 százalékos, Kínában pedig 5 százalék körüli, ebben is egyetértés mutatkozik. [[Varju László: Magyarországon lesz, biztos!]] És mivel a magyar egy exportorientált, nyitott gazdaság, ezért ennek hatásai alól, tehát a rossz brüsszeli döntések hatásai alól mi sem tudjuk kivonni magunkat. Ezért is nagy szó, hogy a magyar gazdaság ennek ellenére is növekedési pályán maradt, 2021-ben 7, tavaly 4,6 százalékos volt a gazdasági növekedés. Ezzel együtt az is látható, hogy a gazdasági szankciók káros hatása ebben a negyedévben csúcsosodik ki igazán, ez már látszik a számokban. Mindezek ellenére a második negyedévben már javuló számokra számítunk, az egész évben az év egészére vonatkozóan pedig mégiscsak növekedésre. Nem mellékes körülmény én tudom, hogy ezt megpróbálják letagadni, de nem mellékes körülmény , hogy az energiaárak emelkedése, ami a szankciók következménye, 4000 milliárd forinttal szűkíti a magyar gazdaság mozgásterét. [[Gréczy Zsolt közbeszól. Varju László: Milyen szankciók? Nem kellett volna ilyen szerződést kötni…]] Ennyivel nőtt az áramszámlánk, ennyivel többet kell előteremteni a családoknak, a vállalkozásoknak és a magyar államnak. Ez nem kevés pénz, és sokkal jobb lenne másra költeni. Így néz ki a gazdasági helyzet. Most ami az akcióterveket illeti: hát, önöknek nem nagyon volt akcióterve. [[Varju László: Na, ne!]] Nem nagyon volt akcióterve! Én nem nevezném akciótervnek azt, hogy több százezer magyar embernek elveszett a munkája, utcára tették őket, közalkalmazottakat, másokat is. Nem nevezném akciótervnek azt, hogy a maradék állami vagyont is eltékozolták volna. És nem nevezném akciótervnek azt, hogy érdemben nem volt nyugdíjemelés a baloldali gazdasági válság éveiben. Na de mit tesz a kormány? Fenntartjuk az árstopokat. Önök hiába állították azt, hogy az egész egy ostobaság, mi fenntartjuk. Tudja, azokról az árstopokról van szó, amelyeket önök következetesen támadtak. Fenntartjuk az élelmiszerárstopot is, sőt folyamatos akciókra kötelezzük a nagyobb boltokat. Ami a nyugdíjak kérdését illeti: azért azt talán ön sem próbálja meg letagadni, de azért ebben nem vagyok biztos, hogy idén is volt nyugdíjemelés, volt nyugdíjprémium, volt nyugdíj-kiegészítés, és ez volt az a kormány, amelyik visszaadta, tehát nem elvette, hanem visszaadta a 13. havi nyugdíjat, amelyet, még egyszer mondjuk el, önök vettek el tőlük. [[Kálmán Olga: 13 év után…]] És hogy ne szálljanak el a törlesztők, fenntartjuk a kamatstopokat is, sőt a diákhitelekre is kiterjesztettük őket. Nem tudom nem felhozni, hogy mikor a devizahitelesek százezrei vergődtek adósságcsapdában az önök kormányzása alatt, akkor semmi-, de semmiféle segítséget nem kaptak; nem volt semmiféle akcióterv. Aztán nézzük a minimálbért, ezt is említette ön: mennyivel emeltek önök nem kevés időnyi kormányzás alatt? Huszon-egynéhányezer forinttal. A mostani kormány mennyivel emelt? A háromszorosára emelte ennyit arról, hogy melyik kormány képes valójában minimálbért emelni. Fenntartjuk a rezsicsökkentést. Önöknek ez nemhogy nem jutott eszükbe, hanem erre is azt mondták, hogy ostobaság. A családok közel 70 százaléka változatlan árat fizet az áramért, közel 80 százalékuk pedig változatlan árért vásárolhatja a gázt. Hogyha nem lenne ez az intézkedés, akkor az átlagosan havi 181 ezer forintos pluszt jelentene minden családnak. Hiába hazudják önök azt, hogy hétszeresére nőtt az energia ára Magyarországon, ez egész egyszerűen nem igaz. De szeretnénk, hogyha a közlekedéssel kapcsolatos terhek is csökkennének, ezért döntött a kormány a vármegyebérletről. Nem véletlen, hogy ezt már több százezren igénybe vették. És hogy még egyet mondjak: a kisvállalkozásokról sem feledkezünk el, sokuknak csökkentettük az áramdíját; többen élhetnek a kamatstoppal, és megdupláztuk a munkába járás támogatását is. És a helyzet az, tisztelt képviselő úr, hiába tagadja le, ezt a sort még hosszasan folytathatnánk. Nem várjuk el önöktől egyáltalán, hogy mindenben egyetértsünk, de azt joggal reméljük, hogy támogassák azokat a lépéseket, legalább azokat a lépéseket, amelyek több százezer vagy adott esetben több millió magyar embernek jelentenek mindennapi segítséget. De hogyha ezt nem érjük el, már azzal az eggyel is beérnénk, hogyha nem folytatnának kampányt azért, hogy Magyarország ne kapja meg a neki egyébként járó uniós forrásokat. Köszönöm, hogy meghallgattak. [[Taps a kormánypártok padsoraiból.]]
Szintén napirend előtti felszólalásra jelentkezett a KDNP képviselője, Juhász Hajnalka képviselő asszony. Megadom a szót.
Köszönöm a szót, elnök úr. Tisztelt Ház! Tisztelt Képviselőtársaim! Múlt héten hazánkba látogatott az Európai Parlament Költségvetési Ellenőrző Bizottsága. Én inkább azt mondanám, hogy az Európai Parlament liberális többségének kihelyezett ülésében gondolkodott ez a bizottság, mert meggyőződésem és értékrendem szerint hogyha eljövünk egy országba, hogyha eljövünk egy csodálatos parlamentbe, politikai állásunktól függetlenül alapvető feladatunk, hogy a konstruktív párbeszéd jegyében megadjuk egymásnak a tiszteletet. Vannak olyan bizottságok, mint például a LIBE Bizottság, amelyik legalább eljátssza ennek a látszatát. [[14.20]] Az Európai Parlament Költségvetési Ellenőrző Bizottsága még a látszatára sem törekedett annak, hogy a kölcsönös tiszteletet egymás irányába megadjuk. Hárman képviseltük a Gazdasági Bizottság részéről Bánki Erik, az Igazságügyi Bizottság részéről Vejkey Imre és az Európai Ügyek Bizottsága részéről jómagam azokat a lépéseket, amelyeket a magyar kormány az elmúlt időszakban tett, a 17 intézkedést, a szupermérföldköveket rendkívül feszített időintervallumban folyamatosan teljesíti az Európai Bizottsággal való megállapodás keretében. A felkészültségükről csak annyit, hogy szóvá tették, hogy miért ennyien fogadjuk őket nos, ennyi bizottság kapott meghívót , és alapvetően jellemző volt, hogy sajtóanyagokból tájékozódtak, hogyha ezt a szót kellene mindenáron használnom. Az volt végig a megérzésem és Bánki Eriknek és Vejkey Imrének is , hogy gyakorlatilag ez a látogatás a május 31-ei újabb magyar vitának az előkészítése volt, egy politikai nyomásgyakorlás. Rendkívül szomorú volt azt tapasztalni, hogy valóban nagyon feszített intézkedési csomagok elfogadásával, az igazságügyi csomag nemrégen történt elfogadásával egy rendkívül konstruktív párbeszédet folytatunk az Európai Bizottsággal, és idejön az Európai Parlamentnek ez a liberális bizottsága, és mindent megtesz annak érdekében [[Vajda Zoltán: Néppárti az elnöke!]] , mindent megtesz annak érdekében, hogy ezt a konstruktív párbeszédet a Bizottság irányába politikai nyomásgyakorlással egy másik irányba vigye. De tegyük tisztába! Én azt a bizottsági találkozón is elmondtam: külön kell választani a jogállamisági eljárást és a kondicionalitási eljárást. Semmi köze az Európai Parlament Költségvetési Bizottságának a kondicionalitási eljáráshoz, bocsánatot kérek! Tágabb értelemben az Európai Unió működéséről szóló szerződése 317-19. cikkelye között a költségvetés ellenőrzését teszi lehetővé, de a bizottságnak van tájékoztatási kötelezettsége az Európai Parlament irányába. Diszkriminációmentességet várt el tőlünk a találkozó során a bizottság elnöke, Monika Hohlmeyer, miközben Daniel Freund annyiban nem becsülte a delegációnkat, hogy meg sem hallgatta a beszámolónkat, majd bejött a Delegációs terembe, személyeskedett, abszolúte diszkriminatív volt irányunkban, majd meg sem hallgatta a válaszunkat, és kiment az ajtón. Ezt követően Monika Hohlmeyer tőlünk előítélet-mentességet vár el. Mindannyian tudjuk, hogy amit Daniel Freund megfogalmazott, arról szól ez a politikai kérdés. Ha nem támogatjuk a migrációt, nem támogatjuk a háborút, és nem támogatjuk a genderőrületet, akkor nem járnak nekünk uniós források. Annyira nem volt felkészült ez a delegáció, hogy azzal vádolta az Integritás Hatóságot vagy a korrupcióellenes munkacsoportot, hogy nem végeznek munkát, miközben pontosan tudják, hogy az első jelentés már fent van. Tehát innentől kezdve, én azt gondolom, hogy ez a fajta politikai nyomásgyakorlás nem állja meg a helyét. A magyar kormánynak kiváló az Európai Bizottsággal a folyamatos és konstruktív párbeszéde. Ezt a politikai boszorkányüldözést pedig maximálisan, de maximálisan visszautasítjuk. És hadd legyek egy kissé pikírt! A korrupciót ellenőrző bizottság póttagjaként Cseh Katalin is látogatást tett, akivel szemben különösen jelentős vagyoni hátrányt okozó csalással kapcsolatosan uniós forrásokról beszélünk, a pikírtség kedvéért nyomozás van folyamatban. Én azt gondolom, hogy ez egy bizottságnak, egy delegációnak a hitelességét vagy a komolyságát alapvetően megkérdőjelezi. A magyar kormány továbbra is folytatja azt a konstruktív párbeszédet az Európai Bizottsággal, amit eddig is tett, hiszen az uniós források járnak a magyar embereknek. Nagyon szépen köszönöm a megtisztelő figyelmet. [[Taps a kormánypárti padsorokban.]]
Válaszadásra Latorcai Csaba államtitkár úrnak adom meg a szót. Parancsoljon, államtitkár úr!
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Asszony! Szeretném előrebocsátani, hogy Magyarország Kormánya a lehető legnagyobb konstruktivitás jegyében készült és fogadta az Európai Parlament Költségvetési Ellenőrző Bizottságának a látogatását. Tettük ezt akkor is, ha már a látogatást megelőzően ismertette véleményét és ahogy most utóbb látszik a bizottság baloldali többségének az ítéletét Daniel Freund baloldali EP-képviselő, amikor úgy nyilatkozott, hogy ha Magyarország fenntartja álláspontját a migráció és a gyermekvédelem ügyében, a háború vonatkozásában, akkor bizony nem kap uniós pénzeket. Persze, nem ezzel kezdődött a baloldal nemzetközi összefogással zajló nyomásgyakorlása a magyar emberek, a magyar vállalkozások ellen, fenyegetve őket, hogy ha nem úgy táncolnak, ahogy a nemzetközi baloldali véleményvezérek fütyülnek, akkor ne is álmodjanak arról, hogy megkapják azt, ami egyébként jog szerint járna nekik. Csak hogy az utóbbi hetekből mondjak néhány példát, maga Gyurcsány Ferenc ismerte el, idézném: „Igen, dolgoztunk azért, hogy az Európai Unió olyan feltételeket támasszon, amelyek lebontják, de legalábbis meggyengítik Orbán világát.” Március 31-én a munkamódszert is ismertette. Azt mondta, ez úgy megy, hogy „A mi elképesztően aktív európai parlamenti képviselőink, azok iszonytató mennyiségben tárgyalnak, és elvégzik a dolgukat az Európai Parlament és az Európai Bizottság embereivel folyamatosan.” De nehogy azt higgyük, hogy valamifajta hazafias érdek vezérelné ebben a munkálkodásukban a baloldal képviselőit, még akkor se higgyük, hogyha Molnár Csaba éppen ezzel próbálja indokolni azt, amit tesznek, mert semmi ilyesmiről nincs szó. Színtisztán pártpolitikai és hatalomtechnikai szempontok vezérlik a baloldali Gyurcsány-koalíciót vagy ahogy a baloldalon nevezik: a főnököt , aki a következőképpen sűrítette egybe az idézett rádiónyilatkozatban a célját: „Ők mennek, mi jövünk.” Igen, tisztelt Országgyűlés, eljutottunk odáig, hogy Gyurcsány Ferenc és az általa Soros-dollárokkal kitömött, vezetett baloldali koalíció a saját hatalomra jutása érdekében még azoktól a forrásoktól is meg akarja fosztani a magyar embereket, a magyar vállalkozókat, ami egyébként jog szerint járna nekik, és ezt nevezi Molnár Csaba, a DK európai parlamenti képviselője hazafias kötelezettségének, aminek mindenáron, ahogy ő mondta, eleget fog tenni. Tisztelt Hölgyeim és Uraim! A kormány, ahogy említettem, annak ellenére fogadta az Európai Parlament delegációját a legteljesebb konstruktivitás jegyében, hogy érdekes módon a bizottság magyarországi kísérői Rónai Sándor, aki annak a DK-nak az EP-képviselője, amely párt mindent lerombolni képes hataloméhségét az előbb elmondtam, valamint a másik kísérő Cseh Katalin volt a Momentum részéről, akinek családi vállalkozásával kapcsolatos európai uniós források terhére felmerülő korrupciós ügyében épp néhány napja rendelt el a hatóság intézkedést. Ezért tehát nem csodálkozhatunk azon, hogy az Európai Parlament delegációja nem a Soros Györgytől a magyarországi baloldalhoz érkező dollármilliók és azoknak az európai uniós forrásokra gyakorolni tervezett hatását kívánta vizsgálni, és még csak nem is Cseh Katalin vállalkozásának korrupciós ügyét vizsgálták az európai uniós források terhére, tehát nem a valós, létező, egyébként a baloldalhoz kötődő korrupciós veszélyt kívánták vizsgálni, hanem azt tapasztaltuk, hogy a látogatás nem volt más, mint egy újabb nyomásgyakorlási eszköz. Nyomásgyakorlás egyrészt az Európai Bizottság felé, hogy jóllehet immáron minden feltételt teljesítettünk, és most már az Európai Bizottságnak utalnia kellene Magyarország számára, de ne merjék megtenni. És ugyanígy nyomásgyakorlás a magyar embereknek, hogy jóllehet egyértelműen állást foglaltak, hogy nem kérnek a migrációból, nem kérnek a genderőrületből, és nem kérnek a háborúból, ha nem változtatnak álláspontjukon, akkor bizony egy eurócentre se számítsanak. Ebben a kontextusban kell tehát értelmeznünk Daniel Freundnak a múlt heti látogatás során olvasható szavait, ami a következőképpen hangzott: „Nem egyszerűen arról van szó, hogy a pénzeket továbbra is vissza kell tartani, de a bizottságnak el kell gondolkodnia azon, milyen újszerű nyomásgyakorlásra volna szükség, hogy érdemi változást lehessen kikényszeríteni a magyar kormány részéről.” Kár, hogy A tanú című filmtől eltérően senki sem szólt Daniel Freundnak, hogy ez már az ítélet volt, és nem a tanúvallomás. Egy biztos: mi kitartunk a magyar emberek álláspontja mellett, nem lesz háború, nem lesz migráció, és nem lesz genderőrület Magyarországon. [[Taps a kormánypárti padsorokban.]] [[14.30]]
A Fidesz részéről Zsigó Róbert kért szót. Megadom a szót a képviselő úrnak. Parancsoljon!
Köszönöm a szót, elnök úr. Tisztelt Országgyűlés! Tisztelt Képviselőtársaim! Továbbra is háborús hangulat uralkodik Európában. A legtöbb tagállam az Ukrajnának nyújtott katonai támogatás folytatása mellett érvel, Magyarország azonban kitart a békepárti álláspontja mellett. Sajnos sokan vannak, akik még több fegyvert szállítanának. A magyar álláspont azonban a kezdetektől világos: mielőbb békét akarunk, mert a háború folytatása újabb emberéletekbe kerül és a konfliktus kiterjedésével fenyeget. Azonnali tűzszünetre és béketárgyalásra van szükség, majd olyan diplomáciai rendezésre, ami hosszú távon garantálni tudja a békét és a biztonságot a közép-európai térségben és a kontinens egészén. Tisztelt Ház! A békepárti álláspontunkkal sokan nem értenek egyet, és azon munkálkodnak, hogy belesodorjanak bennünket a háborúba. Az elmúlt héten több aggasztó hír is napvilágot látott ezzel kapcsolatban. A Washington Post egy olyan februári titkosszolgálati feljegyzésről számolt be, amely Zelenszkij ukrán elnök és az ukrán miniszterelnök-helyettes közötti megbeszélést rögzítette. Ezen az ukrán elnök nem kevesebbet vetett fel, mint hogy Ukrajna robbantsa fel a Magyarországnak orosz kőolajat szállító Barátság csővezetéket; mindezt azzal indokolta, hogy ezzel „tönkre tudná tenni Orbán Viktor miniszterelnök iparát”. Ráadásul a kőolajvezetékkel kapcsolatban nem ez az egyetlen nyomásgyakorlási kísérlet. Az ukrán vezetékhálózatot üzemeltető vállalat vezérigazgatója nyíltan beszélt arról a tranzitdíjak és a mezőgazdasági korlátozások kapcsán, hogy Brüsszelből, Ursula von der Leyenéktől azt az üzenetet kapták: ha a magyarok így állnak hozzá, akkor nyugodtan állítsák le a Barátságon a kőolajszállítást Magyarország felé. Tisztelt Ház! Egy ilyen lépés súlyos fenyegetést jelentene Magyarország szuverenitásával szemben. Erre Brüsszelnek haladéktalanul magyarázatot kell adnia: igaze, hogy a Bizottság munkatársai javasolták a kőolajszállításokkal történő esetleges zsarolást? A brüsszeli bürokratáknak tisztázniuk kell, hogy tetteke bármilyen javaslatot Ukrajnának az olajszállítások leállítására. Másrészt a Bizottságnak választ kell adnia, hogy javasoltae Unión kívüli országoknak az EU-ba irányuló energiaszállítás korlátozását. Végül: Brüsszelnek el kell határolódnia az energiaszállítás zsarolási eszközként történő felhasználásától is. Beszédes az is, hogy a magyar baloldal mélyen hallgat, és megint nem lehet rájuk számítani, amikor ilyen súlyos fenyegetések érik hazánkat. Mindez felveti, hogy egyetértenek a vezetéket érő fenyegetésekkel, és hogy háborúpártiak. Persze nem ez lenne az első alkalom, hogy attól remélnek politikai hasznot, ha rosszul megy az országnak. Tisztelt Képviselőtársaim! A nyomásgyakorlási kísérletek közé sorolható az is, hogy Ukrajna botrányos, elfogadhatatlan módon a háború nemzetközi szponzorainak listájára helyezte a semmilyen jogszabályt meg nem sértő OTP-t. Mindaddig, amíg ez így van, Magyarország nem tud beleegyezni olyan döntésekbe, amelyek újabb gazdasági, pénzügyi áldozatvállalást várnának el az Európai Uniótól és annak tagországaitól. Mindezt azért szükséges rögzíteni, mert újabb félmilliárd eurót utalnának át az európai békekeretből ukrajnai fegyverszállításokra, ami a pénzügyi alap nevével ellentétben leginkább az eszkaláció kockázatát növelné. Azt várják tőlünk, hogy újabb gazdasági károkat viseljünk el, miközben ezek a lépések egyetlen centiméterrel sem vinnének közelebb a békéhez. Egyetértünk azzal, hogy a kormány addig nem hagyja jóvá a pénzügyi támogatás következő részletét, amíg Ukrajna le nem veszi a háború nemzetközi szponzorainak listájáról az OTP-t. Tisztelt Országgyűlés! Ezekből az ügyekből is látszik, hogy egyre nő a nyomás a béke hangján megszólaló országokon. Ugyanakkor tudjuk, hogy a diplomáciai rendezés az egyetlen módja az emberi életek megmentésének, ezért kitartunk a nemzeti érdekek és a béke ügyének képviselete mellett; teljesen mindegy, hogy milyen nyomást helyeznek ránk a most következő időszakban, mi akkor is a béke ügyét fogjuk képviselni. Köszönöm a figyelmüket. [[Taps a kormánypárti sorokban.]]
Ismét Dömötör Csaba államtitkár úrnak adom meg a szót.
Köszönöm a szót, elnök úr. Tisztelt Képviselő Úr! Valóban, a múlt heti hírek alapján új eszközzel gazdagodott a Magyarország elleni nyomásgyakorlási eszköztár. Amerikai lapértesülések szerint Ukrajnában arra készültek, hogy működésképtelenné tegyék a Barátság olajvezetéket. Hazai sajtóértesülések szerint ezt a szándékot egy ukrán vállalat jelezte is a magyar MOL-nak. És hogy az egész még súlyosabb legyen, ezt a szándékot a Von der Leyen-kabinetből is jóváhagyhatták. Egy olyan olajvezetékről van szó, amely nemcsak Magyarország, hanem az egész régió ellátását is biztosítja. Alapvető körülmény, hogy nem áll rendelkezésre a pótlására infrastruktúra, így ha leáll, az nemcsak az ipart, hanem a családok ellátását is veszélyeztetné. Nem a mostani kormányzás alatt alakult ki ez az olajfüggőség; nincsenek az önellátáshoz szükséges olajmezőink, az infrastruktúrát pedig a XX. századból örököltük. Szeretnénk, hogyha mérséklődne ez a függőségünk, de ez nem megy pár nap leforgása alatt. Azt azért hozzá kell tennem, hogy nem lenne példa nélküli, ha valami történne ezzel a vezetékkel, mert pár hónapja az Északi Áramlat gázvezetéket robbantották fel meglehetősen furcsa körülmények között. A következményeket nem lehet eléggé hangsúlyozni: az európai gazdaság ütőereiről van szó. Persze vannak, akik számára ez nem jelent semmit. Guy Verhofstadt, a liberálisok megbukott európai vezetője például azt mondta, hogy szenvedni fogunk, de majd túl fogjuk élni. Most lehet, hogy ő a belga palotájában túléli, főleg, ha tucatnyi cég felügyelőbizottságában ül majd a továbbiakban is, de nagyon sokan megélhetési értelemben ezt nem fogják túlélni Európában. A második nyomásgyakorlási eszköz az uniós pénzek visszatartása. Ezért is jött Magyarországra a múlt héten egy európai parlamenti ellenőrző bizottság. Azt azért érdemes hozzátenni, hogy egy olyan intézményből jöttek, ahol jó pár képviselő egy halom pénzt fogadott el azért, hogy más országokat kedvezőbb színben tüntessenek fel. Tehát már az előzmények is erősen ellentmondásosak voltak. Az ellenőrző bizottság egyik hangadója, Daniel Freund úgy határozta meg a testület munkáját, hogy ellenőrzik, hogy Magyarország elvégeztee a házi feladatát. Na, ebben a mondatban minden benne van: a kioktató lenézés és az is, hogy ők nem nemzetek egyenrangú együttműködésében gondolkoznak, hanem egy olyan EU-ban, ahol a brüsszeli intézmények felettesei a nemzeti kormányoknak. Feltehetnénk itt a Házban is azt a kérdést, hogy vajon kitől van Daniel Freundnak felhatalmazása arra, hogy Magyarországnak házi feladatokat osztogasson. Épp ennyire fontos kitérnünk arra, hogy vajon miből is áll ez a házi feladat. Ezt is tudjuk, az a helyzet; mert pár napja a miniszterelnök megfogalmazott egy hármas alapelvet: nincs háború, nincs gender és nincs migráció. Erre rögtön jött a válasz, nem mástól, mint Daniel Freundtól: akkor nincs uniós pénz. Hát, erről van szó! Ha nincs háborús részvétel, ha nincs fegyverküldés, akkor nincs uniós forrás. Így már értjük. Elfogadhatunk így itt a Házban akárhány törvénymódosítást ősszel, tavasszal; valójában nem ezért nem oldják fel a pénzügyi blokádot. Sőt, ha valaki olvasta a mai sajtót, Daniel Freund egy mai interjújában azt mondja, hogy újszerű nyomásgyakorlásra is szükség van. Azt nem tudjuk, hogy az olajcsapok elzárása már ilyen újfajta nyomásgyakorlási eszköz, vagy ezen túl is szeretnéneke még valamit, de így is, úgy is elfogadhatatlan ez a tempó; mert nem házifeladat-szabó felettesekre, hanem olyan döntéshozókra van szükség, akik úgy képesek Európáért dolgozni, hogy közben figyelembe veszik az eltérő tagállami szempontokat és az állampolgárok akaratát, például azt, hogy mi itt Magyarországon békét szeretnénk. Az a helyzet, hogy ebben a történetben a magyar baloldali ellenzéknek elképesztően dicstelen szerep jut. Nem is a „jut” szó a legjobb, mert maguk akarták, hogy így legyen. Karácsony Gergely emberei az egekbe magasztalják az ellenőrző bizottságot; a Momentum levelet ír, hogy továbbra is függesszék fel az uniós forrásokat; a DK meg simán bevallja, hogy ők bizony ott voltak, amikor teljesíthetetlennek gondolt feltételeket támasztottak Magyarországgal szemben. Adódik a kérdés: kiket képviselnek önök kiket képviselnek önök? Tudom, hogy nagyon komoly tapasztalatot halmoztak fel ezen a téren, de mi lenne, ha egyszer, ha egyszer nem a saját országuk ellen dolgoznának? Bárhogy is legyen, a magyar kormány tartja magát az eddigi politikájához: ebben az eldurvult helyzetben is szeretnénk a béke hangja lenni Európában, akkor is, ha már nagyon sok a háborús héja körülöttünk. Köszönöm a tisztelt Ház figyelmét. [[Taps a kormánypárti sorokban.]] [[14.40]]
Tisztelt Országgyűlés! Most Alexov Lyubomir szerb nemzetiségi szószóló napirend előtti felszólalására kerül sor, szintén ötperces időtartamban: „10 éves a magyar-szerb megbékélés eseménye” címmel. Megadom a szót Alexov Lyubomirnak, aki az első mondatokat nemzetiségi nyelvén ismerteti, majd magyarra fordítja azokat. Parancsoljon, szószóló úr!
[[Köszönöm a szót, elnök úr. Poštovani Predsedniče! Poštovana Skupštino! Mađarsko-srpski suživot od ranog srednjeg veka se vezivao na hiljadu načina. Dinastijske veze, a posle zajednička borba protiv prodiranja turaka, islmama je uputila dva naroda na međusobnu saradnju, život i zajedničku borbu.]] Tisztelt Elnök Úr! Tisztelt Országgyűlés! A magyar-szerb együttélés már a korai középkortól ezer módon kötötte össze a két népet. Dinasztikus kapcsolatok, később a közös harc a hódító oszmán törökök ellen utalta a két népet az együttműködésre, a közös életre és harcra. Mindez akkor változott meg gyökeresen, amikor a török hódítókat felváltotta a Habsburg-uralom, mely az „oszd meg és uralkodj!” elve alapján szembefordította és szükség esetén kijátszotta egymás ellen e két népet is. Mindez különösen igaz a XIX., illetve a véres XX. századra. A fordulatot, és őszintén remélem, a végleges megbékélést a XXI. század hozta, amikor 2013 nyarán a Magyar Köztársaság és a Szerb Köztársaság rálépett a közös megbocsátás útjára. A megbocsátás egy akarati döntés és az egyetlen út ahhoz, hogy nemet mondjunk a gyűlölködésre; gyógyír nekünk, gyógyír a másik félnek és példamutatás a világban egymásnak feszülő nemzeteknek. A két elnök értékelése szerint a történelmi megbékélés napját arany betűkkel jegyzik fel a két állam kapcsolatainak történetébe, valamint a baráti viszony kialakítását és a közös fejlődést elősegítő napot is. A magyarok és a szerbek együttélése történelmünk során konfliktusokkal terhelt volt, ahogy azt említettem, a véres atrocitások haragot és gyűlöletet tápláltak a két nép között. A felszított ellenérzések mögött sokszor gátlástalan hatalmi erők működtek, de kétségtelen, hogy a gyűlölet magját sikeresen elvetették, és szembefordítottak barátokat, iskolatársakat, szomszédokat, de még családtagokat is. A bűn az bűn, amit emberek követnek el. De azt is kijelenthetjük, hogy a bűnnek nincs nemzetisége, de minden áldozatnak és minden gyilkosnak van neve. „Függetlenül az etnikai, vallási, nemi hovatartozástól és életkortól, minden ártatlan áldozat megérdemli, hogy emlékezzünk rá, és megvédjük a feledés homályától. Ugyanakkor a nemzettársaink vesztőhelyén elhelyezett minden egyes virág, valamint a megbékélést jelző kézfogásunk tudatunk civilizáltságára mutat rá, valamint a közös jelen és jövő iránt felelősségünket jelzi” idéztem az elnök úr akkori szavait. A megbocsátás az emésztő harag elengedéséről szól, ám ehhez a lépéshez jókora adag bátorság kell. Szerbia és Magyarország kapcsolatában sokat kellett várni erre a sorsfordító pillanatra. A felek végre szembe tudtak nézni egymással, és kölcsönösen megbocsátást kértek azokért a bűnökért, melyeket nemzettársaik követtek el ártatlan magyarok és szerbek ezrein. Csak a megbocsátás révén tudunk továbblépni és elindulni a békés jövő felé. A megbántottság elszigetelő falai végre leomlottak. A magyar és a szerb államfő együtt hajtott fejet 2013. június 26-án, Csúrogon, a világháborúban ártatlanul kivégzett magyar és szerb áldozatok előtt. A felállított emlékmű hirdeti a nemzetek közötti megbocsátást, és emlékeztet minket arra, hogy megszabadítottuk lelkünket a gyűlölködés és az önmarcangolás hatalma alól. A köztársasági elnökök főhajtása az ártatlanul kivégzettek előtt nemcsak szembenézés a múlttal, hanem a jövő élet kijelölése is volt. Az elmúlt tíz évben a magyar és a szerb nemzet sokat tett a kétoldalú kapcsolatokért. Ennek hatására elértük, hogy soha korábban nem éltek ilyen békességben együtt a többségi nemzettel a szerbiai magyarok, illetve a magyarországi szerbek. A szerb-magyar kapcsolatokban végbement fordulat nemcsak szimbolikus gesztusokból áll, hanem a gazdaság szintjén is tapasztalható dinamikus fejlődés. A múltat nem lehet megváltoztatni, de tanulni lehet belőle. Borús múltunk a megbocsátás révén talán derűs jövőt ígér. Legyen ez példa minden nemzetnek, akiket gúzsba köt az egymás iránti gyűlölet, mert a világ jobbá tételéhez a megbocsátás elengedhetetlen. A magyar-szerb példa bár nem egyedülálló, de mindenképpen követendő. Köszönöm, hogy meghallgattak. [[Taps a kormánypártok soraiban.]]
A kormány nevében Soltész Miklós államtitkár úr kíván reagálni. Megadom a szót.
Köszönöm a szót, elnök úr. Tisztelt Országgyűlés! Tisztelt Szószóló Úr! Valóban, két sokat szenvedett népről beszélünk, szerbekről és magyarokról. A történelem összesodort minket, és ahogy ön is említette, már a középkorban is, a török hódítások során, a török hódoltság alatt, majd 1690-től a sikertelen balkáni felszabadító harcokat követően is rengeteg, több tízezer szerb család, egyházak érkeztek ide, és éltek velünk békességben, éltek velünk együtt, legyen az a Csepel-sziget, Vác, Pápa, Baja, Győr, vagy a későbbi telepeseknél Szentendrét, Pomázt, a Tabánt és Csobánkát érdemes említeni. Közös küzdelem, közös kultúra és több évszázados együttélés, ez jellemezte a két nemzetet. Ezt szakította meg a XIX. század vége, a XX. század eleje. Ezt az együttélést törték ketté az átgondolatlan döntések és szörnyűséges tettek. Ártatlanok ezrei szenvedését és halálát okozták egymásnak magyarok és szerbek. Ezt a szörnyűséges időszakot zárta le valóban 2013 júniusában a két köztársasági elnök úr, Tomiszlav Nikolics és Áder János többnapos szerbiai találkozója. Egyik alkalommal a magyar-szerb akadémiai vegyes bizottságon szólaltak fel, megköszönték mind a történészek, mind az ottani politikusok közreműködését. Áder János köztársasági elnök úr a szerb parlamentben is fölszólalt, mely fölszólalása után a szerb parlament fölállva tapsolta és köszönte meg a beszédet. Csúrogon pedig június 26-án megkoszorúzták először az ártatlan vajdasági magyar, majd pedig később a szerb áldozatok emlékművét. Itt hadd idézzek Áder János köztársasági elnök úr beszédéből: „Ahol most állunk, emberek haltak meg. Haláluk embertelen tettek, embertelen indulatok helyrehozhatatlan és visszavonhatatlan következménye volt. Hét évtizede vér folyt Csúrog utcáin: meggyalázott nők vére, idős és fiatal férfiak vére, gyermekek vére és csecsemőké. Magyar és szerb emberek haltak meg: ártatlan szerbek 1942-ben és ártatlan magyarok 1944-45 telén.” Majd így folytatta: „A bűnnek nincs származása, sem nemzetisége, nincsenek bűnös népek, csak bűnös tettek, bűnös indulatok és bűnös emberek vannak.” Tisztelt Országgyűlés! A megbékélési folyamatnak részesei és segítői voltak a két országban élő nemzetiségek, így Magyarországon a szerbek és vezetőik, Szerbiában a vajdasági magyarok és vezetőik. Köszönet nekik, nélkülük ez a folyamat nem valósult volna meg. És köszönet a keresztény egyházaknak, felekezeteknek, ők is segítették, mint ahogy a történészek is segítették ezt a folyamatot. Minta- és példaértékű a világban, egyedülálló megbékélést mutat. Miért is fontos ez, tisztelt hölgyeim és uraim? Miért is volt ez kiemelkedő tett tíz évvel ezelőtt? Emlékezetünkben él még sajnos a kilencvenes évek szörnyű délszláv, balkáni háborúja, annak pusztítása. Itt pusztít a szomszédunkban két testvérnép háborúja. Felértékelődik a béke, felértékelődik a békesség. A szerb-magyar példaértékű kapcsolat jó lenne, ha mindenki számára minta lenne, jó lenne, ha mindenki érezné a felelősséget, senki sem uszítana háborúra, és mindenki a békét szolgálná. Nekünk egyértelmű, hogy a békességet kell szolgálnunk a nemzetiségeken belül, a nemzetiségek között, a békességet kell szolgálnunk a népek között. Felelősségünket mi sem jellemezte jobban, mint a szentatya nemrég elmondott szavai: „A következő nemzedékeknek a remény jövőjét nyújtsák, ne a háborút, egy bölcsőkkel és nem sírokkal teli jövőt!” Köszönöm szépen a fölvetését, és köszönöm szépen az elmúlt tíz évet a szerb közösségnek is. Isten áldja önöket! [[Taps a kormánypártok soraiban.]] [[14.50]]
Tisztelt Országgyűlés! A napirend előtti felszólalások végére értünk. Felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Varju László, DK; Hegedüs Andrea, DK; Varga Ferenc, független; Varga Zoltán, DK; Ráczné Földi Judit, DK; Keresztes László Lóránt, LMP; Sas Zoltán, Jobbik; Ander Balázs, Jobbik. A holnapi napon napirend előtti felszólalásra jelentkezett Csárdi Antal, LMP; Szabó Rebeka, Párbeszéd; Novák Előd, Mi Hazánk; Bencze János, Jobbik; Molnár Zsolt, MSZP; Sebők Éva, Momentum; Barkóczi Balázs, DK; Vejkey Imre, KDNP; Pánczél Károly, Fidesz. A holnapi napon napirend utáni felszólalásra jelentkezett Bencze János, Jobbik; Z. Kárpát Dániel, Jobbik; Dudás Róbert, Jobbik; Dócs Dávid, Mi Hazánk. A szerdai napon napirend utáni felszólalásra jelentkezett Z. Kárpát Dániel, Jobbik; Dudás Róbert, Jobbik; Bartos Mónika, Fidesz; Fekete-Győr András, Momentum.
Tisztelt Országgyűlés! Tájékoztatom önöket, hogy Hadházy Ákos független országgyűlési képviselő mentelmi jogának felfüggesztésére irányuló indítvány érkezett 2023. május 5-én, 22.Bpk.123/2023/6. számon az Egri Járásbíróságtól rágalmazás vétsége miatt indított magánvádas ügyben. Ezt megvizsgálásra kiadtam a Mentelmi Bizottságnak. Tájékoztatom önöket, hogy a Mentelmi Bizottság az ügyben benyújtotta határozati javaslatát, így a napirendi javaslat szerint a mentelmi jog felfüggesztéséről a holnapi ülésnapunkon döntünk. Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre vonatkozóan az elnöki jogkörben előterjesztett javaslat alapján döntünk. Tisztelt Országgyűlés! Az egyes házszabályi rendelkezésekről szóló országgyűlési határozat 37. § (1) bekezdése értelmében az Országgyűlés egyes napirendi pontok időkeretben történő tárgyalását határozhatja el. Az elnöki jogkörben előterjesztett indítvány azt kezdeményezi, hogy a „Politikai vita a magyar munkavállalók bérrendezéséről” című, V/3987. számú előterjesztést az Országgyűlés négyórás időkeretben tárgyalja meg. A napirendi ajánlás tartalmazza az időkeret felosztását. Felkérem Szűcs Lajos jegyző urat, hogy ismertesse ezt.
Tisztelt Országgyűlés! A javasolt négyórás időkeret megoszlása a következő: a Fidesz képviselőcsoportjának 81 perc, a KDNP képviselőcsoportjának 39 perc, a DK képviselőcsoportjának 23 perc, a Momentum képviselőcsoportjának 18 perc, az MSZP képviselőcsoportjának 18 perc, a Jobbik képviselőcsoportjának 16 perc, a Mi Hazánk képviselőcsoportjának 14 perc, a Párbeszéd képviselőcsoportjának 14 perc, az LMP képviselőcsoportjának 13 perc, a független képviselőknek pedig 4 perc áll rendelkezésre. A frakciók részére biztosított időkeretek magukban foglalják a 10-10 perces vezérszónoki felszólalások idejét is.
Tisztelt Országgyűlés! Most a határozathozatal következik. Kérdezem tehát a tisztelt Házat, egyetérte azzal, hogy az előterjesztést négyórás időkeretben tárgyaljuk. Kérem, szavazzanak! [[Szavazás.]] Megállapítom, hogy a Ház 124 igen szavazattal, 39 nem szavazat ellenében, 2 tartózkodás mellett az előterjesztés időkeretben történő tárgyalását elfogadta. Most a napirend módosítására tett indítványokról döntünk. A Mi Hazánk képviselőcsoportja azt javasolta, hogy az Országgyűlés ma kezdődő ülésének napirendi javaslata akként módosuljon, hogy „A vendégmunkások magyarországi foglalkoztatásáról” című, T/4026. számú törvényjavaslat általános vitájára ne kerüljön sor. Bejelentem, hogy Toroczkai László frakcióvezető úr kezdeményezte a szavazás szavazatszámláló gép alkalmazásával történő megismétlését. Erre való tekintettel a kézfelemeléses szavazást szavazatszámláló gép alkalmazásával helyettesítjük. Kérem tehát, szavazzanak a gép segítségével! [[Szavazás.]] Megállapítom, hogy a Mi Hazánk napirend-módosításra tett javaslatát 19 igen szavazattal, 115 nem szavazat ellenében, 3 tartózkodás mellett a Ház nem fogadta el. A Mi Hazánk képviselőcsoportja azt is javasolta, hogy az Országgyűlés ma kezdődő ülésének napirendi javaslata akként módosuljon, hogy „A vendégmunkások magyarországi foglalkoztatásáról” című, T/4026. számú törvényjavaslat általános vitájára szerdán utolsó napirendi pont helyett szerdán első napirendi pontként kerüljön sor. Bejelentem, hogy Toroczkai László frakcióvezető úr ismételten szavazatszámláló gép alkalmazását kezdeményezte. Erre való tekintettel így fogunk szavazni. Kérem a tisztelt Házat, hogy döntsön! [[Szavazás.]] Megállapítom, hogy a Ház 20 igen szavazattal, 115 nem szavazat ellenében, 3 tartózkodás mellett a napirend módosítására tett javaslatot nem fogadta el. Bejelentem, hogy a DK képviselőcsoportja javaslatot tett a napirendi javaslat kiegészítésére, amelyet a határozati házszabály 15. § (4a) bekezdése alapján visszautasítottam, tekintettel arra, hogy azt nem a 15. § (4) bekezdésének megfelelően nyújtották be. A visszautasított javaslat benyújtója kezdeményezte az elnöki döntés hatályon kívül helyezését. Az Országgyűlés erről vita nélkül, kézfelemeléssel határozna, azonban Gyurcsány Ferenc frakcióvezető úr kezdeményezte a szavazás szavazatszámláló gép alkalmazásával történő megismétlését. Erre való tekintettel a kézfelemeléses szavazást mellőzve, szavazatszámláló gép alkalmazásával döntünk. Kérdezem tehát a tisztelt Országgyűlést, hogy hatályában fenntartjae az OE-42/342-1/2023. számú elnöki döntést. Kérem, szavazzanak! [[Szavazás.]] Megállapítom, hogy a Ház 123 igen szavazattal, 43 nem szavazat ellenében, tartózkodás nélkül az elnöki döntést hatályában fenntartotta. Bejelentem, hogy az MSZP képviselőcsoportja javaslatot tett a napirendi javaslat kiegészítésére, amelyet a határozati házszabály 15. § (4a) bekezdése alapján visszautasítottam, tekintettel arra, hogy azt nem a 15. § (4) bekezdésének megfelelően nyújtották be. A visszautasított javaslat benyújtója kezdeményezte az elnöki döntés hatályon kívül helyezését, és szavazatszámláló gép alkalmazását. Az indítványnak megfelelően most kérdezem a tisztelt Országgyűlést, hogy hatályában fenntartjae az OE-42/346-1/2023. számú elnöki döntést. Kérem, szavazzanak! [[Szavazás.]] Megállapítom, hogy a Ház 123 igen szavazattal, 43 nem szavazat ellenében, tartózkodás nélkül az elnöki döntést hatályában fenntartotta. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Köszönöm. Megállapítom, hogy a Ház látható többsége a napirendet elfogadta. Tisztelt Országgyűlés! Házbizottsági egyetértés hiányában az elnöki jogkörben előterjesztett indítvány alapján most előterjesztés bizottsági megtárgyalásáról és döntéshozataláról határozunk. Kérdezem a tisztelt Országgyűlést, hogy felkérie a kijelölt Gazdasági Bizottságot „A Közbeszerzési Hatóság 2022. január 1. és december 31. közötti időszakban végzett tevékenységéről” című, B/3758. számú előterjesztés határozathozatalára. Kérem, szavazzanak! [[Szavazás.]] Megállapítom, hogy a Ház 116 igen szavazattal, 49 nem szavazat ellenében, tartózkodás nélkül a Gazdasági Bizottságot a határozathozatalra fölkérte. [[15.00]] Tisztelt Ház! Most 14 óra 59 perckor, pontosabban néhány perces technikai szünet után áttérünk az interpellációk tárgyalására. Ismételten kérem képviselőtársaimat, hogy gyorsan és csendben hagyják el az üléstermet, ha ezen kívül van dolguk. [[Számos képviselő elhagyja az üléstermet.]] (Szünet: 15.00-15.02 Elnök: Lezsák Sándor Jegyzők: dr. Szűcs Lajos és Hiszékeny Dezső)
Tisztelettel köszöntöm képviselőtársaimat. Kérem szépen, tegyék lehetővé, hogy folytassuk munkánkat. Az interpellációk következnek. Tisztelt Országgyűlés! Varga Zoltán, a DK képviselője, interpellációt nyújtott be a gazdaságfejlesztési miniszter úrhoz: „Meddig hagyják még?” címmel. Varga Zoltán képviselő urat illeti a szó.
Köszönöm szépen a szót, elnök úr. Tisztelt Ház! Tisztelt Államtitkár Úr! Az elmúlt időszakban sokat kell beszélnünk az inflációról, az orbáni inflációról, hiszen ez az, ami lassan tönkre fogja tenni az országot. Több mint egy éve mi is hónapról hónapra elmondjuk, hogy már megint nőttek az árak, a magyar embereknek megint nehezebb a bevásárlás és a megélhetés, megint egyre többeknek kell nélkülözniük az országban. Jómagam és képviselőtársaim is rengetegszer szembesítettük ezzel önöket. Azzal, hogy hiába szöknek égbe az árak, azzal, hogy hiába csökken a fizetések mértéke, azzal, hogy hiába élnek egyre többen egyre rosszabbul, önöknek legfeljebb csak látszatintézkedésekre futotta, arra, hogy legyenek akciók a boltokban. Mintha eddig nem lettek volna akciók, könyörgöm, mintha nem drágultak volna meg az orbáni infláció miatt olyan mértékben az élelmiszerárak, hogy már akciósan is többszörösébe kerülnek, mint ezelőtt két évvel. Önöknek persze nyilván fogalmuk sincs minderről; nem tudják, mit jelent az, ha valakinek a gyermeke éhesen fekszik le este, mert nem tud neki a család rendesen vacsorát adni. Fogalmuk sincs arról, milyen az, hogy már trappista sajtot is csak ünnepi alkalmakkor mernek venni; milyen az, hogy félve kell a kenyeret és a vajat a boltban a kosárba tenni, mert ki tudja, milyen árral fognak majd találkozni a pénztáraknál. Nincs fogalmuk, mert már pont eleget loptak ahhoz, hogy ne érdekelje ez önöket. Az új adatok szerint ráadásul még márciusban is számtalan terméknek gyorsult a drágulása ezt nevezzük inflációnak , és ez még az elemzőket is meglepte. Az elemzők is azt mondták, hogy ilyen mértékű orbáni infláció Európában sincs. A legtöbb terméknek több mint kétszeresére nőtt az ára az elmúlt két évben, köztük természetesen a kenyéré, a vajé, a trappista sajté, a tejtermékeké, de kapaszkodjon meg, államtitkár úr, még a spagettié is. Államtitkár Úr! Ott tartunk, hogy a XXI. század Magyarországán maguk miatt ma már luxus a vajas kenyér is. De sajnos jutott márciusra egyéb más újdonság is. Például az, hogy az alapvető élelmiszerek mellett az édességet és az üdítőitalokat is elérte az orbáni infláció. De drágult a tévé-előfizetés, a telefon és az internet, vagyis már nincs az életnek olyan szeglete Magyarországon, amit önök ne drágítottak volna meg megfizethetetlenül. S az ég szerelmére kérem, ne mutogassanak másra, mert erről kizárólag az ön főnöke, Orbán Viktor tehet! Az orbáni inflációról egyedül Orbán Viktor tehet! Orbán miatt, önök miatt élünk rosszabbul! Egész Európában magasan nálunk a legnagyobb az infláció, a drágulás, sőt még a háború sújtotta Ukrajnában sem látunk hasonlót. És a maguk rombolását látva nyilvánvalóan óhatatlanul felmerül a kérdés: önök tényleg annyira elvesztettek minden kontrollt, hogy képtelenek megoldást találni akár az orbáni inflációra, akár a megélhetési válságra? Kérdezem [[Az elnök a csengő megkocogtatásával jelzi az idő leteltét.]] , államtitkár úr: meddig kell még drágulniuk az élelmiszereknek, hogy közbelépjenek…
Köszönöm szépen. [[Ismét csenget.]]
…és megfékezzék az orbáni inflációt? Meddig hagyják még a magyar embereket elszegényedni?
Köszönöm, Varga képviselő úr.
Mire várnak? Erre válaszoljon! Köszönöm. [[Taps a DK soraiban.]]
Miniszter úr kérdésére a választ Fónagy János államtitkár úr fogja megadni.
Köszönöm, elnök úr. Tisztelt Ház! Tisztelt Képviselő Úr! Engedje meg, hogy válaszadás előtt eredményt hirdessek. Ön teljesítette azt a pártbéli küldetését, hogy a lehető leggyakrabban ejtse ki az Orbán nevet. Gratulálok! [[Arató Gergely: Az orbáni inflációról beszélt a képviselő úr!]] Eddig ma ön az első [[Arató Gergely felé:]] ön a második. Gondolom, az Orbán-fóbiájuk közepette arról azonban önök is tudomást szereztek, hogy a háború és a brüsszeli szankciók okozta gazdasági válság [[Derültség a DK soraiban.]] egész Európában inflációt és válságot hozott. Ha már ön ragaszkodik az előbb emlegetett családnévhez: 2008-2009-ben, amikor önök kezelték a válságot [[Arató Gergely felé:]] és ön, volt államtitkár úr , fizetésképtelenné vált Magyarország, és az Orbán-kormány húzta ki a szakadékból az országot. A 13 százalékot meghaladó munkanélküliséget az Orbán-kormányok csökkentették 4 százalék alá, a 600-700 ezer emberből álló regisztrált álláskeresői létszámot az Orbán-kormányok csökkentették a harmadára. 2023-ban a háború okozta veszélyek mellett az inflációval is meg kellett küzdeni. Kénytelen vagyok az ön ragozását kijavítani: az infláció nem csökken, azt csökkentjük. Jó úton haladunk. Ahogy előzetesen jeleztük az év elején, januárban már tetőzött az infláció, a februári trendfordulót követően pedig megindult a mérséklődés. Számok mutatják, hogy a javulás mérsékelt, de folyamatos és trendszerű. Megállapítható, hogy a háború és a káros szankciók miatt kialakult infláció elvette a reálkeresetek dinamikusabb növekedésének lehetőségét. A szankciós infláció miatt a magyar fizetések reálértéke csökkent volna, ha a kormány nem védi meg a rezsitámogatást az átlagfogyasztásig, ha nincs kamatstop és nincs élelmiszerárstop. A célzott intézkedéseknek köszönhetően sikerült megvédeni a bérek vásárlóerejét. Bár az infláció elleni küzdelem elsősorban jegybanki feladat, a kormány is aktívan beavatkozott és beavatkozik. Eddig több mint húsz intézkedésről döntöttünk az árak megfékezése és a gazdaság megvédése érdekében. Annak érdekében, hogy az élelmiszerárak tovább csökkenjenek, s még inkább fokozódjon a verseny a kiskereskedelemben, a kormány kötelező akciózást írt elő a kiskereskedelmi üzleteknek. Elfogadtuk a Gazdasági Versenyhivatal elnökének versenypártolási javaslatát, és online árfigyelő adatbázis bevezetéséről döntöttünk. A kötelező akciózást a 2023. június 1. és szeptember 30. közötti időszakra írtuk elő a 2021-ben több mint 1 milliárd forint nettó árbevételt elért kereskedők számára. Húsz akcióköteles termékkategória kerül meghatározásra. Az akciós időszakban termékkategóriánként legalább egy terméket az elmúlt harminc napban alkalmazott legalacsonyabb bruttó kiskereskedelmi árhoz képest legalább 10 százalékkal alacsonyabb áron kell kínálni. Az árfigyelő rendszertől azt várjuk, hogy a kereskedők adatot szolgáltassanak abban az esetben, ha a nettó árbevételük meghaladja a 100 milliárd forintot. [[15.10]] Az online adatbázist kezdetben több mint 60 termékkategóriában szereplő élelmiszerár fogja meghatározni. Az Orbán-kormány ebben a helyzetben is mindent megtesz, hogy megvédje a családokat, a nyugdíjasokat, a teljes foglalkoztatást és a 181 ezer forint megtakarítást hozó rezsicsökkentést. Köszönöm a figyelmét, képviselő úr.
Köszönöm, államtitkár úr. Megkérdezem a képviselő urat, elfogadjae az államtitkári választ.
Köszönöm, elnök úr. Nem fogadom el több oknál fogva sem. Elsősorban is, államtitkár úr, hadd válaszoljak gyorsan! Ön a szememre vetette, hogy Orbán nevét túl sokszor vettem a számra, akárcsak ön. Meg kell hogy nyugtassam, hogy rövidesen, pár hónap múlva Orbánt a történelemkönyvekből is ki fogják törölni, csak egy szürke, fekete folt lesz Magyarország történelmi lapjain az eltagadható múlt. Államtitkár úr, ön egyszerűen nem mond igazat. Debreceniesen mondva, ha Debrecenben lenne, akkor azt mondanák, hogy karcos a lemez, rakjon már fel valami újat. Ugyanezt a választ hallgatjuk már hónapról hónapra, évről évre. Ön egy tisztességben megőszült úriember, akinek a szájából különösen rosszul hangzanak ezek a hazug mondatok. Ön egyszerűen hazudik, államtitkár úr! Az infláció, az orbáni infláció az EU-átlag két és félszerese. A reálkeresetek 20 százalékkal csökkentek csak február hónapban. Államtitkár úr, miről beszél?! Tehát egyszerűen hazudik, és ez rosszul áll önnek. Kérem, ne tegye ezt a továbbiakban, mert rontja a hírnevét. Köszönöm szépen.
Köszönöm szépen, Varga képviselő úr, aki a választ nem fogadta el. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Komjáthi Imre, az MSZP képviselője, interpellációt nyújtott be a pénzügyminiszter úrhoz: „Segíteneke a magyar családokon, vagy hagyják, hogy tovább emelkedjen a nélkülözők, az éhezők száma? Támogatjae a kormány az MSZP mentőcsomagját?” címmel. Komjáthi Imre képviselő urat illeti a szó.
Köszönöm a szót. Tisztelt Államtitkár Úr! A kormány idén is nyáron akarja elfogadtatni a jövő évi költségvetést. Mi már többször elmondtuk, hogy ebben a formában ez csak egy fiktív költségvetés lehet, hiszen számtalan olyan adat még nem ismert a jövő évre vonatkozóan, amelyek alapjaiban változtathatják meg a költségvetés fő számait. Emlékszünk, hogy az idei költségvetést is egy decemberi rendelettel átírták, az elfogadás után fél évvel pedig az teljesen tarthatatlanná vált, majd behozták a parlament elé, és a bolondok napján sikerült elfogadniuk. Normális demokráciákban a költségvetést októberben, november tájékán nyújtják be, de ennél fontosabb, hogy most mi van, hiszen számtalan kérdést az idei költségvetés sem rendez. A megélhetés költségei az egekben vannak, kilencedik hónapja 20 százalék fölött van az átlagos infláció. De az élelmiszereknél ez bőven annak duplája, sokszorosa. Magyarországot és a magyar embereket az orbáni infláció sújtja, mely a kormányzat elhibázott gazdaságpolitikájának az eredménye. Egész Európában hónapok óta Magyarországon a legmagasabb az infláció, a brutális drágulás pedig azt eredményezte, hogy már a középosztály is egyre lejjebb csúszik, ebbe sajnos már beleérthetjük a pedagógusokat és a kisvállalkozókat is. Ma hazánkban több százezer nyugdíjas a mindennapokhoz szükséges alapélelmiszereket sem tudja megengedni magának. Az MSZP ezért állította össze a „Mentőcsomag a háztartásoknak” című programot, amely ötpontos javaslatcsomagból áll. 1. Adóstopot! Javaslatunk szerint az alapélelmiszerek Európa-rekorder 27 százalékos áfáját nullára kell csökkenteni, a nyáron kivetett kiskereskedelmi adót pedig el kell törölni. 2. Árstopot! Az MSZP szerint a jelenleg is érvényben lévő élelmiszerárstopokat egészen addig fenn kell tartani, amíg a kormány nem hajlandó változtatni az adópolitikáján, és nem csökkenti az alapélelmiszerek áfáját nullára. 3. Ehessen mindenki! A „Mentőcsomag a háztartásoknak” program célja a legrászorultabbak megsegítése, ezért kezdeményezzük az élelmiszer-bankkártya bevezetését, melynek segítségével a legrosszabb helyzetbe került 300 ezer család kaphatna 20 ezer forint értékben támogatást. 4. Tisztességes nyugdíjakat! Júniustól emeljék 5 százalékkal a nyugdíjakat azért, hogy meg tudják venni a nyugdíjasok azt, amit már korábban is meg tudtak. 5. Támogatást a kisboltoknak azért, hogy mindenhol lehessen kapni a hatósági áras termékeket. Mindezek miatt kérdezem, hajlandóe a kormány megfogadni az MSZP javaslatait. Emelike nyáron legalább 5 százalékkal a nyugdíjakat? Csökkentike az alapvető élelmiszerek áfáját, bevezetneke élelmiszer-bankkártyát a legszegényebbek támogatására? Adnake támogatást a kisboltoknak? Várom a válaszát.
Köszönöm szépen, Komjáthi képviselő úr. A válaszadásra miniszter úr megbízásából megadom a szót Tállai András miniszterhelyettes úrnak.
Köszönöm szépen, elnök úr. Tisztelt Országgyűlés! Tisztelt Képviselő Úr! Az, hogy tavasszal fogadjuk el a költségvetést, 2015 óta így van, és ezzel semmi probléma nincsen, sőt ezáltal kiszámíthatóbbak lesznek a gazdaság szereplői részére a kormány pénzügyi, költségvetési és gazdaságpolitikai intézkedései. De ön, nem tudom, rosszul tudja, mert a költségvetés módosítását március 31-én fogadták el, nem tudom, önnek aze a bolondok napja de egyébként mi ezzel a probléma? Tehát tárgyi tévedései vannak a felszólalásában, ami ugyan nem jelentős dolog, de mégiscsak téved. Az MSZP mentőcsomagjára szeretnék reagálni, hiszen egy részét, úgy gondolom, hogy a kormányzati intézkedésekből vették át, például az árstop támogatását. Ezt ezennel is köszönjük, hogy önök támogatják azt, hogy a magyar kormány több áruféleségre maximált árat tudott bevezetni. Ezt egyébként fenn fogjuk tartani addig, míg az infláció jelentősebb mértékben nem fog csökkenni. Az élelmiszerboltok támogatását szintén támogatjuk, sőt meg is valósítottuk, hiszen decemberben pályázatot írtunk ki a kisboltok támogatására, és összesen mintegy 2806 falusi kisbolt nyert a pályázaton, a „Magyar falu” program keretében mintegy 8 milliárd forint került elosztásra. Ami a nyugdíjakat illeti, azt gondolom, hogy a jelenlegi kormánynak e tekintetben sincs szégyenkeznivalója, hiszen 2010-től, amit ígértünk, hogy a nyugdíjak értékét megőrizzük, azt teljesítettük. Teljesítettük az elmúlt évben is, amikor már nagyon nehéz gazdasági helyzet volt, gazdasági környezet, és teljesíteni fogjuk ebben az évben is, amikor 15 százalékkal emeltük a nyugdíjakat január 1-jén, és amennyiben erre szükség lesz, év közben a törvény értelmében visszamenőleg természetesen most is fogjuk emelni a nyugdíjakat, és az ígéretünket teljesítjük. Ami az adóstopjavaslatát illeti, az már sokkal érdekesebb, hiszen amikor a kormány azt mondja, hogy 80 termékre vezessünk be 5 százalékos áfát, és ebben alapvető élelmiszerek is vannak, tej, tojás, sertés-, baromfihús, étkezési vaj, akkor azt önök nem támogatják. Most, amikor, nem tudom, nehezebb a helyzet, vagy önök politikailag nem annyira támogatottak, akkor pedig előállnak azzal, hogy vezessünk be adóstopot. Hát, ezt a kormány megtette az adópolitikáját tekintve nemcsak az alapvető élelmiszerek áfacsökkentése tekintetében, de ha megvizsgálja a személyi jövedelemadó mértékét, Európában az egyik legalacsonyabb mértékű, vagy a társasági adó mértékét, szintén Európában a legalacsonyabb, akkor, azt gondolom, hogy a kormány adópolitikája inkább támogatni való, mintsem kritizálni való. Tisztelt Képviselő Úr! Nehéz a gazdasági környezet, nehéz a helyzet, magas az infláció, a kormány összesen húsz intézkedést hozott a gazdaság szereplői számára és a családok számára, hogy ez a magas infláció és áremelkedés elviselhető legyen. Köszönöm szépen. [[Taps a kormánypártok padsoraiból.]]
Köszönöm szépen, Tállai államtitkár úr. Megkérdezem Komjáthi Imre képviselő urat, elfogadjae az államtitkári választ. [[15.20]]
Nem fogadom el a választ, államtitkár úr, én azt látom, hogy sokkal nehezebb feladat egy tisztességes választ adni egy interpellációra, mint pálinkás teával kínálni az éhségmenetelőket. Azt gondolom, hogy önök továbbra is a politikai élet cipollái, szemfényvesztés, amit csinálnak: pénzt hazudnak az emberek zsebébe, csak amikor az emberek benyúlnak a zsebükbe, akkor ott nem találják meg a megélhetésre valót sem. Azt látom, hogy amit egyik kézzel adnak, azt a keveset visszaveszik a másik oldalon, és sokkal többet. Visszaveszik például az infláción keresztül, visszaveszik az áfán keresztül, önök nyerészkednek az áfán, nyerészkednek a válságon, éppen ezért nem tudjuk elfogadni és nem tudom elfogadni ezt a választ. Az MSZP nem a politikai támogatottságától teszi függővé azt, hogy felszólal a parlamentben a hétköznapi emberekért, azokért az emberekért, akik ezt az országot a hátukon viszik, akik ezt az országot működtetik. [[Taps az ellenzéki pártok soraiban.]]
Köszönöm szépen, Komjáthi képviselő úr, a választ nem fogadta el. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Z. Kárpát Dániel, a Jobbik képviselője, interpellációt nyújtott be a külgazdasági és külügyminiszter úrhoz: „Védjük meg a magyarok béreit!” címmel. Z. Kárpát Dániel képviselő urat illeti a szó.
Tisztelt Elnök Úr! Tisztelt Ház! A statisztikai adatok szerint ugrásszerűen megnőtt a hazánkba érkezett vendégmunkások száma, és ezzel párhuzamosan nem látjuk nagyságrendekkel csökkenni a kényszerből külföldre vándorolt magyarok számát. Legyünk korrektek, nincs teljes átfedésben azon munkakörök köre, amit egy vendégmunkás ellát, illetve a kivándorolt magyar ellát Nyugat-Európában, de azért legalább a fizikai munkakörök tekintetében igenis elvárható lenne, hogy egy normális béreket célzó állami és kormányzati stratégia mentén hazacsábítsuk azokat, akik ebben az országban, a szülőföldjükön is megtalálhatnák a számításukat, ez pedig már jórészt kiválthatná a szervezett vendégmunkásimportnak legalább egy részét. Igen elképesztő cikkek, híradások jönnek szembe, amelyek arról szólnak, hogy az utóbbi időkben a Vietnámból, a Mongóliából, a Fülöp-szigetekről érkezők száma nőtt a legnagyobb mértékben a vendégmunkások között, ugye, Indonézia is felzárkózik, és korábban rendeleti szinten Brazília, illetve Kolumbia irányába is számomra a mai napig érthetetlen okokból kinyitották a képzeletbeli kapukat. Azt látjuk tehát, hogy bár a megélhetési bevándorlás elutasításáról, úgy gondolom, hogy konszenzus kellene hogy legyen ebben a Házban, mégiscsak nagy tömegben érkeznek olyanok, akik a magyarok munkabéreire mindenképpen veszélyt jelenthetnek abban az esetben, ha a megfelelő garanciális szabályokat már most nem tesszük le az asztalra. A Jobbik-Konzervatívok közössége teljes mértékben elszánt azt illetően, hogy legyen beépítve a rendszerbe, írjuk le, a most készülő vendégmunkás-szabályozás tartalmazza azt, hogy nem kaphat senki, aki a harmadik világból ideérkezik, nagyságrendileg alacsonyabb bért, mint az itt dolgozó magyarok, mert ez beindít egy olyan folyamatot, aminek megint csak a magyar munkavállaló lesz a kárvallottja, hiszen vagy belekényszerítik őt a nehezebb munkakörülményekbe, vagy hosszú távon csökkenni fog a bére, ami egy Európa egyik legalacsonyabb bérszínvonalát kínáló országban így is katasztrofális következményekkel járhat. Ez tehát egy konkrét kérdés, államtitkár úr: nyitottake arra, hogy rögzítsük, az érkezők nem törhetik le a magyarok béreit? Továbbá nagyon tetszik nekünk az a modell, egyébként létező mintáról van szó, amely azt kéri, hogy a munkaadó ne csak azt igazolja, hogy keresett itthon munkaerőt, de nem talált, hanem igazolja azt is, hogy a saját köreiben fellelhető magyar, hazai munkavállalók közül nem volt senki, akit átképezhetett volna. Nyilván itt ingyenes átképzésre gondoljunk, de most kell a garanciális szabályokat letenni az asztalra, mert attól tartunk, ha a vendégmunkásimport szervezetté válik, akkor a kivándorlás lelassítása, visszafordítása is megnehezül, a magyarok munkabéreit letörik, ami nem lehet senkinek sem az érdeke; belekényszerítik a munkavállalóinkat olyan munkakörülmények közé, amelyek méltatlanok egy európai országban, márpedig ebben a tekintetben is csak Európa lehet a biztonságunk. Éppen ezért két konkrét szakmai és egyébként konstruktív kérdésemre konkrét válaszokat várok öntől. Köszönöm. [[Taps a Jobbik soraiban.]]
Köszönöm szépen, Z. Kárpát Dániel képviselő úr. Válaszadásra megadom a szót Menczer Tamás külügyi államtitkár úrnak.
Köszönöm szépen a szót. Tisztelt Ház! Tisztelt Elnök Úr! Tisztelt Képviselő Úr! Ha jól értettem a szavait, abban egyetértés van közöttünk, hogy a munkahely milyen jelentőséggel bír. Mi azt szoktuk mondani, hogy ha munka van, akkor minden van. Ennek kapcsán hadd emlékeztessem arra, hogy 2010-ben mégiscsak 11-12 százalék volt Magyarországon a munkanélküliség, tehát sok embernek, sok családnak nem volt bevétele, megélhetése, biztos jövőképe, így tehát a munkanélküliség óriási problémát jelentett 2010-ben. Itt zárójelben azt hadd tegyem hozzá, hogy ha úgy van, ahogyan ön mondja, hogy a munkahely fontos, és a munkabér, a jövedelem fontos, ebben egyetértünk, akkor azért az meglep, sajnálattal tapasztaltuk, hogy a Jobbik a Gyurcsány Ferenc vezette baloldali koalícióhoz csatlakozott, ahhoz a Gyurcsány Ferenchez, aki ezt az államcsődöt és ezt az óriási munkanélküliséget egyébként összehozta ebben az országban. Éppen ezért volt a kormánynak stratégiai célja az, hogy munkahelyeket teremtsen. Ezt a feladatot végrehajtottuk, valamivel több mint 4,7 millió ember dolgozik ma Magyarországon, ez egymillióval több mint a 2010-es adat, a rendszerváltás óta sosem dolgoztak ennyien. Fontos azt is idefűzni, hogy a koronavírus alatt, illetőleg most a háború alatt is az a célunk, hogy a munkahelyeket megőrizzük, sőt ha lehet, akkor újakat hozzunk létre, tehát nem tudjuk támogatni azt az egyébként gyakran előkerülő baloldali javaslatot, hogy a munkanélküliséget finanszírozzuk, mi a munkahelyek megőrzését és lehetőség szerint újak létrehozását finanszírozzuk, és mondom még egyszer, ennek az eredménye, hogy a Covid után egy háború alatt jelenleg is 4,7 millió ember dolgozik Magyarországon. A munkabérekre nézve: a tavalyi volt a tizedik esztendő, amikor folyamatosan emelkedtek a reálbérek Magyarországon. Tavaly a nehéz gazdasági helyzet mellett is 2,6 százalékkal, 2010-hez viszonyítva több mint 70 százalékkal emelkedtek a reálbérek, és ha a családtámogatási rendszert, illetőleg a családtámogatásokat is ehhez hozzátesszük, akkor 77 százalékkal emelkedtek a reálbérek. Nem vagyunk a célnál természetesen, erről senki nem beszél, de a lépések eltagadhatatlanok. Ennek alapja az, hogy a tavalyi esztendőben 4,6 százalék volt a gazdasági növekedés, egy évvel korábban pedig 7,1 százalék, ezek a számok európai vonatkozásban, illetőleg magyar összehasonlításban is, a korábbi évekhez viszonyítva is kimagaslóak. A beruházások szükségesek a jövőben is a gazdasági növekedés fenntartásához, de elmondtuk a témával kapcsolatban, amit fölvetett, hogy van még regionális tartalék, külhonban is van tartalék, és csak ezeket a tartalékokat kimerítve juthatunk el ahhoz, hogy szabályozott körülmények között, törvényesen, meghatározott időre jöjjenek ide dolgozni más országokból, természetesen azt is fenntartva, hogy ha bármilyen probléma van menet közben, akkor ők menet közben is hazaküldhetők. A bérekre vonatkozóan már néhány említést tettem. Az a fajta gondolatsor, amit említett, hogy itt valaki leveri a béreket, lehet, hogy elsőre logikusnak tűnik, én másképpen látom. Én úgy látom, hogy verseny van Magyarországon ma a munkaerőért, és ha valahol nem megfelelőek a körülmények, akkor éppen, mint ahogy arra utalást is tettem, sőt időnként még az ellenzékből is fölvetik a munkaerőhiányt, ami egy jó probléma, ellentétben a munkanélküliséggel, ez probléma, kihívás, választ kell rá adni, de mégiscsak sokkal jobb, mintha munkanélküliség lenne. Tehát verseny van ma a munkaerőért Magyarországon. A külföldön munkát vállalókkal kapcsolatban pedig annyit hadd jegyezzek meg, hogy a statisztikák világosak, az elmúlt években többen jöttek már haza, mint amennyien elhagyták hazánkat. Ez jellemző a fizikai szektorra is, de volt olyan gazdasági szolgáltató központ is, ahová például Angliából érkeztek haza toborzott munkavállalók. Nagyjából ennyiben tudnám válaszomat összefoglalni, kérem ennek elfogadását. Köszönöm szépen. [[Taps a kormánypártok soraiban.]]
Köszönöm szépen, Menczer Tamás államtitkár úr. Megkérdezem Z. Kárpát Dániel képviselő urat, elfogadjae az államtitkári választ.
Tisztelt Elnök Úr! Tisztelt Ház! Államtitkár úr, egy volt devizahiteles, aki az átváltott hitelének a törlesztőjét egy Benelux államokban lévő vágóhídon realizált magasabb fizetéséből tudja törleszteni, nem minden esetben tépi fel a vezetékeket és szünteti meg az állampolgárságát, tehát a vándorlási mérleg tekintetében azért nagyon sokan dolgoznak úgy kényszerből Nyugaton, hogy egyébként dolgozhatnának a szülőföldjükön is. Azért szomorított el, mert két konkrét kérdést tettem fel, egyikre sem válaszolt, ezért nem tudom elfogadni a válaszát, mert az a helyzet, hogy ha igaz lenne, amit ön elmondott, akkor az én két kérésem, követelésem semmilyen problémába nem ütközhetne. Ha nem törik le az érkezők a béreket, miért nem írják a törvényükbe, hogy nem kaphatnak alacsonyabb bért, mint a magyarok? Ha a magyarokat keresik az első koncentrikus körökben, akkor miért nem írják bele a szabályozásba azt, hogy a munkaadónak igazolnia kelljen, hogy még átképezni sem tudta a magyar munkaerőt, és csak utána invitálhasson bárki mást? Tehát ha igaz, amit ön elmondott, akkor a mi két követelésünk belekerül ebbe a csomagba, de én sokkal inkább attól tartok, hogy nincsen alternatív tervük, a béreket letörő vendégmunkások szervezett importjára építenék a magyar gazdaságot, ami számunkra, a konzervatív közösség számára elfogadhatatlan. Köszönöm a türelmét, elnök úr. [[Taps a Jobbik soraiban.]] [[15.30]]
Köszönöm szépen. Képviselő úr a választ nem fogadta el. Tájékoztatom önöket, hogy az elfogadott napirendünknek megfelelően határozathozatalra a holnapi ülésnapunkon kerül sor. Tisztelt Országgyűlés! Novák Előd, a Mi Hazánk képviselője, interpellációt nyújtott be az igazságügyi miniszter asszonyhoz: „Meddig önkényeskedhet a Facebook, avagy egy vendéglőtulajdonos is kiírhatja, hogy cigányok nem léphetnek be?” címmel. Novák Előd képviselő urat illeti a szó.
Köszönöm a szót, elnök úr. Tisztelt Államtitkár Úr! Immár a Hetek Facebook-oldalát is letiltással fenyegeti a Zuckerberg-gépezet, mert egy éve közöltek egy ártatlan MTI-hírt, benne Toroczkai László nevével. A hírportált csökkentett megjelenítésszámmal bünteti a Facebook, ahogy korábban például az Indexet is, szintén a Mi Hazánk elnökének említése miatt. Mindenki tudja, hogy a Facebook milyen önkényesen, indokolás és jogorvoslati lehetőség nélkül, sőt sokszor a konkrét, büntetett bejegyzés megjelölése nélkül hoz szankciókat, akár felhasználók korábbi teljes képgalériájának és más adatainak, kapcsolatainak váratlan törlésével. Bárkire, bármikor lesújthat a Facebook ítélőszéke. A magyar kormány mégsem tesz semmit, sőt paktumot kötött a Facebookkal és más multinacionális cégekkel; újabb egy évvel meghosszabbították mentességüket a reklámadó alól. Ez már négy és fél évnyi mentesség, nullaszázalékos adókulcs, miközben szinte világrekord méretű áfával sújtják a magyar embereket. Pedig idén 15 milliárd forint bevételt várhattunk volna a reklámadóból a kormányzati becslések szerint. A reklámadó bevezetését 2010-es országgyűlési képviselővé választásom óta szorgalmaztam, de hiába sikerült azt bevezettetni papíron, mert 2019 júliusa óta jelenleg sem kell fizessen a Facebook, a Google pedig soha nem is fizetett. Miért és meddig? A Facebook elsőként a legolvasottabb jobboldali hírportál, a kuruc.info oldalát tiltotta le 2013-ban, majd a 2019-es EP-választási kampányban nemhogy törölték a listavezető Toroczkai László 207 ezer követővel rendelkező oldalát, de azóta leírni sem szabad pártelnökünk és frakcióvezetőnk nevét, monogramját sem, titulussal körbeírva sem, sőt, ha látszik az arca a felszólalásom alatt, akkor az én videómat is letiltja a Facebook. Ilyenkor néha azt kívánom, bár inkább Gyurcsány mellé ülne, de hát mi nem a Jobbik vagyunk, hogy megtűrjük sorainkban az eszelős, tömegbe lövető, hazudozó, a sajátjai által is a miniszterelnöki posztról leváltott Gyurcsányt. A Facebook orwelli világának újbeszél nyelve a beteges polkorrektség jegyében számos programpontunkat sem engedi említeni a szegregációtól kezdve, a cigánybűnözés elleni fellépésen át, az LMBTQP-felvonulások betiltásáig. Sőt, minden mondandónkat igyekszik elnémítani: 2020-ban szinte a nullára tekerték le az én Facebook-oldalam elérését is, noha 140 ezer követője van. Aztán többször törölték magának a Mi Hazánk Mozgalomnak a Facebook-oldalát is, ami példátlan és jogtalan beavatkozás volt a választásokba. Hasonlóan folyt és valamennyire még mindig folyik a magunkfajták elhallgatása a médiában is. Tévedés az a megközelítés, hogy a magántulajdonban lévő Facebook azt tilt ki a felületéről, akit akar, mert ennyi erővel egy vendéglő- vagy diszkótulajdonos is kiírhatná mondjuk, igény volna rá , hogy „Cigányok nem léphetnek be!”. A kormányt a kettős mérce jegyében mégiscsak az utóbbi zavarja. Miért nem lép fel a Facebook önkényével szemben a kormány? Várom érdemi válaszát. [[Taps a Mi Hazánk soraiban.]]
Köszönöm szépen, Novák Előd képviselő úr. Válaszadásra megadom a szót Répássy Róbert államtitkár úrnak.
Köszönöm a szót. Tisztelt Képviselő Úr! Egy kicsit bizonytalan vagyok, hogy mit akart ezzel a hasonlatával mondani, hogy a Mi Hazánkot a cigányokhoz hasonlította. Ez nem volt teljesen világos számomra. Mindenesetre, ha nem haragszik, akkor inkább arról beszélnék, ami a kormány hatáskörébe tartozik. A kormány hatáskörébe nem tartozik az, hogy önöket a Facebook visszaengedie vagy sem. Ez nem tartozik a kormány hatáskörébe. Ellenben szeretném felhívni a figyelmét arra, hogy az Európai Unió elfogadta a digitális szolgáltatásokról szóló rendeletét, rövidítve: a DSA-rendeletet, mégpedig 2022. november 16-án. Magyarország számára alapvető fontosságú volt, hogy a digitális szolgáltatások, akárcsak az offline társaik, átláthatóan, elszámoltathatóan és az alapjogokat, különösen a véleménynyilvánítás szabadságát tiszteletben tartva működjenek. Ezért üdvözöljük ennek az új rendeletnek, pontosabban rendeletmódosításnak a hatálybalépését. 2022. november 16-án lépett hatályba, de 2024. február 17-éig fog teljes mértékben alkalmazhatóvá válni. Nos, miről szól ez a rendelet? Kialakítja a jogellenes tartalom elleni fellépés jogi kereteit, mindenekelőtt világos és részletes indokolási kötelezettséget vezet be a rendelet minden tartalomeltávolítás vagy a tartalom láthatóságát, a hozzáférés korlátozását érintő szolgáltatói döntéshez, a szolgáltatás igénybe vevőjének címezve. Az új szabályok azt is előírják, hogy világos és egyértelmű módon fel kell tüntetni a platformok szerződési feltételeit, amelyben biztosítják a felhasználók alapvető jogait. Megfelelő jogorvoslati lehetőségekhez kapcsolódik, hogy a jogszabály kötelezi a szolgáltatókat belső panaszkezelési rendszer és peren kívüli vitarendezés lehetőségének biztosítására, továbbá a szolgáltatók döntéseinek vitatására biztosított lehetőséget kiegészítik a bírósági jogorvoslat lehetőségével. Végezetül a szolgáltatók a visszaélésekkel szembeni védelem érdekében észszerű időre és előzetes figyelmeztetést követően függeszthetik csak fel a felhasználói fiókokat. Tisztelt Képviselő Úr! Azoknak a szolgáltatóknak, akik nem rendelkeznek székhellyel az Európai Unióban, de ott szolgáltatásokat kínálnak, ki kell jelölniük jogi képviselőt az egyik tagállamban. Ezenkívül a rendelet kötelezi a szolgáltatókat kapcsolattartó pont kijelölésére is, valamint olyan kapcsolattartó pontot is ki kell jelölniük, amelynek a felhasználókkal történő kommunikáció a célja. Tehát, tisztelt képviselő úr, most az egyszer azt kell mondjam, hogy az Európai Unió rendelete amely ebből a szempontból azért jelentős, mert itt mégiscsak egy globális szolgáltatással állunk szemben egy előrelépésnek tekinthető. Hozzáteszem, hogy nem elsősorban a mondjuk úgy sérelmes kitiltásokat vagy sérelmes elhallgattatásokat kívánják ezzel a rendelettel elősegíteni, hanem bizony a jogellenes tartalmak eltávolítását, de azt legalább végre megfelelő jogi keretek közé szorítja ez a rendelet. Magyarország előtt az a feladat áll, hogy kijelöljük azokat a hatóságokat, akik majd végre fogják hajtani ezt a rendeletet, ahogyan mondtam, legkésőbb 2024. február 17-éig. Kérem, a válaszomat fogadja el. [[Szórványos taps a kormánypártok soraiban.]]
Köszönöm szépen, Répássy Róbert államtitkár úr. Megkérdezem képviselő urat, elfogadjae az államtitkári választ.
Államtitkár Úr! Gyér taps a kormánypártok soraiban, és én sem tudom elfogadni a válaszát, hiszen igenis kormányzati feladat volna a sajtószabadság biztosítása, például. Az, hogy az Európai Unióra mutogat, hogy az majd megoldja, elfogadhatatlan. Nem egy EU-tagállamban valahol, hanem Magyarországon kellene például jogi képviselője legyen a Facebooknak, hogy ne csak Toroczkai László tudja beperelni sikerrel, hanem bármely magyar állampolgárnak legyen jogorvoslati lehetősége ezzel az elképesztő túlhatalommal szemben. A Hetek oldala most csökkentett megjelenítésszám és egyéb korlátozások alatt áll az állami hírügynökség egy hírének közlése miatt. Miért csak az zavarja önöket, ha például Varga Judit Facebook-oldalát tekerik le? Miután paktumot kötöttek velük, nem kell reklámadót fizessen a Facebook, és a jó miniszter asszony oldalát már nem korlátozzák. De hát a többi nem számít? Államtitkár Úr! A Facebook önkényes, indokolás és jogorvoslati lehetőség nélküli szankcióit nem tűrné tovább a Mi Hazánk Mozgalom. Ne várjuk meg ezzel a kormányra kerülésünket! [[Taps a Mi Hazánk soraiban.]]
Köszönöm szépen, Novák Előd képviselő úr, aki a választ nem fogadta el, ezért tájékoztatom a tisztelt képviselőházat, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Mielőtt folytatnám, azért és nemcsak a jegyzőkönyv miatt kérem nagyon nagy tisztelettel Novák Előd képviselő urat, hogy a jövőben kerülje azt a konfliktusmezőt, hogy kimondja a „cigánybűnözés” kifejezést. Köszönöm szépen, ha meghallgat. [[Novák Előd: Elnök úr is kimondta!]] Tisztelt Országgyűlés! Tordai Bence, a Párbeszéd képviselője, interpellációt nyújtott be a külgazdasági és külügyminiszter úrhoz: „Mit titkol a kormány a paksi bővítési szerződés módosításáról?” címmel. Tordai Bence képviselő urat illeti a szó. [[15.40]]
Köszönöm a szót, elnök úr. Tisztelt Országgyűlés! Államtitkár Úr! A Fidesz-kormány nemrégiben módosította az oroszokkal kötött paksi bővítési szerződést. Az eredetileg 2014 januárjában aláírt szerződés bűnben született, hiszen Orbán Viktor még azt is letagadta az utazást megelőzően, hogy az atomerőmű ügyében megy Moszkvába. A folytatás mindenben megfelelt ennek a hazugságban gyökerező kezdetnek: most 2023-at írunk, kilenc év telt el, és ez alatt egyetlen kapavágás sem történt a tényleges reaktorok felépítése érdekében, bár önök már sikeresen eltapsoltak nagyjából 300 milliárd forintot. A késés fő oka, hogy a Roszatom nem képes, nem alkalmas egy olyan tervdokumentációt benyújtani, amely Európában elfogadható lenne. Nem csak nálunk, Finnországban is így jártak, ahol az orosz cég szintén próbálkozott ezzel a reaktortípussal. A finnek levonták az egyetlen lehetséges következtetést: a nem teljesítésre és vis maiorra hivatkozva felmondták a teljesítésre képtelen Roszatommal a szerződést. A Putyin-rendszernek lekötelezett vagy talán inkább alárendelt Orbán-kormány azonban tovább sarkantyúzza a döglött lovat, önök megpróbálják az Európában, Ukrajnában, itt a szomszédunkban rablóháborút vívó, a kontinenst időnként nukleáris csapással fenyegető orosz terrorállam félkatonai atomkonglomerátumát valahogyan benne tartani ebben a nyilvánvalóan halálra ítélt bővítési konstrukcióban. Az ügymenet a szokásos: megy tovább a törvénytelen titkolózás és a hazudozás. Azért mondom, hogy törvénytelen, mert Jávor Benedek, a Párbeszéd-Zöldek korábbi EP-képviselője, kitartó jogi küzdelmei nyomán a bíróság jogerősen kimondta, hogy a bővítési projektet részletező szerződésrendszert nyilvánosságra kell hozniuk. Márpedig nincs a világnak az a jogrendje az EU-ban legalábbis biztosan nincs , ami egy módosított szerződés tartalmára ne ugyanezt az ítéletet vonatkoztatná. Miután az Európai Bizottság korábban megállapította, hogy a tervezett beruházás közpénzből, vagyis állami finanszírozásban valósul meg, ennek minden részlete a magyar adófizetőkre tartozik. Ezért felszólítom államtitkár urat, hogy ismertesse, milyen tartalmi változások történtek a szerződésben, és a módosított szöveget tegyék nyilvánossá. Ha nincs titkolnivalójuk, akkor járjanak el jogszerűen. Ha pedig önök is szégyellik, amit az oroszokkal leboltoltak, akkor kövessék a finn példát, és mondják fel a putyini Roszatommal kötött nukleáris paktumot. Kíváncsian várom, hogy melyik utat választják, lesze merszük kiállni az igazsággal, nyilvánosságra hozzáke a szerződésmódosítást, vagy végre elengedik Putyin Roszatomjával ezt a borzasztó bővítési szerződést. [[Taps az ellenzéki padsorokból.]]
Köszönöm szépen, Tordai Bence képviselő úr. A képviselő úr kérdésére Menczer Tamás külügyi államtitkár úr fog válaszolni.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Ha ön kíváncsi arra, hogy mihez van merszünk, akkor összeszedem az összes bátorságomat és igyekszem válaszolni önnek. Az világos az ön által elmondottak alapján, hogy ön nem akarja a paksi projektet, ön nem akarja Paks II.-t. Ezt sajnálatosnak tartom, mert a meggyőződésem és ami ennél fontosabb, a számok és a tények alapján a nukleáris energia, így tehát a Paks II. projekt magyar érdek az energiabiztonságot és egyébként a környezetvédelmet illetően is. Az energiabiztonságot illetően azért, mert a jelenlegi helyzet, a háború és az azzal járó energiaválság is jól mutatja, hogy az az ország van nagyobb biztonságban, amely képes a saját energiafogyasztását, illetőleg az azt lefedő energiát a lehető legnagyobb mértékben előállítani. Na most, Paks I., az üzemelő Paksi Atomerőmű a magyarországi villamosenergia-termelés felét állítja elő, a magyarországi fogyasztás egyharmadát. Ez jól mutatja Paks I. jelentőségét. És ha ehhez hozzávesszük Magyarország növekvő energiaigényét, akkor pedig világos, hogy Paks II. nélkül nem tudjuk az országot ellátni. Ráadásul a nukleáris energia olcsó, biztonságos és kiszámítható energiát jelent. Amikor látjuk, hogy a gáz és az olaj ára hogyan változik, hogyan emelkedik robbanásszerűen egyik pillanatról a másikra, akkor elmondhatjuk, és fontos elmondani, hogy a nukleáris energiára ez nem áll meg, a nukleáris energiával ez az árváltozás, áremelkedés nagymértékben kivédhető. Na most, ami a környezetvédelmet illeti: Paks I. 14 millió tonna szén-dioxid kibocsátásának elkerülését teszi lehetővé évente; Paks II. 17 millió tonna szén-dioxid kibocsátását teszi elkerülhetővé majd, és 3-3,5 milliárd köbméter gáz felhasználását teszi elkerülhetővé. Így tehát nyilvános… világos és nyilvános is, majd mindjárt erre is rátérek, ezt is említette, hogy az atomerőmű környezetvédelmi szempontból is mennyire fontos. Ön a nyilvánosságot említette. Tisztelt Képviselő Úr! Hadd emlékezzünk arra közösen, hogy a Paks-projekttel kapcsolatos döntéseket az Országgyűlés hozta meg, a parlamentben fogadtuk, fogadták el ezeket. A mostani módosításra nézve pedig azt tudom elmondani, hogy ennek nyilvánosságával kapcsolatban egy percig ne legyen önben szemernyi kétely sem, hiszen a) az ön brüsszeli barátai, ahol ez most jóváhagyáson van, egy pillanat alatt le fogják tenni az ön asztalára, tehát látni fogja, b) a brüsszeli jóváhagyás után nyilvános lesz a módosítás is, amit egyébként indokol a háború, a szankciós környezet meg az eltelt kilenc év és az abban megjelenő technológiai változások is. Na most, mindezek mellett hadd mondjam azt, hogy egyébként, amit ön itt összehordott, mindenfajta vádaskodást idehozott, azzal kapcsolatban én megértő lennék, hiszen a közelmúltban önt egy vita során Dömötör Csaba államtitkár úr elgázolta úgy, hogy még a baloldali sajtó is megénekelte ezt, és ez az embert össze tudja zavarni. Én ezt megértem, ezzel kapcsolatban megértő vagyok. Amivel kapcsolatban nem tudok megértő lenni, az az ön és a pártjának a politikai munkássága, amely mindig a magyar érdek ellen irányul. Önök zöldeknek nevezik magukat ezzel kapcsolatban hadd mondjam azt, hogy önök leginkább egy piócapárthoz hasonlítanak, hiszen soha nem mérették meg magukat választáson, ilyenen nem szoktak indulni. Ugyan a pióca is a környezet része, tehát ilyen értelemben lehetnek önök zöldek is. Az nem zavar engem, hogy a baloldal testén élősködnek, az sokkal inkább, hogy az ország testén teszik ezt. A háborúval kapcsolatban is hadd hozzam ide, amit ön mondott: „Ahogy minden tisztességes ország küld fegyvereket Ukrajnának, így Magyarországnak is kéne.” Ön tehát tisztességtelennek tartja a magyar embereket, akik nem akarnak fegyvereket küldeni, és nem akarnak háborúba menni. Ugyanúgy, ahogyan a főnöke, Gyurcsány Ferenc is, aki azt mondta, hogy aki nem akar meghalni Ukrajnáért, az pocsék ember. [[Az elnök a csengő megkocogtatásával jelzi az idő leteltét.]] Önök mindig a magyar érdek ellen cselekszenek [[Az elnök ismét csenget.]] és mi ezzel szemben fel fogunk lépni, ha tetszik önnek, ha nem. Köszönöm, hogy meghallgattak. [[Taps a kormánypártok soraiból.]]
Köszönöm szépen, Menczer Tamás államtitkár úr. Megkérdezem Tordai képviselő urat, elfogadjae az államtitkári választ.
Államtitkár úr válaszának az utolsó percét figyelmen kívül hagyom, mert nagyon gyengus kis provokáció volt. Abban viszont egyetértünk, hogy az energiabiztonság kulcskérdés. Na most, önök ebben megbuktak: 2022-ben a magyar áramigénynek a 40 százalékát importból szerezték be. Tehát maguk megbuktak Magyarország áramigényének a biztosításában. És az a rossz hírem, hogy az atomerőmű-építés a leglassabb sztori. Az, hogy kilenc évig nem történt semmi, az hagyján, de a következő kilencben sem fog tudni semmi, különösen nem a Roszatommal. Tehát ha arra kellene számítanunk, hogy majd Paks II. termeli meg azokat az energiákat, amire szükség sem volna, ha nem hoznák ide ilyen mennyiségben a kínai akkumulátorgyárakat… szóval, ez egy teljes tévút. Az atomenergia nem olcsó, nem biztonságos és nem környezetbarát; viszont ami zöld, fenntartható, az olcsó is egyben. Ezért adtuk át az önök államtitkárának, Steiner Attilának a Jávor Benedek és munkatársai által készített Zöld Magyarország Energia Útitervet. Tanulmányozzák, és kiderül, hogy nukleáris energia nélkül, megújulókra alapozva [[Az elnök a csengő megkocogtatásával jelzi az idő leteltét.]] hogyan lehet átmenni a zéró kibocsátású gazdaságba. Köszönöm a türelmet, elnök úr.
Köszönöm szépen. Tordai képviselő úr a választ nem fogadta el. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Kanász-Nagy Máté, az LMP képviselője, interpellációt nyújtott be az energiaügyi miniszter úrhoz: „Miért nem állítják le inkább?” címmel. Az interpellációra miniszterelnök úr megbízásából a téma szerint feladat- és hatáskörrel rendelkező Szijjártó Péter külgazdasági és külügyminiszter úr kérésére Menczer Tamás államtitkár úr fog válaszolni. Öné a szó, Kanász-Nagy Máté képviselő úr.
Köszönöm a szót. Tisztelt Elnök Úr! Tisztelt Ház! Hiába a lakossági tiltakozások, hiába az elképesztő mértékű környezetszennyezés, a kormány elszabadult hajóágyúként folytatja azt az eszement tervét, hogy Magyarországból akkumulátorgyarmatot csináljanak. Szijjártó Péter külügyminiszter a napokban Debrecenben jelentette be, hogy a már engedélyezett akkumulátorgyár mellé egy másikat is kap a város. A külügyminiszter bejelentése szerint a gyártó a BMW kérésére érkezett. Azt, hogy a BMW kérését hangsúlyozza a miniszter, önmagában is sokatmondó, hiszen ahogyan Lázár János miniszter úr megfogalmazta, idézem őt: „Magyarország nem úgy lesz akkumulátor-nagyhatalom, hogy valaki ül a minisztériumban, és a homlokára csap, hanem az Audi, a BMW és a Mercedes azt mondja, hogy az autógyárak mellé szükség van erre a kapacitásra.” Multinacionális nagyvállalati utasítás érkezett tehát megint. [[15.50]] Legutóbb a miniszterelnökkel vitatkoztam itt a parlamentben, aki azt mondta, hogy ezekben az akkumulátorgyárakban jobban keresnek az emberek. Állítása szerint az akkumulátorgyártásban dolgozók átlagfizetése a feldolgozóiparban dolgozók fizetését 60 százalékkal haladja meg. Egyrészről a 60 százalék meglehetősen erős túlzás, másrészről pedig a munkavállalók kizsákmányolása ott is megmutatkozik, hogy ezek a multinacionális vállalkozások elvileg jobb életszínvonalat ígérnek a dolgozóknak, de ha csak az alapfizetéseket vesszük alapul, akkor az akkumulátorgyárakban való munka nem tudja biztosítani a tisztességes megélhetést. Ahhoz, hogy ez megtörténjen, három műszakos munkarendekre, 12 órás műszakokra, túlórákra, jelenléti bónuszokra, éjszakai munkavégzésre van szükség. Ráadásul ebben a szektorban amúgy is kifejezetten divatos kölcsönzött vendégmunkásokkal dolgozni, a most épülő akkumulátorgyáraknál is ez a hazai trend. Hiába állította a miniszterelnök, hogy van egy kormányhatározat arról, hogy először magyar munkásokkal kell megoldani a munkaerő felvételét, a tapasztalatok azt mutatják, hogy ez a kormányhatározat egy sajtpapírral ér fel, miközben tudjuk, hogy micsoda óriási környezeti szennyezéssel járnak ezek az akkumulátorgyárak: vízfogyasztásuk egy közepes méretű város vízfogyasztásának felel meg, miközben ugyanennyi szennyvizet produkálnak. A legszerényebb becslések szerint is 30 százalékkal növekszik az épülő akkumulátorgyárak miatt hazánk energiaszükséglete 2030-ra, egy olyan országban, ahol a gáz 90 százalékát, a villamos energia 30 százalékát importálnunk kell. A kérdés magától adódik ez alapján: miért nem bízzák Lázár János miniszterre a tárgyalásokat, akinek már most is az az egyértelmű feladata a kormányon belül, hogy nagyberuházásokat leállítson? Szerintem erre lenne szükség, ide Lázár János kell, így hazánk biztosan jobban járna. Hol van Lázár János? Köszönöm szépen a szót. [[Derültség. Taps a kormánypártok soraiban.]]
Köszönjük szépen, Kanász-Nagy Máté képviselő úr. Válaszadásra megadom a szót Menczer Tamás külügyi államtitkár úrnak. [[Lázár János: Mindent bele, Tamás! Mindent bele!]]
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Hadd segítsek a legegyszerűbb kérdésben: [[Lázár János felé mutatva:]] ott van. Nem gondolta volna, hogy ilyen gyorsan és egyszerűen tudok önnek segíteni, de Lázár miniszter úr itt van az ülésteremben. A probléma az, hogy a többi téma- és kérdésfeltevése is nagyjából ennyire alapos, körültekintő és észszerű. Na, most az elektromos autókkal, az akkumulátorgyárakkal, az e-mobilitással kapcsolatban, amely ellen van ön itt minden héten, hadd mondjam azt, hogy a kitartás egyébként egy tiszteletreméltó erény; de egy kis probléma, ha a kitartás azzal párosul, hogy az ember mindig összevissza beszél. Hadd idézzem a kollégáit! Schmuck Erzsébet: „Az elektromos autózás megállíthatatlanul terjed, és a várakozások szerint tíz éven belül a globális autóértékesítés 20-25 százalékát adja majd. Ehhez képest mi mit teszünk? Bezárjuk magunkat a múlt struktúrájába” mondja Schmuck Erzsébet. Annyiban téved, hogy nem 20-25 százalék lesz az elektromos autók aránya, hanem sokkal több. Ungár Péter: „A valódi rezsicsökkentés ugyanis az lenne, ha az állam több pénzt költene az elektromobilitás növelésére.” Hadd kérdezzem azt tisztelettel, képviselő úr: önök nem beszélnek egymással vagy félreértés van, vagy elfelejtik, hogy mit nyilatkozott a társuk korábban, vagy egyáltalán nem számít? Ha már ön megrendelőkről beszél: megrendelőik, mint az köztudott, önöknek vannak, hát önöket fizetik, ezt bevallották. Kérdezze meg a miniszterelnök-jelöltjét, hogy hogyan vallotta be azt, hogy önöket hogyan fizetik! Na, most azzal kapcsolatban hadd fűzzem még ide, hogy ön azt állította, hogy a miniszterelnökkel vitázott. Hát, hogy mondjam csak… nemes erény a szerénység is, én azért azt vitának nem nevezném. Amikor ön a miniszterelnökkel beszélget, az olyan, mint amikor egy profi bokszoló küzd egy gyenge amatőrrel. Ilyen körülmények között önt egy gyenge szellő is kiviszi a ringből. A környezetvédelemre rátérve, ugyanis önök szintén valamilyen zöld környezetvédő pártnak definiálják magukat, ha jól értem. Na, most ehhez képest a helyzet az, tisztelt képviselő úr, hogy elektromobilitás nélkül nem lehet a környezetvédelmi fordulatot megteremteni, ugyanis a károsanyag-kibocsátás 14-15-20 százalékáért a közlekedési szektor a felelős, a közlekedési szektort pedig nem tudjuk a károsanyag-kibocsátásról átállítani elektromobilitás, elektromos autók nélkül, az elektromos autókhoz pedig figyeljen, meglepőt mondok! elektromos akkumulátor szükséges. Ezt még Fekete-Győr képviselő úr is tudja, igaz, ő be szokta állítani az elektromos rollert a zuhanyba. A magyar nemzetgazdasági jelentőségét pedig amit már számtalanszor elmondtunk, de nem fáraszt bennünket, hogy elmondjuk újra ma is hallhatta már Koncz államtitkár asszonytól: több százezer család él az autóiparból; dolgoznak ott és kapnak onnan jövedelmet. Az autóipar kiváló találkozópontja a nyugati technológiának és a keleti technológiának, kiváló példa erre, hogy itt van a BMW, az Audi, a Mercedes. Németországon és Kínán kívül mi vagyunk a harmadik ilyen ország. Ők már meghozták azt a döntést, amelyet egyébként Brüsszelben meghoztak az önök elvbarátai is, hogy környezetkímélő meghajtású autókat lehet 2035 után gyártani. Ők meghozták ezt az iparági döntést, és át fogják állítani az autóipart. Nem az a kérdés, hogy akkumulátorgyárak épülneke, csak az a kérdés, hogy hol. A magyar érdek az, hogy itt épüljenek, hogy a munkahelyeket meg tudjuk őrizni, a gazdasági növekedést fenn tudjuk tartani, abból van 13. havi nyugdíj, családtámogatás, fiataloknak adókedvezmény, rezsicsökkentés, és lehetne ezt hosszasan sorolni. Tehát tisztelettel kérem, hogy próbáljanak meg egyszer a magyar érdeknek megfelelően cselekedni, és a magyar érdekkel szembeni magatartásukat pedig fejezzék be! Köszönöm, hogy meghallgattak. [[Taps a kormánypártok soraiban.]]
Köszönöm, Menczer Tamás államtitkár úr. Megkérdezem Kanász-Nagy Máté képviselő urat, elfogadjae az államtitkári választ.
Köszönöm a szót. Nem tudom elfogadni a választ. Államtitkár úr sport-, illetve bokszhasonlatát folytatva, itt pontosan az a probléma, hogy miniszterelnök úr, amikor ringbe száll, akkor lehet, hogy a magyar ellenzékkel szemben nagyon komoly jobbegyeneseket vagy balhorgokat próbál elereszteni, ezek azért többnyire nem találnak célt [[Derültség. Menczer Tamás: A választás nem azt mutatja!]] , ugyanakkor, amikor az akkumulátorgyárakról van szó, akkor ezek a balegyenesek és jobbhorgok, ezek a felütések most politikai értelemben beszélünk erről nyilván hiányoznak, akkor rögtön és azonnal bedobják a törülközőt a ringbe, és befekszenek a BMW, az Audi és a Mercedes akaratának. Ezt Lázár János miniszter úr, aki valóban itt van az ülésteremben, és őt is üdvözlöm, nagyon plasztikusan megfogalmazta. Hát, pontosan ez a hiba! Én úgy látom, hogy itt egy bokszoló, egy politikus van talpon, ez Lázár János, rá van szükség az akkumulátorgyár elleni küzdelemben. Ő mint leállításügyi biztos, leállításügyi miniszter, azt gondolom, ezt a folyamatot meg tudná állítani. Én várom Lázár János szerepvállalását ez ügyben is. Köszönöm szépen. [[Taps az ellenzéki sorokból. Menczer Tamás: Őt kell interpellálni legközelebb!]]
Köszönöm szépen, Kanász-Nagy Máté képviselő úr, aki a választ nem fogadta el. Ezért tájékoztatom önöket, hogy az elfogadott napirendünknek megfelelően a határozathozatalra a holnapi ülésnapon kerül sor. Tisztelt Országgyűlés! Barcza Attila, a Fidesz képviselője, interpellációt nyújtott be az energiaügyi miniszter úrhoz: „Hogyan segíti a rezsivédelem a magyar családokat és vállalkozásokat?” címmel. Barcza Attila képviselő urat illeti a szó.
Köszönöm a szót, elnök úr. Tisztelt Államtitkár Asszony! Magyarországon az elhúzódó háborúra és a szankciós energiaválságra tekintettel a kormány egész Európában egyedülálló módon az átlagfogyasztásig fenntartott rezsicsökkentéssel óvja meg a magyar családokat. A háború és a brüsszeli szankciók tavaly drasztikus áremelkedéshez vezettek a nemzetközi energiapiacon is, aminek következtében hazánk energiaszámlája 2021-ről 2022-re mintegy 4000 milliárd forinttal nőtt. A kormány a robbanásszerű költségnövekedés ellenére az átlagfogyasztásig érvényben tartotta a rezsicsökkentett árakat, aminek köszönhetően egy család havi 181 ezer forintot spórol, valamint a mikrovállalkozások számára az átlagfogyasztás felett 165 forintról 70 forintra csökkent az áram kilowattóránkénti ára. A rezsivédelem működik, ezt kimondhatjuk: a földgáz egyetemes szolgáltatásban a fogyasztási helyek mintegy 80 százalékának, az áramellátásban pedig közel 75 százalékának tényleges felhasználása maradt teljes egészében a sávhatár alatt. [[16.00]] Az Eurostat napokban megjelent adatközlése megerősíti, hogy a háztartási gáz és villanyáram átlagos ára 2022 második felében Magyarországon volt a legalacsonyabb Európában. A takarékos felhasználás nemcsak költségkímélő, hanem érdemben hozzájárul az energiabiztonsági kockázatok enyhítéséhez is. Az elmúlt hónapban a megelőző év azonos időszakához képest 25,8 százalékkal kevesebb földgázt használt fel Magyarország; márciusban tovább folytatódott az áramfogyasztás 11 hónapja tartó csökkenése, amelynek mértéke ezúttal 7,9 százalékos volt. A Központi Statisztikai Hivatal összesítése szerint 2023 első negyedévében a havi mutatóval közel azonos arányban mérséklődött a földgáz és villamos energia mennyisége. A tudatos fogyasztói magatartás, a kormányzati takarékossági intézkedések és az enyhe téli időjárás együttesen járultak hozzá ahhoz, hogy a hazai gáztározók töltöttsége a fűtési szezon végén is 43 százalékon áll jelenleg. Tisztelt Államtitkár Asszony! A rezsivédelem olyan rendszer, amellyel Magyarország azt tudja biztosítani az állampolgárainak, hogy itt a legolcsóbb a villany és a gáz ára az átlagfogyasztásig. Mindezek alapján kérdezem tisztelt államtitkár asszonyt, hogyan segíti a rezsivédelem a magyar családokat és a vállalkozásokat. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, Barcza Attila képviselő úr. Az interpellációra Koncz Zsófia államtitkár asszony fog válaszolni.
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! A kormány által 2013 óta fenntartott rezsivédelem, azt gondolom, óriási segítséget nyújt a magyar családoknak, és ez igaz a Sopronban és a térségben élő emberekre is. Azt látjuk, hogy sajnos továbbra is háborús hangulat uralkodik, és azt gondoljuk, hogy ebben az ügyben nagyon fontos a béke álláspontját erősíteni. A szankciós politika nem bizonyult sikeresnek, erre is vannak gyakorlatilag látható tények; ilyen például az, hogy változatlanul érkezik orosz olaj Európába. Áprilisban India volt az Európai Unió legnagyobb üzemanyag-beszállítója, Indiáé pedig Oroszország, azaz a szankciók nem értek célt, ellenben komoly terhet róttak Európára. Mi azt gondoljuk, ahogy említettem ellentétben a háború szólistáival , hogy a békét kell erősíteni; és a magyar családok és a magyar emberek védelme nagyon fontos ebben az ügyben. Ennek keretében a rezsivédelem fenntartása egy olyan fontos dolog, amit ön is említett számszerűen, amire mindannyian büszkék lehetünk, hogy gyakorlatilag a nemzetközi számok is mutatják azt, hogy az Európai Unión belül a fogyasztási helyek szerint a magyar lakosság fizeti a legolcsóbb áram- és földgázdíjat. Ennek érdekében a Rezsivédelmi Alapot megemeltük, négyszeresére emeltük, 2600 milliárd forintra, így tudjuk érvényben tartani a rezsicsökkentett árakat, és ezzel pedig havi 181 ezer forinttal tudtuk segíteni a magyar családokat. De hogyha tovább nézzük, ez azt jelenti, hogy éves szinten több mint 2 millió forintot tudtak vagy tudnak a magyar családok megspórolni. Azt gondolom, hogy ez mindenki számára egy óriási segítség. [[Tordai Bence: Ez hol van a költségvetésben?]] A magyar rezsivédelem működik: a tényleges felhasználást nézve gáz esetében a lakossági fogyasztási helyek mintegy 80, áramnál pedig 78 százaléka maradt teljes egészében a sávhatár alatt. Ön is utalt a vállalkozások helyzetére: azt látjuk, hogy a jelenlegi helyzetben a vállalkozásokat is segíteni kell. Éppen ezért az MVM januártól egy rájuk szabott konstrukció keretében gondoskodik az ellátásukról. Május 1-jével megfeleztük számos vállalati és intézményi felhasználó idei energiadíjait, ezzel a gázszolgáltatásban 14 ezer, az áramellátásban 17 ezer ügyfél rezsiterheit enyhítettük. A mikrovállalkozások esetében ez egy még szélesebb körű támogatás, hiszen 180 ezer olyan mikrovállalkozásnál, amely az egyetemes szolgáltatásnak is a része, tudtuk az áramdíjakat jelentősen csökkenteni. Esetükben az áram átlagfogyasztás feletti árát a korábbi kilowattóránkénti 165 forintról a lakossági piaci ár szintjére, vagyis 70 forintra csökkentettük. Hogy ez kiket érint? Például kisboltoknak, fodrászoknak, pékségeknek, autószervizeknek kell kevesebbet költeniük áramra és gázra. Úgy gondolom, hogy ez egy fontos segítség, de a rezsitámogatás mellett hitelprogramokkal és a kamatstop meghosszabbításával is segítjük őket. Azonban azt is el kell mondani, hogy nincs ez mindenhol így. A BBC nemrég arról számolt be, hogy közel 11 millióra emelkedett azok száma Nagy-Britanniában, akiknek nehézséget okoz a számláik kifizetése. A felnőtt lakosság 11 százaléka az előző hónapban legalább három alkalommal nem fizette be számláját vagy törlesztőrészletét. A brit gazdasági lap, a The Economist szerint a magas áram- és gázárak 68 ezer ember életét követelhették Európában az elmúlt télen, mert nem tudták megfelelően fűteni az otthonaikat. Ezért gondolom azt, hogy az a segítség és támogatás, amit a magyar kormány nyújt, kiemelkedően fontos a magyar családok részére, ebben köszönjük szépen képviselő úrnak és az egész Fidesz-frakciónak az eddigi támogatását. Köszönöm szépen, hogy meghallgattak. [[Taps a kormánypártok padsoraiból.]]
Köszönjük szépen, Koncz Zsófia államtitkár asszony. Kérdezem Barcza Attila képviselő urat, elfogadjae az államtitkár asszony válaszát.
Tisztelt Államtitkár Asszony! Tisztelt Képviselőtársaim! Köszönöm először is a választ. Én szeretnék két dologra még hangsúlyosabban rávilágítani. Az egyik, hogy a Magyar Energetikai és Közmű-szabályozási Hivatal legutóbbi nemzetközi ár-összehasonlítása alapján a tagállamok közül 2023 márciusában is Magyarországon került a legkevesebbe a villamos energia és a földgáz ára, és ennek ellenére, emellett mondható el az, hogy az Európai Unióban Magyarország költi így is a legtöbbet rezsitámogatásra, ami, azt gondolom, így még hangsúlyosabban jelenik meg. Én azt gondolom, hogy a kormány eddigi intézkedései egy mentőövet nyújtottak a magyar családoknak és a magyar vállalkozásoknak is, és én azt kérem, hogy továbbra is tegyen meg mindent a magyar kormány a családok és a vállalkozások támogatása érdekében. Kiváló válasz volt, amit elfogadok természetesen. Köszönöm szépen. [[Taps a kormánypártok padsoraiból.]]
Köszönöm szépen. Barcza Attila képviselő úr tehát a választ elfogadta. Tisztelt Országgyűlés! Mihálffy Béla, a Kereszténydemokrata Néppárt képviselője, interpellációt nyújtott be az építési és közlekedési miniszter úrhoz: „Hogyan értékeli az ország- és vármegyebérletek bevezetésének sikerességét?” címmel. Mihálffy Béla képviselő urat illeti a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Miniszter Úr! A februári évértékelő beszédében jelentette be miniszterelnök úr, hogy két új, rendkívül kedvezményes áron megvásárolható, buszra és vasútra egyaránt érvényes bérlettípust vezet be a kormány május 1-jével: a havi ország- és vármegyebérletet. A vármegyebérlet egy adott vármegye határain belül, az országbérlet pedig az egész ország területén biztosít korlátlan utazási lehetőséget valamennyi helyközi buszon és nem feláras vonaton, a MÁV-Start, a Volánbusz, a MÁV-HÉV és a GYSEV járatain. A teljes árú vármegyebérlet 9450 forintba, a teljes árú országbérlet pedig mindössze 18 900 forintba kerül, azaz gyakorlatilag két vármegyebérlet áráért egy hónap alatt akár az egész országot körbeutazhatjuk. A tanulók, a hat év feletti óvodások, valamint a fogyatékkal élők 90 százalékos kedvezményt kapnak, így számukra csupán 945, illetve 1890 forintba kerül a bérlet, míg munkáltatói költségtérítés esetén a bérletek árának 86 százalékát megtéríti a munkáltató, ami azt jelenti, hogy ezek a dolgozók mindössze havi 1323, illetve 2646 forint önköltségen tudnak ezentúl munkába járni. Az új bérletek bevezetése jelentős költségtámogatást jelent a diákoknak, a munkavállalóknak és a családoknak egyaránt, hiszen amellett, hogy az ár rendkívül kedvezményes, a napi ingázáshoz és a hétvégi kirándulásokhoz mostantól elegendő egyetlen közös buszra és vonatra egyaránt érvényes bérletet váltani. Akik tömegközlekedéssel járnak tanulni vagy dolgozni, havonta akár több ezer forintot is megspórolhatnak. Az új vármegye- és országbérlet tehát olcsó, egyszerű és korlátlan. Népszerűségét jól mutatja, hogy a MÁV-csoport május 15-ei közleménye szerint az elővételi online árusítás április 24-ei elindítása óta csaknem 304 ezer újfajta bérletet értékesítettek, amelyből közel 220 ezer vármegyebérlet volt. Az eddigi eladási adatok alapján a legnépszerűbb a mindössze 1890 forintba kerülő kedvezményes országbérlet, amelyből mintegy 68 ezer darab kelt el. Nem csoda, hogy a hó eleji vásárlási adatok javában felülmúlták a korábbi hónapok bérletértékesítési számadatait. Tisztelt Miniszter Úr! Néhány hét múlva beköszönt a nyár, a turizmus szempontjából megkezdődik a főszezon, és várhatóan tömegek indulnak meg a vízparti települések és más népszerű nyaralóhelyek felé. Azt gondolom, kicsiknek és nagyoknak, családoknak, baráti társaságoknak és egyéni utazóknak egyaránt rendkívül nagy segítséget jelent majd az igen kedvező árú vármegye- és országbérlet a várva várt nyaralások során, a belföldi úticélok elérésében is. [[16.10]] Kérdezem ezért tisztelt miniszter urat, hogyan értékeli az ország- és vármegyebérletek bevezetésének sikerességét. Várom miniszter úr megtisztelő válaszát. [[Taps a kormánypárti padsorokból.]]
Köszönöm szépen, Mihálffy Béla képviselő úr. Válaszadásra megadom a szót Lázár János miniszter úrnak.
Igen tisztelt Elnök Úr! Tisztelt Képviselőház! Köszönöm szépen Mihálffy Béla képviselőtársamnak, Csongrád megyei képviselőtársamnak a megtisztelő kérdést. Megragadom az alkalmat, hogy tájékoztassam az Országgyűlést a megyebérlet és az országbérlet jelenlegi állásáról. Mielőtt ezt megteszem, nagyon sajnálom, hogy ha már Kalász-Nagy Márton képviselőtársam [[Közbeszólások: Máté! Kanász-Nagy Máté!]] szóba hozott, eltávozott a teremből, mert szívesen fölhívtam volna rá a figyelmet elnök úr türelmét kérem, a válaszomba belefoglalom az időm javára, illetve az időm rovására ezt az egy mondatot , Németországot olyan emberek vezetik, akik nagyon közel állnak az LMP-hez politikai meggyőződésük alapján, és valamilyen oknál fogva elfogadták a BMW-nek azt a diktátumát, hogy a BMW nem épít Németországban akkumulátorgyárat. Akkor szeretném megkérdezni, hogy kit is irányít itt a BMW valójában: bennünket vagy éppenséggel az LMP szövetségeseit Németországban? A képviselőtársamnak a válasz a következő. Először is azzal kezdeném, hogy a mai napig közel 350 ezer megyebérletet és országbérletet sikerült értékesíteni. Ennek a konstrukciónak a kitalálója Hegyi Zsolt és Bói Loránd közlekedési szakember kollégánk, akik hosszú évek óta szolgálnak részben a MÁV-ban, részben a Volánban, részben pedig a kormányzatban. Egyikőjük helyettes államtitkár, a másikuk pedig a cégmenedzsmentben vesz részt. Érdemes tudni azoknak a kormányzati, illetve állami vállalatnál dolgozó embereknek a nevét is, akik képesek ilyen programokat kitalálni. A politikai szándék pedig Palkovics László miniszter urat dicséri, hiszen ő terjesztette először a kormány elé. Az más kérdés, hogy kicsit erőszakosabb emberre volt szükség ahhoz, hogy elfogadásra kerüljön a kormány ülésén, aki a fedezetét is képes volt előállítani, mármint a MÁV kasszájából. Szeretném elmondani képviselőtársam felvetéséhez, hogy nagyon fontos a fiatalok és az ingázók számára, nagyon jogos, hiszen Magyarországon 4,5 millió ember, naponta 4,5 millió ember kell hogy ingázzon, nagyrészt tömegközlekedési eszközzel. Ez egy óriási szám. Ennyi ember megy dolgozni, iskolába, szolgáltatást igénybe venni vagy a gyógyulás reményében. Közülük most 350 ezren már megye- és országbérletet vásároltak, és ami nagyon biztató, 70 ezer diák vásárolt országbérletet, ami várhatóan már most, a pünkösdi szezonban is, a hétvégén is működni fog, de június, július, augusztus hónapban, ahogy képviselő úr kérdezte, valóban egy jelentős mobilitást biztosít a fiatalok számára szórakozás, kikapcsolódás, az ország turisztikai célpontjainak igénybevétele okán. Ezért a MÁV és a Volán felkészült arra, hogy nyáron sokkal nagyobb létszámban kell biztosítani a szolgáltatást, sokkal nagyobb volumenben lehet számítani arra, hogy a választópolgárok igénybe veszik a diákokkal és a fiatalokkal az élen ennek a kormányzati döntésnek a következményét. Arra is szeretném felhívni a parlament figyelmét, hogy az elmúlt időszakban számos olyan döntést hoztunk, amelyek elsősorban a vidéken élő polgártársaink számára fontosak, hiszen a vidékieknek kell beingázniuk Budapestre, és a vidéki polgártársainknak kell eljönniük a járásközpontba. A vidékfejlesztés, a vidéki polgártársaink gazdasági támogatása, a gazdaságfejlesztés és mobilitás területén abszolút a vidéki lakosság támogatásán dolgozunk. Szeretném azt is elmondani, hogy azoknak a követelményeknek, amelyeket a parlament támasztott a fenntarthatósággal kapcsolatban, eleget teszünk, és ezt a Greenpeace igazolta vissza. A Greenpeace-t nem lehet azzal vádolni, hogy sok jót mond a kormányról, de a múlt héten egy közleményükben, egy nyilatkozatukban jelezték, hogy ez a leginnovatívabb dolog Európában, amit most a magyar kormány a tömegközlekedéssel elvégzett. A képviselő úr felvetésére szeretném azt is elmondani, hogy tovább bővítjük az együttműködésünket ezen a területen. Zalaegerszeg megyei jogú városával megállapodást kötöttünk. Július 1-jétől Zalaegerszegen a helyi tömegközlekedésre is érvényes lesz a megyebérlet és az országbérlet, 9450 forint, illetve 18 900 forint. Ez lesz az első város, első megyei jogú város, ahol tömegközlekedés van, és igénybe vehetik ezt a szolgáltatást. Biztatom képviselő urat, mint Szeged megyei jogú város képviselőjét, hogy győzze meg az ottani városvezetést, hogy áldozzon erre, és biztatom a főváros vezetését is, hogy próbálkozzon ennek bevezetésével. Az intercityk kérdését is rendezni fogjuk várhatóan július 1-jével, tehát az intercityre is pótjegy igénybevétele mellett érvényes lesz és jó lesz a megyebérlet. Köszönöm szépen a képviselőtársaimnak a támogatást. A közlekedési kormányzat nevében azt ígérem, hogy minden egyszerű, olcsó és korlátlan dolog rendelkezésre fog állni nemcsak a jegyek területén. [[Taps a kormánypárti padsorokból.]]
Köszönöm szépen, miniszter úr. Kérdezem képviselő urat, elfogadjae a miniszteri választ.
Tisztelt Miniszter Úr! Köszönöm a válaszát. A választókerületemben, Csongrád-Csanád vármegye 2. számú választókerületében élőket is jelentősen érinti a vármegye- és országbérlet bevezetése. Mind a Szegeden tanulóknak, mind a homokhátságról Szegedre ingázóknak, mind a térségből utazni kívánó családoknak hatalmas előnyökkel járnak az új bérlettípusok. Én örülök annak, hogy ez a nagyszerű kezdeményezés segíti, megkönnyíti a Szegeden és a homokhátságban élők életét is, és abban is bízom, hogy Szegeden is bevezetésre kerül majd a helyi bérletek árában is ez a nagyszerű kezdeményezés. A válaszát, miniszter úr, köszönettel elfogadom. [[Taps a kormánypárti padsorokból.]]
Köszönöm szépen. Mihálffy képviselő úr tehát a választ elfogadta. Tisztelt Országgyűlés! Lukács László György, a Jobbik képviselője… [[Gréczy Zsolt: Bocsánat, nem én vagyok?]] Bocsánat… Gréczy Zsolt, a DK képviselője, interpellációt nyújtott be a gazdaságfejlesztési miniszter úrhoz: „Recesszió, orbáni infláció egyre rosszabbul élnek a magyarok” címmel. Gréczy Zsolt képviselő urat illeti a szó.
Köszönöm a szót, elnök úr. Tisztelt Ház! Tisztelt Államtitkár Úr! A friss KSH-adatok szerint a magyar gazdaság továbbra is technikai recesszióban van; az előző negyedévhez képest és a tavalyi első negyedévhez képest is csökkent a nemzeti jövedelem. A magyar gazdaság nagy bajban van, ez pedig az orbáni infláció egyenes következménye. Az orbáni infláció emeli az energia, az üzemanyagok, az élelmiszerek és minden más árát is, emiatt van ma tetszhalott állapotban a magyar gazdaság. Ahogyan Matolcsy György megmondta, a gazdaság bajaiért az Orbán-kormány a felelős, és nem a szankciók, amelyeket Orbán Viktor amúgy is megszavazott. Magyarok milliói élnek egyre rosszabbul, csak Mészáros Lőrincet és a fideszes oligarchákat nem érinti az infláció. A világ egyetlen gázszerelő milliárdosa például egy óra alatt többet keres, mint egy pedagógus egy hónap alatt. Az orbáni inflációval a kormány egy közgazdasági rémet szabadított a magyar családokra. Egymást érik az áremelések az élet minden területén, a bérek és a nyugdíjak eközben nem emelkednek, így egyre kevesebbet érnek; ráadásul az egekben vannak a kamatok is. Senki nem vesz új autót, új lakást, és nem is fektet be Magyarországon. Leálltak a beruházások is, mint ahogy ezt egyébként az Orbán-kormány maga is bejelentette. A magyar emberek, családok, kis- és középvállalkozások lassú, de biztos kivéreztetése zajlik, ezt mutatják a gazdasági adatok. Az áremelésekkel ma csak egyvalaki jár jól, az Orbán-kormány, hiszen soha nem látott áfabevételre tesznek szert a tudatos áremelésekkel. Nem tudom, a fideszes képviselők szoktake járni közértbe, én igen. Egyre üresebbek a kosarak, mert nincs pénze az embereknek. Sokan panaszkodnak, és sorolják, hogy ami tavaly annyi volt, most sokkal drágább. Friss statisztika szerint egyetlen embernek, illetve egyetlen családnak havi 130 ezer forinttal kerül többe a megélhetés, mint tavaly. Ez egy család esetében már rendkívül nagy problémákat tud okozni, hiszen sokkal többet kell költeni a napi létezésre. Ebben nagyon sokan tönkremennek, azok az idős emberek pedig, akik nem tudják kiváltani a gyógyszereiket, bele is halnak ebbe a nagy jótéteménybe. A DK és az árnyékkormány szerint az orbáni infláció megfojtja a magyar gazdaságot, és tönkreteszi a magyar embereket és családokat. Márpedig amíg az Orbán-rendszer marad, addig marad az orbáni infláció is, hiszen ez az orbáni politika emeli az árakat és okozza a válságot. A Dobrev Klára vezette árnyékkormány azért dolgozik, hogy letörjük az orbáni inflációt, és ne az árak, hanem a bérek és a nyugdíjak emelkedjenek. Csak egy szociáldemokrata, fegyelmezett, kormányzóképes alternatíva tudja elérni, hogy az áremelések országa helyett végre a bér- és nyugdíjemelések országa legyünk. Miniszter úr, államtitkár úr, az EU legrosszabb GDP-adata a magyar. Azt mondták, nem fog visszaesni a gazdaság, mégis visszaesett, és rezsicsökkentés helyett rezsiemelés lesz. Mikor fejezik be az orbáni inflációval a lakosság kivéreztetését? Várom válaszát.
Köszönöm szépen, Gréczy Zsolt képviselő úr. Válaszadásra megadom a szót Fónagy János államtitkár úrnak.
Köszönöm, elnök úr. Tisztelt Ház! Tisztelt Képviselő Úr! Én járok közértbe, sőt mi több, jártam 2010 előtt is, amikor a baloldal kezelt válságot. Akkor fizetésképtelenné vált az ország, és akkor az Orbán-kormány húzta ki a szakadékból az országot. A 11 százalékos munkanélküliségüket is az Orbán-kormány csökkentette 4 százalék alá, a 600-700 ezer emberből regisztrált álláskeresői létszámot az Orbán-kormányok csökkentették az egyharmadára. [[16.20]] Tisztelt Képviselő Úr! A gazdasági mérőszámok azt mutatják, hogy a brüsszeli szankciók negatív hatásai 2023 első negyedévében csúcsosodnak ki. A teljesítménymérséklődés ezen a szinten elérte mélypontját, így a kormány intézkedéseinek köszönhetően a második negyedévben már kedvezőbb növekedési folyamatnak lehetünk tanúi, 2023 második felében pedig reményeink szerint egy növekedési fázis veszi a kezdetét. Való igaz, és ebben egyetértünk, hogy 2023-ban a háború okozta veszélyek mellett az inflációval is meg kell küzdenünk, de jó úton haladunk. Az év elején januárban tetőzött az infláció, a februári trendfordulót követően pedig megindult a mérséklődés. A számok azt mutatják, hogy a javulás mérsékelt, de folyamatos és trendszerű. A szankciós infláció miatt a magyar fizetések reálértéke csökkent volna, ha a kormány nem védi meg a rezsitámogatást az átlagfogyasztásig, ha nincs kamatstop vagy nincs az élelmiszerárstop. Ma már többször elhangzott itt, a Ház falai között is, hogy Európában a jelenleg legolcsóbb háztartási villamosenergia- és gázár ezen intézkedések hatására Magyarországon van. A célzott intézkedéseknek köszönhetően sikerült megvédeni a bérek vásárlóerejét. Az infláció elleni küzdelem elsősorban jegybanki feladat, de a kormány is aktívan beavatkozott. Már több mint húsz intézkedésről döntöttünk az árak megfékezése és a gazdaság megvédése érdekében. A bevezetett intézkedések működnek, hatásuk egyre láthatóbb. Két fontos fogyasztói védelemre külön is fel szeretném hívni a képviselő úr figyelmét. A kormány kötelező akciózást írt elő a kiskereskedelmi üzleteknek a 2023. június 1. és szeptember 30. közötti időszakra, a ’21-ben több mint 1 milliárd forint nettó árbevételt elért kereskedők számára. Húsz akcióköteles termékkategória került meghatározásra. [[Az elnöki széket dr. Latorcai János, az Országgyűlés alelnöke foglalja el.]] A kormány elfogadta a Gazdasági Versenyhivatal elnökének versenypártolási javaslatát, és online árfigyelő adatbázis bevezetéséről döntött. Az online adatbázis kezdetben több mint hatvan termékkategóriában szereplő élelmiszer árát fogja tartalmazni. Ezen intézkedéstől azt várjuk, hogy az árak tovább csökkennek, és a versenyhelyzet fokozódásával megállítható a túlárazás és a spekuláció. A kormány célja a jelenlegi helyzetben sem változott: ki kell védeni a recessziót, gazdasági növekedést kell elérni, és az év végéig egy számjegyűre kell csökkenteni az inflációt. Bízom abban, hogy meggyőztem képviselő urat, de abban a nem várt esetben, ha nem fogadja el a válaszomat, kérem a parlamentet, hogy azt támogatni szíveskedjék. Köszönöm. [[Szórványos taps a kormánypárti sorokban.]]
Köszönöm szépen, államtitkár úr. Szeretettel köszöntöm képviselőtársaimat. Gréczy Zsolt képviselő urat illeti a szó, hogy elfogadjae az államtitkári választ. Parancsoljon, képviselő úr!
Köszönöm a szót, elnök úr. Természetesen a választ nem tudom elfogadni, már csak azért sem, mert például azt mondta, hogy 2010 előtt Magyarország fizetésképtelenné vált. Ez nettó hazugság! Nem vált Magyarország soha fizetésképtelenné. Egyébként pedig azt mondja, hogy az akkori válságkezelés meg a mostani válságkezelés ez a mostani milyen jó. Nem volt ekkora deficit Magyarországon, nem volt ekkora államadósság Magyarországon, és egy kiló kenyér sem került Magyarországon ezer forintba. De sejtettem, hogy az lesz a válasz, hogy minden rendben van, mert önkritika még nem tud előjönni soha egyetlenegy kormányzati politikus szájából sem. Az elhibázott gazdaságpolitika a hibás a mostani helyzetért, mondta Matolcsy György. Van egy ilyen mondata Matolcsy Györgynek, amivel végül is egyet lehet érteni: az orbáni infláció miatt Magyarországon magyarok milliói szegényednek el, emiatt nem tudnak rezsit fizetni, élelmiszert venni vagy gyógyszert venni, emiatt nem születnek meg magyar gyerekek, emiatt nő a kivándorlás. Emiatt meg kell hogy állapítsam, hogy az Orbán-kormány tönkretette Magyarországot. Köszönöm szépen.
Köszönöm szépen, képviselő úr. Mivel képviselő úr nem fogadta el az államtitkári választ, tájékoztatom a tisztelt Házat, hogy elfogadott napirendünknek megfelelően a határozathozatalra a holnapi napon kerül sor. Tisztelt Országgyűlés! Lukács László György képviselő úr, a Jobbik frakcióvezetője, interpellációt nyújtott be a Miniszterelnöki Kabinetirodát vezető miniszterhez: „Kíváne segítséget nyújtani a kormány a vendéglátó vállalkozásoknak azzal, hogy elhalasztja az NTAK adatszolgáltatási kötelezettség bevezetését?” címmel. Tisztelt Képviselő Úr! Dömötör Csaba államtitkár úr fog önnek válaszolni. Lukács László György frakcióvezető urat illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! A jelenlegi hatályos jogszabályok alapján minden, Magyarországon működő vendéglátóüzlet üzemeltetőjének, annak tulajdonosának vagy bérlőjének regisztrálnia kell üzletét a Nemzeti Turisztikai Adatszolgáltató Központba, az NTAK-ba. A kötelező regisztráción felül a vállalkozásoknak kötelező adatszolgáltatási kötelezettségük is lesz most idén nyártól, július 1. napjától. A témában már múlt év őszén, de most tavasszal is többször felhívtam a figyelmét az államtitkárságnak a vállalkozások számára kedvezőtlen adatszolgáltatási kötelezettségnek való megfelelés komoly műszaki terhéről, arról, hogy az eszközök beszerzése, amellyel adatot tudnak a kért módon szolgáltatni, akár milliós beruházást is jelent, és nem megoldás rá az az ingyenes szoftver, amelyet önök ajánlanak. Sőt, arra is felhívtuk a figyelmet, hogy érdemes lenne ismételten újabb halasztást adni, ahogy egyszer már azt megtették az őszi ülésszakban. Álláspontom szerint az akkori felvetés megalapozottsága most is fennáll, hiszen most is ugyanolyan nehéz, ha éppen nem súlyosabb helyzetben vannak a vendéglátásban dolgozók és az itt vállalkozók, és ez megalapozza egyrészt az elhalasztást, másrészt a törlés kérését is. Mind a koronavírus-járványban, mind pedig a mostani inflációs válságban is nehéz helyzetben vannak ezek a vállalkozások, számukra megnövekedett a rezsidíj, magasak az alapanyagköltségek, sőt változó és általában kedvezőtlen a forintárfolyam adottsága is, éppen ezért súlyos károkat szenvednek el. A helyzet súlyosságát mutatja az, hogy az elmúlt hónapokban tényleg sorra zártak be azok a vendéglátóhelyek, amelyek nem tudták kigazdálkodni a helyiségeik fenntartását. Az adatszolgáltatási kötelezettség pedig, világosan látszik, olyan mértékű lett, hogy az ismételten terhet jelentene számukra. Amúgy azt is nagyon nehéz elképzelni, hogy egy ilyen adatszolgáltatási kötelezettségre mi szüksége lenne egy iskolai büfének vagy egy időszakosan nyitva lévő lángososnak vagy kürtőskalácsosnak, amely minden vásárlójáról ezáltal adatot kell hogy szolgáltasson valós időben. Az új rendszer bevezetése pedig egyszerűen lassítani fogja a kiszolgálást, bosszúságot okozva mind a vállalkozásoknak, mind pedig a vendégeknek. Ha két szóval kellene jellemezni az NTAK adatszolgáltatási kötelezettséget a vendéglátásban, akkor arra azt lehet mondani: nem normális. Mindezekre tekintettel a legkisebb vállalkozások pártján álló, konzervatív gondolkodású Jobbik szerint szükségesnek mutatkozik az adatszolgáltatási kötelezettség további elhalasztása, sőt azt is ki kell mondani, hogy megfontolandó lenne ennek az egész adatszolgáltatási kötelezettségnek a teljes eltörlése vagy újragondolása. Erre tekintettel nyújtottam be törvényjavaslatot is, amelynek az a célja, hogy a határidőt ismételten hosszabbítsuk meg vagy egyébként később töröljük el. Tisztelettel kérdezem tehát tisztelt államtitkár urat, hogy segítie a vendéglátó-vállalkozásokat a kormány azzal, hogy az NTAK adatszolgáltatási kötelezettség bevezetését július 1. napjáról elhalasztja vagy eltörli, egyetérte a kormány azzal, hogy ebben a jelenlegi helyzetben ezt nem lehet bevezetni, és támogatnáke azt a törvényjavaslatot, amely a határidő hosszabbítására vonatkozik, pontosan azért, hogy a vállalkozásokat meg lehessen védeni. Köszönöm szépen. [[Szórványos taps a Jobbik soraiból.]]
Köszönöm szépen, frakcióvezető úr. A választ, mint említettem, Dömötör Csaba államtitkár úr, miniszterhelyettes fogja megadni. Parancsoljon, miniszterhelyettes úr!
[[Pillanatnyi szünet.]] Köszönöm a türelmet, elnök úr. Tisztelt Képviselő Úr! Először is szeretném kiemelni, hogy a magyar kormány kiemelt stratégiai ágazatként tekint a turizmusra. Szeretnénk minden segítséget megadni az ágazat szereplőinek. Ez abból is látszik, hogy a járvány idején például adó- és járulékkedvezményt, bértámogatást nyújtottunk, a vállalkozások számolhattak hitelmoratóriummal, kedvezményes hitelekkel és azzal is, hogy kompenzációt kapnak a lemondott foglalások után. Aztán a háborús helyzetben a kormány célzott rezsitámogatásról is döntött, illetve fél évre felfüggesztette a turizmusfejlesztési hozzájárulást. Ez önmagában is jelentős segítség az érintetteknek. A Magyar Turisztikai Ügynökség az adatszolgáltatási rendszer vagy adatszolgáltató rendszer bevezetéséhez is szeretne minden segítséget megadni. Ami a műszaki feltételeket illeti, szeretném felhívni a figyelmét arra, hogy ingyenes szoftvert biztosítanak a tulajdonosoknak és az üzemeltetőknek, csakúgy, mint korábban a szálláshely-szolgáltatóknak. [[16.30]] Ez egyébként mobiltelefonon és táblagépen is használható, elérhető hozzá oktatóvideó és emellé oktatási segédanyagok is. Az adatszolgáltatás ez is fontos szerintem már március 1-jétől lehetséges, pontosan azért, hogy a szolgáltatóknak legyen elegendő idejük megtanulni a rendszer működését még a július 1-jei indulás előtt. Az is fontos körülmény, hogy az Adatszolgáltató Központba már jelenleg is 45 ezer szálláshely napi forgalmi adatai érkeznek be. Hogy ez miért fontos? Azért, mert ez segíti a kormányt a hosszú távú döntéshozatalban [[Arató Gergely: Az emberek megfigyelésében!]] célzottabb támogatásokat és marketingtevékenységeket tesz lehetővé, de például Arató képviselő úr figyelmét is szeretném erre felhívni az energetikai támogatások megítéléséhez is jó alapot szolgáltat. Tehát abban ad támpontot a kormánynak, hogy hova érdemes leginkább támogatási programokat [[Arató Gergely: Mindig Mészáros Lőrinc a válasz!]] irányozni. Az NTAK működésének nagy szerepe van abban, hogy a hazai turizmus teljesítménye 2022-ben már megközelítette a 2019-es rekordévét, tehát minden nehézség ellenére majdnem elértük a rekordszintet. Álláspontunk szerint tehát az NTAK sikeresen vizsgázott. Az, hogy ezután még pontosabb statisztikai képünk lesz az ágazat teljesítményéről, még hatékonyabbá teheti a támogatási rendszert. Végezetül szeretném még azt kiemelni, hogy folyamatosan zajlanak az egyeztetések az érdekvédelmi és szakmai szervezetekkel. Az adatküldés indulási időpontja épp ezen egyeztetések alapján módosult későbbi időpontra. Természetesen a kormány, illetve a Turisztikai Ügynökség továbbra is nyitott minden témával kapcsolatos szakmai javaslatra. Ezeket az ügynökség meg fogja vizsgálni, és amennyiben bármilyen további döntés születik, a szokásos rendben a lehető leghamarabb erről tájékoztatást fognak nyújtani. Köszönöm, hogy meghallgatott. [[Taps a kormánypárti oldalon.]]
Köszönöm szépen, miniszterhelyettes úr. Kérdezem frakcióvezető urat, hogy elfogadjae az államtitkári választ. Parancsoljon!
Nem fogadom el a választ. Örülök, hogy nyitottak a felvetésekre. Egy világos felvetést akkor hadd mondjak rögtön az elején: vagy eltörölni, vagy meghosszabbítani kell a határidőt, ez a szakma véleménye. Világosan kiolvasható a közösségi médiából, különböző cikkekből, lényegében mindenki azt foglalja össze, hogy aki ezt a szabályozást meghozta, az soha nem állt a vendéglátópult túloldalán, nem foglalkozott vendéggel, és soha nem próbálta százszázalékosan kielégíteni a szolgáltatásával a vendégeket, hogy azok elégedetten távozzanak a vendéglátóhelyről. Szálláshelyekkel összehasonlítani azért nem lehet, mert egy szálláshelyen 10-20 vagy 30 vendég van 3-4-5-6 napig, ezeken a helyeken pedig talán ön is szokott járni a Balaton környékén, vendéglátóhelyeken egy óra alatt akár száz vendéget is kiszolgálnak. Ugyanazt a rendszert rájuk nem lehet alkalmazni. De hogy világosan fogalmazzunk, és szerintem ez a megoldás, ez is egy megoldási javaslat: tudják, államtitkár úr, akkor vezessék majd be ezt a rendszert a vendéglátó vállalkozásokra, ha bevezetik az online kasszát a kaszinókban. Azt javasoljuk, és önöknek azt mondjuk, hogy stop NTAK, normális béreket és normális Magyarországot szeretnénk. Ezt akarják a vállalkozók is. Köszönöm szépen. [[Taps a Jobbik padsoraiból.]]
Köszönöm szépen. Tisztelt Frakcióvezető Úr! Tisztelt Ház! Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Ház! 16 óra 33 perc van, az interpellációk végére értünk. Most áttérünk a kérdések tárgyalására. Arató Gergely és Kálmán Olga, a DK képviselői, azonnali kérdést kívánnak feltenni a miniszterelnök úrnak: „Miért?” címmel. Tájékoztatom a tisztelt Országgyűlést, hogy a DK frakcióvezetője előzetesen úgy nyilatkozott, hogy személyes válaszadást kér, így miniszterelnök úrnak távolléte miatt a harmadik soron következő azonnali kérdések órájában kell válaszolnia. Most a DK-frakció soron következő kérdést feltenni kívánó képviselője következik. Arató Gergely képviselő úr, a DK képviselője, azonnali kérdést kíván feltenni a miniszterelnök úrnak: „Mennyit ér a magyar, ha nem NER-es?” címmel. Tekintettel arra, hogy a DK frakcióvezetője ezen azonnali kérdésnél előzetesen nem nyilatkozott a személyes válaszadási kérelemről, ezért ezt a határozati házszabály alapján úgy kell tekinteni, hogy a kérdést feltevő képviselő személyes válaszadást nem kért. Ennek megfelelően tájékoztatom önt, hogy Gulyás Gergely Miniszterelnökséget vezető miniszter úr fog önnek válaszolni. Arató Gergely képviselő úré a szó. Parancsoljon!
Tisztelt Ház! Sose volt egyértelműbb Magyarországon, mint napjainkban, hogy két Magyarország van. Van a NER-es elit Magyarországa, az oligarchák és a fideszes politikusok országa, és van az átlag magyar polgárok országa. Az átlag magyar, ha bemegy a boltba, azt látja, hogy minden napról napra drágább. Azt látja, hogy nem tudja megvenni az élelmiszert, azt látja, hogy kuporgatni kell a forintokat, azt látja, hogy egyre kevesebbet ér a bére és a nyugdíja. Önöknek nincs ilyen problémájuk, hiszen a miniszterek és az államtitkárok fizetését az egekbe emelték. Magyarországon két dolog emelkedett kétszeresére az elmúlt két évben: az élelmiszerek ára és Orbán Viktor fizetése. Az önök gyerekei magániskolába járnak, a magyar polgárok gyerekei olyan állami iskolákba, ahol már lassan nincs szakos pedagógus, ahol már lassan nincs, aki megtartsa az órákat. Nem tudom, láttáke, tisztelt miniszter úr, tisztelt államtitkár urak, hogy hányan jelentkeztek pedagógusképzésre ebben az évben. Szégyen, és mutatja azt, hogy hogyan teszik tönkre a magyar oktatást. [[Rétvári Bence: Halljuk!]] Önök magánkórházakban, magánorvosoknál gyógyulnak, közben a magyar polgárok azt sem tudhatják, hogy kiérkezike a mentő idejében egy súlyos esethez. Önöknek persze nincs ilyen gondjuk, hiszen a Magyar Mentőszolgálat jelzi, hogy VIP-beteg érkezett, ha önökre kerül sor. A magyar polgárok egyre nehezebben élnek, egyre jobban küszködnek, önök, a fideszes, NER-es elit pedig ellop mindent, a Balatont, a kastélyokat. Most már ott tartunk, hogy Mészáros Lőrinc a vasbetonból is kilopja a vasat azokon a vasutakon, amelyeken aztán már megint a magyar polgárok utaznak az első vasúti balesetig. Az a kérdésem, miniszter úr, hogy meddig tart ez még, mikor ismerik el a felelősségüket. [[Taps a DK padsoraiban.]]
Köszönöm szépen, képviselő úr. Képviselő úr, én úgy gondolom, hogy vannak dolgok, amelyekről lehet beszélni, és vannak olyan szakmai kérdések, amelyeket elmondani saját magunkra nézve jelentenek kritikát. Úgy gondolom, az, hogy valaki a vasútból ellopja vasat, kicsit érdekes dolog, de majd a miniszter úr erre fog válaszolni. Parancsoljon!
Köszönöm szépen. Tisztelt Elnök Úr! Tisztelt Ház! Tisztelt Képviselő Úr! A politikai humor műfaja azért szűnt meg Magyarországon, mert önök valósággá tesznek mindent, ami korábban a humor kategóriájába tartozott. Az ön felszólalása is kizárólag ebbe a sorba illeszthető, hiszen ön itt hosszan felsorol hazugságokat azzal kapcsolatosan, hogy kinek a gyermekei milyen iskolába járnak, ki milyen egészségügyi ellátást kaphat. Milyen alapon vélelmezi vagy állítja ezeket, hiszen mindezeknek semmilyen valóságalapja nincs. Azt, hogy a faji és osztály alapú gondolkodás önöktől nem áll távol, kétségkívül indokolt feltételezni, ha megnézem az önök pártjának genezisét és szövetségesi rendszerét, de ha önnek ez még nem tűnt volna fel, akkor elég lett volna az előző választási kampányban közösen választott miniszterelnök-jelöltjüket meghallgatni, ő ugyanis a fasisztákat és a kommunistákat egyszerre kívánta képviselni abban a szövetségben, amit önök létrehoztak azokkal az erőkkel együtt, akiket ön néhány éve még lelkesen nácizott. Ennyit az önök elvszerűségéről. Végül: nem tudtam az ön felsorolásából világosan kideríteni, vagy nem lehetett világosan kideríteni, hogy amikor az élelmiszerárak valóban jelentős emelkedéséről beszélt és arról, hogy ez kinek milyen nehézséget jelent, valamint Magyarország polgárairól és a valamilyen elven összeállított NER-es elitről beszélt, akkor vajon Gyurcsány Ferencet melyik kategóriába sorolja. Köszönöm a figyelmet. [[Taps a kormánypárti oldalon.]]
Köszönöm szépen, miniszter úr. Egyperces viszonválasz illeti meg Arató Gergely képviselő urat. Parancsoljon, képviselő úr!
Tisztelt Ház! A politikai humor nem halt ki Magyarországon, miniszter úr, csak önök nem élvezik, mert Magyarországon az önök blőd kijelentésein röhög egy fél ország. Az igaz, hogy amiért önök fizetnek úgynevezett humoristáknak, azon tényleg nem nevet senki. De ami ennél komolyabb és fontosabb dolog, az az, tisztelt miniszter úr, hogy nem válaszolt a kérdésemre, hogy mikor lesz már elég, mikor lesz már elég abból, hogy önök és az önök által fizetett oligarchák gazdagodnak, az ország többsége meg szegényedik. De én segítek és megmondom: akkor lesz vége, ha önöket végre elzavarja a magyar nép, és olyan kormány lesz, a Dobrev Klára által vezetett árnyékkormány, amely az ország ügyeivel foglalkozik és nem azzal, hogy a zsebét tömje, mint önök. [[Taps a DK padsoraiban.]] [[16.40]]
Köszönöm szépen. Egyperces viszonválasz illeti meg a miniszter urat is. Parancsoljon!
Tisztelt Országgyűlés! Tisztelt Képviselőtársam! Vissza kell vonnom azt a kijelentésemet, hogy politikai humor nem létezik, mert az ön utolsó mondata azt bizonyítja, hogy mégiscsak létezik, hiszen az, hogy Dobrev Klára Magyarországon kormányt alakítson, ebbe a körbe tartozik. A valósággal való sajátos viszonyt feltételezi, hogy ilyen lelkesedéssel képes ezeket a mondatokat elmondani. A probléma csupán az, hogy ezt ön elmondta négy évvel ezelőtt is, nyolc évvel ezelőtt is meg tizenkét évvel ezelőtt is. Ehhez képest a magyar választópolgárok növekvő számban, mindig is jelentős többséggel, de egyre növekvő számban szavaztak bizalmat a polgári kormánynak. Úgy gondolom, hogy ehhez az önök tevékenysége is jelentős mértékben hozzájárult, ezért feltétlenül szeretnék önöknek köszönetet mondani. [[Taps a kormánypártok soraiban.]]
Köszönöm szépen, miniszter úr. Tisztelt Ház! Képviselőtársaim! Bedő Dávid, Gelencsér Ferenc, Szabó Szabolcs és Tompos Márton Kristóf képviselő urak, a Momentum képviselői, azonnali kérdést kívánnak feltenni a miniszterelnök úrnak: „Kérem, válaszoljon, Miniszterelnök Úr!” címmel. Tájékoztatom a tisztelt Országgyűlést, a Momentum frakcióvezetője előzetesen úgy nyilatkozott, hogy személyes válaszadást kér, így miniszterelnök úrnak távolléte miatt a harmadik soron következő azonnali kérdések órájában kell válaszolnia. Most a Momentum-frakció soron következő kérdést feltenni kívánó képviselőjének a kérdése következik. Tompos Márton Kristóf képviselő úr, a Momentum képviselője, azonnali kérdést kíván feltenni az építési és közlekedési miniszternek: „Támogatja, Miniszter Úr?” címmel. Tájékoztatom önt, képviselő úr, hogy miniszter úr távollétében Csepreghy Nándor államtitkár, miniszterhelyettes úr fog önnek válaszolni. Parancsoljon, öné a szó.
Köszönöm a szót, elnök úr. Tisztelt Államtitkár Úr! Egy nagyon régóta húzódó budapesti probléma kapcsán szeretném kérni a felvilágosítását, illetve a támogatását. Ez a Nyugati pályaudvar melletti rozsdaövezet. Akik követték ezt a témát, tudják, hogy nagyon régóta nagyon sokféle ötlet merült fel: kormányzati negyed, felüljárós park, cirkuszművészeti központ, és így tovább. Maga Lázár János mondta az egyik ilyen tervről, azt hiszem talán pont a felüljárós parkról, hogy ez mennyire jó, mert 20 hektárral fog növekedni a Ligethez kapcsolódóan a zöldterület, ami 5 ezer pluszfát jelent. Sajnos azonban a Nyugati és környékének újraépítése lekerült a napirendről, és jelenleg csak az artistaképzőnek van építési engedélye. Ez azért kifejezetten komoly probléma, mert Terézváros Budapestnek az arányaiban legkevesebb zöldfelülettel rendelkező körzete, kerülete, emiatt égető szüksége van a kerületnek arra, hogy újabb parkok, újabb zöldfelületek épülhessenek meg. Ezért a Soproni Tamás vezette önkormányzat kezdeményezte, hogy akárcsak az Eiffel tér, Podmaniczky utca, Ferdinánd híd, illetve a pályaudvar által határolt területen lehessen, ha ideiglenes módon, akkor ideiglenes módon tíz-húsz évre egy park. Ez lenne a Podmaniczky park. Csak hogy értsük az arányokat: ez egy 3,2 hektáros terület, s ha ez megépülhetne, az megduplázná a terézvárosi zöldfelületek nagyságát. A kérdésem ezért, államtitkár úr, önhöz mint az illetékes minisztérium képviselőjéhez, hogy támogatjáke ennek a 3,2 hektáros Podmaniczky parknak a létesítését. Várom válaszát. [[Taps a Momentum és a Párbeszéd soraiban.]]
Köszönöm szépen, képviselő úr. A választ, mint említettem, Csepreghy Nándor miniszterhelyettes, államtitkár úrtól fogjuk hallani. Parancsoljon!
Tisztelt elnök úr, köszönöm a szót. Tisztelt Képviselő Úr! Köszönöm önnek a lehetőséget, hogy egy 2017-ben bemutatott projektről beszélhetünk. Valóban, a Podmaniczky park néven ismertté vált parkkoncepcióról beszélünk, amely a szocialista kormányzatok időszakában mint új kormányzati központ épült volna be. Azonban Lázár miniszter úr akkor mint kancelláriaminiszter mutatott be egy tervet a politikai és a köznyilvánosságnak, amely lényegében azt jelentette, ahogy ön is elmondta, hogy a Nyugati pályaudvartól a Podmaniczky úton át egészen az állatkertig kivezető új közparkot hozzunk létre. Az elmúlt négy évben Vitézy Dávid államtitkár úr a Budapesti Fejlesztési Központ, majd a Nemzeti Közlekedési Központ vezetőjeként más koncepciót vázolt erre a parkra vonatkozóan, amely egy alagutat épített volna a Nyugati pályaudvar és a Déli pályaudvar közé, és ezáltal a sínek földbe süllyesztését, illetve egy összekötő alagút létrehozását hozta volna. Miniszter úr még mindig fenntartja azt az álláspontját, amely szerint itt egy zöldterületnek kell létrejönnie. Engedje meg, hogy itt tájékoztassam a politikai nyilvánosságot is, hogy miniszter úr kérésére és utasítására Soproni Tamás polgármester úrral személyesen tárgyaltam az elmúlt hónapokban, és abban maradtunk, hogy az önkormányzat idén ősz elején leteszi azt a tervet a kormányzat asztalára, amely e közpark létrehozásának az első lépéseit meg tudja tenni, és megnézzük, hogy hogyan tudunk ebben az ügyben együttműködni, mert az az Építési és Közlekedési Minisztérium és a miniszter közös elképzelése, hogy ezen a területen egy zöldparknak, egy abszolút rekreációs funkciót magába foglaló közparknak kell megvalósulnia, nem pedig újabb épületeknek kell ezen a területen létrejönniük. Tehát nyitottan várjuk a polgármester úr kezdeményezését. Annak a tervnek és annak a forrásszükségletének az ismeretében tudunk majd a későbbiekről közösen döntést hozni. [[Taps a kormánypártok soraiban.]]
Köszönöm szépen, miniszterhelyettes úr. Egyperces viszonválaszra Tompos Márton Kristóf képviselő urat illeti a szó. Parancsoljon!
Köszönöm szépen, államtitkár úr. A 2017-ben bemutatott terv egy picit más volt. Most csak arról a kisebb részről beszélünk, és ott jelen pillanatban csak egy olyan parkról lenne szó, amit, ha jól tudom, rendezés, területcsere meg minden kapcsán az önkormányzat valamennyire fedezne. Ezért egy pontosító kérdésem hadd legyen: ha az önkormányzat, tehát Terézváros azt mondja, hogy ők a telek rendbetételét, a zöldfelületek létesítését megoldják, fedezik saját pénzből, akkor valamennyivel beleszállnának-e? Tehát a kármentesítés vagy a bérleti díj elengedése opcióe a minisztérium számára? Köszönöm.
Köszönöm szépen. Egyperces viszonválaszra államtitkár urat illeti a szó. Parancsoljon!
Köszönöm, elnök úr. Abban maradtunk polgármester úrral, hogy pár hónapon belül előállnak ezzel a koncepcióval. Miniszter úr akkor arra utasított, amikor fogadtam polgármester urat, hogy a legnagyobb nyitottsággal álljak a polgármester úr kezdeményezéséhez. Ha látni fogjuk a tényleges önkormányzati terveket és az állami igényeket, amelyek az Építési és Közlekedési Minisztérium cégeként működő MÁV-területekhez kapcsolódnak, akkor nyitottak leszünk egy olyan koncepció kialakítására, amely a helyben lakók érdekeit szolgálja, s az önkormányzat és az állam megállapodásának a közös alapja lehet. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Ház! Képviselőtársaim! Harangozó Tamás képviselő úr, az MSZP képviselője, azonnali kérdést kíván feltenni a Miniszterelnökséget vezető miniszternek: „Aktuális kérdésekről” címmel. Tisztelt Képviselő Úr! Tájékoztatom önt, hogy miniszter úr Panyi Miklós államtitkár urat jogosította föl a válaszadásra. Tisztelettel kérdezem, hogy elfogadjae a válaszadó személyét, vagy személyesen miniszter úrtól kéri a választ.
Elfogadom.
Köszönöm szépen, hogy elfogadja. Harangozó Tamás képviselő urat illeti a szó. Parancsoljon!
Köszönöm a szót, elnök úr. Bár elegánsabb lett volna, ha ezt a pár percet még miniszter úr itt a teremben tölti. Államtitkár Úr! A Győri Törvényszék 2023. május 3-ai döntése lehetőséget biztosított arra, hogy a győriek népszavazáson döntsenek arról, hogy akarnake akkumulátorgyárat Győrben. Bíztunk abban, hogy legalább az önkormányzati választások előtt egy évvel nem fogják utasítani a győri pártkáderként funkcionáló polgármesterüket, hogy elvegyék a lehetőséget a győri lakosoktól, hogy népszavazáson dönthessenek egy ilyen meghatározó kérdésről. Önök mégis ezt tették. Ráadásul tették ezt annyira átlátszó módon, hogy az alkotmánybírósági beadványokat az önkormányzattal és annak a százszázalékos tulajdonában álló cégével nyújtatták be, nevetségesebbnél nevetségesebb, jogilag teljesen megalapozatlan érveket felhozva. Sőt, tették ezt törvénytelen módon, a győri közgyűlés döntése nélkül, ami egyébként egy önkormányzati alkotmánybírósági beadványnak törvényi előfeltétele a Mötv. szerint. Azt állítják ezekben a beadványokban, már önmagában az, hogy a győri lakosok népszavazáson mondhatják el a véleményüket, sérti a kormány jogait és érdekeit. Azt állítják, hogy ez a fajta kormányzati érdeksérelem Magyarországon egyenesen jogsértésnek számít. Ezzel azt mondják, hogy a kormány érdekei a győri lakosok érdekeinél előrébb valók. Pedig a győriek okkal féltik az érdekeiket. A helyiek tavaly nyáron szembesültek azzal, hogy a kiemelt állami beruházásként kezelt 10 milliárdos ipari park fejlesztése során Gipz-besorolást kap az otthonaikhoz közel lévő, ma még mezőgazdasági szántó, vagyis veszélyes üzemet is fogadhat a terület. Államtitkár úr, egy ilyen üzem létesítése előtt a győri emberek legalapvetőbb joga, ha úgy tetszik, emberi joga, hogy arról döntsenek, hogy saját magukat, a családjukat, a gyerekeiket kiteszike egy ilyen beruházásnak és az azzal járó következményeknek, vagy nem. Ezért kérdezem, miért utasították a győri pártkáderüket, hogy az Alkotmánybíróság előtt támadják meg a népszavazási kérdést. Miért akarják minden eszközzel megakadályozni, hogy a győriek elmondhassák a saját véleményüket és dönthessenek? S végül, fellépe, államtitkár úr, az önök tárcája és a kormányhivatal a győri lakosok jogainak, érdekeinek védelmében, tekintve, hogy önkormányzati törvényt sértő módon nyújtotta be az önkormányzat a fellebbezést? Várom válaszát. [[Taps az MSZP és a Párbeszéd soraiban.]] [[16.50]]
Köszönöm szépen, képviselő úr. A választ, mint említettem, Panyi Miklós államtitkár úr fogja megadni. Parancsoljon, államtitkár úr! Öné a szó.
Köszönöm a szót, elnök úr. Tisztelt Ház! Tisztelt Képviselő Úr! Több vitát átélhettünk itt az elmúlt napokban, elmúlt hetekben az akkumulátorgyárak kérdésében. Továbbra is szeretném azt hangsúlyozni, hogy ahogy az elhangzott korábban is, a kormányhivatal az engedélyezési eljárás során mindig a lehető legnagyobb körültekintéssel jár el, és a kiadott engedélyek tekintetében a legszigorúbb környezetvédelmi feltételeket szabja meg. Erre uniós szabályok vonatkoznak, és ezeken a határértékeken belül a magyar hatóságok a legszigorúbb szabályokat és a legszigorúbb előírásokat írják elő. Szintén szeretném jelezni, hogy az akkumulátorgyárak üzemeltetésére, illetve engedélyezésére vonatkozóan a lehető legnagyobb transzparenciára került sor, hiszen a kormányhivatal eljárásában több ezer oldalnyi dokumentumot tölt fel folyamatosan, hiszen ez az eljárás része. A debreceni akkumulátorgyár esetében több mint 300 kérdés érkezett az engedélyezés során, ezeket a kérdéseket a kormányhivatal egytől egyig megvizsgálta. Bármilyen szabálytalanságra kerül sor, ezeket a kormányhivatal megvizsgálja, és hogyha törvénysértésre vagy jogsértésre kerül sor, akkor ezekben az esetekben eljár. Tehát ezek az eljárások transzparensek, ezek az eljárások megtörténtek, és hogyha bármilyen ilyen bejelentés van, akkor a kormányhivatal eljár. Szintén szeretném jelezni, hogy az akkumulátorgyárak kapcsán olyan politikai vita van kialakulóban, ami mindenképpen szembemegy az ország érdekeivel. Ezekért a beruházásokért óriási verseny van, ezekért a beruházásokért sorban állnak, és a magyar kormány mindent megtesz annak érdekében, hogy ebben a nehéz gazdasági helyzetben is olyan munkahelyekkel, amelyek a jövő gazdaságába vezetik el az országot, biztosítsa az ország versenyképességét. Köszönöm.
Köszönöm szépen, államtitkár úr. Egyperces viszonválaszra Harangozó Tamás képviselő urat illeti a szó. Parancsoljon!
Köszönöm szépen a szót. Államtitkár Úr! Én nem kérdeztem önt sem Debrecenről, sem arról, hogy a kormányhivatal milyen engedélyt hogy ad ki. Érdemes megnézni, Gödön mi történt, és akkor azt az emberek pontosan láthatják a saját szemükkel, fényképek és beszámolók alapján, hogy mennyit ér az önök környezetvédelmi engedélye, de erről sem kérdeztem önt. Arról sem kérdeztem, hogy a magyar kormány mi mindent tesz meg azért, hogy az akkumulátorgyárak megépüljenek. Én azt kérdeztem öntől, hogy miért akadályozzák, hogy a győri emberek dönthessenek a saját életük, egészségük, családjuk élete és egészsége kérdésében. Miért támadnak meg egy bírósági döntést az Alkotmánybíróságon; és azt kérdeztem öntől mint a felelős államtitkártól, hogy a nyilvánvalóan önkormányzati törvényt sértő beadványt a kormányhivatal felülvizsgáljae, felelősségre vonjáke a győri polgármestert, amiért ezt megtette vagy nem, vagy majd megvárják, amíg a győri emberek fogják a polgármestert, ha máskor nem, a jövő évi önkormányzati választáson felelősségre vonni ezért az akciójáért. Várom a válaszát továbbra is. [[Taps az ellenzéki pártok padsoraiban.]]
Köszönöm szépen, képviselő úr. Egyperces viszonválasz illeti meg államtitkár urat is, parancsoljon!
Tisztelt Ház! Tisztelt Képviselő Úr! Göd kapcsán is szeretném biztosítani, hogy a kormányhivatal eljár, és bármilyen szabálysértést tapasztal, akkor abban az ügyben eljár. A folyamatban lévő kérdés kapcsán Győr esetében azt szeretném jelezni, hogy ha bármilyen szabálytalanságot tapasztal a kormányhivatal, akkor természetesen élni fog a törvényességi felügyelet jogával, és el fog járni. Ugyanakkor szeretném visszautasítani a vádjait, amelyek az eljárás visszásságaira vonatkoznak. Ha törvénysértést tapasztal a kormányhivatal, akkor el fog járni ebben az ügyben. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Képviselőtársaim! Brenner Koloman, Lukács László György és Z. Kárpát Dániel képviselő urak, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. Tájékoztatom a tisztelt Országgyűlést, hogy a Jobbik frakcióvezetője előzetesen úgy nyilatkozott, hogy személyes válaszadást kér, így miniszterelnök úrnak távolléte miatt a harmadik soron következő azonnali kérdések órájában kell válaszolnia. Most a Jobbik-frakció soron következő, kérdést feltenni kívánó képviselőjének kérdése következik. Brenner Koloman képviselő úr, a Jobbik képviselője, azonnali kérdést kíván feltenni a területfejlesztési miniszternek: „Mit gondol erről, Miniszter úr?” címmel. Tisztelt Képviselő Úr! Miniszter úr távolléte miatt válaszadásra Latorcai Csaba miniszterhelyettes, államtitkár urat jogosította fel. Tisztelettel kérdezem önt, elfogadjae a válaszadó személyét.
Igen.
Köszönöm szépen. Volt alelnöktársam máris jelzi, hogy elfogadja a válaszadó személyét. Brenner Koloman képviselő urat illeti a szó. Parancsoljon!
Köszönöm a szót. Tisztelt Elnök Úr! Tisztelt Államtitkár Úr! A kérdésem egyszerű: mikor vállalja Navracsics miniszter úr és a jelenlegi fideszes kormány annak a felelősségét, hogy a magyar polgárok nem jutnak hozzá a nekik járó európai uniós pénzekhez? Hiszen ha csak azt végigvesszük, hogy Navracsics miniszter úr közel egy éve vagy nagyjából pontosan egy éve, egész pontosan májusban azt nyilatkozta, hogy az év második felében ezek a magyar polgároknak járó pénzek már meg fognak érkezni. Júniusban Navracsics miniszter úr azt nyilatkozta, hogy ezek a pénzek még ebben az évben megérkeznek hazánkba. Aztán szeptemberben már kicsit csúszott ez a határidő: ’23 első negyedévére ígérte miniszter úr ezeknek a pénzeknek a beérkezését. Most pedig, márciusban [[sic!]] , hát, mondjuk úgy, hogy a nyár folyamán; ez a legutóbbi ígéret. Miközben és ez a legfontosabb, tisztelt államtitkár úr a magyar polgárok naponta szembesülnek azzal a kiemelkedően nehéz gazdasági és szociális válságban az orbáni inflációval, mindeközben a hazánknak járó európai uniós forrásokat azért nem kapja meg hazánk, mert a jelenlegi, fideszes egypárti túlhatalom leépítette a jog uralmát, mert gyakorlatilag a túlárazások rendszerével olyan rendszerszintű korrupciót valósított meg hazánkban, amelynek kapcsán ezeket a pénzeket most az Európai Bizottság visszatartja. Ez az önök felelőssége! Ne mutogassanak senki másra, mert ez az önök felelőssége, és már most is súlyos milliárdokat veszítettek a magyar polgárok például a helyreállítási alap pénzeiből ezáltal a csúszás miatt , miközben ennek az alapnak a pénzeit a legtöbb európai uniós tagállam már nagyon régen fel is használta. Tehát nagyon-nagyon fontos lenne az, hogyha önök végre kiállnának és elmondanák őszintén a magyar polgároknak: igen, a jelenlegi fideszes kormány miatt nem jutnak hozzá a magyar polgárok a nekik járó EU-pénzekhez. Köszönöm. [[Taps a Jobbik padsoraiban.]]
Köszönöm szépen. A válaszra megadom a szót Latorcai Csaba miniszterhelyettes, államtitkár úrnak. Parancsoljon!
Köszönöm a szót. Tisztelt Elnök Úr! Tisztelt Képviselő Úr! A felelősség nem Navracsics miniszter úré, hanem a baloldali ellenzéké [[Derültség az ellenzéki padsorokban.]] és benne a Jobbiké. Mert hiába próbálják a legutolsó pálfordulásukat követően azt állítani magukról, hogy konzervatív párt a Jobbik, akik ráadásul rendkívüli európai gondolkodásmóddal rendelkeznek, nos, képviselő úr, a tények nem ezt mutatják. A név mögötti tartalom a brüsszeli kompenzálástól nem fog változni. Mert a tények azt mutatják, tisztelt képviselő úr, hogy miközben itt a parlamentben magasztos gondolatokat hangoztatnak és sürgetik az európai uniós források hazahozatalát, áprilisban még ön is elismerte, hogy a magyaroknak járnak az európai uniós források; mégis, eközben az Európai Parlamentben mit csinálnak, tisztelt képviselő úr? Az önök szankciópárti elnöke, Gyöngyösi Márton kiment Brüsszelbe, és azért nyomott gombot, hogy a minket megillető uniós forrásokat tiltsák be. De azt is megemlíthetném, azt a példát, amikor önök az ülésszak kezdetén egyik nap még megszavazták a Bizottsággal való megegyezés érdekében született, vagyonnyilatkozatokkal kapcsolatos törvény módosítását, másnap meg 180 fokos fordulatot véve éppen azért támadják a kormányt itt az Országgyűlésben, mert ahogy önök mondják piaci kofa módjára egyezkedik az Európai Unió. Tisztelt Képviselő Úr! Ha az önök pártelnöke, Gyöngyösi Márton, a dollárbaloldal szerves részeként nem a magyar érdekek ellen végezne aknamunkát, a minket megillető források már rég a rendelkezésünkre állnának. Ugyanakkor szeretném hangsúlyozni, hogy a Bizottsággal folytatott, az igazságszolgáltatási vállalásokkal kapcsolatos technikai tárgyalások mára lezárultak, hiába a nagy ellenszél Brüsszelben és idehaza, mi teljesítettük, amit vállaltunk. Immáron Brüsszelen a sor: most már ne keressenek kifogásokat, és küldjék mielőbb a magyar embereknek, a magyar vállalkozásoknak járó forrásokat! Köszönöm a figyelmet. [[Taps a kormánypárti padsorokban.]]
Köszönöm szépen. Egyperces viszonválaszra Brenner Koloman képviselő urat illeti a szó, parancsoljon! [[17.00]]
Köszönöm a szót. Tisztelt Elnök Úr! Tisztelt Államtitkár Úr! Valahol szégyenteljesnek tartom azért azt, hogy mind Navracsics miniszter úr, mind ön ezzel az intellektussal, ezeken a fideszes propagandaszólamokon túl semmilyen érdemi választ nem tud adni a magyar polgároknak azzal kapcsolatban, hogy miközben a rendszerváltoztatás óta eltelt több mint 30 évből 17 évet Orbán Viktor és a Fidesz kormányzott, miért tart ott a magyar polgárok bére, ahol tart: az egyik legalacsonyabb az Európai Unióban. Az pedig, hogy önök a Jobbik-Konzervatívokat, hazánk egyetlen euroatlanti elkötelezettségű jobboldali pártját itt baloldalizzák, megint csak egy szegénységi bizonyítvány [[Rétvári Bence: Ezt tükör előtt gyakorolta.]] , hiszen azt mutatja, hogy önöknek tényleg nem jut eszébe már semmiről, csak ugyanaz a három propagandaszólam, amit Rogán elvtárs kitalált a minisztériumában. Mikor mond le Navracsics miniszter úr végre, hiszen azt ígérte, hogy ha nem jönnek az európai uniós pénzek, akkor ezt megteszi. Köszönöm. [[Taps a Jobbik soraiból.]]
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon!
Köszönöm a szót. Tisztelt Elnök Úr! Tisztelt Képviselő Úr! Ha már a magyarázatoknál tartunk, legyen kedves, magyarázza már el ön, hogyan is értette azt a nemrégen tett nyilatkozatát, amikor a műsorvezető megkérdezte öntől, hogy Gyöngyösi Mártonnak aze a célja, hogy megkapjuk az uniós forrásokat vagy az, amin éppen Gyurcsány Ferencék dolgoznak, hogy ne kapjuk meg. Nos, képviselő úr, ön erre úgy válaszolt: sem az egyik, sem a másik. Képviselő úr, hát, ön maga ismerte el, hogy nem céljuk, hogy a magyar emberek, a magyar vállalkozások megkapják a nekik jog szerint járó forrásokat. Az ön azonnali kérdése tökéletes példája annak a hiteltelenségnek, amit a Jobbik művel. Ennek fényében már csak annyit kérek: ha már a kormány céljait az uniós források mihamarabbi hazahozatala tekintetében nem kívánják támogatni, akkor legalább ne akadályozzák, hogy a magyar embereknek, a magyar vállalkozásoknak járó pénzek végre megérkezhessenek. Köszönöm szépen. [[Taps a kormánypártok padsoraiból.]]
Köszönöm szépen. Tisztelt Ház! Képviselőtársaim! Dúró Dóra képviselő asszony és Toroczkai László frakcióvezető úr, a Mi Hazánk képviselői, azonnali kérdést kívánnak feltenni a miniszterelnök úrnak: „Aktuális közügyek” címmel. Tájékoztatom a tisztelt Országgyűlést, hogy a Mi Hazánk frakcióvezetője előzetesen úgy nyilatkozott, hogy személyes válaszadást kér, így miniszterelnök úrnak távolléte miatt a harmadik soron következő azonnali kérdések órájában kell válaszolnia. Most a Mi Hazánk frakció soron következő kérdést feltenni kívánó képviselőjének kérdése következik. Dúró Dóra képviselő asszony, a Mi Hazánk képviselője, az Országgyűlés alelnöke azonnali kérdést kíván feltenni a külgazdasági és külügyminiszternek: „Hagyja a kormány, hogy a WHO mondja meg, hogyan éljenek a magyarok?” címmel. Tisztelt Alelnök Asszony! Miniszter úr távolléte miatt válaszadásra Menczer Tamás államtitkár urat jelölte meg, jogosította föl. Tisztelettel kérdezem önt, elfogadjae a válaszadó személyét. [[Jelzésre:]] Nagyon szépen köszönöm. Alelnök asszony jelzi, hogy elfogadja a válaszadó személyét. Dúró Dóra képviselő asszonyt, az Országgyűlés alelnökét illeti a szó. Parancsoljon! [[Dr. Szűcs Lajost a jegyzői székben dr. Vinnai Győző váltja fel.]]
Köszönöm a szót. Tisztelt Elnök Úr! Tisztelt Államtitkár Úr! Az emberi szabadság és a nemzeti szuverenitás ellen indít újabb támadást a WHO a pandémiaszerződés létrehozásával. A Mi Hazánk Mozgalom a leghatározottabban elvárja a magyar kormánytól ennek a megakadályozását, illetve azt, hogy ezt kötelező érvénnyel Magyarországra is kiterjesszék. Bár az önök Covid-politikája élen járt az értelmetlen lezárásokban, és olyan oltásokkal zsarolták az embereket a munkahelyük elvesztésével, amelyeket ha nem vettek fel, akkor ez a sors várt rájuk, ezekről aztán később kiderült, hogy Ursula von der Leyen sms-ben bonyolította le ezeknek a beszerzését az Európai Bizottság vezetőjeként a globális gyógyszercégek vezetőivel. Tehát a kártérítésekről, az emberek kártérítéséről kellene szólnia mostanság már inkább a közbeszédnek, ehelyett az újabb hatáskörelvonást kell megakadályoznunk. A WHO már 2021-ben bejelentette ugyanis, hogy egy járványszerződést szeretnének elfogadtatni, és ennek a szövegezése már meg is kezdődött. Ebből világosan kiderül, és fehéren-feketén szerepel benne, hogy lesznek jogilag kötelező elemei a nemzetállamokra nézve, nem is akármilyenek. Például ezt a szerződést kellene alkalmazni minden később felmerülő járvány esetén, sőt ennek végrehajtását felügyelni fogja a WHO kifejezetten erre a célra létrehozott testülete. De még itt sem állnak meg, egyenesen jelentést kell adnia a magyar kormánynak a WHO felé azokról az emberekről, akik a WHO által javasolt megoldásokat kétségbe vonják, és itt kifejezetten nevesítik a vakcinákat is. Tehát az államnak kvázi jelentenie kellene a WHO felé, hogy kik azok az állampolgárok, akik nem fogadják el az ő megoldási javaslataikat. A kérdésem az, államtitkár úr, hogy hajlandóke végre megvédeni a magyar embereket a globális nagytőke lobbijával szemben. Várom érdemi válaszát. [[Taps a Mi Hazánk soraiból.]]
Köszönöm szépen, alelnök asszony. A választ, mint említettem, Menczer Tamás államtitkár úr fogja megadni. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Asszony! Azt a kérdést tette fel, hogy hagyjae a kormány, hogy a WHO mondja meg, hogyan éljenek a magyarok. Ugye, ezt a kérdést fogalmazta meg? A válaszom az, hogy nem, a magyar kormány senkinek nem hagyja azt, hogy megmondja, hogy a magyar emberek hogyan éljenek. Arról, hogy a magyarok hogyan élnek, mint azt korábban sokszor elmondtuk, kizárólag a magyar emberek dönthetnek, jöjjön elő ez a kérdés bármilyen területen. Így természetesen egészségügyi vonatkozásra is igaz az, hogy senki nem kényszeríthet ránk semmit. Mi egészségügyi kérdésekben a magyar emberek és legfőképpen a magyar orvosok és szakemberek véleménye alapján hozunk döntéseket. Na most, az oltásokkal kapcsolatban azért annyit engedjen meg a tisztelt képviselő asszony, hogy az világos, hogy önök egy oltásellenes párt, ugye, ezt nyilvánosságra hozták, reklámozták, propagálták, ezzel szemben mi oltáspártiak voltunk a koronavírus alatt, és azok vagyunk most is. Annyit hadd fűzzek ide, hogy azért legyenek óvatosak, mert oltásellenes Gyurcsány Ferenc vezetésével a baloldal is, tehát még a végén ott találják magukat Gyurcsány Ferenc mellett a derék jobbikos kollégáikkal egyetemben. Ez az út nem a siker receptje, erre azért érdemes lenne odafigyelni. A zsarolásokkal kapcsolatban pedig hadd mondjam azt, hogy ezt tisztelettel vissza kell utasítanom, mi nem zsaroltunk senkit soha, ez nem szokásunk. Mi a magyar orvosok és szakemberek döntése alapján hoztuk meg a döntéseinket a koronavírus elleni védekezés során, és a magyar emberek egészségét, egészségmegóvását, egészségmegőrzését tartottuk a munkánk során kizárólag szem előtt. A WHO-val kapcsolatban pedig azt tudom elmondani, hogy mint minden megállapodást, legyen az akár egészségügyi vagy bármilyen más területre vonatkozó megállapodás, gondosan mérlegelünk, és a magyar érdek alapján fogunk dönteni. Köszönöm szépen, hogy meghallgattak.
Köszönöm szépen, államtitkár úr. Egyperces viszonválasz illeti meg alelnök asszonyt is. Parancsoljon!
Tisztelt Államtitkár Úr! Van egy konkrét szövegtervezet a WHO előtt, amely az általam, az előző felszólalásomban ismertetett szövegrészeket is tartalmazza. Elfogadható ez önök számára? Erre szeretnék világos és egyértelmű választ kapni: igen van nem. Ez teljesen egyértelmű és eldöntendő kérdés. Gyurcsány Ferenc és a baloldal nem voltak oltásellenesek, ráadásul az ő egészségügyi miniszterjelöltjük volt az, aki éppen mindenkire kötelezővé akarta volna tenni az oltást. Tehát ha önök megpróbálják a Mi Hazánk Mozgalmat mint harmadik utat jelentő ellenzéki pártot összemosni Gyurcsányékkal, ezt legalább ennél igényesebben kellene tenniük, de erre nyilván nincsen lehetőségük, mert alapvetően mást gondolunk a világról. Arra hivatkozni, hogy szakemberekre alapozták a véleményüket az oltásokkal kapcsolatban, szintén nem igaz, hiszen Ursula von der Leyen sms-ben bonyolította le az Európai Unió számára ezt a beszerzést, tehát semmiféle tudományos vagy egészségügyi szempont nyilvánvalóan nem merült fel. [[Taps a Mi Hazánk soraiból.]]
Köszönöm szépen, alelnök asszony. Egyperces viszonválasz illeti meg államtitkár urat is. Parancsoljon!
Köszönöm szépen a szót. Tisztelt Elnök Úr! Tisztelt Képviselő Asszony! Ha ön azt mondja, hogy a Gyurcsány Ferenccel való együttműködés igénytelenség, akkor ebben egyetértünk. Ugyanakkor nem tudunk elmenni a mellett a tény mellett szó nélkül, hogy de, ők is oltásellenesek voltak, több polgármesterük és politikusuk akarta megtiltani azt, hogy a magyar emberek az oltásokhoz hozzáférjenek, és önök is azok. Tehát ezért mondom csak azt, hogy figyeljék a Jobbikot, ez az út, a gyurcsányi út nem a siker receptje. Abban is egyetértünk egyébiránt, hogy ami az Európai Bizottságnál és a bizottsági elnöknél történt vakcinarendeléssel kapcsolatban, az vizsgálat után kiált, ebben nincs köztünk vita, de ez nem befolyásolja azt, hogy a szakemberek egyébként egy vakcináról mit mondanak. A beszerzés és az orvosi megítélés két külön dolog. A harmadik pedig ismételten az, hogy minden szövegtervezetet, ezt is, amit ön idehozott, mérlegelünk, és a magyar érdekek alapján a megfelelő időben dönteni fogunk. Köszönöm, hogy meghallgattak. [[Taps a kormánypártok padsoraiból.]] [[17.10]]
Köszönöm szépen, államtitkár úr. Tisztelt Ház! Képviselőtársaim! Tordai Bence képviselő úr, a Párbeszéd képviselője, azonnali kérdést kíván feltenni a belügyminiszternek: „Mi folyik itt?” címmel. Tisztelt Képviselő Úr! A miniszter úr távolléte miatt válaszadásra Rétvári Bence miniszterhelyettes, államtitkár urat jogosította fel. Tisztelettel kérdezem, hogy elfogadjae a válaszadó személyét. [[Tordai Bence bólint.]] Köszönöm szépen, képviselő úr jelzi, hogy elfogadja a válaszadó személyét. Tordai Bence képviselő urat illeti a szó. Parancsoljon!
Köszönöm a szót, elnök úr. Tisztelt Országgyűlés! Tisztelt Államtitkár Úr! Az elmúlt napokban ismét a közoktatás és a teljes oktatási rendszer válságával kellett szembenéznünk és kellett szembenézniük önöknek is, de úgy látszik, hogy továbbra sem a megoldásokon dolgoznak, hanem kizárólag hazugságokkal és sunnyogással próbálják megúszni ezt az önök szerint gyorsan elvonuló politikai vihart. Van egy rossz hírem, ennyivel nem fogják megúszni, nem ül el gyorsan a vihar, hiszen önök éppen a gyerekeink jövőjét próbálják tönkretenni. Nem véletlen, hogy teljesen kétségbeesettek és ennek hangot is adnak a diákok, a pedagógusok, a szülők, a nagyszülők és az egész magyar társadalom. Azt mondom, hogy hazugságokkal kezelik a helyzetet, ennek csak a legszórakoztatóbb példája: szombaton azt olvastam magamról, hogy én irányítottam volna az állítólagosan rendőrökre támadó, agresszív tüntetőket. Különösen vicces, hogy már ott sem voltam, amikor bármilyen izgalmasabb esemény történt. Képpel, videóval vagy bármivel ezt alá nem támasztották. Ilyen szinten állnak a Fidesz-propagandában a hazugságaik, de ennél azért sokkal súlyosabb, amit a valódi tüntetőkről, a diákokról vagy éppen a pedagógusokról szoktak írni. Az a kérdésem tulajdonképpen, államtitkár úr, hogy önmagukat is meghazudtoljáke, meghazudtoljáke, amit írtak Brüsszelnek. Jelesül, hogy a kormány és a parlament nem fog egyoldalúan bevezetni a pedagógusok munkaterheit növelő, a meglévő szakmai autonómiát korlátozó vagy a szakma vonzerejét csökkentő szabályokat, ilyen intézkedések kizárólag a legnagyobb pedagógus-szakszervezetekkel folytatott érdemi társadalmi párbeszéd alapján, különösen a szerzett jogok tekintetében konszenzusra törekedve kerülhet sor. Vagy egyetérteneke, mondjuk, az államfőjükkel, aki azt mondta, hogy függetlenül minden európai uniós vagy egyéb forrástól és gazdasági nehézségtől, meg kell teremteni a lehetőséget arra, hogy a pedagógusok a nekik járó anyagi és erkölcsi megbecsülésben részesülhessenek Magyarországon? Tehát egyetérteneke önmagukkal, vagy már megint hazudtak? Ha egyetértenek önmagukkal, akkor visszavonjáke vagy nem terjesztike be jól értem, ugye? a státusztörvényt vagy bosszútörvényt, hanem kizárólag a pedagógusszervezetek kilenc pontjáról fognak tárgyalni a továbbiakban? Válaszoljon, kérem, államtitkár úr.
Köszönöm szépen, képviselő úr. A válaszra megadom a szót Rétvári Bence miniszterhelyettes, államtitkár úrnak. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Megtudtuk tehát, hogy Tordai Bence az a politikus, aki ott sem volt. Nyilván ön akkor sem volt itt a parlament üléstermében, amikor elfoglalták a pulpitust, amikor pont Latorcai alelnök urat nem engedték ülést vezetni, amikor szirénáztak, amikor mindenféle hangzavaró eszközzel és másként akarták megakadályozni azt, hogy a parlament törvényt hozzon. Tisztelt képviselő úr, biztos azon sem volt ott ön, nem is látszik a kamera felvételén, hiszen ön tartotta a kamerát, tehát a másik oldal látszódott, erre önnek így bizonyítéka is van. Amit önök tesznek az elmúlt hetekben, az viszont most már napnál világosabb. Tudja, tisztelt képviselő úr, régebben még azt láttuk, hogy ha valakik ilyesfajta utcai agresszív akciókat szerveztek, akkor felbéreltek, megkértek egy-két embert, hogy akkor a tömeget tolják rá a rendőrökre. Ma már azt látjuk, hogy a Momentum egyes politikusainak már egy ilyen barátja, ismerőse, megbízható embere sincs, hanem ők maguk azok, akik most már láthatja mindenki Magyarországon a saját szemével ott állnak az emberek mögött, egy-két sornyi ember áll mögöttük, és ők maguk, a politikusok tolják rá az embereket a rendőrökre. Ide jutottunk! Azok az emberek, akik felesküdtek arra, hogy a törvényeket betartják és betartatják, ők tolják rá politikusként az embereket a rendőrsorfalra, ahelyett, hogy mindenki békésen mondaná el a véleményét. Mindenkinek volt, van és lesz lehetősége bármilyen véleményét elmondani itt a parlamentben és a törvényjavaslatok vitájában és természetesen az utcán is békés gyülekezés körülményei között, mert a törvények mindenkinek a békés gyülekezés lehetőségét kínálják föl. De önök, a baloldal az amerikai baloldaltól kölcsönzött módszerek kapcsán nem a békés, hanem direkt az agresszív, a provokatív demonstrációk oldalán állnak, ezzel próbálnak politikai hasznot szerezni maguknak. Ez egy ismert, közismert nemzetközi módszere a Woke, BLM, Occupy és egyéb más mozgalmaknak. Ezt teszik itthon is önök. Mi pedig valóban az oktatás szereplőivel konszenzusra törekedtünk, ezért is tartottunk érdemi egyeztetéseket, több mint tíz egyeztetést a szakszervezetekkel, pontosan három konzultációt a tanárokkal, amire 25, 33 és 18 ezer tanár válaszolt az észrevételeivel, 130 ezer szülő válaszolt az észrevételeivel az országos köznevelési kerekasztalban és az Országos Köznevelési Tanácsban is, igyekeztünk mindenhol konszenzusra törekedni vagy legalábbis meghallgatni egymás álláspontját. Az a jó hírem van, tisztelt képviselő úr, hogy a felvetett 63 javaslat közül 45-ben részben vagy egészben el is fogadtuk a szakszervezetek és más szervezetek javaslatait. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Tordai Bence képviselő urat illeti a szó. Parancsoljon!
Nehéz követni államtitkár úr érvelését, tehát az, hogy évekkel korábban itt voltam az ülésteremben, az maga szerint bizonyítja azt, hogy én irányítottam volna bármilyen tüntetést múlt hét pénteken. Nem teljesen értem. Vagy hogy a momentumos kollégák mit csinálnak egy tüntetésen, abból következik az, hogy én, aki a Párbeszéd-Zöldeknek vagyok a képviselője és társelnöke, mit csináltam ezen a tüntetésen. Komolyan, tehát egy picit ennél öntől többre számítottunk. Értem, hogy terelésben jó, értem azt, hogy ezeket a kamukonzultációkat lebonyolították, de az a rossz hírem, hogy ezzel sem a magyar pedagógusokat, sem a magyar diákokat, szülőket, nagyszülőket, sem a brüsszelieket nem győzi meg semmiről. Tehát az a látszatkonzultáció, az a nemzeti konzultáció a pedagógusokra célozva nem ért célt, ezt most már nem nyalja be senki. Úgyhogy ideje lenne tényleg végre nem a bosszútörvényből kiindulni, hanem a pedagógusok kilenc pontjáról tárgyalni. Az a kérdésem, hogy önök hajlandóake erre végre, például most szerdán Pintér Sándor miniszter úrral karöltve.
Köszönöm szépen, képviselő úr. Egyperces viszonválasz illeti meg miniszterhelyettes, államtitkár urat is. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! A saját szövetségese, Ungár Péter frakcióvezető-társa mondta erről az akcióról, hogy „ez egy paródia, az ellenzéki választók többsége egy kicsit kevesebb hisztit, magamutogatást vár el tőlünk”. Ő is azt mondta, hogy ehelyett másfajta politikát kellene vinni, de ki-ki maga dönt erről, de azért erőszakot alkalmazni a politikában, ez semmilyen helyszínen, semmilyen ügy kapcsán nem elfogadható sem itt a parlamentben, sem a Kossuth téren, sem pártszékházaknál, sem minisztériumoknál, sem Állami Számvevőszéknél, sem Nemzeti Választási Irodánál, sem Köztársasági Elnöki Hivatalnál. A korábbi években önök szinte mindegyik helyszínen, amit felsoroltam, erőszakot alkalmaztak. Egyeztetésre pedig sor került nem kevés alkalommal: március 1-jén, 6-án, 13-án, 16-án, 17-én, április 12-én, 21-én, 25-én, május 2-án és május 16-án, tisztelt képviselő úr, egy olyan törvényjavaslat érdekében, amely bevezetné azt, hogy aki több órát vállal a tanárok közül, aki intenzívebben foglalkozik a diákokkal, aki innovatívabb módszereket alkalmaz, aki foglalkozik a leszakadókkal vagy foglalkozik a tehetségesekkel, aki több osztálykirándulást szervez, aki jobban odateszi magát a gyerekek érdekében, hogy versenyképesebb legyen a magyar oktatás, ő érdemben több béremelést kaphasson. Ez az a törvény, amit mi konzultációra, egyeztetésre bocsátottunk. Ez az a cél, ami minket vezet, és ez az, amit önök elleneznek, a béremelést és a teljesítményarányos bérezést, hogy aki többet foglalkozik a gyerekekkel, az többet is keressen. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Ház! Képviselőtársaim! Keresztes László Lóránt, az LMP képviselője, azonnali kérdést kíván feltenni az igazságügyi miniszter asszonynak: „Hogy történhetett meg mindez, Miniszter Asszony?” Tisztelettel tájékoztatom önt, képviselő úr, hogy miniszter asszony távolléte miatt válaszadásra Répássy Róbert miniszterhelyettes, államtitkár urat jogosította fel. Tisztelettel kérdezem, elfogadjae a válaszadó személyét, vagy személyesen a miniszter asszonytól kéri a választ.
Elnök úr, úgy gondolom, hogy itt az ideje, hogy miniszter asszony személyesen válaszoljon a Völner-Schadl-ügyet érintő néhány fontos kérdésre, ezért megvárom, hogy személyesen jelen legyen. Köszönöm.
Köszönöm szépen. Tájékoztatom önt, képviselő úr, és a tisztelt Házat, hogy miniszter asszonynak a harmadik soron következő azonnali kérdések órájában kell válaszolnia. Bakos Bernadett képviselő asszony, az LMP képviselője, azonnali kérdést kíván feltenni az építési és közlekedési miniszternek: „Elfogadjáke a budapestiek álláspontját, ha úgy döntenek, hogy nem az autósoknak akarják adni a Lánchidat?” címmel. Miniszter úr távolléte miatt válaszadásra Csepreghy Nándor miniszterhelyettes, államtitkár urat jogosította föl. Tisztelettel kérdezem, elfogadjae a válaszadó személyét. [[Bakos Bernadett: Igen.]] Köszönöm szépen, hogy jelzi számomra, hogy elfogadta a válaszadó személyét. Bakos Bernadett képviselő asszonyt illeti a szó. Parancsoljon! [[17.20]]
Köszönöm a szót, elnök úr. Tisztelt Ház! Tisztelt Államtitkár Úr! Budapest főpolgármestere nagyon helyesen úgy döntött, hogy többek között a Lánchíd forgalmi rendjéről is kikéri a fővárosiak véleményét, az itt élők tehát dönthetnek arról, hogy a gyalogosok, a tömegközlekedők és a kerékpárosok akadálytalanul használhassák a Lánchidat, vagy újra autóforgalom lepje azt el. Mi nagyon reméljük, hogy az eredmény egyértelműen az előbbi lesz, és ezt a reményünket arra alapozzuk, hogy a budapestiek többsége gyalog, kerékpárral, rollerrel, tömegközlekedéssel közlekedik már ma is. Ők a csendes többség Budapesten, csak éppen az érdekeiket nem veszik kellően figyelembe. Mindeközben Budapesten az elmúlt 15 évben kétszeresére nőtt az asztmás gyermekek száma, évi 3 ezren halnak meg a légszennyezettség miatt, és az Európai Népegészségügyi Központ kétéves tanulmánya szerint évi 3 milliárd euró kárt okoz a szennyezett levegő. A helyzet tehát egyértelmű: Budapesten nem több, hanem kevesebb autóra, jobb tömegközlekedésre, jobb levegőre és élhetőbb környezetre van szükség. Budapesten arra van szükség, hogy a gyalogosok, a tömegközlekedők, a kerékpárosok is tudják érvényesíteni az érdekeiket, mert egyrészt többen vannak, másrészt minden egyes fővárosi életét jobbá teszik, amikor nem szállnak autóba. A kérdés csak az, hogy a kormány elfogadjae a budapestiek döntését, eddig ugyanis fenyegetéseket kaptunk, hogy a kormány nem fizet a mi adóforintjainkból a Lánchíd felújításáért, amennyiben azt átadják a nem autózó többségnek a budapestiek döntése szerint. Pedig ez a pénz jár a fővárosiaknak, ez nem támogatás és nem adomány, ez kötelesség Magyarország Kormánya részéről. Ezért arra kérem államtitkár urat, hogy válaszoljon egyértelműen, elfogadjáke a budapestiek álláspontját, ha úgy döntenek, hogy a tömegközlekedésnek, a kerékpároknak, a gyaloglásnak akarják adni a Lánchidat. Köszönöm szépen.
Köszönöm szépen, tisztelt képviselő asszony. A választ Csepreghy Nándor miniszterhelyettes, államtitkár úrtól fogjuk hallani. Parancsoljon!
Tisztelt Elnök Úr! Köszönöm szépen a szót. Tisztelt Képviselő Asszony! Engedje meg, hogy minden kormánypárti és, azt gondolom, ellenzéki politikus nevében is mondhassam, hogy a mi feladatunk, a politikusok feladata az, hogy egyrészt meghalljuk, másrészt pedig meg is hallgassuk az emberek véleményét. Igaz ez Budapest és igaz ez a vidék tekintetében is. A miniszter úr pár hónappal ezelőtt találkozott Karácsony Gergely főpolgármester úrral. Kettejük között a következő találkozó a következő hetekben is aktuális. Biztos vagyok abban, hogy ennek a találkozónak is témája lesz a Lánchíd kérdése. Amúgy engedje meg, képviselő asszony, hogy annyit tegyek hozzá, hogy valóban fontos mindenkinek a véleménye, azoknak a polgártársainknak is, akik elutasítják az autós közlekedést, és azoknak is, akik arra vannak kényszerítve. Várjuk ennek a konzultációnak a végét, ezt követően tud a kormány bármilyen álláspontot ez ügyben kialakítani, illetve, gondolom, hogy főpolgármester úr is ezt a helyén fogja kezelni, amint ez a politikai program befejeződik. Köszönöm. [[A jegyzői székben Hiszékeny Dezsőt Szabó Sándor váltja fel.]]
Köszönöm szépen, államtitkár úr. Egyperces viszonválasz illeti meg képviselő asszonyt. Bakos Bernadett képviselő asszonyé a szó. Parancsoljon!
Köszönöm szépen a válaszát. Ha jól értem, ez egy „talán elfogadjuk a budapestiek álláspontját” válasz volt, hiszen nem volt eléggé egyértelmű és világos, ezért újból kísérletet teszek arra, hogy most világosan, egyértelműen azt mondjae államtitkár úr, hogy igen, amennyiben a budapestiek úgy döntenek, hogy a Lánchidat tartsuk fenn autómentesen, akkor ezt elfogadjáke vagy sem, és biztosítjáke a Lánchíd felújítására ígért 6 milliárd forintot. Köszönöm szépen.
Köszönöm szépen, képviselő asszony. Egyperces viszonválasz illeti meg miniszterhelyettes, államtitkár urat is. Parancsoljon!
Köszönöm szépen, elnök úr. Köszönöm szépen képviselő asszonynak a felajánlkozást, de szóvivőt nem keresek még magam mellé. Azt gondolom, hogy egyértelműen fogalmaztam: a kormány meghallja és meghallgatja úgy a budapestiek, mint minden magyar ember véleményét, de azt engedje meg, képviselő asszony, hogy megkérjem, hogy először fejeződjön be a beruházás, mert a főváros vállalta egy beruházás lebonyolítását, ha a munka el van végezve, utána beszélhetünk pénzügyi kérdésekről. A kormány az elmúlt években bebizonyította, hogy meghallja a magyar emberek véleményét, meghallgatja a magyar emberek véleményét. Nem véletlenül kapott Orbán Viktor kormánya négyszer egymás után, zsinórban kétharmados felhatalmazást. Köszönöm szépen.
Köszönöm szépen, miniszterhelyettes, államtitkár úr. Tisztelt Ház! Képviselőtársaim! Dunai Mónika képviselő asszony, a Fidesz képviselője, azonnali kérdést kíván feltenni a területfejlesztési miniszternek: „Politikai nyomásra visszatartott uniós pénzek?” címmel. Tisztelt Képviselő Asszony! Miniszter úr távolléte miatt válaszadásra Latorcai Csaba miniszterhelyettes, államtitkár urat jogosította fel. Tisztelettel kérdezem, hogy elfogadjae a válaszadó személyét. [[Jelzésre:]] Köszönöm szépen, hogy jelzi számomra, hogy elfogadja a válaszadó személyét. Dunai Mónika képviselő asszonyt illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! A napnál is világosabb, hogy a dollárbaloldal, kézen fogva a brüsszeli bürokratákkal, minden erejével a hazánknak járó uniós források felfüggesztéséért harcol. A napokban a hazánkat folyamatosan kritizáló Daniel Freund EP-képviselő felháborító kijelentést tett. Egy újságíró azon kérdésére, hogy valóban nem járe semmilyen EU-s támogatás Magyarországnak, ha nem enged be migránsokat, Freund a következő választ adta, idézem: „Az a hozzáállás, hogy nincs migráció, senki sem jöhet be az országba, elég egyértelműen az EU-s források megvonásához vezet.” Tisztelt Képviselőtársaim! Világos, hogy az Európai Parlament Költségvetési Ellenőrző Bizottságának budapesti látogatása sem más, mint Brüsszel politikai nyomásgyakorlásának a része. Fontos leszögezni, hogy a testület nem felettes szerve Magyarországnak. Így az, hogy mit csinálnak, tulajdonképpen nem oszt, nem szoroz. Nem egy hatóságról van szó, amely kötelező érvényű döntéseket hozhatna. Nyilvánvaló, hogy Brüsszelnek az sem tetszik, hogy Magyarország polgárai népszavazáson mondtak nemet az illegális migrációra, illetve hogy Magyarország egy nagyon szigorú gyermekvédelmi törvénycsomagot fogadott el, nemet mondva a kiskorú gyermekek szexualizálására. Baj van a demokráciával a baloldalon, és az Európai Unióban? kérdezem. Brüsszel migránssimogató álláspontot vár el a tagországoktól. A genderideológiai őrületet pedig követendő magatartássá, normalitássá tenné Európában. Mi ezzel szemben továbbra is azt mondjuk: no war, no migration, no gender. Ebből nem vagyunk hajlandók engedni sem most, sem később. Tisztelt Államtitkár Úr! Az elhangzottakra való tekintettel kérdezem önt, hogy az Európai Unió tényleg politikai nyomásra tartjae vissza a hazánknak járó európai uniós és egyébként jogosan járó forrásokat. Köszönöm megtisztelő figyelmét. [[Taps a kormánypártok soraiban.]]
Köszönöm szépen, képviselő asszony. A válaszra megadom a szót Latorcai Csaba miniszterhelyettes, államtitkár úrnak. Parancsoljon!
Köszönöm szépen. Tisztelt Elnök Úr! Tisztelt Képviselő Asszony! Sajnos, de valóban úgy tűnik, hogy az uniós források folyósításáról szóló vita egyre inkább a nyomásgyakorlásról és a politikai zsarolásról szól. Daniel Freund baloldali EP-képviselő már az Európai Parlament Költségvetési Ellenőrző Bizottságának múlt heti látogatását megelőzően, mintegy leleplezve saját magát ismertette a látogatás utánra tartogatott ítéletet, mondván, addig ne számítsunk pénzre Brüsszelből, amíg nem támogatjuk a migrációt, a genderőrületet és a háborút. Megdöbbentő volt látni azt is, hogy az Európai Parlament Bizottságát Budapesten a DK-s Rónai Sándoron kívül az a momentumos Cseh Katalin kalauzolta, aki európai uniós támogatással összefüggésben súlyos korrupciós botrányba keveredett, és emiatt épp a napokban foganatosított a hatóság a családi cégével szemben intézkedést. A kormány ugyan az Európai Parlament bizottságát a legteljesebb konstruktivitással fogadta, de mint látható, erre semmilyen fogékonyság nem mutatkozott. Sőt, még be se fejeződött a látogatás, Daniel Freund már sietett ismertetni az újabb baloldali zsarolást, ami a következőképpen szól: nem egyszerűen arról van szó, hogy a pénzeket továbbra is vissza kell tartani, de a Bizottságnak el kell gondolkodnia azon, milyen újszerű nyomásgyakorlásra volna szükség, hogy érdemi változást lehessen kikényszeríteni a magyar kormány részéről. Azt hiszem, ország-világ számára egyértelmű, hogy a baloldal elárulta Soros-dollárokért cserébe a magyar érdekeket. Lehetne sorolni itt a baloldali képviselőket, akik folyamatos aknamunkát végeznek. Gondoljunk csak arra, hogy Molnár Csaba egyenesen hazafias kötelezettségének nevezte, hogy ártson a magyar embereknek, a magyar vállalkozásoknak a pénzek visszatartásával. [[Gy. Németh Erzsébet: Ez Hazugság! Ez nem igaz!]] Úgy tűnik tehát, hogy a baloldal folytatja évszázados hagyományait, pedig jó lenne, ha fölismernék azt, amit a magyar választók már rég fölismertek, hogy az ideológiai gyarmatosítás kiszolgálása éppen hogy nem hazafiság, hanem politikai értelemben vett hazaárulás. Köszönöm megtisztelő figyelmüket. [[Taps a kormánypártok soraiban.]]
Köszönöm szépen. Egyperces viszonválaszra Dunai Mónika képviselő asszonyé a szó. Parancsoljon! [[17.30]]
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! A Bizottság 2010 óta az Európai Unióban példátlan módon már harmadik alkalommal vizsgálódott Budapesten. Érdekes, hogy 2004 és 2010 között, amikor az európai baloldal elvtársai, a magyar dollárbaloldal volt kormányon, az EU egyetlen szakbizottsága sem vizsgálódott Magyarországon. [[Gy. Németh Erzsébet: Mert nem loptunk, azért!]] Pedig nagyon is vizsgálódhatott volna, tekintve, hogy a brutális korrupciós ügyek ebben az időszakban történtek. Említhetném itt például a 4-es metró botrányát, ahol az Európai Csalás Elleni Hivatal 160 milliárd forint ellopását állapította meg. Ebben az időszakban az emberi jogi helyzetet sem tartották megvizsgálandónak, pedig 2006-ban durva rendőrterror tombolt Budapest utcáin. Nem lehet ezt elfelejteni. Tisztelt Államtitkár Úr! Az ön válaszát elfogadom, de az továbbra is elfogadhatatlan, hogy a Gyurcsány házaspár, Cseh Katalin, Molnár Csaba brüsszeli elvtársaikkal kézen fogva továbbra is folyamatosan áskálódnak a magyar emberek ellen. Köszönöm a figyelmet. [[Taps a kormánypártok soraiból.]]
Köszönöm szépen, képviselő asszony. Egyperces viszonválasz illeti meg államtitkár urat is. Parancsoljon!
Köszönöm a szót. Tisztelt Képviselő Asszony! Azt javaslom, tekintsünk előre. Az Országgyűlés május elején elfogadta az igazságügyi törvényjavaslatot, így tehát mára már teljesültek azok a célok, amelyek arra irányultak, hogy Magyarország ne veszítsen uniós forrást. Most tehát az Unión a sor: teljesítsenek, utalják azt, ami jár a magyar embereknek, a magyar vállalkozásoknak. Az elmúlt hetekben és hónapokban volt lehetőségünk megismerni Daniel Freund, Gyurcsány Ferenc, Molnár Csaba, Rónai Sándor, Cseh Katalin és további baloldali társaik vágyvezérelt, önző akaratát, azt, hogy a magyar emberek, a magyar vállalkozások addig egy fillér uniós támogatást se lássanak, amíg nem támogatják a migrációt, amíg nem támogatják a genderőrületet, és amíg nem támogatják a háborút. Válaszunk számukra az, hogy nem, nem soha! Bármennyire is akarják, nem hagyjuk, hogy „migráncsok” árasszák el hazánkat, bármennyire is akarják, nem adjuk perverz kezükbe gyermekeinket, és bármennyire is akarják, nem engedjük, hogy belepréseljék az országot a háborúba. Köszönöm szépen figyelmüket. [[Taps a kormánypártok soraiból.]]
Köszönöm szépen, miniszterhelyettes, államtitkár úr. Tisztelt Ház! Képviselőtársaim! Móring József Attila képviselő úr, a KDNP képviselője, azonnali kérdést kíván feltenni a Miniszterelnökséget vezető miniszternek: „Meddig folytatja még háború- és szankciópárti üzelmeit a Dollárbaloldal?” címmel. Tisztelt Képviselő Úr! Tisztelt Országgyűlési Jegyző Úr! Miniszter úr távolléte miatt válaszadásra Panyi Miklós államtitkár urat jogosította fel. [[Móring József Attila bólint.]] Köszönöm szépen, hogy jelzi számomra, hogy elfogadja a válaszadó személyét. Móring József Attila képviselő urat illeti a szó. Parancsoljon!
Köszönöm a szót. Tisztelt Elnök Úr! Tisztelt Ház! Tisztelt Államtitkár Úr! Nem lankad a harci kedv a dollárbaloldalon. Bár a magyar választópolgárok elsöprő többsége már a tavaly áprilisi választások során egyértelműen nemet mondott a háborúra és a szankciókra, a Gyurcsány-párt és tagozatai továbbra is fegyvereket küldenének Ukrajnába, hallani sem akarnak a tűzszünetről, és Brüsszel mintájára változatlanul a szankciókat éltetik, ami persze nem meglepő, hiszen a guruló dollárokért cserébe ezt a megrendelést is teljesíteniük kell. A háború- és szankciópárti nyilatkozatoknak éppen ezért se szeri, se száma. Csak hogy az örökzöldeket néhány szóban felidézzük: Márki-Zay Péter két nappal a háború kitörése előtt jelentette ki, hogy ha a NATO úgy dönt, akár fegyverekkel is támogatja Ukrajnát, akkor természetesen ezt mi is támogatni fogjuk. Ugyancsak a fegyverszállításról beszélt már a háború előtt Fekete-Győr András. Tavaly áprilisban pedig Tordai Bence nyilatkozott úgy, itt lenne a legfőbb ideje, hogy Magyarország megkezdje a direkt fegyverszállításokat. Egy későbbi szembesítés során még azt is hozzátette, hogy ne kelljen szégyenkezni. Aztán Tompos Márton szerint nem szabad most tűzszünetet kötni, sőt a tűzszünetnek még a hangoztatása is kártékony. Bedő Dávid úgy nyilatkozott, hogy a fegyverszállítások elutasítása miatt nem szavazza majd meg a Momentum az azóta elfogadott békepárti határozati javaslatot. Potocskáné Kőrösi Anita egy fórumon cinikusan azt mondta: „Aki meg elment katonának, az azért ment oda, hogy ha a NATO hadba küldi, akkor ő fölüljön a repülőre, és elmenjen a háborúba, mert ő ezért kapja a fizetését.” De a legmagasztosabb gondolat talán ezúttal is a baloldal bukott miniszterelnökétől, Gyurcsány Ferenctől származik: pocsék ember és idézet „szar alak” minden magyar, aki nem hajlandó meghalni Ukrajnáért. Ami a szankciókat illeti: Gyöngyösi Márton, a korábban még oroszbarát donyecki megfigyelő szerint a szankciók jók és hatékonyak, Magyarországnak pedig be kellene állni a sorba, amit Brüsszel vezet. Tisztelt Államtitkár Úr! Kérem, szíveskedjen kifejteni az álláspontját abban a kérdésben, meddig folytathatók még a háború- és szankciópárti üzelmek a dollárbaloldal részéről, vane egy pont, amikor már nem a dollár fog diktálni. Köszönöm szépen. [[Szórványos taps a kormánypártok soraiból.]]
Köszönöm szépen, tisztelt képviselő úr. A válaszra megadom a szót Panyi Miklós államtitkár úrnak. Parancsoljon, államtitkár úr!
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Vitán felül áll, hogy Magyarország és minden Kárpát-medencei magyar érdeke, hogy a háború mihamarabb véget érjen. A konfliktusban mindennap több százan vesztik életüket, Európa gazdasága pedig súlyos árat fizet a magas infláció, a magas energiaárak, a családokat és a vállalatokat sújtó nehézségek miatt. Világos az is, hogy az Európai Unió által hozott szankciók nem vetettek véget a háborúnak. Ráadásul Magyarország több okból is súlyosan érintett a konfliktusban, hiszen egyrészről frontország, több mint egymillióan érkeztek már Magyarországra Ukrajnából a háború elől menekülve. De emellett a háború súlyos elszenvedője a kárpátaljai magyarság is, akik élete gyökeresen megváltozott: belső menekültek százezrei, szétszakított családok, áramkimaradások, létbizonytalanság. A konfliktusban sok kárpátaljai magyar vesztette életét. Minél tovább tart a fegyveres konfliktus, annál nagyobb a kockázata annak, hogy a háború újabb magyar áldozatot követel. A háborúnak tehát véget kell vetni. Ezért a magyar kormány világos álláspontja, hogy nem a konfliktus elhúzására, nem a háború eszkalációjára, nem a háború kiszélesítésére, hanem a konfliktus azonnali lezárására van szükség. Ehhez elsőként tűzszünetre, majd béketárgyalásokra van szükség. Ezt a békepárti álláspontot a magyar Országgyűlés határozatban erősítette meg. A világ országainak többsége és a római pápa pedig szintén a béke mellett száll síkra. Ezért is felelőtlen, tisztelt képviselő úr, hogy a dollárbaloldal ismételten szembehelyezkedik a magyar emberek érdekeivel. Gyurcsány Ferenc és a dollárbaloldal nem a béke mellett, hanem a háború elhúzódása mellett áll, ezért nem szavazták meg a magyar Országgyűlés által elfogadott békehatározatot, ezért támogatják a fegyverszállításokat, ezért támogatják az elhibázott brüsszeli szankciókat, ahogyan az képviselő úr felsorolásából is kiderült. A magyar kormány nem fogja engedni, hogy az országot külföldi nyomásgyakorlással belepréseljék a háborúba. Köszönöm. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Móring József Attila képviselő úré, az Országgyűlés jegyzőjéé a szó. Parancsoljon!
Fegyverekkel, lőszerrel csak pusztítani lehet, és minél tovább tart a háború, annál többen szenvednek, annál több értéket pusztítanak el a harcoló felek. A mi dolgunk nem a béke minősítése, hogy mi az igazságos és mi nem, mert a harcok csak pusztulást hoznak. Békét szeretnénk, és jó lenne, ha mindenki, talán most már majd a dollárbaloldal is, a békéért emelné fel a szavát. Bármilyen nyomás is nehezedik ránk a brüsszeli bürokraták és a dollárbaloldal részéről, mi kitartunk a béke mellett, és elutasítjuk az európai polgárokat megnyomorító szankciókat is. Köszönöm szépen. [[Taps a kormánypártok soraiból.]]
Köszönöm szépen, képviselő úr. Egyperces viszonválasz illeti meg Panyi Miklós államtitkár urat is. Parancsoljon!
Köszönöm a szót. Tisztelt Ház! Tisztelt Képviselő Úr! Kifejtettem előző hozzászólásomban, világos, mi Magyarország érdeke ebben a konfliktusban: a tűzszünet, a béke. És az az igazság, hogy nem vagyunk meglepődve a magyar baloldal magatartásán, a korábbi vitában is elhangzott, hogy Gyurcsány Ferenc és emberei ugyanis nemrég nyíltan beismerték, hogy Brüsszelben Magyarország ellen lobbiznak, úgymond hazafias kötelezettségüknek érzik, hogy ezt tegyék. És ők, ahogyan a brüsszeli források területén is a magyar érdekek ellen dolgoznak, úgy ezt teszik a háború kapcsán is, a háború elhúzódásáért, fegyverszállításokért és az egyéb olyan cselekményekért, ami a háború kiterjedésének kockázatát hordozhatja. Ez a felelőtlen és elfogadhatatlan magatartás a magyar emberek érdekeivel szemben áll, és ezt a magyar polgárok többsége elutasítja. Magyarország és a magyar emberek többsége ugyanis a béke pártján áll, és ahogyan jeleztem, a magyar kormány mindent meg fog tenni annak érdekében, hogy az országot külföldi nyomásgyakorlással ne préselhessék bele ebbe a háborúba. Köszönöm a szót. [[Taps a kormánypártok soraiból.]]
Köszönöm szépen, államtitkár úr. Tisztelt Ház! 17 óra 39 perc van, az azonnali kérdések órájának a végére értünk. [[17.40]] Most vitákkal folytatjuk mai munkánkat. Tisztelt Ház! Képviselőtársaim! Soron következik a szakképzésben lezajlott átalakítás utólagos hatásvizsgálatából adódó törvénymódosításokról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3756. számon a Ház informatikai hálózatán valamennyiünk számára elérhető. A vitában elsőként a Törvényalkotási Bizottság álláspontjának ismertetésére kerül sor. Megadom a szót Nagy Csaba képviselő úrnak, a bizottság előadójának. Parancsoljon, képviselő úr, öné a szó.
Köszönöm szépen a szót, elnök úr. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta a szakképzésben lezajlott átalakítás utólagos hatásvizsgálatából adódó törvénymódosításokról szóló T/3756. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 26 igen szavazattal, 3 nem szavazat ellenében, 6 tartózkodás mellett elfogadta. Tisztelt Képviselőtársaim! Az előttünk fekvő törvényjavaslat rendelkezései kiterjednek a szakképző intézmények működésének, a duális képzés szervezésének a témaköreire, hozzájárulnak a felnőttek szakképzési lehetőségeinek a szélesítéséhez, továbbá tartalmaznak a szakirányú oktatás kereteivel, a szakképzési munkaszerződések szabályaival, a szakmai vizsgáztatással és adatkezeléssel összefüggő pontosító szabályokat. Tisztelt Ház! Engedjék meg, hogy röviden a törvényjavaslat néhány elemére rámutassak! A tervezetben több módosítás irányul a duális képzés erősítésére, azok lehetőségeinek bővítésére, így a jelenleg évi egy helyett két alkalommal lesz lehetőség összesen 12 hét időtartamra a határozott idejű szakképzési munkaszerződések megkötésére, emellett a duális képző a jelenleginél nagyobb lehetőséget kap külső partnerek bevonására az oktatás folyamatába. Bővítésre kerül a duális képzőhelyekként nyilvántartásba vehető szervezetek köre, többek között az őstermelőkkel, továbbá a szakképzési munkaszerződés megköthetővé válik az egészségügyi szolgáltatási jogviszony és a közalkalmazotti jogviszony mellett is, lehetővé téve, hogy az egészségügyi és a szociális intézmények duális képzőként saját dolgozóikat szakmára taníthassák. A javaslat biztosítja, hogy a szakképzésben is önálló szabályozásra kerülhessen a tanév, a tanítási év rendje. Az előterjesztés a szakmai vizsgáztatással összefüggő, 2025 végéig tartó átmeneti időszakban bővíti a jogszabály alapján visszaszervezésre jogosultak körét, felhatalmazza az állam által finanszírozott szakképzési alapfeladatot ellátó, több célú köznevelési intézményeket is a szakmai vizsgák szervezésére. Végül: a törvénycsomagba a felnőttek oktatásával összefüggésben beépítésre kerül még az Európai Unió Tanácsának ajánlása alapján az egész életen át tartó tanulást és a foglalkoztathatóságot segítő mikrotanúsítványok felnőttképzésben történő bevezetése, elterjedését segítő célzattal a felnőttképzésről szóló törvény módosítása is. Tisztelt Országgyűlés! A Törvényalkotási Bizottság által megtárgyalt és elfogadott módosító javaslat nyelvhelyességi és kodifikációs pontosításokat tartalmaz. Összegzésképpen elmondható, hogy az előttünk fekvő előterjesztés az elmúlt időszak szakmai eredményeit, tapasztalatait áttekintő, értékelő és finomhangolási célzatú javaslatokat megfogalmazó fejlesztési folyamat végeredménye, amelynek célja, hogy az új típusú szakképzés rendszerének fenntartható, növekedő pályára állítása segítse a szakképzést mint a jövőbe történő befektetés egyik fontos pillérét. Kérem a tisztelt Házat, hogy támogassa a javaslatot. Köszönöm a figyelmüket. [[Taps a kormánypártok soraiban.]]
Köszönöm szépen, képviselő úr. Most tisztelettel megkérdezem az előterjesztőt, Hankó Balázs Zoltán államtitkár urat, hogy kíváne most felszólalni.
Köszönöm, nem.
Nem kíván felszólalni. Tájékoztatom önt, tisztelt államtitkár úr, hogy az esetleges vita közbeni felszólalására és a zárszóra összesen 15 perces időkeret áll majd önnek rendelkezésére. Tájékoztatom a tisztelt Házat, hogy a kijelölt Kulturális Bizottság előadót nem állított. Most a képviselői felszólalások következnek a napirend szerinti időkeretekben, amelyek meg is jelentek a hirdetőtáblán. Arról is tájékoztatom a tisztelt Házat, hogy a vita során kettőperces felszólalásokra lehetőség nincs. Kérdezem képviselőtársaimat, hogy a vitában ki óhajt felszólalni. [[Jelzésre:]] Megadom a szót a Mi Hazánk képviselőcsoportjából Szabadi István képviselő úrnak. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Ház! A rendészetért is felelős miniszterként belügyminiszter úrnak az a jelmondata az oktatás terén, hogy rend és fegyelem legyen, valamint tanulás és béke. Úgy tűnik, hogy ez az út a járható számukra, a közoktatásban bevezetni tervezett státusztörvénnyel minden bizonnyal ezt az elképzelését szeretné megvalósítani miniszter úr. A pedagógusok megrendszabályozása érdekében a közalkalmazotti státusz helyett egy másik jogi státuszt vezetne be, jelentősen korlátozná a pedagógusok és a nevelőtestületek önállóságát, és megtiltaná a pedagógusoknak, hogy kritizálják a közoktatás állapotát. A szakképzésben ez az átalakítás az új szakképzési törvény hatálybalépésével három éve zajlott le, és 2020. januártól jelentősen átalakította a hazai szakképzés rendszerét. A szakképzés átalakítását a Fidesz már a 2010-es kormányra kerülését követően célul tűzte ki, egy 2011-ben megjelent koncepció szerint német mintára a középfokú szakképzés presztízsének a visszaállítására törekedett. Ebből akkor annyi valósult meg, hogy a szakmunkásképzés időtartamát három évre rövidítették, és a tankötelezettségi korhatár leszállításával a leggyengébb tanulókat kiszorították ezzel az oktatásból, és a közmunkaprogram felé terelték őket. A 2016/2017-es tanévtől a kormány a korábbi szakmunkásképzők elnevezését szakközépiskolára, a szakközépiskolák elnevezését pedig szakgimnáziumra változtatta, azonban érdemi változásra nem került sor. Közben amíg a gimnáziumban tanulók száma folyamatosan nőtt, a szakképzés mindkét programjában csökkent a tanulói létszám, ami a középiskolai lemorzsolódásnak is köszönhető. A Képviselői Információs Szolgálat adatgyűjtése alapján a 2009/2010-es tanévben a szakmunkásképzőkben 135 ezer, szakközépiskolákban 273 ezer diák tanult. Ez a szám tíz évvel később, a 2020/2021-es tanévre 70 ezer főre, illetve 178 ezer főre apadt, ami 50 és 35 százalékos csökkentést jelent. Jelen törvényjavaslat az új szakképzési törvény és rendszer hatályosulásának utólagos vizsgálatára irányul. Hiányoljuk azonban, hogy a rendszerszintű hatásvizsgálat eredményét a törvényjavaslat nem tartalmazza, így nem derül ki, hogy az új rendszer az előzetes reményeket hogyan váltotta be. Ezenkívül a szakmai érdekképviseletek jelzései alapján a tárca a közvetlen egyeztetés lehetőségét nemcsak a szakszervezetek, de az érintett intézmények számára sem biztosította. Nem értünk egyet azzal, hogy a társadalmi egyeztetés a részletszabályokra nem vonatkozott, pedig legtöbbször a rendeletek tartalmazzák a lényegi módosításokat. A gond az, hogy a részletszabályok nemcsak a jelen törvényjavaslat mögül hiányoznak, de a 2020. januártól hatályos új szakképzési törvény végrehajtása sincs teljeskörűen szabályozva. Mire gondolunk? A pártunkhoz beérkezett szakvélemények alapján gondok vannak a duális képzés megvalósításával. A szakképző munkahelyek hiába kapcsolódtak be a képzésbe, továbbra is saját elképzeléseik alapján végzik a tevékenységüket, nem alkalmazkodnak azokhoz az elvárásokhoz, amelyeket a szakképző intézmény a diákoktól elvár, így nincs összhang az elmélet és a gyakorlat között. A diákok iszonyatosan magas óraszámban tanulnak, mégsem kapnak teljes tudást. A duális képzőhelyeken a diákok kvázi munkabérben részesülnek, amiért cserébe a munkáltatók folyamatos munkavégzést várnak el tőlük. A heti egy nap gyakorlat erre teljesen alkalmatlan, ezt a gyakorlat tökéletesen be is bizonyította. Az iskolák ezt a helyzetet úgy oldották meg, hogy a tanulók a gyakorlati képzéshez szükséges óraszámot április vége óta egyhuzamban teljesítik, áprilisig viszont az elméleti tárgyakat heti emelt óraszámban tanulták. Kifogásolható továbbá a szakképzés kettős irányítása: a közismereti képzés a Belügyminisztérium alá tartozik, a szakképzést pedig a Kulturális és Innovációs Minisztérium irányítja, emiatt az elméleti és a gyakorlati képzés koordinációja nincs összhangban egymással, a két tárca között az oktatók szerint nincs hatékony együttműködés. Az új rendszer életbelépésekor a tanulók a 2022/2023-as tanévben a harmadik évet, vagyis a 11. évfolyamot járják. A szakképző intézményekben az egykori szakmunkásképzések hagyományosan jól működnek, a probléma az újonnan létrejött technikusi képzéssel van. [[17.50]] Sok a bizonytalanság, a három éve bevezetett törvény végrehajtásának részletei a mai napig nincsenek kidolgozva. A 11. évfolyamos tanulók nem tudják, hogy jövőre hogy fognak érettségizni, meddig fognak iskolába járni, májusig vagy a tanév végéig. A 12. évfolyamon ugyanis három közismereti tárgyból magyar, matematika, történelem előrehozott érettségit fognak tenni. Nem valószínű, hogy miattuk külön érettségit csinálnak, minden bizonnyal a többiekkel majd májusban írják az írásbeli érettségit. De akkor mi lesz a gyakorlati képzéssel, hogy fognak közben a szóbeli érettségire felkészülni? Összességében tehát: az érettségi szabályzat és a szakképzési szabályzat nincs összhangban egymással. Úgy néz ki, hogy ebbe a két minisztériumnál se gondoltak bele, mert a felkészítő továbbképzéseken a tanárok csak annyi tájékoztatást kaptak, kapnak, hogy messze van még az érettségi. A helyzetet súlyosbítja, hogy 2024-től új érettségi szabályzat várható, ami valószínűleg a vizsgáztatás szigorításával jár majd, az előkészületeknek viszont a nyomát sem látjuk. Emellett nem értünk egyet azzal sem, hogy ha a hároméves szakképzés elvégzése után valaki úgy dönt, hogy szeretne leérettségizni, a kétéves érettségi felkészítőt nappali oktatásban már nem teheti meg. Az új szakképzési törvény hatálybalépésével megszűnt a tanárok közalkalmazotti státusza. A kormányzat a jogviszonyváltást azzal indokolta, hogy a rugalmas munkaszervezés és a béremelés legfőbb akadályát a közalkalmazotti jogviszony jelentette. [[Az elnök a csengő megkocogtatásával jelzi az időkeret lejártát.]] Az időm lejárt, köszönöm szépen, akkor majd legközelebb folytatom egy kétpercessel. Köszönöm.
Kétperces felszólalás ebben a műfajban nincs, viszont a technikai munkatársaimat arra kérem, hogy ne a Fidesz időkeretéből vegyék le a hat percet, hanem a Mi Hazánk időkeretéből. Még szerencse, hogy figyelem az eseményeket, úgyhogy ennek megfelelően ön már ebben a mai témában nem szólalhat fel, képviselő úr, sajnálatomra. Kérdezem képviselőtársaimat, kíváne valaki a vitában felszólalni. [[Nincs ilyen jelzés.]] Jelentkezőt nem látok. A vitát lezárom. Megkérdezem Hankó Balázs Zoltán államtitkár urat, kíváne válaszolni a vitában elhangzottakra. [[Jelzésre:]] Parancsoljon!
[[A mikrofonja nem szól.]] Tisztelt Elnök Úr! Ahogy az általános vita során az expozémban is elmondtam, ez a törvényjavaslat…
Bocsánat, elnézést kérek, nem halljuk a hangot. Nem tudom, a kártyája bent van-e. [[Jelzésre:]] Bent van. Akkor kérek egy mozgó mikrofont. Köszönöm szépen. Az idő innen indul, parancsoljon!
[[Hordozható mikrofonba:]] Köszönöm szépen, elnök úr. Tisztelt Elnök Úr! Tisztelt Országgyűlés! Ahogyan az általános vita során az expozémban is kiemeltem, ez a törvényjavaslat segíti a szakképzés és a gazdaság közötti szoros kapcsolat fenntartását, javítja a szakképzés rendszerének gazdasági elvárásokat rugalmasan követő működését, a munkaerőpiaci igényekhez igazodó képzési struktúra fenntartását és a duális szakképzési rendszerben megvalósuló szakmai oktatás kiszélesítését. Ugyanakkor az általános vita során sajnos azt tapasztaltam, hogy egyes ellenzéki képviselők úgy formálnak véleményt a szakképzésről, hogy az annak alapját képező Szakképzés 4.0 stratégiát sem ismerik. Ezért engedjék meg, hogy a stratégia hét kiemelt pontját és annak eredményeit röviden ismertessem. 1. Szükséges a szakképzési rendszer rugalmasságának növelése a gyorsan változó gazdasági igények követéséhez. 2. Vonzó, korszerű tanulási környezet biztosítása szükséges. 3. A szakmai tantárgyakat oktató pedagógusok munkáját a szakképzéshez igazodó továbbképzési lehetőségekkel kell segíteni, továbbá versenyképes jövedelmet kell biztosítani számukra. 4. Hatékonyabbá kell tenni a pályaorientációs tevékenységet. 5. Határozott lépéseket kell tennünk a végzettség nélküli iskolaelhagyók arányának csökkentése érdekében. 6. Szükséges az egységes ágazati kompetenciák megerősítése, valamint a fontos, a gazdaság igényeit kiszolgáló duális képzés erősítése. 7. A továbbtanulás elősegítése érdekében tovább kell erősíteni a szakképzés és a felsőoktatás kapcsolatát. Nézzük, mit értünk tehát el! Bevezetésre került az ágazatonkénti egységes ágazati alapoktatás, amely biztosítja ágazaton belül az átjárhatóságot. Mi több, akár a szakma egészét elsajátíthatják a duális képzés keretében, ahol az a helyes állítás, hogy a duális képzés tartalmát a szakképző iskola és a vállalat közösen határozza meg. Elindult egy XXI. századi szakképzőintézmény-fejlesztési program; nem kevesebb mint 156 milliárd forintot fordítottunk az elmúlt években szakképző iskolák fejlesztésére. Kiépítésre került a szakképzés pályakövetési struktúrája, amely adataival segíti a megalapozottabb pályaorientációt. 2020-tól napjainkig 45 százalékkal nőtt az oktatók bére, továbbá elérhetővé vált az is, hogy a gazdaság, a versenyszféra szakemberei nagyobb arányúan vegyenek részt a szakmai oktatásban. 5. [[Sic!]] Bevezetésre került a rugalmas tanulási utak rendszere, orientációs, Dobbantó-program, műhelyiskola, ez sűrű védőhálót biztosít a hátrányos helyzetű, képességű tanulók számára a szakmaszerzéshez. A bemeneti és kimeneti kompetenciamérések bevezetésével és az ehhez kapcsolódó speciális felzárkóztatási programokkal csökken a lemorzsolódás. Ennek eredményeképpen a 2021/2022. és a 2022/2023., tehát két tanév között 8,6 százalékos volt csak a lemorzsolódás. Ez néhány évvel ezelőtt 12-13 százalék volt. 6. Önálló jogszabályi háttérrel saját lábra állt a szakképzés rendszere, amely szorosabb együttműködést teremt a gazdasággal. És hogy ez mennyire így van, jelzi az, hogy a szakképző intézményekben tanuló felnőttek száma tehát még egyszer mondom: a szakképző intézményekben tanuló felnőtteké az idei tanévben meghaladja az 57 ezer főt. 7. Végezetül: a felsőoktatás és a szakképzés szorosabb együttműködését segíti és igazolja a felsőoktatási intézményekkel közösen kialakított tanrend, tehát működik az okleveles technikusok képzése, és ennek tudjuk be azt, hogy a tavalyi évről az idei évre 74 százalékkal nőtt a szakképzésből a felsőoktatásba jelentkezők száma, 13 ezer fő helyett idén 23 ezren jelentkeztek a felsőoktatásba. Azaz bizton mondhatjuk, hogy a 2020 óta eltelt időszak tapasztalatai azt mutatják, hogy az oktatók, a tanulók és a szüleik megbarátkoztak az új rendszerrel, mindenki pozitívan értékeli a szakképzés átalakítását. Mutatja ezt az is, hogy a friss, általános iskolából történő jelentkezési adatok szerint a szakmát és érettségit egyszerre adó technikumok a felvételizők 43 százalékát vették föl, 34 375 tanulót, azaz ezzel minden más iskolatípust megelőzött. Ki kell továbbá emelnem azt is, hogy az általános vita során, egyes ellenzéki felszólalókkal szemben mi büszkék vagyunk arra, hogy növekszik az egyházi fenntartású oktatási intézmények száma. A szakképzés számos területén vannak már régóta jelen a különböző egyházi fenntartású intézmények, a szociális ágazatban, egészségügyi területen, de még a műszaki képzések területén is. Kiváló, színvonalas szakmai munkát végeznek. Kiemelném azt is, hogy a lemorzsolódás megelőzése tekintetében is jelentős szerepet játszanak azzal, hogy több esetben, főleg hátrányos helyzetű tanulók számára biztosítják a szakmaszerzés lehetőségét. Tisztelt Országgyűlés! Köszönöm, hogy a törvényjavaslat elemeit széles körű támogatás fogadta. Figyelemmel azonban arra, hogy az általános vita a számok tükrében zajlott, engedjék meg, hogy ezzel kapcsolatban néhány adatot megosszak önökkel, illetve néhány torzító tévhitet eloszlassak, mely a szakszervezetek hibás állítását cáfolja egyértelműen. 1. Nem csökkent a szakképző intézményekben oktatott köznevelési tartalom óraszáma. Sőt, nem csökkent az oktatók száma sem, hiszen ’22. októberi adatok szerint az oktatók száma az előző évihez képest emelkedett, jelenleg 28 016 fő. 2. A beiskolázott tanulók 9,5 százaléka sajátos nevelési igényű, ez a szakképző iskolákban 14 százalék, a technikumokban 5 százalék, azaz a szakképzési intézményben dolgozó, nehézségekkel küzdő tanulókat segítő fejlesztőpedagógusok, szociális munkások, mentálhigiénés szakemberek és iskolapszichológusok száma biztosítja, hogy az egy szakemberre jutó SNI-s tanulók száma az országos általános tanulói ellátottságnak megfelelő 9-10 tanuló legyen, azaz a szakképzés igenis kiveszi a részét az integrációs feladatokból, és az említett rugalmas tanulási utak rendszere ezt a célt is szolgálja. [[18.00]] Hamis állítás a szakképzésre vonatkozó kompetenciamérésekkel kapcsolatosan emlegetett információ, miszerint a tanulók 75 százaléka elégtelen szinten teljesít. Ezzel szemben a tény az, hogy a Nemzeti Szakképzési és Felnőttképzési Hivatal által végzett hivatalos mérések ’22-es, tavalyi adat azt mutatják, hogy a szakmai tanulmányaikat megkezdő fiatalok 13,5 százaléka szorul fejlesztésre matematikából. Mivel mindent mérünk, ezért pontos adatokkal és pontos beavatkozási stratégiával rendelkezünk. 4. Az általános vitában az ellenzéki képviselők által jelzettekkel szemben a valós állítás az, hogy a szakképzésben dolgozó informatikatanárok száma az elmúlt időszakban is emelkedett, meghaladja a 2500 főt, így az informatikaoktatás magas színvonalon minden szakképző intézményben biztosított, és még számos adattal tudnék szolgálni arra, hogy a Szakképzés 4.0 stratégia megvalósítása milyen jól halad előre. Tekintettel arra, hogy a képviselő úr állításával ellentétben folyamatosan konzultálunk a szakképző szervezetek képviselőivel, erre van a Szakképzési Innovációs Tanács, azok a javaslatok, amelyeket megfogalmaztunk ebben a törvényjavaslatban, pontosan a szakképzés szervezői, résztvevői, érdekeltjei által megfogalmazottak. Ezért is nehezen érthető, hogy egyes képviselők miért nem látják meg az elmúlt időszak középtávú fejlesztési koncepcióját, ami egy rendszerszerű szervezés, lépésről lépésre előrehaladás. Míg a 2010-es évek elején először megerősítésre, kiterjesztésre került a duális képzési rendszer, 2015-től a szakképzési centrumok rendszerének kialakításával ez hatékonyabbá, alkalmazkodóbbá vált a szakképzési intézményi struktúra vonatkozásában, majd ahogy említettem 2020-ban vezettük be a Szakképzés 4.0 stratégiát, amely belső tartalmi megújulással szolgált; önálló, rugalmas oktatási ággá vált a szakképzés. Világosan látható tehát egy egymásra épülő, szakaszokból álló fejlődési folyamat, mi több: a hazai szakképzés eredményeit nemzetközi szinten is elismerik. Ennek bizonyítéka, hogy nemzetközi összehasonlításban a középfokú és posztszekunder szakképzésben nemrég végzett tanulók foglalkoztatási rátájában a végzés óta eltelt évek alapján ezüstérmesek vagyunk Európában, 90 százalék feletti teljesítménnyel. Még egy témára térnék ki, amely az általános vita során vetődött fel, ami a szakképzésben a szakmaszerzést követő érettségi vizsgára történő felkészülés lehetőségének kérdése volt. Először is jelzem, hogy ez a rendelkezés 2020-ban került bevezetésre, tehát három éve, és ahogy említettem, mivel mindent mérünk, ezáltal pontos adatokkal rendelkezünk arról, hogy jó irányban változtattunk-e. A régi rendszerben háromezer fő morzsolódott le az utolsó évben, az érettségi előtt, 2021-ben indítottuk el ezt az új rendszert, és 2023-ban 4163 tanuló jelentkezett az érettségire, ami a lemorzsolódás jelentős csökkentésének köszönhető. Tisztelt Országgyűlés! Visszatérve az önök előtt lévő törvényjavaslatra: 1. A javaslat segíti a duális képzés erősítését, lehetőségeinek bővülését a rövidebb oktatási szakaszokra megköthető, határozott idejű szakképzési munkaszerződések kereteinek módosításával, és blokkosított oktatást tesz lehetővé pontosan az elméleti és a gyakorlati tartalom megvalósítása céljából. 2. Bővülhet a duális képzőhelyek száma az agrárium-, az egészségügyi és a szociális területen. 3. A felnőttek szakképzésbe történő bekapcsolódásának szélesítését támogatja a javaslat. 4. A szakképzés egészét érintő események, specialitások, oktatásszervezési szempontok miatt önálló szabályozásra kerülhet a tanév és a tanítási év rendje a szakképzésben. 5. A javaslat a helyi körülményekhez jobban igazodó oktatásszervezést és szakmai programot tesz lehetővé. 6. Az elmúlt időszak tapasztalataihoz igazodó nem állami intézményfenntartóknál megfelelő finomhangolást tartalmaz. 7. A javaslat a saját dolgozók szakképzésére vonatkozó szabályozást is finomítja. Továbbá a javaslat a szakmai vizsgáztatással összefüggő, 2025-ig tartó vizsgaidőszakban a vizsga szervezésére jogosultak körét szélesíti, valamint a törvénycsomag tartalmazza a felnőttképzés területén az egész életen át tartó tanulást és foglalkoztathatóságot segítő mikrotanúsítványok bevezetését. Tisztelt Ház! Úgy vélem, hogy a törvénytervezet tárgyalása során mindenki megértette a változás finomhangolásának célját. A törvényjavaslat támogatása egyben állásfoglalás is a fejlődés, az előrelépés mellett, amely hosszú távon társadalmunk és a gazdaság minden tagja számára egyértelmű nyereséget jelent, mint ahogy az elmúlt években elért eredmények is jelzik. Kérem ezért a tisztelt Országgyűlést, hogy a törvényjavaslatot támogatni szíveskedjen. Köszönöm megtisztelő figyelmüket. [[Taps a kormánypárti padsorokból.]]
Köszönöm szépen, államtitkár úr. Tisztelt Ház! Szeretném tájékoztatni a Házat, hogy a második olvasatnál vagyunk a viták során. Tehát arra kérek mindenkit, hogy ne az általános vitát próbálja újra megnyitni vagy azt folytatni. A határozathozatalokra a holnapi ülésnapunkon kerül sor. Tisztelt Országgyűlés! Soron következik az egyes gazdasági, vagyongazdálkodási és postaügyet érintő törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3778. számon a Ház informatikai hálózatán valamennyiünk számára elérhető. A vitában elsőnek a Törvényalkotási Bizottság álláspontjának ismertetésére kerül sor. Most megadom a szót Fazekas Sándor képviselő úrnak, a bizottság előadójának. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Ház! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta az egyes gazdasági, vagyongazdálkodási és postaügyet érintő törvények módosításáról szóló T/3778. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 25 igen szavazattal, 4 nem ellenében, 1 tartózkodás mellett elfogadta. Tisztelt Országgyűlés! A tisztelt Ház asztalán fekvő törvényjavaslat a gazdaságfejlesztési miniszter szabályozási feladatkörébe tartozó, valamint egyéb törvényeknek az állami vagyongazdálkodást és a gazdasági jogi szabályozást érintő jogalkalmazást segítő módosítása. Az előterjesztés gyakorlati tapasztalatok alapján javaslatot tesz a csődeljárásról és a felszámolási eljárásról szóló törvény módosítására, mely szerint, ha a felszámoló hivatalbóli felmentésére a felszámolók névjegyzékéből való törlés miatt kerül sor, a bíróság a felmentő végzés meghozatalával egyidejűleg másik felszámolót rendel ki. A Törvényalkotási Bizottság eljárása során megfogalmazódott módosítási igénynek megfelelően a felszámolási zárómérleg elkészítésének határidejével kapcsolatban speciális szabályt állapít meg arra az esetre, ha az általános szabályok szerint folyamatban lévő felszámolási eljárásban bűnügyi hitelezői igénybejelentés történik, ebben az esetben a felszámolási zárómérleg elkészítése az állami felszámoló kirendelésétől számított két év elteltével kötelező. A postai szolgáltatásokról szóló törvény módosításával kapcsolatban elmondható, hogy a lakosság digitális tájékozottságának növekedése, az elektronikus információgyűjtés széles körű elterjedtsége, valamint a Covid-19 okozta járványügyi időszak jelentősen megváltoztatta a fogyasztói szokásokat, ami indokolttá tette a postai szolgáltatásokkal kapcsolatos szabályozás felülvizsgálatát. A törvénytervezet további célja a fiatalkorúak dohányzásának visszaszorításáról és a dohánytermékek kiskereskedelméről szóló törvényben a dohánytermék-kiskereskedelmi tevékenységet végző személyek részére meghatározott nyilvántartás-vezetési és adatszolgáltatási kötelezettség teljesítéséhez kapcsolódó rendelkezések megállapítása is. Az elhangzottakra figyelemmel úgy vélem, hogy a javaslat támogatandó rendelkezéseket tartalmaz. Kérem a tisztelt Házat, hogy a tervezetet elfogadni szíveskedjék. Köszönöm megtisztelő figyelmüket. [[Taps a kormánypárti padsorokból.]] [[18.10]]
Köszönöm szépen, képviselő úr. Kérdezem az előterjesztőt, Fónagy János miniszterhelyettes, államtitkár urat, kíváne most felszólalni. [[Dr. Fónagy János: Nem, köszönöm, majd a zárszóban.]] Nem kíván. Köszönöm szépen. Tájékoztatom önt, tisztelt miniszterhelyettes úr, hogy a vitában való felszólalásra és az esetleges zárszóra összesen 15 perces időkeret áll majd rendelkezésre. Kérdezem tisztelt képviselőtársaimat, mivel a kijelölt Gazdasági Bizottság nem állított előadót, és most a képviselői felszólalások következnek, melyek közben kettőperces felszólalásra lehetőség nincs, az időkeretek pedig mindjárt megjelennek a hirdetőtáblán, hogy kíváne valaki a vitában felszólalni. [[Nincs jelentkező.]] Jelentkezőt nem látok, a vitát lezárom. Megkérdezem államtitkár urat, kíváne zárszót tartani. [[Dr. Fónagy János: Köszönöm, egy rövidet, elnök úr.]] Igen, kíván. Köszönöm szépen. Parancsoljon, öné a szó.
Köszönöm. Tisztelt Ház! Tisztelt Képviselőtársaim! Mint ahogy képviselőtársam is említette, az önök előtt fekvő törvényjavaslat célja a gazdaságfejlesztési miniszter feladatkörébe tartozó, illetve a feladatkörét érintő egyes törvények módosítása. A törvényjavaslat gazdasági tárgyú törvényei körébe sorolható csődtörvény-módosítás aktualizálja, illetve kiegészíti a csődeljárásról és a felszámolási eljárásról szóló törvény egyes rendelkezéseit. Az állami vagyonról szóló törvény kis terjedelmű módosítása az állami vagyon felett tulajdonosi jogokat gyakorló szervezet egyértelmű azonosítását szolgáló, jogértelmezést elősegítő rendelkezés. A lakosság digitális érettségének növekedése, valamint a járványügyi időszakban kialakult és a veszélyhelyzet megszűnését követően is fennmaradt, megváltozott fogyasztói szokásokra figyelemmel módosul a postai szolgáltatásokról szóló 2012. évi CLIX. törvény. Tisztelt Ház! A törvényjavaslat több, az állami vagyon különféle egyházi, civil és egyéb kedvezményezettek részére történő átadásával kapcsolatos rendelkezést tartalmaz. A vagyonjuttatások kedvezményezettjei az állami, elsősorban szociális, egészségügyi és kulturális feladatok ellátásában való közreműködésükre figyelemmel ingyenesen kapnak tulajdonba állami tulajdonú ingatlan és ingó vagyonelemeket. A tulajdonátruházás feltételeit az átruházásról szóló rendelkezések rögzítik, több esetben azzal, hogy a feladatellátás tartós biztosítása érdekében az átadásra kerülő ingatlanok tekintetében a magyar állam javára elidegenítési tilalmat kell kikötni. Tisztelt Ház! A törvényjavaslat a fiatalkorúak dohányzásának visszaszorításáról és a dohánytermékek kiskereskedelméről szóló 2012. évi CXXXIV. törvény módosítására vonatkozó rendelkezéseket is tartalmaz: egyfelől az adatfelhasználással kapcsolatos jelenlegi, rendeleti szinten szabályozott tárgykör törvényi szintű szabályozását, másfelől a kormányzati munkamegosztás racionalizálása érdekében a törvény szerinti állami feladatok egységesen a kormány rendeletében e feladatellátásra kijelölt miniszter kezébe kerülnek. A parlamenti bizottsági munka során a törvényjavaslat számos ponton érdemben módosult. A gazdasági környezet változása miatt a dohányipari ellátási lánc szereplőit érintő kockázatok csökkentése érdekében a dohány-kiskereskedelmi ellátó fokozott szerepvállalása szükséges. A módosítás révén a dohány-kiskereskedelmi ellátó szolgáltatóként a dohányipari ellátási lánc további feladatait tudja átvállalni, garantálva ezzel az ellátás biztonságát. Tisztelt Ház! A parlamenti döntéshozatal során megfogalmazott bizottsági módosító javaslat a normaszövegben további, nyelvi és jogtechnikai koherencia megteremtését szolgáló kodifikációs, illetve nyelvhelyességi pontosításokat hajtott végre. Köszönöm a tisztelt bizottság támogató szakmai munkáját, mellyel hozzájárult a törvényjavaslat szövegének egyértelműsítéséhez, pontosításához és annak szakmai szempontú kiegészítéséhez. Tisztelt Országgyűlés! Megítélésünk szerint a törvényjavaslat által kitűzött szabályozási célok előmozdíthatják a gazdasági szereplők eljárásának egyszerűsítését, valamint a már kialakult gyakorlat megfelelő keretrendszerbe foglalását. Ezért kérem a tisztelt Országgyűlést, hogy a T/3778. számú törvényjavaslatot és annak összegző módosító javaslatát támogatni szíveskedjenek. Köszönöm a figyelmet, elnök úr, a lehetőséget. [[Szórványos taps a kormánypárti sorokból.]]
Köszönöm szépen, miniszterhelyettes, államtitkár úr. Tisztelt Ház! A határozathozatalokra a holnapi ülésnapunkon kerül sor. Most soron következik a közműszolgáltatások egyszerűsítésével összefüggő egyes törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3780. számon a Ház informatikai hálózatán valamennyiünk számára elérhető. A vitában elsőnek a Törvényalkotási Bizottság előadója szólal föl. Megadom a szót Héjj Dávidnak, a bizottság előadójának. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Ház! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta a közműszolgáltatások egyszerűsítésével összefüggő egyes törvények módosításáról szóló T/3780. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 28 igen szavazattal, 2 nem szavazat ellenében, 1 tartózkodás mellett elfogadta. Tisztelt Országgyűlés! A Ház asztalán fekvő törvényjavaslat illeszkedik a kormány azon célkitűzéseihez, amelyek biztosítják az állampolgárok számára a rezsivédelmet az energiaválság ellenére is, elősegítve ezzel a magyar családok védelmét és a hazai vállalkozások működését. Mindez kiemelten fontos, hogy a hazai közműszolgáltatásokat is egyszerűen és gyorsan tudják igénybe venni a fogyasztók, valamint biztosítva legyenek számukra a személyesen és online is elérhető szolgáltatások. A közműszolgáltatások tekintetében az ügyfelek elsődleges elvárása, hogy a szolgáltatásokat biztonságosan tudják igénybe venni, és ügyeik intézése gördülékenyen történhessen. Ezen egyszerű elvárásokat segíti a most benyújtott törvényjavaslat számos intézkedése. Kiemelendő például, hogy megszűnik a felhasználóváltozás esetén a helyszíni ellenőrzés kötelezettsége, ugyanakkor mind a felhasználó, mind a szolgáltató a jövőben is jelezheti a helyszíni ellenőrzés szükségességét, igényét. Számos eddigi adminisztratív szabály egyszerűsítését is kilátásba helyezi a törvényjavaslat. Így például, ha az ügyfél az adatváltozását egy közszolgáltatásra jelenti be, akkor a szolgáltató, ha egyidejűleg több közszolgáltatást is nyújt az ügyfél részére, a változást valamennyi általa nyújtott közszolgáltatás tekintetében átvezetheti. Egyszerűsödnek a túlfizetés szabályai is, ugyanis az eddigi mesterséges korlátok lebontásával az ügyfél eltérő rendelkezése hiányában valamennyi túlfizetés elszámolása lehetségessé válik a felhasználó következő számláiban. Tisztelt Ház! Az elhangzottak ismeretében úgy vélem, hogy a benyújtott javaslat támogatandó rendelkezéseket tartalmaz. Köszönöm megtisztelő figyelmüket. [[Szórványos taps a kormánypárti sorokban.]]
Köszönöm szépen, képviselő úr. Most megkérdezem az előterjesztő képviseletében Tuzson Bence államtitkár urat, kíváne most szólni, vagy csak a vitában később, illetve a zárszóban. [[Tuzson Bence: Köszönöm, csak a végén.]] Tájékoztatom önt arról, hogy összesen 15 perc időkeret áll majd rendelkezésére. A kijelölt Gazdasági Bizottság előadót nem állított. Most a képviselői felszólalások következnek. Kettőperces felszólásra nincs lehetőség. Az időkeretek megjelentek a táblán. Tisztelettel kérdezem képviselőtársaimat, hogy kíváne valaki a vitában felszólalni. [[Nincs jelzés.]] Jelentkezőt nem látok. A vitát lezárom. Megkérdezem államtitkár urat, kíváne zárszót mondani. [[Jelzésre:]] Igen. Parancsoljon, öné a szó.
Köszönöm szépen a szót, elnök úr. Csak röviden szeretnék néhány szót szólni. Képviselő úr összefoglalta ennek a törvényjavaslatnak a lényegét. Szeretném megköszönni képviselőtársaimnak a támogatást, amit egyébként többségében itt a vitában is megadtak a törvényjavaslathoz. Arra kérem a tisztelt Országgyűlést, hogy a törvényjavaslatot támogatni szíveskedjenek. Köszönöm szépen. [[Taps a kormánypárti sorokban.]]
Köszönöm szépen, államtitkár úr. Tájékoztatom a tisztelt Házat, hogy a határozathozatalokra a holnapi ülésnapunkon kerül sor. Most soron következik a családok ügyintézésének egyszerűsítésével összefüggő egyes törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3769. számon a Ház informatikai hálózatán valamennyiünk számára elérhető. [[18.20]] A vitában elsőnek a Törvényalkotási Bizottság álláspontjának ismertetésére kerül sor, amelyet Héjj Dávid, a bizottság előadója fog ismertetni. Tisztelettel megadom a szót, képviselő úr. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta a családok ügyintézésének egyszerűsítésével összefüggő egyes törvények módosításáról szóló T/3769. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 30 igen szavazattal, ellenszavazat nélkül, 3 tartózkodás mellett elfogadta. Tisztelt Országgyűlés! Az előttünk fekvő javaslat a családok életét egyszerűbbé tenni kívánó logika mentén megalkotott módosítása a jelenleg hatályos törvényeknek. A javaslat többek között az alábbiakkal kívánja egyszerűsíteni a családok ügyintézését. A jelen törvényjavaslat gyakorlati segítséget nyújt a családtámogatási ügyintézésekhez, hiszen a gyermekgondozási díjra való jogosultság, azaz a gyed megszűnését követően a gyermekgondozást segítő ellátás, azaz a gyes megállapítása hivatalból történik azon szülő esetében, aki gyermeke után gyermekgondozási díjra volt jogosult. Érdemi egyszerűsítés a szülők számára, hogy néhány kivételes esettől eltekintve a szülőtől vagy a tanulótól 2023. szeptember 1-jétől nem kérhető a tanulói jogviszony igazolása a tankötelezettség időtartama alatt annak a tanévnek a végéig, amelyben a tanuló a 16. életévét betölti. A tankötelezettség lejártát követően a tanuló érvényes diákigazolvánnyal igazolhatja tanulói, hallgatói jogviszonyát, egészen a felsőoktatási hallgatói jogviszony megszűnéséig. A polgári törvénykönyvről szóló törvény szülői felügyelet gyakorlásával kapcsolatos rendelkezéseinek változására tekintettel a javaslat módosítja a családok támogatásáról szóló 1998. évi LXXXIV. törvény családi pótlék 50-50 százalékos megosztásáról szóló szabályozását annak érdekében, hogy a családi pótlék megosztása iránti kérelmet a külön élő szülők egyike is benyújthassa. További változás, hogy a vér szerinti apa is jogosulttá válhat az anyasági támogatásra, megigényelheti az anyasági támogatást abban az esetben, ha az anya az igénylést megelőzően meghal és az apa gondoskodik a gyermekről. Tisztelt Ház! Az elhangzottak tükrében láthatjuk, hogy a kormány e törvényjavaslattal könnyítené a családok és a közigazgatási szervek ügyintézését, az adminisztratív terhek megtakarításával pedig az ügyfelek, a családok és a hatóságok is kedvezőbb helyzetbe kerülhetnek. Éppen ezért azt gondolom, hogy a benyújtott törvényjavaslat támogatandó. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Megkérdezem Tuzson Bence államtitkár urat mint előterjesztőt, hogy kíváne most szólni. [[Tuzson Bence: Most nem.]] Nem kíván. Köszönöm szépen. Tájékoztatom önt, tisztelt államtitkár úr, hogy a vitában és a zárszóban való felszólalásra összesen 15 perces időkeret áll majd rendelkezésére. Arról is tájékoztatom a tisztelt Házat, hogy a kijelölt Népjóléti Bizottság előadót nem állított. Most a képviselői felszólalások következnek, melyek közben kétperces felszólalásra lehetőség nincs. Kérdezem képviselőtársaimat, hogy kíváne valaki felszólalni. [[Nincs jelentkező.]] Jelentkezőt nem látok, a vitát lezárom. Megkérdezem Tuzson Bence államtitkár urat, hogy kíváne zárszót tartani. [[Tuzson Bence: Igen.]] Igen, parancsoljon, öné a szó.
Köszönöm szépen. Kormányunk a családok kormánya, az a kormány, amely a családokat folyamatosan segíti, és segítette a múltban is. Ez a törvényjavaslat olyan rendelkezéseket tartalmaz, amelyek elsősorban adminisztratív módon ugyan, de tovább segítik a családok ügyintézését. S valóban, ahogy képviselő úr is elmondta, akár a gyes és gyed közötti megkönnyített átmenet, a tanulói jogviszony egyszerűsített igazolása, a családi pótlék megosztásának egyszerűsítése, vagy akár az egyéb támogatások egyszerűsítése, illetve lehetővé tétele akár a vér szerinti apa számára fontos változások, olyan változások, amelyek az ügyintézést sokban segítik. Képviselő úr összefoglalta ennek a jogszabálynak a jelentőségét. Ismételten szeretném megköszönni képviselőtársaimnak itt a vitában is elmondott hozzászólását, illetve a bizottságokban elmondott hozzászólásokat. Ezek a hozzászólások többségében segítettek abban, hogy a jogszabályt jobbá, a családok működését, életét egyszerűbbé tegyék. Kérem a tisztelt Országgyűlést, hogy ezt a törvényjavaslatot támogatni szíveskedjen. Köszönöm szépen, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Ház! A határozathozatalokra a holnapi ülésnapunkon kerül sor. Soron következik az igazgatási szünetről szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3760. számon a Ház informatikai hálózatán valamennyiünk számára elérhető. A vitában elsőnek a Törvényalkotási Bizottság véleményét fogjuk hallani. Megadom a szót Héjj Dávid képviselő úrnak, a bizottság előadójának. Parancsoljon, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta az igazgatási szünetről szóló T/3760. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 25 igen szavazattal, 2 nem szavazat ellenében, 8 tartózkodás mellett elfogadta. Tisztelt Országgyűlés! Az előttünk fekvő törvényjavaslat értelmében a tárgyévet megelőzően legkésőbb december 15-éig ki kell hirdetni azt a kormányrendeletet, amely megállapítja a tárgyévi igazgatási szünet időpontját, ezáltal a tárgyévi szabadságolás tervezésénél már számításba lehet venni a szünet időpontját. A szabadságolás célja a kormánytisztviselők pihenésének, rekreációjának biztosítása. Tekintettel arra, hogy az igazgatási szünet alatt a kormányzati igazgatási szervek épületei zárva vannak, így a téli igazgatási szünet alatt a fűtés, a nyári igazgatási szünetben pedig a klímaberendezések működésének szüneteltetése miatt jelentős megtakarítások várhatók. A tervezet szerinti igazgatási szünet alatt nem kell a munkáltatói jogkör gyakorlójának gondoskodnia a szabadságon lévő kormánytisztviselők helyettesítéséről. Megjegyzendő, hogy a törvényjavaslattal a központi és a területi kormányzati igazgatási szervek és az azoknál foglalkoztatott személyek érintettek. Tisztelt Ház! A törvényjavaslat értelmében tehát a kormány rendeletében nyári, illetve téli igazgatási szünetet rendelhet el, így a kormánynak az igazgatási szünet elrendeléséről szóló rendeletét, ahogy már korábban mondtam, a tárgyévet megelőző év december 15. napjáig ki kell hirdetni. Az elmondottakra tekintettel úgy gondolom, hogy a benyújtott javaslat támogatandó. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Megkérdezem Panyi Miklós államtitkár urat mint előterjesztőt, hogy kíváne most felszólalni. [[Dr. Panyi Miklós: Most nem.]] Nem kíván. Köszönöm szépen. Tájékoztatom önt, államtitkár úr, hogy összesen 15 perc időkeret áll majd rendelkezésére a vitában és a zárszóban való felszólalásra. Tisztelt Ház! Tájékoztatom képviselőtársaimat, hogy a kijelölt Igazságügyi Bizottság előadót nem állított. Most a képviselői felszólalások következnek. Kettőperces felszólalásra nincs lehetőség. Az időkeretek a hirdetőtáblán megjelentek. Kérdezem képviselőtársaimat, hogy kíváne valaki felszólalni a vitában. [[Nincs jelentkező.]] Jelentkezőt nem látok, a vitát lezárom. Megkérdezem államtitkár urat, hogy kíváne zárszót mondani. [[Dr. Panyi Miklós: Igen.]] Igen, parancsoljon, öné a szó.
Köszönöm a szót. Tisztelt Ház! Tisztelt Képviselő Úr! Köszönöm Héjj Dávid képviselő úr támogató hozzászólását. Ahogy elhangzott, egy olyan módosításról van szó, amely tavaly év végén jól vizsgázott, a közigazgatás számára kiszámíthatóságot biztosít, költségmegtakarítást eredményez, biztosítja a kormánytisztviselők pihenéshez való jogát, emellett biztosítja a magyar állampolgárok ügyféljogait és a közigazgatás zavartalan működését is. Emellett fontosnak tartom kiemelni, hogy a törvényjavaslat benyújtását megelőzően a Közszolgálati Érdekegyeztető Fórumon a szakszervezetekkel is lezajlottak széles körű egyeztetések. Kérem ezért a tisztelt Országgyűlést a javaslat támogatására. Köszönöm a figyelmet.
Köszönöm szépen, államtitkár úr. Tisztelt Ház! Tájékoztatom önöket, hogy a határozathozatalokra a holnapi ülésnapunkon kerül sor. Soron következik az egyes törvényeknek a köztársasági elnök jogállásával összefüggő módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3759. számon a Ház informatikai hálózatán valamennyiünk számára elérhető. A vitában elsőként a Törvényalkotási Bizottság véleményének, álláspontjának ismertetésére kerül sor, amelynek előadója Héjj Dávid képviselő úr. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta az egyes törvényeknek a köztársasági elnök jogállásával összefüggő módosításáról szóló T/3759. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 25 igen szavazattal, 2 nem szavazat ellenében, 7 tartózkodás mellett elfogadta. [[18.30]] Tisztelt Országgyűlés! Az Alaptörvény 9. cikk (3) bekezdés m) pontja biztosítja a köztársasági elnök számára azt a hatáskört, hogy hivatalának szervezetét az államszervezeten belül betöltött különleges szerepére és az általa ellátott feladatok sajátosságaira is figyelemmel szabadon kialakíthassa. A törvényjavaslat célja annak lehetővé tétele, hogy a köztársasági elnök a Sándor-palota vezetői struktúrájának, valamint szervezeti és működési rendjének kialakítása során ténylegesen gyakorolhassa azt a szervezetalakítási szabadságot, amely őt az Alaptörvény alapján megilleti. Tekintettel arra, hogy a köztársasági elnök hivatali szervezetének elnevezése Sándor-palota, ezért a törvényjavaslat átvezeti az ennek megfelelő jogtechnikai jellegű módosításokat is. Mindezek értelmében az előttünk fekvő törvényjavaslat többek között a következő törvényeket módosítja: a nemzetbiztonsági szolgálatokról szóló törvény, a külföldre utazásról szóló törvény, az államháztartásról szóló törvény, a Magyarország címerének és zászlajának használatáról, valamint állami kitüntetéseiről szóló törvény, a honvédek jogállásáról szóló törvény, a rendvédelmi feladatokat ellátó szervek hivatásos állományának szolgálati jogviszonyáról szóló törvény, illetve a honvédelemről és a Magyar Honvédségről szóló törvény. A törvényjavaslat továbbá néhány egyéb tárgykörben is módosítja a köztársasági elnök jogállásáról szóló törvényt, így például a gyakorlati tapasztalatok alapján meghatározza a megválasztott, esküt tett, de még hivatalba nem lépett köztársasági elnök jogállására vonatkozó legalapvetőbb szabályokat is. Tisztelt Ház! A köztársasági elnök jogállásáról és javadalmazásáról szóló törvény módosítása teljes mértékben illeszkedik a különleges jogállású szervekről szóló törvény szabályozási logikájához, éppen ezért a benyújtott javaslat támogatandó. Köszönöm megtisztelő figyelmüket. Köszönöm a szót, elnök úr.
Kérdezem Panyi Miklós államtitkár urat mint előadót, hogy kíváne most felszólalni. [[Jelzésre:]] Ismételten tájékoztatom önt arról, hogy 15 perc időkeret áll majd rendelkezésére a vitában és a zárszóban való esetleges felszólalásra. Most tájékoztatom a Házat arról, hogy a kijelölt Igazságügyi Bizottság előadót nem állított. Ennek megfelelően a képviselői felszólalások következnek, melyek között kétperces felszólalásra nincs lehetőség. Megkérdezem képviselőtársaimat, kíváne valaki a megjelent időkeretben felszólalni. [[Nincs jelentkező.]] Jelentkezőt nem látok, a vitát lezárom. Most kérdezem Panyi Miklós államtitkár urat, hogy kíváne zárszót mondani. [[Jelzésre:]] Parancsoljon, öné a szó.
Köszönöm a szót, elnök úr. Tisztelt Ház! Köszönöm Héjj Dávid képviselő úr támogató felszólalását és a módosító javaslatok bemutatását. A köztársasági elnöki intézmény iránti tiszteletnek politikai vitákon felül kell állnia. A javasolt módosítások a köztársasági elnök intézményének, szervezetalakításának és névhasználatának alaptörvényi szintű szabadságából fakadnak, a módosítások egy része pedig technikai jellegű. Kérem ezért a tisztelt Országgyűlést, hogy a törvényjavaslatot támogassák. Köszönöm a figyelmet. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! A határozathozatalokra a holnapi ülésnapunkon kerül sor. Tisztelt Ház! Most 18 óra 45 percig szünetet rendelek el. (Szünet: 18.38 18.46 Elnök: dr. Latorcai János Jegyzők: dr. Vinnai Győző és Szabó Sándor)
Köszöntöm képviselőtársaimat. Kósa képviselő urat tájékoztatom, hogy a tájékoztató jelleggel kiadott információs füzetekben szereplő időpontra mérget venni nem igazán érdemes. Tehát azt tudjuk, hogy a hivatal által készített tájékoztatóban az, hogy várhatóan mikor kerül sor, az mindig attól függ, hogy mikor fejeződik be a megelőző napirendi pont. Úgyhogy, ha képviselő úr felkészült, akkor kezdhetnénk. [[Kósa Lajos: Persze.]] Köszönöm szépen. Soron következik a szövetkezetekkel összefüggésben egyes törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A Kósa Lajos, Vitányi István és Vécsey László fideszes képviselőtársaink által benyújtott előterjesztés T/3753. számon a Ház informatikai hálózatán valamennyiünk számára elérhető. A vitában elsőként a Törvényalkotási Bizottság álláspontjának ismertetésére kerül sor. Megadom a szót Nagy Csabának, a bizottság előadójának. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Ház! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta a szövetkezetekkel összefüggésben egyes törvények módosításáról szóló T/3753. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 24 igen szavazattal, 7 nem szavazat ellenében, 3 tartózkodás mellett elfogadta. Tisztelt Országgyűlés! Az előttünk fekvő törvénymódosítás általános célja, hogy elősegítse Magyarországon a szövetkezeti formában való vállalkozást. A jelen rendelkezések támogatják a szövetkezeti szektor továbbfejlesztését és eredményesebb működését. A törvényjavaslat a jelenleg működő szövetkezetek gyakorlati igényeire koncentrál, elősegítve azok eddigiekhez képest hatékony működését. A Törvényalkotási Bizottság által benyújtott és elfogadott módosító javaslat főként kiegészítő rendelkezéseket tartalmaz. A módosítás célja, hogy a kormány rendeletben állapítsa meg az iskolaszövetkezet alapja felhasználásának általános szabályait, ezzel is bővíteni szándékozik azon célokat, amelyekre alapból a támogatás fordítható. Tisztelt Ház! Az elhangzottak ismeretében úgy vélem, hogy az előttünk fekvő törvényjavaslat támogatandó. Köszönöm megtisztelő figyelmüket.
Köszönöm szépen, képviselő úr. Most megkérdezem Kósa Lajos képviselő urat az előterjesztők képviseletében, hogy most kíváne felszólalni. [[Kósa Lajos jelzi a felszólalási szándékát.]] Tájékoztatom önt, tisztelt képviselő úr, hogy jelenlegi felszólalására, a vitában elhangzó további felszólalásra és a zárszóra összesen 15 perc időkeret áll rendelkezésére. Parancsoljon, öné a szó.
Köszönöm szépen, elnök úr. Tisztelt Ház! A módosítások egy része alapvetően inkább nyelvhelyességi módosítás. Arról most lehet vitatkozni, mert én sem tudom pontosan követni, hogy az MTA helyesírással foglalkozó műhelye éppen milyen állásponton van a tekintetben, hogy a bekezdések felsorolásánál a sorszám után nagybetűt vagy kisbetűt kell írni, de most itt győzött a kisbetűs írásmód. Én ezt elfogadom. Én még abból dolgoztam, amiben nagybetűvel kellett írni a sorszám után a felsorolásban látható fogalmakat. Természetesen elfogadom az iskolaszövetkezetek esetében azt, hogy a kormány rendeletben állapítja meg, hogy a képzési, rekreációs célokat szolgáló közösségi alapja felhasználásának milyen útja-módja van. Kifejezetten jónak tartom azt a megoldást is, amely a háromfős szövetkezeti alapító tagság esetében csinál egy ilyen sávos szabályozást azzal kapcsolatban, hogy kelle igazgató elnök vagy nem kell igazgató elnök. Ezeket elfogadom, hiszen ez mind jobbító szándékú, és nagy örömmel nyugtázom, hogy a vitában részt vevők, illetőleg a módosítást előterjesztők is építő szándékkal álltak ehhez a javaslathoz. Remélem, a parlament a szavazáskor is támogatja ezt. Köszönöm szépen. [[Taps a kormánypárti oldalon.]]
Köszönöm szépen. Tájékoztatom önt, tisztelt képviselő úr, hogy összességében 13 perc 28 másodperc időkeret áll rendelkezésére a továbbiakban. Most megkérdezem, hogy a kormány részéről kíváne felszólalni Répássy Róbert miniszterhelyettes, államtitkár úr. [[Dr. Répássy Róbert: Igen.]] Parancsoljon! [[18.50]]
Köszönöm, elnök úr. Tisztelt Országgyűlés! Tisztelt Előterjesztők! A kormány támogatja a törvényjavaslat összegző módosító javaslattal kiegészített szövegét. Kérem, hogy önök is támogassák. Köszönöm szépen. [[Taps a kormánypárti padsorokban.]]
Köszönöm szépen. Tájékoztatom önt, tisztelt államtitkár úr, hogy a vitában való felszólalásra 14 perc és 46 másodperc időkeret áll majd a rendelkezésére. Tájékoztatom a tisztelt Házat, hogy a kijelölt Igazságügyi Bizottság előadót nem állított. Most a képviselői felszólalások következnek, melyek közben kétperces felszólalásra nincs lehetőség. Az időkeretek a hirdetőtáblán megjelentek. Kérdezem képviselőtársaimat, kíváne valaki időkeretben felszólalni. [[Senki sem jelentkezik.]] Jelentkezőt nem látok, a vitát lezárom. Megkérdezem a kormány képviseletében Répássy Róbert miniszterhelyettes, államtitkár urat, kíváne a fennmaradt időkeretben felszólalni. [[Jelzésre:]] Nem kíván. Most megkérdezem Kósa Lajos képviselő urat, hogy kíváne felszólalni. [[Jelzésre:]] Nem kíván. Tisztelt Képviselőtársaim! A határozathozatalokra a holnapi ülésnapunkon kerül sor. Most soron következik a Büntető Törvénykönyvről szóló 2012. évi C. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A Kocsis Máté, Halász János, Kósa Lajos, Vitányi István, Vécsey László fideszes és Nacsa Lőrinc KDNP-s képviselőtársunk által benyújtott előterjesztés T/3755. számon a Ház informatikai hálózatán valamennyiünk számára elérhető. A vitában elsőként a Törvényalkotási Bizottság álláspontjának, valamint a megfogalmazódott kisebbségi véleménynek az ismertetésére kerül sor, amennyiben az előadó is megjelenik. Megadom a szót Nagy Csabának, a bizottság előadójának. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Ház! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta a büntető törvénykönyvről szóló 2012. évi törvény módosításáról szóló T/3755. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 23 igen szavazattal, 8 nem szavazat ellenében, 2 tartózkodás mellett elfogadta. Tisztelt Országgyűlés! Az előttünk fekvő törvényjavaslat a sajtószabadságot támogató rendelkezés. Az újságírók ellen büntetőeljárás indítása visszaélésekre, bosszúhadjáratokra adhat és adott eddig lehetőséget. Ennek a büntetőjogi eszköznek a kivétele mind az állam, mind a sértett számára tehermentesítést jelent. Ezen rendelkezés egységben áll az Alkotmánybíróság és az Emberi Jogok Európai Bíróságának egybehangzó álláspontjával, valamint az Alaptörvénnyel, ami kimondja, hogy Magyarország elismeri és védi a sajtó szabadságát és sokszínűségét, biztosítja a demokratikus közvélemény kialakulásához szükséges szabad tájékoztatás feltételeit. A büntetőjogra csak végső eszközként tekintünk, vagyis büntetőeljárásra csak akkor kerülhet sor, ha a büntetőjogon kívüli eszközök nem állnak rendelkezésre. A büntetőjogi fenyegetettség jóval aránytalanabb a többinél, hiszen egy szintre helyezi az újságírót a köztörvényes bűnözőkkel. A Törvényalkotási Bizottság által benyújtott és elfogadott módosító javaslat jogtechnikai pontosításokat tartalmaz. Tisztelt Ház! Összességében elmondható, hogy az esetleges túlkapások kezelésére a büntetőjogi út szükségtelen. Az könnyen kiváltható lenne egy hatékonyan működő sajtó- és polgári peres gyakorlattal. Az elhangzottak ismeretében úgy vélem, hogy az előttünk fekvő törvényjavaslat támogatandó. Köszönöm megtisztelő figyelmüket. [[Taps a kormánypárti padsorokban.]]
Köszönöm szépen, képviselő úr. Tisztelt Ház! Mivel a kisebbségi vélemény ismertetéséhez előadó nincs jelen az ülésteremben, ez nem hangzik el. Tisztelt Országgyűlés! Most megkérdezem Kósa Lajos képviselő urat mint előterjesztőt, hogy kíváne most felszólalni. [[Jelzésre:]] Igen. Parancsoljon, öné a szó.
Elnök Úr! Tisztelt Ház! Tisztelt Képviselőtársak! A Törvényalkotási Bizottság módosítása valóban jogtechnikai, tehát teljes mértékben elfogadható. Nem is ezért szólalok fel, hanem csak amiatt szólalok fel, hogy itt a vitában elhangzottak azt mutatták, minthogyha itt valami rettenetes dolgot kezdeményeztünk volna, holott egyébként a politikai viták dekriminalizálása igen régi történet, és elég régi törekvése a magyar parlamentnek. Még boldogult Isépy Tamás képviselőtársam, aki egyébként padtársam volt nagyon büszke vagyok rá itt a parlamentben, szorgalmazta folyamatosan mint korábbi igazságügyi államtitkár, utána mint ellenzéki képviselő, hogy egyébként a politikai vitákból a büntető törvénykönyvet valahogy ki lehetne vagy ki kellene hagyni, mert előbb-utóbb mindenki ott köt ki a bíróságon. És egyébként ezekkel az ügyekkel a bíróságok nem is nagyon tudnak mit csinálni, és főleg akkor ad egy furcsa fénytörést az egésznek az ügy, hogy ha ellenzéki képviselő sajtótermék útján mutat rá valami visszásságra, valami problémára, és akkor abban az újságírót vesszük elő. Na most, ha ezt a törvényjavaslatot az ellenzék kezdeményezi, simán támogatjuk. Fel nem foghatom, hogy ezt egyébként miért nem tették meg, mert ez sokkal inkább az ellenzék, mint a kormánypártok érdeke. De mi meghallgattuk egyébként azokat az európai szervezeteket, akik hasonló kérdésekkel foglalkoznak, meg az iránymutatásokat, és ezért terjesztettük ezt elő. A legjobban jellemzi a helyzetet; itt hallottunk mindent: borgőzös diktatúra, rémséges barna inges, fekete csizmás tömegek kopogása a macskakövön, meg mindenféle vad dolgokat, de annyira volt fontos ez egyébként az ellenzéknek, hogy a kutya sincs itt az ellenzék közül. Tehát elmondták a nagy lózungokat, aztán ennyiben maradtunk. Azért mi szeretnénk örömünket szóvá tenni, és azt mondani, hogy ez megint egy fontos lépés: dekriminalizálni kell a politikát. A politika idevaló. Az más kérdés, hogy nem működik valamifajta önkontroll vagy valami stílus, de hát a stílus maga az ember. Most pont az ellenzéktől ezt számonkérni, azt gondolom, nem a mi tisztünk, dolgunk. A választópolgárok meg négyévente elmondják, hogy mit gondolnak. Most is elmondták. Mi ezt tudomásul vesszük. Köszönjük szépen. Folytatjuk tovább a munkát. [[Taps a kormánypárti padsorokból.]]
Köszönöm szépen, képviselő úr. Tájékoztatom önt, hogy a vita további részében és a zárszóra összességében önnek 12 perc és 15 másodperc időkeret áll majd rendelkezésére. Most megkérdezem Répássy Róbert miniszterhelyettes, államtitkár urat, hogy a kormány részéről kíváne felszólalni. [[Jelzésre:]] Igen. Parancsoljon, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Előterjesztők! A kormány támogatja az összegző módosítással kiegészített, módosított törvényjavaslatot, és erre kérem önöket is, hogy támogassák. Köszönöm szépen. [[Taps a kormánypárti padsorokban.]]
Köszönöm szépen. Tisztelt Államtitkár Úr! Tájékoztatom önt, hogy a vitában összességében még 14 perc és 40 másodperc áll majd az ön rendelkezésére. Tájékoztatom a tisztelt Házat, hogy a kijelölt Igazságügyi Bizottság előadót nem állított. Most a képviselői felszólalások következnek, melyek közben kettőperces felszólalásra nincs lehetőség. A vita időkeretben zajlik, az időkeretek a két hirdetőtáblán valamennyiünk számára láthatóak. Kérdezem, ki kíván felszólalni a vitában. [[Nincs jelzés.]] Jelentkezőt nem látok, a vitát lezárom. Megkérdezem a kormány nevében Répássy Róbert miniszterhelyettes, államtitkár urat, kíváne zárszót mondani. [[Jelzésre:]] Nem kíván. Köszönöm szépen. Megkérdezem az előterjesztő képviseletében Kósa Lajos képviselő urat, kíváne zárszót mondani. [[Nincs jelzés.]] Nem kíván. Köszönöm szépen. Tájékoztatom a tisztelt Házat, hogy a határozathozatalokra a holnapi ülésnapunkon kerül sor. Most soron következik a minősített adat védelméről szóló 2009. évi CLV. törvény, valamint az információs önrendelkezési jogról és az információszabadságról szóló 2011. évi CXII. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. Az Igazságügyi Bizottság által benyújtott előterjesztés T/3676. számon a Ház informatikai hálózatán valamennyiünk számára elérhető. Most tisztelt Ház, a Törvényalkotási Bizottság álláspontjának ismertetésére kerül sor, de mielőtt megadnám a szót Nagy Csaba képviselő úrnak, a bizottság előadójának, megköszönöm együttműködésüket, és az elnöklést átadom Dúró Dóra alelnök asszonynak. Parancsoljon, képviselő úr, öné a szó. [[Az elnöki széket Dúró Dóra, az Országgyűlés alelnöke foglalja el.]]
Köszönöm szépen a szót. Tisztelt Elnök Asszony! Tisztelt Ház! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta a minősített adat védelméről szóló 2009. évi CLV. törvény, valamint az információs önrendelkezési jogról és az információszabadságról szóló 2011. évi CXII. törvény módosításáról szóló T/3676. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 26 igen szavazattal, 3 nem szavazat ellenében, 2 tartózkodás mellett elfogadta. Tisztelt Országgyűlés! A törvényjavaslat célja a minősített adat védelméről szóló 2009. évi CLV. törvény, valamint az információs önrendelkezési jogról és az információszabadságról szóló 2011. évi CXII. törvény módosítása annak érdekében, hogy a Nemzeti Adatvédelmi és Információszabadság Hatóság az információs önrendelkezési jogról és az információszabadságról szóló törvény 33. alcíme szerinti titokfelügyeleti hatósági eljárást a lehető legszélesebb körben folytassa le. A Nemzeti Adatvédelmi és Információszabadság Hatóság hivatali munkatapasztalataiból kiindulva tájékoztatta az Igazságügyi Bizottságot, mely bizottság a törvényjavaslat előterjesztője, hogy működési tapasztalataiban azzal a helyzettel találkozott, hogy ha a közérdekű adatigénylésre olyan adatra vonatkozóan kerül sor, amely speciális megismételt minősítési jelöléssel létrehozott iratban szerepelt, és az ilyen adat vonatkozásában a titokfelügyeleti eljárást nem tudta lefolytatni, figyelemmel arra, hogy a Nemzeti Adatvédelmi és Információszabadság Hatóság értelmezése szerint a titokfelügyeleti eljárás kizárólag a minősítővel szemben folytatható le, merthogy annak nem lehet alanya a minősítés megismétlője. [[Sic!]] A javaslat a Nemzeti Adatvédelmi és Információszabadság Hatóság tevékenysége körében kialakult helyzetet kívánja a lehető legszélesebb körben szabályozni. A javaslat átmeneti rendelkezést is tartalmaz azért, hogy az új, kibővített tartalmú szabályozás már a folyamatban lévő eljárásokban is alkalmazható legyen, segítve az adatigénylők jogainak biztosítását és az információszabadság elérhető legeslegnagyobb fokú érvényesülését. Tisztelt Ház! A Törvényalkotási Bizottság által benyújtott és elfogadott módosító javaslat pontosításokat tartalmaz. A módosítás az egyes törvényeknek a köztársasági elnök jogállásával összefüggő módosításáról szóló T/3759. számú törvényjavaslatban foglaltakkal való összhang megteremtését célzó technikai pontosítás. Mindezekre tekintettel az előttünk fekvő javaslat támogatandó. Köszönöm megtisztelő figyelmüket. [[Taps a kormánypártok padsoraiból.]]
Köszöntöm képviselőtársaimat, és megkérdezem az előterjesztőt, hogy kíváne felszólalni. Vejkey Imre képviselő úr, az Igazságügyi Bizottság elnökeként, parancsoljon, megadom a szót.
Tisztelt Elnök Asszony! Köszönöm a szót. Tisztelt Ház! Tisztelt Képviselőtársaim! Az előttünk fekvő törvényjavaslat elsődleges célja, hogy a Nemzeti Adatvédelmi és Információszabadság Hatóság átvett minősítés esetén is lefolytathassa a titokfelügyeleti hatósági eljárást. A módosítást a jogalkalmazási tapasztalatai alapján maga a hatóság kezdeményezte nálunk, az Igazságügyi Bizottságnál, amely érveket a bizottság elfogadta, és ennek alapján a törvényjavaslatot benyújtotta. Tisztelt Hölgyeim és Uraim! Nem kívánván megismételni azt, amit a Törvényalkotási Bizottság előterjesztője már részletesen ismertetett, arra szeretnék rámutatni, hogy a vitákkal terhelt országgyűlési tárgyalások végén tartunk, meggyőződésem, hogy a törvényjavaslat kiküszöböli a jogalkalmazás során felmerült valamennyi joghézagot, vagyis azzal, hogy a minősítési jelölés megismétlője ügyfélként jelenik meg az eljárásban, a jogalkalmazó szervek munkája is hatékonyabbá válhat. Tisztelt Hölgyeim és Uraim! Mindezek alapján kérem, hogy támogassák az Igazságügyi Bizottság által benyújtott törvényjavaslatot. Köszönöm megtisztelő figyelmüket. [[Taps a kormánypártok padsoraiból.]]
Köszönjük. Tájékoztatom bizottsági elnök urat, hogy a vitában a további felszólalásokra 13,5 perc áll rendelkezésére. Megkérdezem, hogy a kormány nevében kíváne felszólalni Répássy államtitkár úr. [[Jelzésre:]] Jelzi, hogy él a lehetőséggel. Parancsoljon!
Köszönöm a szót, elnök asszony. Tisztelt Országgyűlés! Tisztelt Előterjesztő Elnök Úr! A kormány támogatja a törvényjavaslat összegző módosító javaslattal kiegészített szövegét. Arra kérem önöket is, hogy támogassák a törvény elfogadását. Köszönöm. [[Taps a kormánypártok padsoraiból.]]
Amennyiben államtitkár úr még fel kíván szólalni, ehhez 14,5 perc áll még rendelkezésére a vitában. A kijelölt Igazságügyi Bizottság nem állított előadót. Most a képviselői felszólalások következnek a napirend szerinti időkeretben. A vita során kétperces hozzászólásra nincs lehetőség. Megkérdezem, hogy kíváne valaki élni a felszólalás lehetőségével. [[Nincs jelentkező.]] Jelentkezőt nem látok, a vitát lezárom. Megkérdezem, hogy a kormány nevében államtitkár úr kíváne ismételten felszólalni. [[Jelzésre:]] Nem kíván, jelzi. Megkérdezem az előterjesztőt, hogy kíváne élni a lehetőséggel. [[Jelzésre:]] Parancsoljon, képviselő úr! Vejkey Imréé a szó.
Elnök asszony, én csak annyit szeretnék mondani, hogy ismételten kérem képviselőtársaimat, hogy támogassák az Igazságügyi Bizottság által benyújtott törvényjavaslatot. Köszönöm szépen. [[Taps a kormánypártok padsoraiból.]]
Tájékoztatom képviselőtársaimat, hogy a határozathozatalokra a holnapi ülésnapon kerül sor. Tisztelt Országgyűlés! Soron következik a választási eljárási szabályoknak az elektronikus ügyintézéssel összefüggő módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3777. számon a parlamenti informatikai hálózaton elérhető. Bejelentem, hogy az előterjesztést nemzetiségi napirendi pontként tárgyalja az Országgyűlés. A vitában elsőként a Törvényalkotási Bizottság álláspontjának ismertetésére kerül sor. Megadom a szót Fazekas Sándor képviselő úrnak, a bizottság előadójának, 15 perces időkeretben. Parancsoljon!
Köszönöm a szót. Tisztelt Elnök Asszony! Tisztelt Ház! Tisztelt Képviselőtársak! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta a választási eljárási szabályoknak az elektronikus ügyintézéssel összefüggő módosításáról szóló T/3777. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 21 igen szavazattal, 7 nem szavazat ellenében, tartózkodás nélkül elfogadta. Tisztelt Országgyűlés! Az előttünk fekvő törvényjavaslat biztosítja a közelgő önkormányzati és európai parlamenti választások zökkenőmentes lebonyolítását, valamint elősegíti a választójog és a jogorvoslati jog hatékony gyakorlását. A két választás összehangolása érdekében szükséges módosítások megteremtik a névjegyzékekkel kapcsolatos kérelmek tekintetében az e-ügyintézési törvény és a választási eljárásról szóló törvény összhangját, valamint egyszerűbbé teszik a választópolgárok joggyakorlását és a választási irodák adminisztratív terheit is csökkentik. [[19.10]] A Törvényalkotási Bizottság három módosító javaslatot fogadott el, amelyek kodifikációs pontosításokat és kiegészítéseket tartalmaznak. Az első módosító javaslat meghatározza, hogy ki állíthat kompenzációs listát az önkormányzati választásokon. A módosítás alapján annak a jelölő szervezetnek lenne joga, amely az egyéni választókerületek legalább kétharmadában jelöltet állított. Ezen rendelkezés az országgyűlési választásokra is igaz, így elmondható, hogy egységes lesz az önkormányzati választáson és az országgyűlési választáson a kompenzációs lista állítása. A második módosító javaslat a megüresedő mandátumokról rendelkezik. Ezen módosítás elősegíti, hogy az Országgyűlés működőképessége biztosított legyen abban az időszakban is, amikor időközi választás kitűzésére már nincs lehetőség. A választások előtti egyéves időszakban különösen fontos szempont, hogy a népképviseleti szervekben a választópolgárok akaratának megfelelő testületi összetétel a lehető legkisebb mértékben változzon. Ezért szükséges, hogy a megüresedett mandátumot az adott párt országos listáján szereplő jelöltje szerezhesse. A harmadik módosító javaslat lényegi szükségessége, hogy a képviselő-testület feloszlatására vonatkozó tilalom összhangba kerüljön az időközi választási moratóriummal, tehát amíg nincs időközi választás. Erre vonatkozó szabályokat tartalmaz ez a módosító indítvány. Tisztelt Ház! Az elhangzottakra tekintettel kérem, hogy támogassák a T/3777. számú törvényjavaslatot. A Fidesz képviselőcsoportja támogatja annak elfogadását. Köszönöm megtisztelő figyelmüket. [[Taps a kormánypártok soraiban.]]
Megkérdezem az előterjesztőt, hogy kíváne felszólalni. [[Jelzésre:]] Répássy Róbert államtitkár úrnak adok szót. Parancsoljon!
Köszönöm a szót, elnök asszony. Tisztelt Országgyűlés! Tisztelt Képviselők! Röviden ismertetni szeretném a Törvényalkotási Bizottság által elfogadott összegző módosító javaslat fontosabb pontjait. A javaslat egységesíti az időközi választás kitűzésére vonatkozó moratóriumot, így az országgyűlési képviselők időközi választása, a helyi önkormányzati képviselők és polgármesterek időközi választása és a nemzetiségi önkormányzati képviselők időközi választása az általános választást megelőző év április 1. napja és az egyes általános választás napja közötti időszakra nem lesz kitűzhető. Megjegyzem, ez a megközelítően egyéves szabály a moratóriumra bevett gyakorlat számos európai államban, így például Franciaországban, Csehországban és Romániában is. Ehhez kapcsolódóan a javaslat elősegíti, hogy az Országgyűlés és a képviselő-testületek működőképessége biztosított legyen a moratórium időszakában is, hiszen a választások előtti egyéves időszakban különösen fontos, hogy a népképviseleti szervekben a választópolgárok akaratának megfelelő testületi összetétel a lehető legkisebb mértékben változzon, ezért szükséges annak a lehetőségnek a megteremtése, hogy a párt jelöltjeként indult egyéni választókerületi képviselő megbízatása megszűnése esetén a mandátumot a párt által az országos listán, illetve a kompenzációs listán szereplő jelöltek közül megnevezett jelölt szerezhesse meg. A javaslat alapján egységesítésre kerül továbbá a kompenzációs lista állításához szükséges jelöltállítási feltétel, így hasonlóan az országgyűlési választásokhoz, a helyi önkormányzati képviselők és polgármesterek választásán is kompenzációs lista Budapesten fővárosi kompenzációs lista állítására az a jelölő szervezet lesz jogosult, amely a település egyéni választókerületeinek, a fővárosban pedig a kerületeknek legalább kétharmadában jelöltet állított. Mindezek mellett szükségesnek tartom kiemelni, hogy magát a törvényjavaslatot a Magyarországi Nemzetiségek Bizottsága is tárgyalta, melynek során a törvényjavaslat általános vitáján elhangzott felvetések is rendezésre kerültek, egyes témákban pedig további egyeztetés lehetősége is felmerült a jövőre nézve. Tisztelt Ház! Tisztelt Képviselők! Fontosnak tartom újra elmondani, hogy a T/3777. számú törvényjavaslat elsősorban a Nemzeti Választási Iroda által megfogalmazott, az e-ügyintézés eszköztárának megújítására és kiterjesztésére szolgáló módosításokat tartalmazza. A törvényjavaslat célja összefoglalóan a választási eljárás modernizálása, illetve az ügyintézés megkönnyítése az ügyfelek és a választási szervek számára egyaránt. Kérem a tisztelt Házat, hogy támogassa a törvényjavaslatot. Köszönöm.
Tájékoztatom államtitkár urat, hogy a vita későbbi szakaszában még 11 perc 50 másodperc áll rendelkezésére. Tisztelt Országgyűlés! A kijelölt Igazságügyi Bizottság nem állított előadót. Most az előre bejelentett felszólalók következnek. Ennek keretében Ritter Imre német nemzetiségi képviselőnek adok szót, a vitához kapcsolódó Magyarországi Nemzetiségek Bizottsága előadójának, aki nemzetiségi nyelvén ismerteti felszólalásának első mondatait, majd magyarra fordítja azokat. Parancsoljon!
[[Köszönöm. Sehr geehrte Frau Vorsitzende! Sehr geehrtes Parlament! Erlauben Sie mir bitte, dass ich im Namen und im Auftrag des Ausschusses der in Ungarn lebenden Nationalitäten unseren Standpunkt bezüglich der Gesetzesentwurf mit Nr. T/3777 Über die Änderung der Wahlverfahrensregeln im Zusammenhang mit der elektronischen Verwaltung erörtere.]] Tisztelt Elnök Asszony! Tisztelt Ház! Engedjék meg, hogy a Magyarországi Nemzetiségek Bizottsága nevében kifejtsem álláspontunkat a T/3777. számon benyújtott, a választási eljárási szabályoknak az elektronikus ügyintézéssel összefüggő módosításáról szóló törvényjavaslat kapcsán. A Magyarországi Nemzetiségek Bizottsága 2023. május 10-ei ülésén mint vitához kapcsolódó bizottság, a határozati házszabály 44-45. §-a alapján lefolytatta a törvényjavaslat részletes vitáját. A bizottság a törvényjavaslatnak a HHSZ 32. § (2) bekezdése szerinti rendelkezéseit megvizsgálva megállapította, hogy azok megfelelnek a határozati házszabály 44. § (1) bekezdésében foglalt követelményeknek. A törvényjavaslathoz képviselői módosító javaslat nem érkezett, a bizottság további módosításra irányuló szándékot sem fogalmazott meg, így a bizottság részletes vitát lezáró bizottsági módosító javaslatot nem nyújtott be. Nem nyújtottunk be törvénymódosító javaslatot annak ellenére, hogy a 2023. május 3-ai parlamenti vita során három érdemi dolgot is felvetettünk: Egyrészt, hogy össze kell hangolni a törvényjavaslatot a Magyarországi Nemzetiségek Bizottsága által a nemzetiségek jogairól szóló 2011. évi CLXXIX. törvény 56. §-ával kapcsolatban folyamatban lévő módosításokkal. Másodjára: felvetettük a választási eljárásról szóló törvény 179. § (1) bekezdésének átgondolását, módosítását, hogy egyértelműen igazolni és ellenőrizni lehessen, hogy a választópolgár valójában hány szavazólapot kapott. Harmadsorban: kezdeményeztük a nemzetiségi névjegyzékbe az országgyűlési választásra is kiterjedő regisztráció során a le-, illetve a feliratkozás határnapjának egy időpontra tételét, a jelenlegi nemzetiségellenes diszkrimináció felszámolását. Az általános vitát követően személyesen és emailben is egyeztettem dr. Répássy Róbert miniszterhelyettes, államtitkár úrral a pozitív hozzáállását ezúton is köszönöm , majd ezt követően telefonon és írásban is egyeztettünk az Igazságügyi Minisztériumból dr. Salgó László Péter államtitkár úrral is. Az egyeztetések eredményeként először is az Njtv 56. § (3) bekezdésével kapcsolatos módosítást elfogadjuk a koherencia érdekében, azzal együtt, hogy a bizottságunk által várhatóan 2023. június 5-ével benyújtásra kerülő Njtv.-törvényjavaslat-módosítással a teljes 56. § átdolgozásra kerül. Másodsorban: további egyeztetéseket fogunk folytatni a Nemzeti Választási Irodával és az Igazságügyi Minisztériummal, hogy a választási eljárás során a választópolgár részére átadott szavazólapok száma egyértelműen megállapítható és ellenőrizhető legyen. [[19.20]] Ez a végrehajtási rendelet keretében remélhetőleg kezelhető lesz. Harmadsorban úgyszintén további egyeztetéseket fogunk folytatni az országgyűlési választásra is kiterjedő nemzetiségi regisztrációra is érvényes le- és feliratkozás napjának egy időpontra történő meghatározásáról. De tekintettel arra, hogy ez nem a 2024. évi önkormányzati és nemzetiségi választásokat, hanem majd a 2026-os országgyűlési választásokat fogja érdemben érinteni, ennek a módosítására 2024 őszén vagy 2025 tavaszán még lesz módunk és lehetőségünk. Mindezek ismeretében és alapján döntött úgy a Magyarországi Nemzetiségek Bizottsága, hogy a T/3777. számon napirenden lévő törvényjavaslathoz most módosító indítványt nem fogalmaz meg, a törvényjavaslattal egyetért, és javasolja a parlament részére annak elfogadását. Köszönöm, hogy meghallgattak. Danke für Ihre Aufmerksamkeit! [[Taps a kormánypártok soraiban.]]
Tisztelt Országgyűlés! Most a képviselői felszólalások következnek a napirend szerinti időkeretekben. A vita során kétperces felszólalásra nincs lehetőség. Normál szót kért Vejkey Imre képviselő úr, a KDNP frakciójából. Megadom a szót. Parancsoljon!
Tisztelt Elnök Asszony! Köszönöm a szót. Tisztelt Ház! Tisztelt Képviselőtársaim! Miképpen a parlament Igazságügyi Bizottsága és az imént hallott Törvényalkotási Bizottság képviseletében felszólaló képviselő úr is azt elmondta, mi is a KDNP frakciója képviseletében támogatjuk a T/3777. számú törvényjavaslatot, és ahogy azt a német kisebbségi szószóló is mondta, nagyon fontos ez a törvényjavaslat, hiszen az NVI által megfogalmazott módosításokat tartalmazza. A fentieken túl egységesíti az időközi választásra vonatkozó szabályokat is, a KDNP ezt is rendkívül fontosnak tartja, továbbá a kompenzációs lista jelöltállítási rendszerének az egységesítését is és mindazt, amit Ritter Imre úr szintén a bizottsága által megfogalmazott és támogatónak tartott. Köszönöm szépen. [[Taps a kormánypártok soraiban.]]
Megkérdezem, hogy a fennmaradt időkeretekben kíváne még valaki élni a felszólalás lehetőségével. [[Senki sem jelentkezik.]] Jelentkezőt nem látok. A vitát lezárom. Megkérdezem az előterjesztőt, hogy kíváne válaszolni a vitában elhangzottakra. Államtitkár úr jelzi, hogy nem él a lehetőséggel. Ebben az esetben tájékoztatom képviselőtársaimat, hogy a határozathozatalokra a holnapi ülésnapon kerül sor. Tisztelt Országgyűlés! Soron következik az igazságügyi tárgyú törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/3776. számon a parlamenti informatikai hálózaton elérhető. A vitában elsőként a Törvényalkotási Bizottság álláspontjának ismertetésére kerül sor. Megadom a szót Fazekas Sándor képviselő úrnak, 15 perces időkeretben. Parancsoljon!
Köszönöm a szót. Tisztelt Elnök Asszony! Tisztelt Ház! Tisztelt Képviselőtársak! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta az igazságügyi tárgyú törvények módosításáról szóló T/3776. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 28 igen szavazattal, 7 nem szavazat ellenében, 1 tartózkodás mellett elfogadta. Tisztelt Országgyűlés! Az előttünk fekvő törvényjavaslat számos ponton érinti az igazságügyi és magánjogi területnek a hivatásrendekre és egyes polgári eljárásokra vonatkozó szabályozását, a büntető anyagi és eljárási jogot, a büntetés-végrehajtási jogot, továbbá a szerzői jogi közös jogkezelést, valamint a versenyjog területén is tartalmaz módosításokat. Annak tükrében, hogy a javaslat számos igazságügyi tárgyú törvényt érint, így a Törvényalkotási Bizottság által benyújtott és elfogadott módosító javaslat is nagy terjedelmű. A módosító javaslatból kiemelném a kivitelezési szerződésekkel kapcsolatos vitarendezések hatékonyságának növelését célzó rendelkezést, amelynek egyik törvényi garanciája a teljesítésigazolási szakértői szerv létrehozatala. Különös jelentősége van ennek az intézménynek a magyar építőipart jelenleg és az előrelátható jövőben is sújtó munkaerő- és kapacitáshiány, valamint az alapanyagok árának növekedése ismeretében. A teljesítésigazolási szakértői szerv által készített szakvélemény az esetek túlnyomó többségében hatékony megoldást nyújt az esetleges jogviták rendezéséhez. Továbbá kiemelném a közjegyzőkre vonatkozó módosítást, melynek célja a normaszöveg pontosítása, mivel jelenleg nem egyértelmű, hogy mi minősül indokolt esetnek. Így fennáll a lehetősége, hogy a közjegyző illetékességét a fél utólag vitassa, és így akár évekkel később is, erre hivatkozva az okiratok érvényteleníthetőek lehetnek. Ez a jogbiztonságot és a közjegyzői eljárásokba vetett közbizalmat indokolatlanul veszélyezteti. Ha a helyettes közjegyzőt a szomszédos illetékességi területen saját irodája útján való eljárásra a területi kamara elnöksége jogosítja fel a helyettesítésről szóló megállapodást jóváhagyó vagy ennek hiányában a kirendelésről szóló határozattal, akkor az illetékesség a továbbiakban nem lesz vitatható. Tisztelt Ház! Az elhangzottakra tekintettel kérem, hogy támogassák a T/3776. számú törvényjavaslatot. A Fidesz képviselőcsoportja részéről támogatjuk annak elfogadását. Köszönöm megtisztelő figyelmüket. [[Taps a kormánypártok soraiban.]]
Megkérdezem az előterjesztőt, hogy kíváne felszólalni. [[Jelzésre:]] Államtitkár úr jelzi, hogy él a lehetőséggel. Megadom a szót Répássy Róbert államtitkár úrnak. Parancsoljon!
Köszönöm a szót, elnök asszony. Tisztelt Országgyűlés! Tisztelt Képviselők! Az igazságügyi tárgyú törvények módosításáról szóló T/3776. számú törvényjavaslaton a részletes vita során több terminológiai és technikai változtatást eszközölt a Törvényalkotási Bizottság. Ezeken felül indokolt kiemelni néhány érdeminek tekinthető változást. Engedjék meg, hogy ezekről szóljak részletesebben. Az ügyészségről szóló törvényt érintő módosítási javaslat a törvényben meghatározott joghátrány végrehajtása törvényességének felügyeletét ellátó ügyész által alkalmazható intézkedéseket egészíti ki a jelzés lehetőségével, másrészt a fogvatartotti panaszok benyújtásával kapcsolatosan állapít meg időbeli korlátot az elbírálásra. A büntetések, az intézkedések, egyes kényszerintézkedések és a szabálysértési elzárás végrehajtásáról szóló törvényhez kapcsolódó módosító javaslat különös illetékességi szabályt állapít meg a szigorúbb kezdeti kategóriabesorolással szemben benyújtott bírósági felülvizsgálat lefolytatására, ami az ügyterhek arányos megoszlását teszi lehetővé. A módosító javaslat továbbá pontosítja azon esetköröket, amikor az elítélt kockázatelemzési vizsgálatát a Központi Kivizsgáló és Módszertani Intézet folytatja le. Tisztelt Elnök Asszony! Tisztelt Ház! A tisztességtelen piaci magatartás és a versenykorlátozás tilalmáról szóló törvény kiegészítése az eljáró versenytanács tárgyalásának elektronikus hírközlő hálózat útján történő lebonyolításának lehetőségét hivatott biztosítani, annak érdekében, hogy a rendkívüli helyzetek felmerülése esetén is biztosított legyen a tárgyalás megtartásának zavartalan és akadály nélküli lefolytatása. A cégnyilvánosságról, a bírósági cégeljárásról és a végelszámolásról szóló törvény módosítása egyértelművé teszi, hogy a cégbírósági nemperes eljárások közé tartoznak a tőkeegyesítő társaságok határokon átnyúló átalakulásával, egyesülésével és szétválásával összefüggő nemperes eljárások, valamint e külön törvényben a cégbíróság, a cégbírósági informatikai rendszerre háruló intézkedések, adatközlések ellátása is. Mindez azt is nyilvánvalóvá teszi, hogy a cégbírósági munkát segítő és a szélesen vett cégnyilvántartási rendszert biztosító ügyviteli és informatikai rendszernek szerves részei a határokon átnyúló műveletekkel összefüggő részelemek. [[19.30]] A fizetési meghagyásos eljárásról szóló törvény módosításának kiegészítése alapján az elektronikus ügyintézés és a bizalmi szolgáltatások általános szabályairól szóló törvény alapján az elektronikus ügyintézésre kötelezettek számára immár a fizetési meghagyásos eljárásban is kötelezővé válik az elektronikus kézbesítés, ahogyan főszabály szerint ez minden más eljárásban már ma is kötelező. Ezzel megegyezően az európai fizetési meghagyásos eljárásban is az elektronikus út válik kötelezővé a cégkapuval rendelkező felek számára, amelyre az európai fizetési meghagyásos eljárás létrehozásáról szóló európai parlamenti és tanácsi rendelet is lehetőséget nyújt. Tisztelt Országgyűlés! Az Országgyűlésről szóló törvény módosításának kiegészítése áthelyezi a képviselői tevékenység ellátásának biztosítására vonatkozó rendelkezést a törvényen belül, de érdemben nem módosítja, mivel ezen juttatások, eszközök biztosítása ténylegesen nem az irodákhoz, hanem a képviselő és a képviselői alkalmazottak személyéhez és tevékenységéhez kötődik. A módosítás ezenfelül a képviselőcsoportvezető-helyettesre átruházható jogkörökről rendelkezik. Az Országgyűlés Hivatalának kulturális tevékenységeihez közvetlenül szorosan kapcsolódó tevékenység a könyvkiadás, amely magában foglalja egyéb kiadványok megjelentetését elektronikus vagy nyomtatott formában. A módosítás ennek törvényi szinten való rögzítését szolgálja. A Hivatal által előállított vagy vállalkozási szerződés keretében előállíttatott kiadványok állami tulajdont képeznek, amelyek értékesítésére vagy ingyenes átruházására az állami vagyonról szóló 2007. évi CVI. törvény rendelkezéseit kell alkalmazni. Tisztelt Országgyűlés! A tisztességtelen általános szerződési feltétellel kapcsolatos közérdekű kereset szabályait a polgári törvénykönyvről szóló törvény 6:105. §-a szabályozza. Bár a Legfelsőbb Bíróság Polgári Kollégiuma 3/2011. számú PK-véleményében úgy foglalt állást, hogy közérdekű kereset indítása esetén az általános szerződési feltételként a fogyasztói szerződés részévé váló kikötés érvénytelenségét akkor is meg kell állapítani, ha a kikötés a tisztességtelenségtől eltérő egyéb okból semmis, a bíróságok ezzel kapcsolatos joggyakorlata nem egységes. A hivatkozott PK-vélemény indokolása szerint előfordul, hogy a fogyasztói szerződésben alkalmazott tisztességtelen általános szerződési feltétel egyben jogszabályba is ütközik és ezért vagy egyéb okból semmis. A szerződés semmisségének a megállapítása iránt ugyanakkor peres eljárást csak az indíthat, akinek ehhez jogi érdeke fűződik, vagy akit erre a törvény kifejezetten feljogosít. A fogyasztói jogosultságok hatékonyabb érvényesülését ugyanakkor az szolgálná, ha a közérdekű kereset indítására jogosult személy az ügyész a tisztességtelenségtől eltérő egyéb okból semmis általános szerződési feltételek érvénytelenségének megállapítását is indítványozhatná adott esetben ugyanabban az eljárásban, amelyben a tisztességtelenség megállapítását is kéri. Így, függetlenül attól, hogy melyik jogcímen áll meg a kereseti kérelem, a jogszerűtlen általános szerződési feltétel alkalmazása meggátolható lenne. Előfordulhat ugyanis, hogy egy adott általános szerződési feltétel tisztességtelensége nem állapítható meg, ugyanakkor más okból az mégis érvénytelen. Ezekben az esetekben is indokolt volt lehetővé tenni közérdekű kereset indítását a fogyasztók védelmének kiteljesítése érdekében. Megemlítendő az előbbieken túl a választottbíráskodásról szóló törvény módosításának kiegészítése. A kivitelezési szerződésekkel kapcsolatos vitarendezések hatékonyságának egyik törvényi garanciája a teljesítésigazolási szakértői szerv létrehozatala. Különös jelentősége van ennek az intézménynek a magyar építőipar tekintetében. A teljesítésigazolási szakértői szerv által készített szakvélemény az esetek túlnyomó többségében hatékony megoldást nyújt az esetleges jogviták rendezésében. Mindezek alapján indokolt volt e jogintézményt a választottbírósági eljárások szabályai közé is megfelelően integrálni, és mellőzéséhez jogkövetkezményt kapcsolni. Tisztelt Elnök Asszony! Tisztelt Ház! Zárásként engedjék meg, hogy ismételten kiemeljem a következőket: a törvényjavaslat a gyakorlatban felmerült igényeket kívánja az érintett törvények rendelkezéseibe beépíteni a szakmai érdekképviseleti szervek által is támogatott módon. A módosítások emellett hozzájárulnak ahhoz, hogy a törvények a változó technikai, gazdasági és társadalmi viszonyokhoz igazodjanak, és a különböző törvények összhangja fennmaradjon. Kérem a tisztelt Házat, támogató szavazatával járuljon hozzá a törvényjavaslat elfogadásához. Köszönöm a megtisztelő figyelmüket. [[Taps a kormánypártok soraiból.]]
Tájékoztatom államtitkár urat, hogy a vita fennmaradó részében 6 perc 35 másodperc áll majd rendelkezésére. Tisztelt Országgyűlés! A kijelölt Igazságügyi Bizottság nem állított előadót. Most a képviselői felszólalások következnek a napirend szerinti időkeretekben. A vita során kétperces hozzászólásra nincs lehetőség. [[Jelzésre:]] Elsőként megadom a szót Vejkey Imre képviselő úrnak normál időkeretben. Parancsoljon!
Köszönöm szépen a szót, elnök asszony. Tisztelt Ház! Tisztelt Képviselőtársaim! Az Igazságügyi Bizottság elnökeként tájékoztatom az Országgyűlést, hogy maga az Igazságügyi Bizottság is támogatta a benyújtott törvényjavaslatot. A TAB érdemi és technikai változásokat eszközölt a benyújtott törvényjavaslaton. Ezt Répássy Róbert államtitkár úr az imént részletesen kifejtette, ezért ezt megismételni nem kívánom. Tisztelt Hölgyeim és Uraim! A KDNP frakciója támogatja a törvényjavaslatot, kérem, támogassák önök is. Köszönöm megtisztelő figyelmüket. [[Taps a kormánypártok soraiból.]]
Megkérdezem képviselőtársaimat, hogy a fennmaradt időkeretekben kíváne még valaki élni a felszólalás lehetőségével. [[Nem érkezik jelzés.]] Jelentkezőt nem látok. A vitát lezárom. Megkérdezem az előterjesztőt, hogy kíváne reagálni az elhangzottakra. [[Dr. Répássy Róbert: Nem, köszönöm szépen.]] Államtitkár úr jelzi, hogy nem kíván. Ebben az esetben tájékoztatom önöket, hogy a határozathozatalokra a holnapi ülésnapon kerül sor. Tisztelt Országgyűlés! Soron következik a köztársasági elnök által megfontolásra visszaküldött, az Országgyűlés 2023. április 11-ei ülésnapján elfogadott, a panaszokról, a közérdekű bejelentésekről, valamint a visszaélések bejelentésével összefüggő szabályokról szóló törvényhez benyújtott törvényalkotási bizottsági jelentés és módosító javaslat vitája. A köztársasági elnöknek aláírásra megküldött törvény szövege a T/3089/12. számon, a köztársasági elnök levele a T/3089/13. számon a parlamenti informatikai hálózaton elérhető. A vitában elsőként a Törvényalkotási Bizottság álláspontjának ismertetésére kerül sor. Megadom a szót Fazekas Sándornak, a bizottság előadójának, 15 perces időkeretben. Parancsoljon!
Köszönöm a szót. Tisztelt Elnök Asszony! Tisztelt Képviselőtársaim! Tájékoztatom önöket, hogy a Törvényalkotási Bizottság 2023. május 18-án tartott ülésén megtárgyalta a panaszokról, a közérdekű bejelentésekről, valamint a visszaélések bejelentésével összefüggő szabályokról szóló T/3089/12. számú törvényjavaslatot. Az összegző módosító javaslatot és az összegző jelentést a bizottság az egyes házszabályi rendelkezésekről szóló 10/2014. országgyűlési határozat 46. §-a alapján 25 igen szavazattal, 1 nem szavazat ellenében, 4 tartózkodás mellett elfogadta. Tisztelt Országgyűlés! A köztársasági elnök az Országgyűlés által a 2023. április 11-ei ülésnapon elfogadott, az Országgyűlés elnöke által aláírt és megküldött, a Sándor-palotában 2023. április 16-án kézhez vett, a panaszokról, a közérdekű bejelentésekről, valamint a visszaélések bejelentésével összefüggő szabályokról szóló törvénnyel nem értett egyet, az Alaptörvény 6. cikk (5) bekezdésében meghatározott jogkörét gyakorolva. A köztársasági elnök T/3089/13. számú, megfontolásra visszaküldő levelében szereplő indokokra tekintettel a módosító javaslat a törvény III. fejezete és az arra hivatkozott preambulumrész elhagyására irányul. Tisztelt Ház! Az elmondottakra tekintettel kérem, szavazatukkal támogassák a javaslatot. Köszönöm megtisztelő figyelmüket. [[Taps a kormánypártok soraiból.]] [[19.40]]
Megkérdezem az előterjesztőt, kíváne felszólalni. [[Dr. Répássy Róbert jelzésre:]] Államtitkár úr jelzi, hogy él a lehetőséggel. Megadom a szót Répássy Róbert államtitkár úrnak. Parancsoljon!
Köszönöm a szót. Elnök Asszony! Tisztelt Országgyűlés! A köztársasági elnök az Országgyűlés által a 2023. április 11-ei ülésnapon elfogadott, az Országgyűlés elnöke által aláírt és megküldött, a panaszokról, a közérdekű bejelentésekről, valamint a visszaélések bejelentésével összefüggő szabályokról szóló törvénnyel nem értett egyet, az Alaptörvény 6. cikk (5) bekezdésében meghatározott jogkörét gyakorolva. A köztársasági elnök visszaküldő levelében azt javasolta, hogy a törvény III. fejezetét az Országgyűlés hagyja el, és e szabályok nélkül fogadja el újra a törvényt. A kormány, megfontolva a köztársasági elnök javaslatát, a folyamatban lévő kötelezettségszegési eljárás minél előbbi lezárása érdekében kész támogatni a törvény olyan szövegváltozatát, amely kizárólag az uniós irányelv technikai átültetését valósítja meg, és kizárólag az uniós jogból következő szabályozási rezsimet implementálja a magyar jogi környezetbe. Kérem a tisztelt Házat, hogy támogató szavazatával járuljon hozzá a törvényjavaslat elfogadásához. Köszönöm megtisztelő figyelmüket. [[Taps a kormánypártok soraiban.]]
Tájékoztatom államtitkár urat, hogy a vita későbbi szakaszában 13 perc 48 másodperc áll még rendelkezésére. Most a képviselői felszólalások következnek. A vita során kétperces hozzászólásra nincs lehetőség. Elsőként az előre bejelentett felszólalóknak adok szót. Vejkey Imre képviselő úr következik. Parancsoljon!
Tisztelt Elnök Asszony! Köszönöm a szót. Tisztelt Ház! Tisztelt Képviselőtársaim! Novák Katalin köztársasági elnök a panaszokról, közérdekű bejelentésekről, valamint a visszaélések bejelentésével összefüggő szabályokról szóló, az Országgyűlés által 2023. április 11-én elfogadott törvényt aláírása előtt az Alaptörvény 6. cikk (5) bekezdése alapján megfontolásra visszaküldte az Országgyűlésnek. A visszaküldött törvény az uniós jog megsértését bejelentő személyek védelméről szóló 2019. október 23-ai 2019/1937/EU irányelv átültetését szolgálta. Az irányelv célja érthető, ugyanakkor eszközei joggal vitathatók, hiszen a közösség tagjai között a bizalmatlanság növelését szolgálja. A Sándor-palotával azonos jogi következtetést vont le a Törvényalkotási Bizottság is, megállapítva, hogy az Alaptörvényben foglalt alapvető értékek és jogok magasabb védelmi szintjének elérése érdekében, valamint a magyar életmód megvédéséhez fűződő közérdekre tekintettel benyújtható bejelentéseknek a törvény III. fejezete szerinti szabályozása nem kapcsolódik az irányelv átültetéséhez, továbbá a közérdekű bejelentésekre vonatkozóan eddig is létezett már magyar szabályozás, melyhez pedig ez a III. fejezet nem illeszkedik. Tisztelt Hölgyeim és Uraim! A fentiek alapján, egyetértve Novák Katalin köztársasági elnök asszonnyal és a Törvényalkotási Bizottsággal, a KDNP parlamenti frakciója is kéri az Országgyűlést, hogy a visszaküldött törvényt a III. fejezetben foglalt rendelkezések nélkül újra fogadja el. Köszönöm megtisztelő figyelmüket. [[Taps a kormánypártok soraiból.]]
Szintén felszólalásra jelentkezett Tordai Bence képviselő úr, a Párbeszéd frakciójából. Megadom a szót a fennálló időkeretben. Parancsoljon!
Köszönöm a szót. Tisztelt Országgyűlés! Kedves Polgártársak! Ennek a bejelentővédelmi törvénynek a története egy hatalmas fideszes pofára esés története és egy nagyszerű siker a Párbeszéd-Zöldek és Jávor Benedek, illetve minden tisztességes, jóérzésű magyar polgár számára. Nézzük végig, hogy mi történt! Ez a bejelentővédelmi irányelv az Európai Unióban úgy született meg, hogy az EP-ben az akkor ott képviselőként dolgozó Jávor Benedek megfogalmazta, és később kollégáival, munkatársaival, szövetségeseivel először a Parlamenten, majd a Bizottságon is átvitte ezt az irányelvet, amely nyilván nem véletlenül egy magyar képviselőtől született meg, hiszen egy ennyire korrupt rezsimben egyetlen más EU-állam polgárai sem élnek, itt van a leginkább szükség arra, hogy a hatalom által elkövetett törvénytelenségeket vagy éppen a korrupció különböző eseteit be lehessen vizsgálni, és arra az igazságszolgáltatásnak kötelessége legyen érdemben reagálni és kivizsgálni a jogos felvetéseket. Ezt a direktívát, ezt az uniós irányelvet hiába fogadták el, a Fidesz-kormány nem tudta vagy nem akarta Magyarországra átültetni, 2021 decemberében lejárt az erre adott határidő. Végül is sikerült most, idén áprilisban ide, a Ház elé hozni. Akkor volt egy vitánk az államtitkár úrral, elismerte a zárszavában, hogy minden, ami önök szerint rossz ebben a törvényben, az Jávor Benedek, és minden, ami jó úgymond, az pedig a Fidesz műve. Nos, amit önök jónak találtak, amit önök tettek hozzá a törvényjavaslathoz, az kerül most ki a kukába teljes joggal. Ezt azért a magyar emberek azon kis hányada, amelyik szigorúan, szorosan követi a parlamenti történéseket, elég kaján örömmel figyeli. Tehát a Párbeszéd-Zöldek benyújtott egy indítványt, egy módosító javaslatot arra, hogy éppen azt a III. fejezetet, amelyet most törlünk is majd Novák Katalin javaslatára, vegyük ki a törvényből, hiszen akkor megmarad az eredeti, Jávor-féle koncepció bár annak egy elég minimalista átültetése, nyilván nem kockáztatnának sokat , és azok a nonszensz részek, amelyek a Fidesz ókonzervatív, bigott világnézetét próbálják számonkérni egy XXI. századi társadalmon, azok a homofób részek, amelyeket maguk belepasszíroztak, bizony kikerülnek belőle. Miután önök elfogadták a párbeszédes és más ellenzéki módosítók figyelmen kívül hagyásával ezt a törvényt, utána Jávor Benedekkel az Európai Bizottsághoz fordultunk, az ő figyelmüket is felhívtuk, hogy ezt az irányelvet maguknak sikerült megcsúfolni, és úgy átültetni a magyar jogrendbe, és ez nemcsak a Bizottság füléig jutott el, hanem úgy látszik, Novák Katalin is a mi érvelésünkkel értett egyet, vagy éppen ő kell hogy eljátssza a jó zsaru szerepét Brüsszel felé. Tehát akárhogy is történt, a lényeg az, hogy a Sándor-palotában arra a következtetésre jutottak, hogy bizony a Párbeszéd-Zöldek módosítóját kell támogatni, igazunk volt, ki kell venni ezt az inkriminált, botrányos III. fejezetet a törvényből. Nagyon örülök annak, hogy legalább a saját államfőjükre hallgatnak, annak kevésbé örülünk, hogy annyira gyávák, hogy ezt a módosítást ahelyett, hogy elfogadták volna akkor, amikor mi javasoltuk egy TAB-ülés örve alatt, átcsúsztatva ezernyi egyéb módosító között, próbálták suttyomban megúszni, és akkor most itt hétfőn este háromnegyed nyolckor egy nagyon rövidre tervezett vitában kell csak elszenvedniük ezt az elképesztő arcvesztést. Ettől még ez egy elképesztő arcvesztés marad, államtitkár úr arcán látszik is, hogy nem sok minden maradt belőle. [[Dr. Répássy Róbert széttárja a karját.]] Szóval, ez egy hatalmas szakmai és politikai bukta, mi ennek örülünk, és minden jóérzésű magyar állampolgár velünk örül. Úgyhogy lesz egy bejelentővédelmi törvény, bár nyilván vannak kétségeink, hogy ez mennyire hasznos egy ilyen kiépült hibrid rezsimben, ahol a demokratikus díszletek inkább csak paravánját képezik a háttérben folyó mocskos bizniszek elfedésének. Szóval, akárhogy is, ez mégiscsak öröm nekünk, és örülök annak is, hogy akkor belátták az igazunkat, támogatni fogják a Párbeszéd-Zöldek módosítóját, még ha nem is a mi nevünk alatt fut, hanem Novák Katalin neve alatt, hiszen nekünk, önökkel ellentétben, nem az számít, hogy ki mondja, hanem az, hogy mit mond, nem az számít, hogy honnan jön be egy módosító javaslat, hanem az, hogy mi a tartalma. Ha önök bármilyen szinten elveket követnének, ha egy kicsit is komolyan vennék a demokráciát, a magyar Országgyűlésben még érdemi viták folynának, akkor hagyták volna magukat általunk meggyőzni a III. fejezet törléséről, de úgy látszik, maguknak ehhez már semmilyen viszonyulása nincs, sem a demokráciához, sem az érdemi vitához, sem a dolgok magukban való vizsgálatához, a dolog érdemi részének a megvizsgálásához. Úgyhogy sajnálom, hogy így kellett alakuljon, de ha így alakult, akkor viszont már örüljünk neki együtt, mulassunk közösen a hasra eső fideszeseken, és nyomják majd meg azt a gombot! Tudom, hogy nagyon nehéz lesz, tudom, hogy remegni fog a kezük vagy a bajszuk, tudom, hogy Jávor Benedekre fognak gondolni közben, az Európai Uniót fogják magukban szidni közben. Ehelyett én javaslok egy sokkal pozitívabb megközelítést: nézzék azt, hogy ezzel egy kicsit tudnak használni azért a magyar embereknek is! Ez egy kivételes alkalom, úgyhogy becsüljék meg, és becsüljék meg magukat is, hogy végre jó társaságban, velünk, a Párbeszéd-Zöldek frakciójával együtt szavazhatnak meg egy törvényt. Élvezzék ki ezt a közös győzelmet! Köszönöm szépen a figyelmet. [[Taps az ellenzéki sorokból.]]
Ismételt felszólalásra jelentkezett Vejkey Imre képviselő úr. Megadom a szót a fennmaradó időkeretben. Parancsoljon! [[19.50]]
Tisztelt Elnök Asszony! Köszönöm a szót. Csak nagyon röviden szeretnék reagálni a Tordai Bence képviselőtársunk által elmondottakra. Nyilván vissza kell utasítanom az őáltala mondottakat, ugyanis nem felel meg a valóságnak, hogy korrupt rendszer lenne Magyarországon. Jávor Benedek kapcsán pedig annyit szeretnék mondani, hogy annyira értékelték a működését a honpolgárok, hogy úgy tudom, hogy most már nem is képviselő Brüsszelben. [[Tordai Bence közbeszól.]] Látszik mindebből az, hogy Magyarországon demokrácia van, ugyanis a magyar Országgyűlés megtárgyalta azt a törvényjavaslatot, és támogatólag terjeszti újból a tisztelt Ház elé, amit a köztársasági elnök asszony megfontolásra átküldött. Ha megnézzük jobban, hogy hol van demokrácia és hol nincs, vagy inkább beszéljünk arról, hogy korrupció, akkor egyértelmű az, hogy Magyarország egy modern demokratikus jogállam, és egyértelmű az, hogy itt korrupt rendszer nincs, szemben azzal, amit képviselőtársunk, Tordai Bence mondott, viszont nézzük meg, hogy Brüsszelben mi van. Hát, Brüsszelben szerintem a brüsszeli baloldal tele van korrupciós ügyekkel, ezt mindannyian ismerik, ezt nem kívánom most itt elmondani, de úgy látom, hogy önöket ezek a tények nem zavarják. De örülök, hogy támogatják az Igazságügyi Bizottság és a Törvényalkotási Bizottság által előterjesztett törvénymódosító törvényjavaslatot. Köszönöm megtisztelő figyelmüket. [[Taps a kormánypártok padsoraiból.]]
Szintén felszólalásra jelentkezett Fazekas Sándor képviselő úr. Megadom a szót a fennálló időkeretben, parancsoljon!
Köszönöm a szót. Tisztelt Elnök Asszony! Tisztelt Országgyűlés! Ezen falak között már megszoktuk Tordai Bence képviselő úr stílusát, a hozzászólásait, azt az élt, amivel ezeket a gondolatokat vagy támadásokat megfogalmazza. Én ezekre külön nem is akarok kitérni, de ő azért mondott valami ilyesmit, hogy a háttérben meghúzódó mocskos bizniszek vannak vagy bizniszelők vannak. Gondolom én, hogy a képviselő úr például arra célzott ezzel, amit Márki-Zay, az önök közös jelöltje mondott el. Az, ugye, nem egy mocskos háttérbiznisz, mert önök csinálják; elég csúnya dolog: nyugati dollárok, ki tudja, hova került a pénz, adószabályokba is ütközhet, és a többi, és a többi. De mondok egy másik mocskos bizniszt is, tisztelt képviselő úr: mert mi más lehetett az, amikor önök a balliberális összefogás nagy dicsőségére a Jobbikkal is összefogtak; ott vajon mi volt a mocskos biznisz? Nyilvánvaló, hogy ez a kérdőjel ott van mellette, de nem nehéz rá a választ kitalálni. És akkor mondok talán egy újabbat: Cseh Katalint, illetve az érdekeltségeit, az európai uniós támogatásait, na hát, az micsoda, tisztelt képviselő úr? Az biztos valami patyolattiszta dolog? A brüsszeli dolgokra már nem is térek ki, nyilván onnan vették önök a mintát; a minta ragadós, a példa ragadós. Ami ott nagyipari körülmények között ment, az az önök politikai kisüzemében kézműves módszerekkel zajlott és zajlik jelenleg is. Köszönöm szépen, hogy meghallgattak. [[Taps a kormánypártok padsoraiból.]]
Megkérdezem, hogy a fennmaradt időkeretekben kíváne még valaki élni a felszólalás lehetőségével. [[Nincs ilyen jelzés.]] Jelentkezőt nem látok, a vitát lezárom. Megkérdezem az előterjesztőt, hogy kíváne válaszolni. [[Jelzésre:]] Államtitkár úr jelzi, hogy él a lehetőséggel, így megadom a szót Répássy Róbert államtitkár úrnak.
Köszönöm a szót. Tisztelt Elnök Asszony! Tisztelt Képviselőtársak, Képviselők! Nem akarom elvenni a kedvét Tordai Bence képviselő úrnak, de attól, hogy a III. fejezetet kivesszük ebből a törvényből, attól még ugyanúgy bejelenthetők maradnak ezek a tevékenységek vagy ezek az Alaptörvény értékeivel ellentétes magatartások, hiszen a bejelentővédelmi törvény a bejelentők védelméről szól, és nem arról szól, hogy mit jelenthetnek be, mert azokat más jogszabályok tartalmazzák, például a büntető törvénykönyv, az Alaptörvény vagy más jogszabályok. Tehát továbbra is mindazok a magatartások, mindazok a törekvések, amelyek az Alaptörvény szellemiségével, értékeivel ellentétesek, azok a maguk egyediségében külön-külön értékelhetőek; nyilván attól függ, hogy miről van szó; egyes esetekben semmiféle jogkövetkezménye nincsen annak, hogy valaki az Alaptörvény értékeivel ellentétesen gondolkodik, más esetekben viszont van jelentősége annak, hogy az Alaptörvény mit ír elő, hiszen ha az Alaptörvény kötelező szabályt ír elő, akkor ez nyilvánvalóan az egész jogrendszerre nézve kötelező. Tehát azt akartam ezzel mondani, hogy már csak azért is fontolta meg a kormány ennek a résznek az elhagyását, ennek a fejezetnek az elhagyását, mert az anyagi jogszabályokat nem ez a III. fejezet tartalmazta, hanem külön törvények tartalmazzák. Egyébként ez igaz az összes többi bejelentésre is, tehát a korrupcióellenes bejelentésekre is igaz, hogy a bejelentő védelme vagy a bejelentés olyan tevékenységekre irányul, amelyeket más jogszabályok jogellenesnek minősítenek, lásd büntető törvénykönyv, szabálysértési törvény, és a többi, és a többi. Tehát se több, se kevesebb nem lett ez a jogszabály attól, hogy elmarad belőle a III. fejezet [[Tordai Bence: Melyik része…]] , és még az sem kizárt, hogy az Országgyűlés más jogszabályokban megerősíti az Alaptörvény értékeinek védelmét, ezt ugyanis nem zárja ki ez a mostani döntésünk. Az Alaptörvény intézményvédelmi előírásai kötelezőek az egész magyar jogrendszerben, tehát bizonyos intézményeket, így például a házasság és a család intézményét a magyar jogrendszer egésze védi, más törvényekben ezeket továbbra is erősíteni fogjuk. Tehát azért mondom, nem akartam elvenni az örömét; ha annak örült volna, hogy esetleg az Alaptörvény ezáltal gyengébb lesz, akkor ezt a tévedését ma estére már inkább ráhagyom önre. Köszönöm szépen a szót, elnök asszony. [[Taps a kormánypártok padsoraiból. Tordai Bence: Nagyvonalú…]]
Tájékoztatom képviselőtársaimat, hogy a határozathozatalokra a holnapi ülésnapon kerül sor. Tisztelt Országgyűlés! Mai napirendi pontjaink tárgyalásának végére értünk. Most a napirend utáni felszólalások következnek. Ezek sorát Varju László képviselő úr nyitja, aki napirend utáni felszólalásra jelentkezett. Öt percben öné a szó, képviselő úr. [[Rövid szünet.]] Elnézést, képviselő úr, nem működik a mikrofon, így egy kis türelmét szeretném kérni, és egyúttal az idő visszaállítását kérem. [[Varju László: Köszönöm szépen. A képviselő elé hordozható mikrofont helyeznek.]] Köszönöm szépen. Öné a szó.
Köszönöm szépen, elnök asszony. Tisztelt Ház! Amikor az újpesti önkormányzat megalkotta a 2023. évi önkormányzati költségvetést, akkor az önkormányzati intézmények és szolgáltatások biztonságát szavatoló működési költségvetést alkotott. A város vezetése kiemelt figyelmet fordít az önkormányzati tulajdonú ingatlanok felújítására. Tette ezt annak ellenére, hogy a kormányzat részéről egyébként azt tapasztaljuk, hogy az idén is tovább folytatódott az önkormányzati szektor forrásainak szisztematikus elvonása, ahogyan ez az elmúlt években is egyértelművé vált. Mondhatom azt, hogy a Fidesz állampárti-pártpolitikai működése is ennek alapján osztja el a közpénzeket az egyes kerületek, települések között, mindenfajta követhető és világos szempontrendszer mellőzésével. 2020 óta azonban Újpesten az önkormányzat több mint 1,5 milliárd forintot költött az újpesti bölcsődék, óvodák, szociális intézmények felújítására, egyes esetekben még az általános iskolák felújítása is sorra került. Ezek többször tartalmaztak kisebb-nagyobb energetikai beruházásokat, amelyek azonban egyébként részlegesek voltak. Időközben viszont a világ és benne, mondjuk úgy, Magyarország helyzete is megváltozott, és mindenki kénytelen szembenézni azzal, hogy az első lépésben az orbáni infláción túl ezt még tetézi a gazdasági és energiaválság is. Kormányzati segítség hiányában saját, végiggondolt intézkedésekkel Újpest önkormányzata első körben 600 millió forintot különített el újpesti óvodák, bölcsődék energetikai felújítására. Az előzetes műszaki felmérések alapján az első ütembe azon intézmények kerültek be, ahol a legindokoltabb az ilyen irányú fejlesztés. Ennek megfelelően kezdésként a Hajló bölcsődében és a Karinthy Frigyes Óvodában, a Bőrfestő óvodában, a Homoktövis Óvodában és Bölcsődében és a Virág Óvodában kerül sor energetikai felújításra. Ráadásul a Hajló bölcsőde és a Karinthy Frigyes Óvoda esetében komplett felújításra kerül sor, többek között szigetelési munkálatokra közel 1000 négyzetméteren, amelyek korszerű, 15 centiméter vastagságú hőszigetelő lemezekkel kerülnek kivitelezésre. [[20.00]] Emellett a hőszigetelt, fokozott légzárású műanyag nyílászárók cseréjére is sor kerül. Az intézmény tetőszigeteléséről már korábban gondoskodott az önkormányzat, ennek munkálatai az idén már elkezdődhetnek. Több intézmény esetében már meglehetősen rossz állapotban lévő nyílászárók cseréjére, árnyékolók beépítésére kerül sor. A fejlesztéseknek köszönhetően az önkormányzat nemcsak az intézményekben meglévő komfortérzet javítását végzi el, de jelentős költségmegtakarítást is elér ezzel. Az energetikai tárgyú kezdeményezések nem új keletűek Újpesten, ahogy mondtam, hiszen a szakorvosi rendelőintézet korábban új, korszerű kazánt kapott, és energiatakarékos LED-izzók váltották és váltják fel folyamatosan a hagyományos izzókat az önkormányzati tulajdonú intézményekben. Tavaly év végén ingyenes LED-izzó-osztást is tartott az önkormányzat, tehát a lakosságnál is folytatódott ez. Az önkormányzat átvállalta az újpesti háziorvosi praxisok energiaválság okozta rezsinövekményét, és megemelte a társasházak energetikai korszerűsítéséhez kapcsolódó önkormányzati kamattámogatást. Tisztelt Képviselőtársaim! Itt szeretnék köszönetet mondani a költségvetés módosításának előkészítésében közreműködő valamennyi IV. kerületi kollégának a kerület biztonságos, kiegyensúlyozott, felelős működését garantáló alapos, magas színvonalú szakmai munkájáért. Teszem ezt azért itt is, mert, mint ahogy említettem, ezt olyan körülmények között kell elvégezni, amikor a kormány inkább akadályozza ezt a munkát, forráselvonással nehezíti ezt a tevékenységet. Éppen ezért, ismétlem, köszönöm az újpesti önkormányzat munkáját. Elnök asszony, köszönöm szépen a szót, köszönöm a figyelmüket. [[Taps a DK soraiban.]]
Szintén napirend utáni felszólalásra jelentkezett Hegedüs Andrea képviselő asszony, a DK frakciójából. Megadom a szót öt percben. Parancsoljon!
Köszönöm szépen. Tisztelt Elnök Asszony! Tisztelt Ház! Miskolc programözönnel ünnepli a jubiláló intézményeit. A kormánynak mi a terve, milyen ajándékcsomaggal készül a szülinaposokat felköszönteni? Egyáltalán a miskolci fideszes országgyűlési képviselők tájékoztattáke már önöket, kik az ünnepeltek? Gondolom, elfelejtették, hiszen annyi dolguk van, nehéz lehet a sok központi hazugságot megtanulni, hitelesen előadni és terjeszteni, a fehéret feketének, a feketét fehérnek füllenteni. Igaz, ami igaz, az orbáni inflációt nehéz kimagyarázni. Városom jubiláló intézményei nevében segítek, pontosabban súgok, hogy az ünnepeltek önök miatt ne csalódjanak és valódi ajándékcsomagot kapjanak megvonáscsomag helyett. Tehát vegyék elő a naptárjukat és jegyezzék fel, hogy miért szükséges azt a bizonyos kincstárajtót kinyitni. 200 éves hazánk első kőszínháza, a Miskolci Nemzeti Színház. 160 éve épült a város egyetlen megmaradt zsinagógája. Nem lehet megfeledkezni Miskolc jelképéről, az avasi kilátóról sem, melyet 60 évvel ezelőtt avattak fel, és vele egy időben alakult a Miskolci Szimfonikus Zenekar. 50 éves a magyar Woodstock, vagyis a Diósgyőri Rockfesztivál. 40 éves a Miskolci Állatkert. 30 éves a miskolci Csodamalom Bábszínház, és 10 éves a Pannon-tenger Múzeum. Ha a nyolc ünnepelt tortáján összeadjuk a születésnapi évek szerinti gyertyaszámot, akkor 610-et kapunk. Nem semmi, 610 gyertyát kell meggyújtani azon a bizonyos tortán. 2023 Miskolcon a kultúra éve. Ritkaság az, amikor egy városban annyi rendezvény és évforduló van, mint az idén. Szeretett városom mindig is az ország egyik legkimagaslóbb kulturális és szellemi bástyája volt. Idén ezek a magaslatok még inkább láthatóvá válnak, hiszen több kulturális intézmény egységesen jubilál, mint ahogy már említettem. Ezt a ritka évfordulós találkozást igazi programkavalkáddal ünnepeljük meg. Miskolc érezhetően pezseg, megtelt élettel. A nyolc ünnepeltnek nemcsak torta dukál konfettivel, gyertyával, lufival, köszöntő gyertyával, hanem ajándék is jár hozzá. De ugorjunk vissza az időben nyolc-tíz hónapot, mi is történt akkor. A kormány, a jegybank elnöke által is nem létezőnek nevezett háborús inflációra hivatkozva olyan magasra emelte az energiaárakat, hogy szó szerint a vér is meghűlt az ereinkben. Igen, szó szerint, mert a tízszeresére szökő távhődíjat lehetetlen volt a közintézményeknek kigazdálkodni. Egymás után zártak be az uszodák, a könyvtárak, a sportközpontok. És a dominóelv alapján a kultúra bástyái is sorra dőltek el. A szimfonikusok azon fáradoztak, hogy legalább a 12 fokot biztosítani tudják az épületben, hogy a hangszereik ne menjenek tönkre. A színházban temperáló fűtéssel volt nagyjából 15 fok, de a zenekari árokban ennél is hidegebb volt. A színészek, zenészek a telefonjukkal világítva közlekedtek az épületben. A dolgozók rotációban betegedtek meg; meghűlés, influenza, tüdőgyulladás, ízületi gyulladások. A Csodamalom Bábszínház fűtés és világítás nélkül próbált az előadásokra sapkában, kesztyűben és kabátban. A Miskolci Nemzeti Színház adománygyűjtéssel próbálta megelőzni azt, hogy a 200. évét ne bezárt kapukkal ünnepelje. Elkeserítő körülmények, melyekre a válasz a kormánytól mindössze egy vállrándítás volt. Oldják meg, üzenték a kolostorból a kandalló melege mellől, ahol nem lámpással vagy mobillal világítanak. Ezúttal is köszönöm a Miskolcot szerető és támogató közösségnek, hogy mindent megtettek a színházunkért, és végül az összefogásnak köszönhetően nem kellett szüneteltetni az előadásokat. Van azonban egy rossz hírem: az idén is lesz tél. A kutyára jön dér, de ősszel bizony ránk is. Mit tesz a kormány, hogy ne kerüljenek ezek az intézmények ismételten ennyire lehetetlen helyzetbe? Hogyan fognak segíteni? Pár hónappal ezelőtt a városunk erején felül küzdött a fennmaradásért, és tartok tőle, hogy idén is erre kell készülnünk. Miskolc megannyi művészének, gondolkodójának, szellemi nagyságának köszönhetjük, hogy töretlenül kitartanak és védelmezik a kulturális életet. Nekik bizony lámpást adott kezükbe az ég, de a Fidesz-KDNP-kormánynak ezt nem szó szerint kell értelmezni. Az árnyékkormány azonban tudja, hogy mire van szüksége a hazának: az orbáni rendszer romjai helyett reményt adni, kiszámíthatóságot, biztonságot kell teremteni. Egységes erőre van szükség, és az elégedetlenségből ellenállást kell kovácsolni. Köszönöm szépen. [[Taps a DK soraiban.]]
Szintén napirend utáni felszólalásra jelentkezett Varga Zoltán képviselő úr, a DK frakciójából. Megadom a szót öt percben. Parancsoljon!
Köszönöm, elnök asszony. Azt hiszem, nem járok messze a valóságtól, ha azt mondom, hogy évek óta 10 millió magyar gondolkozik azon, hogy vajon Szijjártó Péter külügyminiszter úr mihez is ért. Ezt nem tudjuk megmondani, de az újabb vízzabáló debreceni akkugyár bejelentése után, ahol ő volt a főszereplő, nyilvánvaló módon a külügyminiszter úr a földrajzhoz biztosan nem ért. Ugyanis nem kis meglepetést okozott nemcsak a debrecenieknek, de a volt földrajztanárának is vélhetően, esetleg az országunk vízrajzát akár csak minimálisan ismerőknek is, amikor közölte, hogy az új kínai üdvöske, Orbán új kedvence, az Eve Power új kínai akkugyár, amelyet Debrecenre fognak megint telepíteni, idézem: „vízigényének a 95 százalékát egyrészt tisztított szennyvízből, másrészt felszíni vizekből fogják biztosítani”. Na, hát itt döbbent meg mindenki, különösen mi, debreceniek, tudniillik e rövidke kis mondatban legalább két tévedés, hazugság, esetleg tréfa volt; mindenki döntse el maga, hogy a három közül melyik is. Ugyanis Debrecen környékén nemhogy egy vízzabáló akkugyár igényeit kielégítő mennyiségű felszíni víz nincs, hanem egy minimális bármilyen gyár igényeit sem tudná kielégíteni semmi, hiszen nincs se folyó, se patak, de még csak egy kis csermelyecske sem. Ha felütötte volna a külügyminiszter Magyarország térképét, akkor ez azonnal szembeötlő lett volna számára. Úgy tűnik, ezt nem tette meg. Nagyjából ezt minden debreceni, de szerintem második osztályos általános iskolás kora óta mindenki tudja, hogy Debrecenben mi van. Ha a felszíni víznél véletlenül a Civaqua-programra gondolt, akkor üzenném Szijjártó miniszter úrnak, hogy ebben az ügyben is vagy hazudik, vagy téved, tudniillik a Tisza vizét csővezetéken Debrecenbe szállító Civaqua-programnak Debrecen és a környékbeli területek számára az éltető víz utánpótlása a legfontosabb dolga, nem pedig azért épül, hogy kínai akkumulátorgyárakat kiszolgáljon. Ezt még Debrecen város Debrecen-ellenes polgármestere is tudta, legalábbis 2022. november 22-én biztosan, hiszen a Civaqua-program nagyjából félidejénél még ezt nyilatkozta a sajtónak. [[20.10]] És most megint idézem: „Ez a program nem a debreceni iparfejlesztésnek, sokkal inkább a város vízháztartásának, környezetvédelmi, vízgazdálkodási szempontjainak a kielégítésére, kiszolgálására és támogatására született meg.” Még egyszer mondom, városunk Debrecen-ellenes polgármestere ekkor még tudta, vélhetően azóta már ő is részleges amnéziában szenved, vagy elfelejtett mindent, hiszen most már nemhogy arra nem emlékszik, hogy mit mondott egy fél évvel ezelőtt, de arra sem, hogy mit tanult földrajzból. Sőt, beszéljünk akkor a mondat második részéről, arról, hogy tisztított szennyvízből fogják majd ellátni ezt a gyárat. Nagyon jól tudjuk, hogy a fekáliával szennyezett, majd megtisztított szennyvíz erre a feladatra nem alkalmas, nagyon nem. A szürkevíz lenne erre alkalmas. Viszont egyetlenegy újabb hírem van a miniszter úr számára, sőt Debrecen Debrecen-ellenes polgármestere számára is, hogy Debrecenben nemhogy felszíni víz nincs, de szürkevíz sincsen, sehol nincsen. Nincsen kiépítve tudniillik ennek a lehetősége sem, nincsen kiépítve az a csatornarendszer, ahol ezt összegyűjtik, és nincsen kiépítve az a rendszer, ahol ezt megtisztítják. Tehát ilyen rendszer sincs. A fekáliával szennyezett szennyvizet pedig, ahogy az előbb is mondtam, nem lehet erre a célra használni, de tételezzük fel, hogy erre gondolt mégiscsak a miniszter úr. Viszont az a városi vízmű, amely ezt a tisztított szennyvizet előállítja, nagyjából 10 kilométerre helyezkedik el a gyártól légvonalban, és a 10 kilométeres légvonalon, tereprészen belül rettentő sok felszíni közmű, út, autópálya, lakóházak és millió ingatlan is van, azaz hogyha ezt meg akarják csinálni mégiscsak, akkor ez jelen állás szerint évtizedes előkészítést és kártalanítások tömkelegét jelentené. Szijjártó Péter azt üzente a debrecenieknek, hogy nem hülyék ők, mármint a kormány, hogy a debreceniekre szabadítják a veszélyes akkugyárakat. A debreceniek, tehát mi, azt üzenjük vissza, hogy ebben azért mi nem vagyunk annyira biztosak. Szemmel látható, hogy semmi nem drága az orbáni megmondóembereknek, és nincs az az ordas hazugság, amit ne sütnének el csupán azért, hogy Orbán beteg álmát mihamarabb megvalósítsák, és ezzel tönkretegyék, sivatagossá tegyék, élhetetlenné tegyék Debrecent. Ez tragikus! Ha Orbánon, szervilis diktatúráján és az őt kiszolgáló szervilis csinovnyikokon múlik, Magyarország a kínai elvtársak mérgező vegyi üzemeinek prédájává, áldozataivá válik, terméketlen sivataggá fog válni, amit nem fogunk engedni, a Dobrev-kormány ezt meg fogja akadályozni. Köszönöm szépen. [[Taps a DK soraiból.]]
Bár Varga Ferenc képviselő úr nem tartózkodott a teremben, amikor következett volna felszólalásra, most mégis leszek annyira méltányos, és lehetőséget biztosítok arra, hogy a napirend utáni felszólalását elmondhassa. Így megadom a szót képviselő úrnak ötperces időkeretben. Parancsoljon!
Nagyon szépen köszönöm, elnök asszony, a kedvességét. Tisztelt Elnök Asszony! Tisztelt Képviselőtársaim! Meddig megy el a kormány a szélsőségek világában? Nem alaptalan a kérdés, hiszen az elmúlt években többször előfordult, hogy szeretett kormányunk szélsőjobboldali radikális fordulatot vett, liberálisból konzervatív, szekulárisból vallásos, Soros-ügynökből Soros-ellenes, oroszellenesből oroszbarát. Ez jellemzi az önök politikáját, melynek régóta része a szélsőjobbos gondolkodás, az innen kölcsönzött eszmék és hívó szavak, a szándékosan félreérthető fogalmazás. Tökéletesen megtanulták az „Oszd meg és uralkodj!” politikáját. Ellenségképeket gyártanak, tudatosan uszítanak társadalmi csoportokat egymás ellen. A hatalom megtartása érdekében pedig bármire képesek. Idézet következik: „A kormánynak soha nem az a dolga, hogy kormányozzon, nem arra helyezi a hangsúlyt, hogy jó döntéseket hozzon, majd próbálja megvédeni érvekkel azokat a változásokat, amelyek megtestesülnek a döntésekben, hanem az a dolga, hogy az ellenzéket folyamatosan támadni kell, ellenségképet kell felépíteni, veszélyt kell megfogalmazni, patás ördögöt kell a horizontra rajzolni, és utána ezt az ellenséget meg kell vádolni a lehető legképtelenebb vádakkal”. Ezt Orbán Viktor mondta 2006-ban. Hát, látjuk, hogy a kormány azóta is így jár el, hiszen emlékezzünk csak vissza, amikor 2018-ban a kormányfő miskolci beszédében a migránsokhoz hasonlította a magyar cigányságot, azokhoz a migránsokhoz, akiket a kormány kommunikációja szerint minden lehetséges eszközzel távol kell tartani az országtól. Aztán a gyöngyöspatai per kapcsán sem volt ez másként, amikor a törvénytisztelő kormány egy jogerős bírósági ítéletet semmibe véve nem akarta kifizetni a szegregált gyermekeknek szánt kártérítést. És akkor sem volt ez másként, amikor a nácizmust idéző fajelméleti fejtegetésbe kezdett Orbán Viktor Tusnádfürdőn, és kijelentette, hogy mi nem akarunk kevert fajúak lenni. Aztán itt vannak a közelmúlt eseményei is, ami mellett nem mehetünk el szó nélkül, és véleményem szerint újabb mélységekbe ereszkedett a kormányunk, hiszen jogerősen terrorcselekményért elítélt, szélsőjobboldali eszméket valló terroristákat engedtek szabadon a pápalátogatásra hivatkozva. Vajon akkor is kiengedték volna őket, hogyha fideszes politikusokra támadtak volna, nem pedig az ő ellenfeleikre? A napokban pedig azt is megtudtuk, hogy Adolf Hitler a kormányunk szerint európai egységet akart. Nyilvánvalóan politikai értelemben céljuk az, hogy elmossák a határt a jobboldal és a szélsőjobboldal között, ezért tartanak egyébként még egy szélsőséges fiókpártot is, amely felé egyre többször gyakorolnak minden jóérzésű ember számára elfogadhatatlan gesztusokat. Gazdasági és szociális válság van, Európában egyedülálló módon egekbe szökő orbáni infláció, egyre nehezebb megélhetés és szegénység. Persze, a horizontra rajzolt patás ördög most is megvan. A kormány ahelyett, hogy kormányozna és kezelné a válságot, a háborút és Brüsszelt hibáztatja, a propagandamédiáján keresztül pedig minden csatornán terjeszti a hazugságát. Ellenségképet gyártani profin tudnak, kormányozni viszont nem. Az árnyékkormány azért dolgozta ki a 13 pontos antiinflációs cselekvési tervet, hogy bebizonyítsuk, hogy le lehet törni az orbáni inflációt. Kész tervünk van arra is, hogy hogyan hoznánk haza három hónap alatt az uniós forrásokat. Megmutatjuk, hogy van alternatíva, le tudjuk váltani a hazug, szélsőséges Orbán-rendszert, és visszavezetjük Magyarországot az európai útra. Köszönöm, hogy meghallgattak. [[Taps a DK soraiból.]]
Szintén napirend utáni felszólalásra jelentkezett Ráczné Földi Judit képviselő asszony, a Demokratikus Koalíció képviselője. Megadom a szót öt percben. Parancsoljon!
Köszönöm a szót, elnök asszony. Tisztelt Ház! Tisztelt Képviselőtársaim! 2007. december 12-én Garancsi István nagyvállalkozó 80 százalékos részesedést szerzett az együttest működtető Fehérvár FC Kft.-ben. Tudják, az a Garancsi István, aki Orbán Viktor miniszterelnök nagyon jó barátja. Garancsi István jelenleg a 12. leggazdagabb magyar, aki a MOL Fehérvár FC tulajdonosa és elnöke. Idén 49 százalékkal, mintegy 132 milliárdra tudta növelni a vagyonát. Rá nem hat az orbáni infláció. A futballcsapat működtetéséhez természetesen dukál egy új stadion is, amelyet állami pénzből építettek meg. 2014-ben jelentették be, hogy Székesfehérváron 14 ezer férőhelyes stadion épül 9 milliárd forintért. A beruházási költségek a tervekhez képest duplájára nőttek, és elérték a 18,6 milliárd forintot, pedig ebben az időszakban 5 százalék alatti infláció volt, nem emelkedtek jelentősen az építőanyagárak és a kivitelezési díjak. A beruházáskivitelező győztes konzorcium vezetője, az osztrák hátterű STRABAG nemrég a Videoton egyik főszponzora lett, és ebben az időszakban ott voltak a Puskás Ferenc Labdarúgó Akadémia lelkes támogatói között is. Vajon véletlen egybeesés, hogy a kivitelező társaság 2018. évi beszámolójában 500 millió forint adott támogatás szerepel, míg a Fehérvár FC Kft.-nél ugyanilyen összegű kapott támogatás található szintén név nélkül? Még a régi stadionban érte el a Videoton az utóbbi évek egyik legnagyobb sikerét, 2015-ben bajnoki címet szerzett. Ezt követőn ’19. július 1-jétől már új néven MOL Fehérvár FC második, harmadik, negyedik helyen zárt, egyre kevesebb pontot szerezve. A nagyon sok pénzért megépült stadionban a 2022. évben átlagosan 3175 néző volt kíváncsi a mérkőzésekre, vagyis a kihasználtság az 50 százalékot sem éri el, az összes bevétel 2 százalékát adják a jegybevételek, ezért aztán támogatásra van szükségük. Székesfehérvár városa 2015-21 között több mint 700 millió forinttal támogatta a futballklubot. A város lakóinak adóforintjairól van szó. Minden bizonnyal nagyon sok terület, a szociális, kulturális, egészségügyi is szeretett volna hasonló nagyságrendű támogatásban részesülni. [[20.20]] A közzétett beszámolóik alapján a taotámogatásuk összege több mint 1,5 milliárd forint. A tulajdonosnak persze ez maximálisan megéri, a számok fényesen bizonyítják, hogy a támogatás nélkül piaci alapon ez a klub sem tudna nyereségesen működni. Látjuk, hogy a fent- vagy bentmaradás záloga a NER-körökhöz való kapcsolódás. A taoiratokat, amelyeket jogerősen kipereltünk, persze nem mutatja meg ez a fociklub sem, ugyanúgy, ahogy a felcsúti sem. A jelenlegi futballszezon a fehérváriak rémálmát hozta el; a csapat hétről hétre a kiesés rémétől fenyegetve. A mostani eredményei alapján láthatjuk, hogy milyen sikeresek a futballba öntött milliók, milliárdok, ha ahhoz nem társul a klub iránti elkötelezettség, ha hiányzik a hozzáértés, ha a csapatnak nincs igazi gazdája. A hozzá nem értést mutatja, hogy az elmúlt évben az egyesület 1,3 milliárd forintot fizetett ki határozott idejű munkaszerződések megszüntetésére; ennyibe kerültek a kirúgások és az edzőmenesztések. Ez az összeg fedezi a kecskeméti futballklub egész éves költségvetését. A MOL Fehérvár FC a magyar élvonalbeli labdarúgó-bajnokság második legértékesebb játékoskeretével rendelkezik. A MOL Fehérvár FC értéke 15,9 millió euró, a kecskemétié 6 millió euró. Viszont a fizetésekben ez fordítottan arányos: a Fehérvár FC esetében 5 millió forintot keresnek, Kecskemét esetében havi 2 millió forintot. Székesfehérvár polgármestere viszont nem engedi el a MOL Fehérvár FC kezét. Május 16-ai bejegyzése alapján egy személyben kezdeményezte, hogy ingyenesen lehessen belépni a szombati mérkőzésre. Az önkormányzat lemondott a jegybevétel rá eső részéről, és 1 millió forint bérleti díjtól tekintett el, hogy a meccset ingyen lehessen látogatni. Felháborító, hogy az ország 12. leggazdagabb emberének klubját a kormányzati elvonásokkal sarcolt Székesfehérvár városának kell támogatnia. Felháborító, hogy Garancsi István ebben a helyzetben sem állt ki a székesfehérváriak elé! Szeretem a futballt, a kosárlabdát, a jégkorongot és a minőségi sportot. Szurkolok minden magyar sportolónak, becsülöm és tisztelem az igazi sportolókat, de amit Orbán Viktor kormánya ezzel a sporttal tesz, és beviszi a politikát, a NER rendszerét, az felháborító. Köszönöm szépen a figyelmet. [[Taps a DK soraiban.]]
Szintén napirend utáni felszólalásra jelentkezett Sas Zoltán képviselő úr, a Jobbik frakciójából. Megadom a szót öt percben. Parancsoljon!
Köszönöm a szót, elnök asszony. Tisztelt Ház! Tisztelt Képviselőtársak! 1992 óta a magyar honvédelem napja május 21-én van. Ez a dátum egy jeles katonai eseményhez köthető, konkrétan az 1848-49-es szabadságharc során, 1849. május 21-én a magyar csapatok foglalták vissza az osztrák csapatoktól Buda várát. Azt gondolom, hogy ez egy rendkívül méltó esemény ahhoz, hogy a magyar honvédelem napja lehessen. Engedjék meg, hogy egy mondatot idézzek a Magyar Honvédség katonai esküjéből, amelyben talán nagyon-nagyon sok minden benne van. Magyarország vonatkozásáról szól, ami úgy hangzik, hogy „az életem árán is megvédem”. Ez egy olyan mondat, ami a hazaszeretetről, az önfeláldozásról és a szakmai elhivatottságról példaértékű módon emlékezik meg, és azt kell hogy mondjam, hogy nincs egyetlenegy olyan hivatás sem, amelynek az esküjében az „életem árán” kifejezés szerepelne. Ezért maximális tisztelet a magyar katonáknak. Túlzás nélkül állíthatjuk azt, hogy a politikai rendszerektől függetlenül a magyar katonára, a Magyar Honvédségre a magyar állampolgárok bármikor és bármilyen kérdésben számíthattak a múltban, a jelenben, és meggyőződésem, hogy a jövőben is erőn felül, a teljesítési képességük felett is segítenek a magyar állampolgároknak. Mostanában nagyon nehéz időszak jár a honvédségre is, hiszen rengeteg és számos olyan súlyos probléma található a világban, amely nagyban rontja a nemzetközi biztonsági helyzetet, és ez kihatással van a Magyar Honvédségre is. Nyilvánvalóan az orosz-ukrán háború egy olyan eseménysorozat, amit senki nem kívánt, viszont a haderőfejlesztés szempontjából nagyon sok olyan lehetőséget ad, amire békeidőben nincs mód, azokat a fejlesztési irányokat kiválasztani, amelyek szükségesek ahhoz, hogy a honvédség a törvényben előírt feladatait maradéktalanul be tudja tartani. Ezen fejlesztések, ezen technikai újdonságok beszerzése folyamatban volt az elmúlt években, jelenleg is zajlik, és tudhatjuk azt is, hogy a következő időszakban is betervezett fejlesztések vannak. Az a helyzet viszont, hogy minden fejlesztés alapja, talán a legkisebb egység maga az ember, maga a katona, hiszen ha nincs elég katonánk, akkor nem lesz olyan ember, aki szakképzetten és hatékonyan tudja kezelni akár a legmodernebb fegyverrendszereket is, tehát szükségünk van katonákra. Viszont azt kell hogy lássuk, hogy a katonáknak egyenlő bérezést kell kapniuk az európai uniós tagállamokban megszokott bérekkel, hiszen ugyanolyan feladatokat látnak el, ugyanolyan kockázatnak teszik ki a saját életüket, és ugyanúgy teljesítik a harctéri feladataikat, mint a nyugat-európai kollégáik. Tehát meggyőződésem, és a Jobbik-Konzervatívok azt az irányvonalat támogatják, hogy az európai katonákkal azonos bérezést kapjanak a magyar katonák is, ezáltal egyébként a jelenleg még meglévő létszámhiányt is sokkal jobban lehet javítani, illetőleg a sereg megtartóképességét, az állomány megtartóképességét is hatékonyabbá lehet tenni. Katona nélkül nincs katonaság, tehát szükségünk van emberekre. Még ahhoz a korosztályhoz tartozom, amelynek lehetősége volt sorállományú katonaként, de szolgálni a hazát. Azt kell hogy mondjam, hogy maga az eskütétel is és maga a szolgálat is egy felemelő érzés volt. Bár az akkori sorállományú katonai szolgálatnak több olyan hiányossága volt, ami talán ma már megmosolyogtató vagy nosztalgiával tölt el mindannyiunkat, de meggyőződésem az, hogy soha senkinek nem ártott, sőt az államnak és a közösségnek, a magyar nemzetnek használt, ha magyar emberek, magyar fiatalemberek korszerű és modern katonai képzésben részesültek, és elhivatott állampolgárként, akár az életük feláldozásával is, de Magyarországot és Magyarország területi épségét megvédeni igyekeztek. A Jobbik-Konzervatívok nevében a Magyar Honvédség minden egyes tagjának köszönjük szépen az eddigi szolgálatát, a további szolgálatának ellátásához pedig erőt, egészséget kívánunk. Köszönöm szépen, hogy meghallgattak. [[Ander Balázs tapsol.]]
Szintén napirend utáni felszólalásra jelentkezett Ander Balázs képviselő úr, a Jobbik frakciójából. Megadom a szót öt percben. Parancsoljon! [[20.30]]
Köszönöm szépen a szót, elnök asszony. Tisztelt Ház! Komár Lászlónak volt egy slágere, úgy szólt, hogy itt van Amerika. Ő a legszebb asszonyról énekelt, Amerika legszebb asszonyáról. Én is azt mondom, hogy itt van Amerika, de én Latin-Amerikáról fogok beszélni, a demokráciát megcsúfoló banánköztársaságokról, arról, amit mondjuk, Mario Vargas Llosa, a Nobel-díjas perui író Mexikó kapcsán úgy jellemzett, hogy a tökéletes diktatúra. Hiszen Mexikóban is voltak, vannak pártok, szabadnak nevezett választás, viszont 1929-2000 között, tehát 71 éven keresztül mindezek ellenére az Intézményes Forradalmi Párt volt hatalmon. Nem tartozom egyébként azok közé, akik valamiféle törzsi logikától fűtve csak azért a patás ördögöt látják a politikai ellenfelekben, mert azok más csapatban fociznak, viszont igenis föl kell hívni a bajokra a figyelmet, és ki kell mondani azt, hogy a meglévő bajok kapcsán a mindenkori hatalomnak kardinális felelőssége van. Amikor a hatalom filozófiája úgy szól, hogy az emberek alattvalók és nem állampolgárok, akkor azt kell mondani vagy föl kell idézni ezt a másik slágert, a P. Mobil egyik slágerét, amelyik úgy szólt, hogy: „A pofádat befogod!” Nagyon sok magyar embernek, nagyon sok magyar polgárnak ez a mindennapi érzése, hogy a hatalom így viszonyul hozzá; annak a nyugdíj előtt lévő, idős, szociális szakember hölgynek is, akit egy kisvárosban csak azért, mert úgymond rossz szövetségeket kötött, viszont a lelkét is kitette a pártfogoltjaiért, elbocsátottak az állásából. Ez lehet az érzése annak a gimnazistának, középiskolai tanulónak is, aki egy mémet gyártott a nemzeti szalagot fordítva fogó kollégium igazgatójáról, és ezért valami alpári pitiánerséggel viszonyultak hozzá, és az érettségi előtt két héttel kirúgták a kollégiumból. Szóval, ezt nevezem én egyfajta újfeudalizmusnak, egyfaja NER-sevik szemléletnek. Ennek a szemléletnek a lényege az, hogy függő, kiszolgáltatott embereket szeretne. Minél kiszolgáltatottabb a hatalom számára, annál jobb nekik, és ódzkodik, mint ördög a tömjénfüsttől a magabíró polgároktól, azokra gyanús elemként tekint, úgy, ahogy az történt egyébként a kommunizmus idején is. Hadd hozzak ide néhány statisztikai adatot, mondjuk, a GKI-től, 2022 végi statisztikát a választókerületemből! A három legszegényebb település: Istvándi, ahol a 69 ezer forintot alig haladja meg az egy főre jutó nettó jövedelem, Somogyaracs 79 ezer forinttal, Kőkúti 86 ezer forinttal. A kormánypárti jelölt tavaly tavasszal 90, illetve 85-85 százalékkal tarolt ezeken a településeken. Ha megnézzük viszont azt az 1400 fiatalt, akik vagy külföldre, vagy más településre, az ország szerencsésebb részeire kényszerültek, és távolról szavaztak, ott egészen más szavazati arányok jöttek ki. Na, ők azok, ez az a társadalmi réteg, amelyik fájdalmasan hiányzik a halmozottan hátrányos helyzetűvé nyomorított vidéki régiókból. Akik maradtak, azok egy részét viszont majd egy Kis Grófónak szóló szülinapi üdvözlettel szépen le lehet kenyerezni. De más is jellemzi ezeket az európai banánköztársaságokat is: hatalmas társadalmi szakadékok. Például az, hogy a leggazdagabb 1 százalék birtokolja Magyarországon is az összvagyon egyharmadát. Aztán vannak olyan szupergazdagok, köztük, mondjuk úgy, a közbeszerzési bajnok, luxusparazita, a kormányhű elit egyik prominense, Mészáros Lőrinc, aki tavaly 180 milliárd forinttal gyarapította a vagyonát, tehát napi 500 millió forinttal. Percenként 350 ezer forintot jelent ez az összeg, nagyobb ez a pénz, mint amit én tanáremberként még tavaly szeptemberben hazavittem havonta. Ezzel szemben azonban ott van az orbáni infláció által sújtott lakosság. 24,5 százalékos inflációról beszélhetünk az EU-átlag 8 százalékkal szemben, a top 10-es az élelmiszerár-drágulás a maga 50 százalékot közelítő szintjével a világ egyik legjobb agráradottságokkal rendelkező országában, ahol 20 millió embert lehetne egyébként ellátni jó minőségű élelmiszerrel. Nos, de van más szakadék is az országon belül. Óriásiak a területi különbségek, és ha csak szűkebb pátriámra, Dél-Somogyra gondolok, akkor bizony elképesztő állapotokkal találkozunk ott is, mert 270 ezer forint környékén mozog az átlagos nettó havibér. Ezzel szemben van olyan település, amelyik arról vált híressé ott helyben, egy 150 lelkes kis település, ahol 7 millió forint volt az egy főre jutó tőkejövedelem; no nem azért, mert olyan gazdagok lennének az ott élő emberek, hanem ott van egy helyi, külföldről betelepedett szupergazdag cége bejelentve, ami még egyébként a felcsúti egy főre jutó tőkejövedelmet is megelőzte. Ezekre kellene, hogy tekintettel legyen a mindenkori kormányzat, csökkentse ezeket a szakadéknyi különbségeket, és azt kellene megjegyezni, hogy a magyar ember nem cseléd, a magyar ember polgár a saját hazájában. Köszönöm a figyelmet. [[Sas Zoltán tapsol.]]
Tisztelt Országgyűlés! A napirend utáni felszólalások végére értünk. Megköszönöm munkájukat. Az Országgyűlés reggel 9 órakor folytatja ülését. Az ülésnapot bezárom.